Κυρίες και κύριοι συνάδελφοι, αρχίζει η συνεδρίαση. [[Σημείωση: Ο παρακάτω πίνακας περιεχομένων δεν αποτελεί το τελικό κείμενο, διότι εκκρεμούν ορθογραφικές και συντακτικές διορθώσεις]] [[ΕΠΙΚΥΡΩΣΗ ΠΡΑΚΤΙΚΩΝ: Σύμφωνα με την από 13-7-2020 εξουσιοδότηση του Σώματος επικυρώθηκαν με ευθύνη του Προεδρείου τα Πρακτικά της ΡΟΘ΄ συνεδριάσεώς του, της 13-7-2020, σε ό,τι αφορά την ψήφιση στο σύνολο του σχεδίου νόμου του Υπουργείου Ψηφιακής Διακυβέρνησης: «Επιτάχυνση και απλούστευση της ενίσχυσης οπτικοακουστικών έργων, ενίσχυση της ψηφιακής διακυβέρνησης και άλλες διατάξεις».]] Πριν μπούμε στην ημερήσια διάταξη, θα ήθελα να ανακοινώσω στο Σώμα το δελτίο επίκαιρων ερωτήσεων της Τετάρτης 15 Ιουλίου 2020. Α. ΕΠΙΚΑΙΡΕΣ ΕΡΩΤΗΣΕΙΣ Πρώτου Κύκλου (Άρθρα 130 παράγραφοι. 2 και 3 και 132 παράγραφος. 2 του Κανονισμού της Βουλής). 1. Η με αριθμό 929/13-7-2020 επίκαιρη ερώτηση του Βουλευτή Αχαΐας του Συνασπισμού Ριζοσπαστικής Αριστεράς κ. Κωνσταντίνου Μάρκου προς τον Υπουργό Δικαιοσύνης, με θέμα: «Παρεμβάσεις στην Δικαιοσύνη του Υπουργού Ανάπτυξης Άδωνι Γεωργιάδη». 2. Η με αριθμό 911/10-7-2020 επίκαιρη ερώτηση της Βουλευτού Λαρίσης του Κινήματος Αλλαγής κ. Ευαγγελίας Λιακούλη προς τον Υπουργό Προστασίας του Πολίτη, με θέμα: «Σοβαρά προβλήματα υποστελέχωσης και παλαιωμένου υλικού για τις πυροσβεστικές υπηρεσίες του Ν. Λάρισας». 3. Η με αριθμό 924/13-7-2020 επίκαιρη ερώτηση του Βουλευτή Α΄ Θεσσαλονίκης του Κουμμουνιστικού Κόμματος Ελλάδας κ. Ιωάννη Δελή προς την Υπουργό Παιδείας και Θρησκευμάτων, με θέμα: «Αφαίρεση διδακτικής υπηρεσίας από εκπαιδευτικό λόγω επαπειλούμενης κύησης». 4. Η με αριθμό 912/10-7-2020 επίκαιρη ερώτηση του Βουλευτή Επικρατείας της Ελληνικής Λύσης κ. Βασίλειου Βιλιάρδου προς τον Υπουργό Ανάπτυξης και Επενδύσεων, με θέμα: «Απόφαση ευρωπαϊκού ανώτατου δικαστηρίου για διεκδίκηση αποζημιώσεων από το σκάνδαλο «Dieselgate». 5. Η με αριθμό 915/12-7-2020 επίκαιρη ερώτηση της Βουλευτού Β΄ Πειραιώς του ΜέΡΑ25 κ. Φωτεινής Μπακαδήμα προς τον Υπουργό Ναυτιλίας και Νησιώτικης Πολιτικής, με θέμα: «Στην Πειραϊκή συνεχίζεται το μπάζωμα παρά την προσωρινή διαταγή αναστολής των έργων από το Σ.τ.Ε.». Β. ΕΠΙΚΑΙΡΕΣ ΕΡΩΤΗΣΕΙΣ Δεύτερου Κύκλου (Άρθρα 130 παράγραφοι. 2 και 3 και 132 παράγραφος. 2 του Κανονισμού της Βουλής). 1. Η με αριθμό 932/13-7-2020 επίκαιρη ερώτηση του Βουλευτή Ηρακλείου του Κινήματος Αλλαγής κ. Βασίλειου Κεγκέρογλου προς τον Υπουργό Αγροτικής Ανάπτυξης και Τροφίμων, με θέμα: «Ποια είναι τα μέτρα που λαμβάνει η Κυβέρνηση για την αποφυγή περαιτέρω κατάρρευσης της αγοράς ελαιολάδου;». 2. Η με αριθμό 925/13-7-2020 επίκαιρη ερώτηση του ΣΤ΄ Αντιπροέδρου της Βουλής και Βουλευτή Λαρίσης του Κουμμουνιστικού Κόμματος Ελλάδας κ. Γεώργιου Λαμπρούλη προς την Υπουργό Παιδείας και Θρησκευμάτων, με θέμα: «Άμεση καταβολή των δεδουλευμένων στους εργαζόμενους των Ιδιωτικών Εκπαιδευτήριων Νέα Γενιά Ζηρίδη και διασφάλιση των δικαιωμάτων τους». 3. Η με αριθμό 922/13-7-2020 επίκαιρη ερώτηση του Βουλευτή Β2΄ Δυτικού Τομέα Αθηνών του ΜέΡΑ25 κ. Κρίτωνα - Ηλία Αρσένη προς τον Υπουργό Εσωτερικών, με θέμα: «Μονιμοποίηση είκοσι έξι εργαζόμενων στο Δήμο Αγίας Βαρβάρας». Εισερχόμαστε στην ημερήσια διάταξη της ΝΟΜΟΘΕΤΙΚΗΣ ΕΡΓΑΣΙΑΣ Μόνη συζήτηση και ψήφιση επί της αρχής, των άρθρων και του συνόλου του σχεδίου νόμου του Υπουργείου Οικονομικών: «Εταιρική διακυβέρνηση ανωνύμων εταιρειών, σύγχρονη αγορά κεφαλαίου, ενσωμάτωση στην ελληνική νομοθεσία της Οδηγίας (ΕΕ) 2017/828 του Ευρωπαϊκού Κοινοβουλίου και του Συμβουλίου, μέτρα προς εφαρμογή του Κανονισμού (ΕΕ) 2017/1131 και άλλες διατάξεις». Η Διάσκεψη των Προέδρων αποφάσισε στη συνεδρίασή της, της 9ης Ιουλίου 2020, τη συζήτηση του νομοσχεδίου σε μία συνεδρίαση ενιαία επί της αρχής, των άρθρων και των τροπολογιών. Το Σώμα συμφωνεί;
Το Σώμα συνεφώνησε. Πριν δώσω τον λόγο στον εισηγητή της Νέας Δημοκρατίας κ. Κεδίκογλου, θα ήθελα να κάνω μια ανακοίνωση προς το Σώμα: «Οι Υπουργοί Ανάπτυξης και Επενδύσεων, Οικονομικών, Εξωτερικών, Προστασίας του Πολίτη, Παιδείας και Θρησκευμάτων, Εργασίας και Κοινωνικών Υποθέσεων, Υγείας, Περιβάλλοντος και Ενέργειας, Πολιτισμού και Αθλητισμού, Δικαιοσύνης, Εσωτερικών, Υποδομών και Μεταφορών, Ναυτιλίας και Νησιωτικής Πολιτικής, Αγροτικής Ανάπτυξης και Τροφίμων, Τουρισμού, οι Υπουργοί Επικρατείας, καθώς και ο Υφυπουργός Πολιτισμού και Αθλητισμού κατέθεσαν στις 13-7-2020 σχέδιο νόμου: «Διϋπηρεσιακή Μονάδα Ελέγχου Αγοράς, ρύθμιση της οικονομικής δραστηριότητας, αντιμετώπιση του παράνομου εμπορίου, πρόστιμα για τη διακίνηση και εμπορία απομιμητικών/παραποιημένων προϊόντων, ρύθμιση θεμάτων για τη βιομηχανία, τις ιδιωτικές επενδύσεις, τις συμπράξεις δημοσίου και ιδιωτικού τομέα, την έρευνα, την καινοτομία και το Οικονομικό Επιμελητήριο Ελλάδος και λοιπές διατάξεις». Παραπέμπεται στην αρμόδια Διαρκή Επιτροπή. Τον λόγο έχει τώρα ο εισηγητής της Νέας Δημοκρατίας κ. Κεδίκογλου και παρακαλώ να ανοίξει το ηλεκτρονικό σύστημα εγγραφής ομιλητών, το οποίο θα είναι ανοικτό μέχρι το πέρας της ομιλίας των δύο πρώτων εισηγητών.
Ευχαριστώ, κύριε Πρόεδρε. Το παρόν σχέδιο νόμου έρχεται να εκσυγχρονίσει τη λειτουργία των εισηγμένων ανωνύμων εταιρειών, να θωρακίσει με όρους διαφάνειας τα συμφέροντα των μετόχων - και ιδιαίτερα των μικρομετόχων - και να καταστήσει το Χρηματιστήριο Αθηνών ελκυστικότερο σε διεθνείς και θεσμικούς επενδυτές. Η ανάγκη εκσυγχρονισμού είναι επιτακτική. Αν λάβουμε, μάλιστα υπ' όψιν, ότι το πλαίσιο που ίσχυε μέχρι τώρα, είναι ηλικίας σχεδόν δύο δεκαετιών, με ελάχιστες νομοθετικές παρεμβάσεις στο μεσοδιάστημα, η ανάγκη αυτή είναι πολύ επιτακτική. Από το 2002 που χρονολογείται ο προηγούμενος νόμος, έχουν αλλάξει πάρα πολλά στις διεθνείς χρηματαγορές. Νέες τάσεις, νέες πρακτικές, νέα προϊόντα, επιβάλλουν αντίστοιχες προσαρμογές εν όψει και της προοπτικής μιας ενοποίησης των ευρωπαϊκών χρηματαγορών. Θα πρέπει να αντιληφθούμε ότι υπάρχει ένας άτυπος αλλά πολύ ουσιαστικός ανταγωνισμός, μεταξύ των χρηματαγορών σήμερα. Μήλον της έριδος είναι τα κεφάλαια των διεθνών και θεσμικών επενδυτικών φορέων, που έχουν συγκεκριμένα κριτήρια για τον προσανατολισμό τους, με κυριότερα τα κριτήρια αξιοπιστίας και διαφάνειας των συναλλαγών. Καθοριστικός παράγοντας των επιφυλάξεων των διεθνών επενδυτών είναι η εμπειρία των χρηματιστηριακών σκανδάλων που ξέσπασαν τα τελευταία χρόνια. Τα παραδείγματα πολλά, παγκοσμίως, αλλά δυστυχώς και καθ' ημάς. Οι υποθέσεις της «FOLLI FOLLIE» και της «CRETA FARM» στοίχισαν ακριβά, όχι μόνο στους επενδυτές - και δη τους μικροεπενδυτές - που έχασαν τα λεφτά τους, αλλά οι υποθέσεις αυτές έπληξαν την αξιοπιστία και το κύρος του χρηματιστηρίου μας. Είναι χρέος μας να αποκαταστήσουμε το κύρος του, να ξανακερδίσουμε την αξιοπιστία, καθιερώνοντας όρους διαφάνειας, ασφαλιστικές δικλίδες, διαδικασίες ελέγχων. Υιοθετώντας, δηλαδή, τα πλέον αναγνωρισμένα διεθνή πρότυπα. Τι είναι, όμως, εταιρική διακυβέρνηση; Είναι ένα σύνολο κανόνων, που εφαρμόζονται σε ανώνυμες εταιρείες και ρυθμίζουν τη λειτουργία του διοικητικού συμβουλίου σε σχέση με τους μετόχους της εταιρείας. Με την εταιρική διακυβέρνηση επιδιώκεται η υπεύθυνη οργάνωση, λειτουργία, διοίκηση και έλεγχος μιας εταιρείας, με στόχο την αύξηση της αξίας της και την προστασία των έννομων συμφερόντων όλων των μετόχων της, κυρίως όμως των μετόχων μειοψηφίας έναντι των μεγαλομετόχων. Οι κανόνες εταιρικής διακυβέρνησης καθορίζουν τον τρόπο με τον οποίο επιτυγχάνονται οι εταιρικοί στόχοι, καθιερώνουν συστήματα παρακολούθησης και αποτίμησης των εταιρικών κινδύνων, καθώς και τον τρόπο με τον οποίο εξασφαλίζεται η διαφάνεια των πεπραγμένων της διοίκησης έναντι των μετόχων. Η γενική φιλοσοφία της εταιρικής διακυβέρνησης είναι η λήψη των αποφάσεων από όσο το δυνατόν περισσότερα πρόσωπα και η όσο είναι δυνατόν δημοκρατική λειτουργία του διοικητικού συμβουλίου μιας επιχείρησης. Η εταιρική διακυβέρνηση δείχνει τον βαθμό σοβαρότητας της κάθε εταιρείας και το κατά πόσον σέβεται τους μετόχους της. Το παρόν σχέδιο νόμου περιλαμβάνει διατάξεις που αποσκοπούν στην πιο αποτελεσματική και διαυγή εταιρική διακυβέρνηση των ανώνυμων εταιρειών, προσαρμόζοντας παράλληλα το υφιστάμενο πλαίσιο λειτουργίας της αγοράς κεφαλαίου στα νεότερα ελληνικά και ευρωπαϊκά δεδομένα και ενισχύοντας την ανταγωνιστικότητά της. Επιπλέον, το σχέδιο νόμου συμβάλλει στην προστασία των μετόχων και των επενδυτών, στην προσέλκυση διεθνών επενδυτών και στη διευκόλυνση της σύστασης ευέλικτων μορφών οργανισμών εναλλακτικών επενδύσεων, έτσι ώστε, μεταξύ άλλων, να δοθεί ώθηση για επενδύσεις σε νεοφυείς εταιρείες, επί το νεοελληνικότερον “startups”. Τα κυριότερα σημεία του νομοσχεδίου είναι τα εξής. Στο πρώτο μέρος, έχουμε διατάξεις για την εταιρική διακυβέρνηση. Οι εταιρείες υποχρεούνται να διαθέτουν πολιτική καταλληλότητας των μελών του διοικητικού συμβουλίου, η οποία εγκρίνεται από το διοικητικό της συμβούλιο και περιλαμβάνει κατ' ελάχιστον τις αρχές που αφορούν στην επιλογή και την αντικατάσταση των μελών του διοικητικού συμβουλίου και τα κριτήρια για την αξιολόγηση της καταλληλότητας των μελών. Μεταξύ των αρμοδιοτήτων του διοικητικού συμβουλίου ορίζεται ότι το συμβούλιο επιβλέπει την υλοποίηση του συστήματος εταιρικής διακυβέρνησης, το οποίο υποχρεούνται να εφαρμόζουν οι εταιρείες. Επιπλέον, το διοικητικό συμβούλιο διασφαλίζει την αποτελεσματική λειτουργία του συστήματος εσωτερικού ελέγχου, καθώς και την ανεξαρτησία των λειτουργιών του. Προβλέπεται ότι το διοικητικό συμβούλιο αποτελείται από εκτελεστικά, μη εκτελεστικά και ανεξάρτητα μη εκτελεστικά μέλη. Καθορίζονται οι αρμοδιότητες και το πεδίο ευθύνης των εκτελεστικών και μη εκτελεστικών μελών και εξειδικεύονται, λεπτομερέστατα θα έλεγα, οι περιπτώσεις ύπαρξης σχέσης εξάρτησης. Πρόεδρος του διοικητικού συμβουλίου διορίζεται μη εκτελεστικό μέλος. Αν εκτελεστικό μέλος διοριστεί πρόεδρος, τότε ο αντιπρόεδρος υποχρεωτικά είναι μη εκτελεστικό μέλος. Πέραν της επιτροπής ελέγχου που προβλέπεται ήδη από τον νόμο του 2017 εισάγονται δύο νέες επιτροπές, δηλαδή η επιτροπή αποδοχών και η επιτροπή υποψηφιοτήτων. Το έργο της επιτροπής αποδοχών αφορά την αποτελεσματική ικανοποίηση των προϋποθέσεων του εταιρικού νόμου περί διαμόρφωσης και ελέγχου της πολιτικής αποδοχών της εταιρείας, ενώ το έργο της επιτροπής υποψηφιοτήτων είναι να διαμορφώσει και να υποβάλει προτάσεις προς το διοικητικό συμβούλιο για την επιλογή προσώπων ως μελών, κατ' εφαρμογή της πολιτικής καταλληλότητας. Οι αρμοδιότητες των δύο επιτροπών μπορούν να ανατεθούν σε μία επιτροπή. Οι εταιρείες υποχρεούνται να διαθέτουν κανονισμό λειτουργίας, το ελάχιστο περιεχόμενο του οποίου αποτυπώνεται στο σχέδιο νόμου. Περίληψη του κανονισμού λειτουργίας πρέπει να δημοσιεύεται στην ιστοσελίδα των εταιρειών. Καθορίζονται τα ζητήματα οργανωτικής διάρθρωσης της μονάδας εσωτερικού ελέγχου των εταιρειών, η οποία είναι ανεξάρτητη οργανωτική μονάδα εντός των εταιρειών και έχει ως στόχο την παρακολούθηση και βελτίωση των λειτουργιών και των πολιτικών αναφορικά με το σύστημα εσωτερικού ελέγχου. Πέραν των ζητημάτων οργανωτικής διάρθρωσης της μονάδας προβλέπονται κατ' ελάχιστον οι αρμοδιότητές της, καθώς και η υποχρέωση του επικεφαλής της να παρίσταται στις γενικές συνελεύσεις των μετόχων. Οι εταιρείες πρέπει να εφαρμόζουν κώδικα εταιρικής διακυβέρνησης, που θα έχει συνταχθεί από φορέα εγνωσμένου κύρους. Εισάγονται διατάξεις με τις οποίες καθορίζονται οι υποχρεώσεις διαφάνειας, έγκαιρης και πλήρους, κατά το δυνατόν, ενημέρωσης των μετόχων των εταιρειών, ενόψει της εκλογής μελών του διοικητικού συμβουλίου. Οι εταιρείες πρέπει να διαθέτουν μονάδα εξυπηρέτησης μετόχων, η οποία έχει την ευθύνη για την άμεση, ακριβή και ισότιμη πληροφόρηση των μετόχων, καθώς και την υποστήριξή τους σε ό,τι αφορά την άσκηση των δικαιωμάτων τους. Εισάγεται η υποχρέωση λειτουργίας μονάδας εταιρικών ανακοινώσεων και προβλέπονται οι αρμοδιότητές της για παροχή ενημέρωσης προς τους μετόχους και το επενδυτικό κοινό, σύμφωνα με την ισχύουσα νομοθεσία. Προβλέπονται ειδικότερες προϋποθέσεις για την αύξηση του μετοχικού κεφαλαίου της εταιρείας, με καταβολή μετρητών για την αλλαγή χρήσης αντληθέντων από αυτή κεφαλαίων, καθώς και οι προϋποθέσεις για τη μεταβίβαση περιουσιακών στοιχείων που αντιπροσωπεύουν 51% και άνω της συνολικής αξίας των περιουσιακών στοιχείων της εταιρείας. Τέλος, καθορίζεται η εποπτική αρμοδιότητα της Επιτροπής Κεφαλαιαγοράς, και τίθενται οι επαπειλούμενες κυρώσεις για παραβάσεις των διατάξεων του σχεδίου νόμου που αφορούν την εταιρική διακυβέρνηση. Στο δεύτερο μέρος, για τη σύγχρονη αγορά κεφαλαίου, ρυθμίζονται θέματα σύστασης, αδειοδότησης, λειτουργίας και διάθεσης των οργανισμών εναλλακτικών επενδύσεων. Στόχος των ρυθμίσεων, στο πλαίσιο της ανάπτυξης της ελληνικής οικονομίας και της ενίσχυσης της επιχειρηματικότητας, είναι η σύσταση και λειτουργία των οργανισμών αυτών στην Ελλάδα, με τη μορφή αμοιβαίων κεφαλαίων, κατά τα πρότυπα και άλλων κρατών μελών της Ευρωπαϊκής Ένωσης. Αναμορφώνεται το νομοθετικό πλαίσιο σχετικά με τις απαιτήσεις δημοσίευσης δελτίου, σε περιπτώσεις δημόσιας προσφοράς κινητών αξιών ή κατά την εισαγωγή κινητών αξιών προς διαπραγμάτευση σε ρυθμιζόμενη αγορά. Το τρίτο μέρος, αφορά θέματα οργάνωσης και λειτουργίας της Επιτροπής Κεφαλαιαγοράς και περιλαμβάνονται ρυθμίσεις που αφορούν τη λειτουργία της Επιτροπής Κεφαλαιαγοράς και τη σύνθεσή της, με σημαντικότερη τη σύνθεση των μελών. Στο τέταρτο μέρος, ρυθμίζεται ο χρόνος καταβολής των δόσεων φόρου εισοδήματος, η έκπτωση φόρου στην εφάπαξ καταβολή του φόρου από φυσικά πρόσωπα και οι δόσεις του ΕΝΦΙΑ αυξάνονται από πέντε σε έξι. Στο σημείο αυτό θα ήθελα να υποβάλω και μία πρόταση προς τον Υπουργό, γιατί είναι σημαντικές οι αλλαγές που γίνονται, όμως οι κεφαλαιαγορές είναι ένας τομέας που αλλάζει ραγδαία και πιστεύω ότι θα ήταν χρήσιμο να έχουμε ανά διετία μία επαναξιολόγηση του νόμου με ακρόαση των φορέων. Νομίζω ότι η εμπειρία της ακρόασης των φορέων στην επιτροπή ήταν πάρα πολύ χρήσιμη και καλό θα είναι να δούμε σε δύο χρόνια από την εφαρμογή του πώς εξελίσσεται και τι βελτιώσεις, αν υπάρχουν, θα μπορούσαμε να επιφέρουμε. Κύριε Πρόεδρε, στις τροπολογίες που μας έχουν δοθεί να αναφερθούμε τώρα;
Θα τις αναπτύξουν πρώτα οι Υπουργοί; Αν είστε όμως έτοιμος, μπορείτε ήδη να αναφερθείτε.
Δεν το ξέρω αυτό, αλλά έχουμε ήδη ενημερωθεί όλοι για τις τροπολογίες, οπότε θα πω δυο λόγια. Είναι θεματική τροπολογία η πρώτη. Στο άρθρο 1 παρέχεται, υπό προϋποθέσεις, η δυνατότητα σε συγκεκριμένες κατηγορίες κύριων τουριστικών καταλυμάτων, να προβαίνουν σε τοποθέτηση υποθαλάσσιων αγωγών και καλωδίων, απαραίτητων για την υλοποίηση έργων που εξυπηρετούν τη λειτουργία τους και όλα αυτά με πλήρη σεβασμό στην περιβαλλοντική νομοθεσία. Στο άρθρο 2, επιλύονται χρόνια προβλήματα ασάφειας ως προς το καθεστώς διαχείρισης και εκμετάλλευσης των ακινήτων που ανήκουν κατά κυριότητα στον ΟΣΕ, βρίσκονται σε χερσαία ζώνη λιμένος, αλλά υπάρχει μια ασάφεια στο κατά πόσον έχει λόγο και η ΓΑΙΑΟΣΕ. Με την επίλυση αυτή αναμένεται να διευκολυνθεί η αξιοποίηση των λιμένων αυτών. Με τη ρύθμιση του άρθρου 3, ρυθμίζονται ζητήματα ειδικής εκκαθάρισης των δημοσίων επιχειρήσεων, προκειμένου να μπορέσουν να συνεχιστούν απρόσκοπτα οι διαδικασίες ειδικής εκκαθάρισης για λόγους υπέρτερου δημοσίου συμφέροντος. Με τη ρύθμιση του άρθρου 4, ρυθμίζονται αναδρομικά, από την 1-1-2016, ζητήματα που αφορούν στην επιδότηση από τον ΟΑΕΔ στις βιομηχανικές, βιοτεχνικές και μεταλλευτικές επιχειρήσεις, οι οποίες είναι εγκατεστημένες σε παραμεθόριες περιοχές της χώρας. Παράλληλα, αντιμετωπίζεται το ζήτημα των ανεξόφλητων οικονομικών αξιώσεων των δικαιούχων μέχρι τις 31-12-15, μέσω της διενέργειας συμψηφισμού με υφιστάμενες και μελλοντικές απαιτήσεις του δημοσίου. Με τη ρύθμιση του άρθρου 5, εισάγονται συμπληρωματικές διατάξεις για τη λειτουργία της Επιτροπής «Ελλάδα 2021», οι οποίες διευκολύνουν τη δραστηριότητά της και, κυρίως, τη συνεργασία με αξιόλογες προσωπικότητες, την εξαίρεση από τη συλλογική σύμβαση αποδοχών, καθ' ότι η Επιτροπή «Ελλάδα 2021» χρηματοδοτείται από ιδιωτικούς πόρους. Στο άρθρο 6, παρέχεται η δυνατότητα στην Επιτροπή «Ελλάδα 2021» να διαθέτει ειδική σειρά αναμνηστικών νομισμάτων, για να έχει επιπλέον πόρους από ιδιώτες. Με τη ρύθμιση του άρθρου 7, εισάγονται ρυθμίσεις για την ανάπτυξη τραπεζοκαθισμάτων και ομπρελών σκίασης σε χώρους χερσαίας ζώνης λιμένα από καταστήματα υγειονομικού ενδιαφέροντος για το διάστημα από 1ης Ιουνίου μέχρι τις 31 Οκτωβρίου του 2020 λόγω της υγειονομικής κρίσης. Υπάρχει η δυνατότητα, λοιπόν, είτε να επεκταθούν κατά 50% σε έκταση χωρίς παραπάνω κόστος, είτε, αν δεν υπάρχει δυνατότητα περαιτέρω επέκτασής τους, να μειωθεί κατά 50% αντίστοιχα το τίμημα που καταβάλλουν. Τέλος, στη δεύτερη τροπολογία εισάγονται οι απαιτούμενες διαδικασίες για την υλοποίηση της διανομής του ακινήτου του Μητροπολιτικού Πόλου Ελληνικού - Αγίου Κοσμά, καθώς, επίσης, ρυθμίζονται ζητήματα σχετικά με το δικαίωμα επιφανείας σε αυτό, ανοίγοντας έτσι το δρόμο για την υλοποίηση του κεφαλαιώδους σημασίας έργου στο Ελληνικό. Ευχαριστώ πολύ.
Και εμείς σας ευχαριστούμε, κύριε Κεδίκογλου, ειδικά για την τήρηση του χρόνου. Παρακαλώ τώρα τον εισηγητή του ΣΥΡΙΖΑ κ. Μιλτιάδη Χατζηγιαννάκη, να λάβει τον λόγο.
Ευχαριστώ, κύριε Πρόεδρε. Κύριε Υπουργέ, κυρίες και κύριοι συνάδελφοι, ευτυχώς είχαμε χρόνο στις επιτροπές να αναπτύξουμε τις θέσεις μας, σχετικά με το νομοσχέδιο που μας φέρνετε, γιατί δεν το έφερε η μοίρα και στην Ολομέλεια να μπορέσουμε να μιλήσουμε για το νομοσχέδιο αυτό καθαυτό, καθώς πάλι θα χαιρετίσω, με μεγάλο θαυμασμό, το «επιτελικό κράτος» της Κυβέρνησης της Νέας Δημοκρατίας! Έρχονται δύο τροπολογίες. Και μάλλον το έχει η μοίρα μου ο Υπουργός - επειδή είμαστε από την ίδια περιφέρεια, όχι εκλογική, αλλά από την Περιφέρεια Στερεάς Ελλάδας - κάθε φορά που είμαι εισηγητής, να φέρνει τροπολογίες σε σχετικά αδιάφορα νομοσχέδια, τα οποία εισάγουν οδηγίες ή κανονισμούς και στα οποία η πλειοψηφία των κομμάτων είναι θετική, οι οποίες είναι πολύ σημαντικές. Στην πρώτη - θυμίζω - είχαμε έντεκα τροπολογίες. Η μία ήταν η ταφόπλακα της «ΛΑΡΚΟ», όπου αναγκαστήκαμε στην Ολομέλεια και μιλήσαμε για τη «ΛΑΡΚΟ». Εκεί «φάγαμε» όλο μας το χρόνο. Σήμερα μας φέρνετε μια πολύ «ωραία» τροπολογία για το Ελληνικό, την οποία όσο και να διάβασα - δυο, τρεις, τέσσερις φορές και την αιτιολογική και την ίδια την τροπολογία - δεν μπορώ να πω ότι κατάλαβα πάρα πολύ καλά τι ακριβώς θέλετε να περάσετε. Είναι μία κακογραμμένη τροπολογία. Και η αιτιολογική είναι, δυστυχώς, πολύ κακογραμμένη. Απορώ, δηλαδή, αν την έχει γράψει νομικός τη συγκεκριμένη τροπολογία. Φαντάζομαι, βέβαια, επειδή είναι προς λύση προβλημάτων που έχει ο εθνικός επενδυτής, ότι πολλά κομμάτια από αυτά τα πήρατε αυτούσια από τις νομικές υπηρεσίες της επενδυτικής εταιρείας. Φανταζόμουν, όμως, ότι και η επενδυτική εταιρεία θα έχει νομική εκπροσώπηση αρκετά καλή, ώστε να μπορούν να γράψουν, τουλάχιστον, ένα κείμενο όπου μπορούμε να καταλάβουμε τι θέλετε να πείτε. Μάλλον, όμως, προσέφυγε στις νομικές υπηρεσίες των εταιρειών του εξωτερικού και κάναμε εδώ ένα google translate. Διότι αλλιώς δεν μπορώ να καταλάβω για ποιον λόγο λέγονται και διαβάζονται τέτοια πράγματα μέσα στην τροπολογία. Μας έχουν δημιουργηθεί πάρα πολλά ερωτηματικά. Ξέρω ότι δεν είναι δικιά σας η τροπολογία, κύριε Υφυπουργέ. Η μακρόσυρτη αιτιολογική έκθεση ως προς το περιεχόμενό της είναι εντελώς ασυνάρτητη μη αναφερόμενη, πραγματικά, στον σκοπό και στο στόχο της τροπολογίας, η δε τροπολογία, όπως είπα και πριν, είναι ακόμα χειρότερη. Ελπίζω να είναι τυχαία και, όπως είπα, να έχει γίνει από κακή και βιαστική δουλειά. Η ερώτησή μου είναι: Από τη στιγμή που μας έχετε πει - και πράγματι έχετε προς διαβούλευση - ότι θα έχουμε άλλα δύο νομοσχέδια του Υπουργείου Οικονομικών τις επόμενες ημέρες, γιατί να έρθει σήμερα μια τέτοια τροπολογία, χωρίς καμμία διαβούλευση, χωρίς χρόνο προετοιμασίας από κανέναν; Μάλιστα, στην έκθεση την οποία έχετε στη διαβούλευση - προφανώς δεν υπάρχει διαβούλευση και φαίνεται - οι φορείς οι οποίοι έλαβαν γνώση και δεν είχαν αντίρρηση, ήταν η «ΕΛΛΗΝΙΚΟ Α.Ε.», το ΤΑΙΠΕΔ και το «ΚΤΗΜΑΤΟΛΟΓΙΟ Α.Ε.». Χαρήκαμε πάρα πολύ που έλαβε γνώση και η «ΕΛΛΗΝΙΚΟ Α.Ε.» και το ΤΑΙΠΕ, γιατί δεν ήμασταν σίγουροι αν θα ήταν σύμφωνοι! Με την αοριστία, όμως, και την ασυναρτησία, πραγματικά δεν ξέρω αν διαφαίνονται πονηροί ατραποί σε σχέση με τη συγκεκριμένη διάταξη. Ψηλαφείτε επιχειρήσεις καταστρατήγησης απαράβατων συνταγματικών διατάξεων υπέρ του επενδυτή με την απόπειρα εμφανίσεως αντικειμένων της σύμβασης, όπως την παραλία και τον αιγιαλό, που είναι το γνωστό σε όλους ότι είναι εκτός συναλλαγής και ίσως - ίσως, πραγματικά το λέω αυτό για να ελεγχθεί - γίνεται προσπάθεια μεταβολής των αρχικών συμβατικών όρων, τους οποίους, θυμίζω, ότι κατόπιν αιτήσεως του ΤΑΙΠΕΔ είχαν ελεγχθεί. Η σύμβαση, δηλαδή, έχει ελεγχθεί και έχει περάσει από την έγκριση του Ελεγκτικού Συνεδρίου. Αν προχωράμε σήμερα σε ουσιώδεις μεταβολές - γιατί, πραγματικά, λέω ότι είναι προς διερεύνηση, δεν λέω ότι προχωράμε, γιατί δεν μπορώ να καταλάβω ακριβώς τις διατάξεις τις συγκεκριμένες - δεν πρέπει να περάσει πάλι, εκ νέου, η σύμβαση έτσι όπως αυτή καθίσταται με τη σημερινή τροπολογία, εφόσον γίνει νόμος, από τον έλεγχο του Ελεγκτικού Συνεδρίου; Δεν ξέρω, πραγματικά, ποιος θα είναι κερδισμένος από τέτοιες τροπολογίες. Από όσα, πάντως, μπόρεσα να καταλάβω, έχω εντοπίσει τρεις προβληματισμούς. Πρώτος: Γιατί η μεταβίβαση γίνεται στο ΤΑΙΠΕΔ από το ελληνικό δημόσιο και όχι απευθείας στην «ΕΛΛΗΝΙΚΟ Α.Ε.», η οποία, θυμίζω, αυτή τη στιγμή είναι ιδιοκτησίας του ΤΑΙΠΕΔ και άρα του ελληνικού δημοσίου. Δεν έχουμε, δηλαδή, πρόβλημα αν η μεταβίβαση γίνει σε ιδιώτη. Στη συνέχεια της εκτέλεσης της σύμβασης θα μεταβιβαστεί το 100% των μετοχών στον επενδυτή της «ΕΛΛΗΝΙΚΟ Α.Ε.». Αυτή είναι η σύμβαση την οποία έχουμε. Άρα, αυτή τη στιγμή θεωρώ ότι νομικά θα ήταν ορθό, από τη στιγμή που το περνάμε με νόμο και μέσα στην αιτιολογική λέμε ότι αποφεύγουμε, επειδή είναι πάρα πολύ δύσκολο, να προβούμε σε συμβολαιογραφικές πράξεις για όλη τη διαδικασία της μεταβίβασης των εμπραγμάτων δικαιωμάτων τα οποία καθορίζει η σύμβαση, να την κάνουμε κατευθείαν στην «ΕΛΛΗΝΙΚΟ Α.Ε.», που θα είναι στο τέλος της ημέρας και η δικαιούχος των συγκεκριμένων δικαιωμάτων. Άρα, γιατί βάζουμε ενδιάμεσο το ΤΑΙΠΕΔ; Είναι ερώτημα προς απάντηση. Να μας πείτε για ποιον λόγο επιλέχθηκαν. Επιλέχθηκε για νομοτεχνικές που δεν τις έχουμε εντοπίσει, γιατί ήταν δύσκολο να τις εντοπίσουμε σε τόσες λίγες ώρες ή υπάρχει κάτι άλλο; Γιατί το λέω; Όπως γνωρίζετε πολύ καλά, η σύμβαση αυτή περιλαμβάνει ότι το 30% της έκτασης θα μεταβιβαστεί κατά κυριότητα στην «ΕΛΛΗΝΙΚΟ Α.Ε.» και άρα, μετά τη μεταβίβαση και του μετοχικού κεφαλαίου της εταιρείας στον επενδυτή, και το 70% παραμένει στις υπόλοιπες «κοινόχρηστες» χρήσεις - το βάζω σε εισαγωγικά γιατί δεν πρόκειται για κοινόχρηστες προφανώς - οι οποίες, όμως, μετά τα ενενήντα εννέα χρόνια θα επιστρέψουν στο ελληνικό δημόσιο. Αν ο δικαιούχος με τη σημερινή τροπολογία είναι το ΤΑΙΠΕΔ - σε ενενήντα εννέα χρόνια καταλαβαίνουμε βέβαια - μήπως δημιουργηθεί πρόβλημα στην επιστροφή; Και αυτό το λέω, γιατί δεν ξέρουμε τι νομική μορφή μπορεί να έχει το ΤΑΙΠΕΔ σε κάποια χρόνια. Μήπως - επαναλαμβάνω - δημιουργηθεί πρόβλημα, ενώ τώρα, αφού μεταβιβάζων είναι το ίδιο το ελληνικό δημόσιο απευθείας στην «ΕΛΛΗΝΙΚΟ Α.Ε.», μετά τα ενενήντα εννέα χρόνια είναι σαφές ότι θα επιστρέψει στο ελληνικό δημόσιο; Ερώτηση είναι, αλλά χρήζει απαντήσεως. Και προς Θεού μην αντιληφθούμε ότι γίνονται αυτές οι τροπολογίες και επιλέγονται αυτές οι νομοθετικές παρεμβάσεις, για να υπάρχουν συμβολαιογραφικές πράξεις μετά στη μεταβίβαση όλων των εμπραγμάτων - δεν εννοώ, προφανώς, από την «ΕΛΛΗΝΙΚΟ Α.Ε.» - προς τους ιδιώτες τρίτους, στη σύσταση εμπραγμάτων δικαιωμάτων ή οριζόντιων ή κάθετων ιδιοκτησιών. Προφανώς εκεί πέρα θα υπάρξουν συμβολαιογραφικές πράξεις. Εννοώ στη μεταβίβαση από το ΤΑΙΠΕΔ στην «ΕΛΛΗΝΙΚΟ Α.Ε.», της οποίας είναι και αποκλειστικός κύριος το ΤΑΙΠΕΔ. Όσον αφορά τον κανονισμό, έχετε ολόκληρο άρθρο για τον κανονισμό. Εγώ καταλαβαίνω ότι θέλετε να βάλετε μία διάταξη - αλλά να μας το εξηγήσετε προφανώς, όταν έρθει ο κύριος Υπουργός που θα το εισηγηθεί, να μας το εξηγήσει - , όπως οι κανονισμοί που καθορίζουν τις οριζόντιες και τις κάθετες ιδιοκτησίες, δηλαδή τους κανονισμούς πολυκατοικίας, για να γίνει κατανοητό. Με ποιους όρους θα το κάνει ο επενδυτής; Αναφέρει μέσα η αιτιολογική έκθεση ότι γίνονται προς όφελος και για εξυπηρέτηση της ιδιωτικής οικονομίας και επειδή είναι ασαφές το πλαίσιο πάνω από τα σχέδια, αν και μπορεί να με διορθώσει ο Υπουργός, γιατί εγώ δεν χειρίστηκα τη συγκεκριμένη υπόθεση σε καμμία περίπτωση. Αλλά έχω την εντύπωση ότι το προεδρικό διάταγμα το οποίο έχει εκδοθεί, καθορίζει σαφώς και τις τοποθεσίες και τα ακίνητα τα οποία θα αποτελέσουν το 30% στο οποίο η ιδιοκτησία, η πλήρης κυριότητα, θα ανήκει στην «ΕΛΛΗΝΙΚΟ Α.Ε.» και πια θα είναι το 70%. Εδώ μου φαίνεται μπερδεύεται και αυτή η διαδικασία. Δεν είναι σαφές. Επειδή καταλαβαίνω, από το κείμενο δηλαδή προσπαθώ να συνάγω, ότι από τα τοπογραφικά διαγράμματα και από όλα τα διαγράμματα τα οποία υπάρχουν μέσα στη σύμβαση, δεν είναι σαφές και δεν ξέρουμε τι ακριβώς θα παραχωρηθεί με τη μορφή της πλήρους κυριότητας ή του δικαιώματος χρήσης επιφανείας. Άλλη μία ανακάλυψη η οποία δεν οφείλεται σε εσάς. Οφείλεται στην αρχική σύμβαση. Έχουμε ανακαλύψει καινούργιους νομικούς όρους, όπως την επιφάνεια. Παλιούς μάλλον, πολύ παλιούς, του 19ου αιώνα, που τους φέραμε σε μνημονιακά χρόνια. Σε αυτό δεν μπορώ να πω τίποτα, γιατί ούτε εμείς το αλλάξαμε. Ήταν μία ευρεσιτεχνία την οποία προσπαθήσατε να κάνετε από την αρχική σύμβαση. Την κρατήσαμε, γιατί είναι τόσο ασαφές το νομικό πλαίσιο. Έχουμε την εντύπωση, επειδή ακριβώς είχε ετοιμάσει και ερώτηση το δικό μας τμήμα περιβάλλοντος, γιατί σε αυτές τις με πολύ ωραίες φωτογραφίες και βίντεο κατεδαφίσεις που ξεκινήσατε έναν χρόνο μετά, παρά το γεγονός ότι ο κ. Γεωργιάδης είχε πει ότι θα μπουν μπουλντόζες σε μία βδομάδα. Εντάξει, αυτό το έχουμε αναφέρει πάρα πολλές φορές. Μετά από έναν χρόνο αφού μπήκαν κάποιες μπουλντόζες να κατεδαφίσουν γύρω στα πενήντα τετραγωνικά από τα συνολικά για τη φωτογραφία και το βίντεο, έχουμε την εντύπωση ότι όλα αυτά τα κάνατε χωρίς καμμία άδεια. Θα σας καταθέσουμε - αν δεν σας καταθέσαμε ήδη - ερώτηση σχετική. Νομίζουμε ότι η σημερινή τροπολογία, ένας από τους λόγους ο οποίος τίθεται είναι για να νομιμοποιήσετε εκ των υστέρων τις όποιες ενέργειες και για να μην έχετε πρόβλημα με τις ενέργειες που θα γίνουν. Αν γίνουν με το καλό, γιατί δεν ξέρουμε πότε θα γίνουν. Μπορεί να γίνουν σε ένα, δύο, πέντε χρόνια. Δεν ξέρουμε. Βλέπουμε ότι θέλει κομμάτι - κομμάτι ο επενδυτής να αρχίσει να πουλάει, να εξασφαλίζει έσοδα, ώστε να χρηματοδοτήσει. Και τέλος, επειδή είδε - για το συγκεκριμένο θέμα τέλος - το φως της δημοσιότητας χτες με άρθρα στον έντυπο Τύπο, καταλαβαίνουμε ότι είναι σαν μία πάρα - πάρα - πάρα πολύ καλή - γι' αυτό έρχεται και σήμερα, αυτή θεωρούμε ότι είναι η απάντηση και όχι στα επόμενα νομοσχέδια που θα καταθέσει το Υπουργείο Οικονομικών - , διαφήμιση για το καινούργιο ομολογιακό δάνειο που θέλει να εκδώσει ο επενδυτής. Οπότε αφού του δίνουμε αιγιαλούς, παραλίες, να επιλέξει ποια οικόπεδα θέλει, να διαμορφώσει όπως ακριβώς θέλει τον χώρο, σε λίγο θα του δώσουμε και το δικαίωμα να νομοθετεί… Δεν θα νομοθετούμε εμείς εδώ. Θα το δώσουμε το δικαίωμα στα συγκεκριμένα, σε όποια εταιρεία επιλέξει ο κ. Λάτσης. Δεν είναι ανάγκη να είναι η συγκεκριμένη. Μπορεί να επιλέξει και άλλη του εταιρεία. Αφού, λοιπόν, θα τους δώσουμε αυτές τις δυνατότητες, πολύ καλά θα μπορέσει και το ομολογιακό δάνειο να έχει καλύτερη τύχη, ώστε μήπως χρηματοδοτηθεί ποτέ και το συγκεκριμένο έργο. Σε αυτά θα θέλαμε κάποιες απαντήσεις. Πιθανόν να προκύψουν και αλλά από την ανάγνωση άλλων συναδέλφων. Εγώ αυτά μπόρεσα και έβγαλα, να σας πω την αλήθεια. Καταλαβαίνουμε στη δεύτερη τροπολογία ότι αφορά την παραχώρηση των ακινήτων της ΓΑΙΟΣΕ μέσα στους οργανισμούς λιμένα. Προσπαθείτε να κάνετε πιο ελκυστικά τα φιλέτα τα οποία είναι προς πώληση, τα λιμάνια δηλαδή - το καταλαβαίνουμε - και ας φαίνεται στην αιτιολογική ότι πάει να λυθεί ένα χρόνιο πρόβλημα. Δεν έχουμε ιδιαίτερες αντιρρήσεις. Καταλαβαίνουμε, ιδίως για την Αλεξανδρούπολη, για την οποία διαβάζουμε ότι είσαστε έτοιμοι να προχωρήσετε τις διαδικασίες, ότι πρέπει να λυθούν τέτοιου είδους προβλήματα, για να μπορέσετε να τα πουλήσετε σε καλύτερες συνθήκες. Όπως δεν έχω ιδιαίτερες παρατηρήσεις για την επέκταση, προφανώς, στον χώρο του διπλασιασμού, γιατί είναι μία έκτακτη συνθήκη. Έχει συμβεί σε όλους τους κοινόχρηστους χώρους. Έχουν επεκταθεί οι δυνατότητες ανάπτυξης τραπεζοκαθισμάτων λόγω της φετινής συγκυρίας. Είμαστε θετικοί σε τέτοιου είδους παρεμβάσεις, οι οποίες βέβαια - για να είμαστε και απόλυτα ειλικρινείς - αποτελούν ασπιρίνες στη βαριά πνευμονία που, δυστυχώς, φαίνεται ότι θα περάσει η ελληνική οικονομία φέτος. Ελπίζουμε με αυτές τις παρεμβάσεις να βοηθηθεί λίγο ο κόσμος, αν και πολύ φοβούμαστε ότι ο ασθενής δεν θα έχει καλό τέλος. Σας ευχαριστώ.
Και εγώ σας ευχαριστώ, κύριε Χατζηγιαννάκη. Υπάρχει συνάδελφος που δεν έχει εγγραφεί ως ομιλητής, πριν κλείσει ο κατάλογος; Κανείς. Παρακαλώ να κλείσει ο κατάλογος των ομιλητών. Ο κ. Γεώργιος Αρβανιτίδης από το Κίνημα Αλλαγής έχει τον λόγο.
Κύριε Υπουργέ, κυρίες και κύριοι συνάδελφοι, το νομοσχέδιο που συζητάμε σήμερα - όπως ανέφερα και την προηγούμενη εβδομάδα - μπορεί να μην έχει κλέψει τα φώτα της δημοσιότητας, αλλά είναι ζωτικής σημασίας για την αξιοπιστία της κεφαλαιαγοράς και την εξεύρεση κεφαλαίων για τις ελληνικές επιχειρήσεις. Ειδικά το θέμα της αξιοπιστίας της κεφαλαιαγοράς είναι πολύ σημαντικό, αν θέλουμε να προσελκύσουμε επενδύσεις αλλά και να προστατεύσουμε τους επενδυτές. Η περίπτωση της «FOLLI FOLLIE», που αυτές τις ημέρες είναι πάλι στην επικαιρότητα, είναι παράδειγμα προς αποφυγή για το πώς λειτούργησαν ή μάλλον πώς δεν λειτούργησαν οι μηχανισμοί ελέγχου. Η Κυβέρνηση χειρίζεται το παρόν νομοσχέδιο για την εταιρική διακυβέρνηση, βάζει τέλος στα φαινόμενα τύπου «FOLLI FOLLIE», «CRETA FARM» που διέσυραν τη χώρα. Ελπίζω και εύχομαι να είναι έτσι. Ωστόσο, καλό είναι κάποια στιγμή να μάθουμε τι ακριβώς έγινε με τη «FOLLI FOLLIE». Βέβαια, υπάρχει το ερώτημα αν δύο και πλέον χρόνια μετά το ξέσπασμα του σκανδάλου και με όλη αυτή την κινητοποίηση της κεφαλαιαγοράς, η οποία, μάλιστα, προχώρησε στον διορισμό μελών του διοικητικού συμβουλίου της «FOLLI FOLLIE», δεν μπορούμε να φτάσουμε ακόμα ούτε στην κατάρτιση των λογιστικών καταστάσεων, τότε τι ακριβώς συζητάμε και πότε ακριβώς θα μάθουμε την αλήθεια; Αλήθεια, τι μπορεί να πει κάποιος από την Επιτροπή Κεφαλαιαγοράς σε έναν μικροεπενδυτή που αγόρασε μετοχές της «FOLLI FOLLIE», μίας εταιρείας κεφαλαιοποίησης πάνω από 1 δισεκατομμύριο ευρώ, εισηγμένης μάλιστα, όταν διαβάζει ότι δεν μπορούν να δημοσιευθούν οικονομικές καταστάσεις; Υπήρξε ή όχι καταγγελία στην Επιτροπή Κεφαλαιαγοράς για παραποίηση του ισολογισμού από τη «FOLLI FOLLIE» από το 2015, που όμως κανένας δεν ασχολήθηκε; Το θέμα της αξιοπιστίας, λοιπόν, και της εμπιστοσύνης είναι μεγάλης σημασίας για τους επενδυτές και τις επιχειρήσεις. Το άλλο σημαντικό θέμα, βέβαια, είναι η ανάγκη ρευστότητας που υπάρχει αυτή τη στιγμή. Η αγορά, η επιχειρηματικότητα αλλά και η έρευνα, η καινοτομία, η απασχόληση και ο παραγωγικός τομέας παρουσιάζουν μεγάλες ανάγκες ρευστότητας. Οι ρυθμίσεις του παρόντος νομοσχεδίου βοηθούν σε αυτή την κατεύθυνση και μπορούν να αποτελέσουν χρήσιμο εργαλείο στήριξης, τη στιγμή μάλιστα που τόσο ο τραπεζικός δανεισμός, όσο και η διαδικασία απορρόφησης των κοινοτικών πόρων από το ΕΣΠΑ στην καλύτερη των περιπτώσεων παρουσιάζουν μεγάλη στασιμότητα και στη χειρότερη, βέβαια, βάζουν εμπόδια και δίνουν τις ελπίδες για ικανοποίηση των πραγματικών αναγκών των επιχειρήσεων. Το δε τραπεζικό σύστημα δεν βάζει πλάτη παρά τις επανειλημμένες ανακεφαλαιοποιήσεις, και δεν βοηθά, βέβαια, καθόλου στην εξεύρεση αξιόπιστων λύσεων ρευστότητας στα προβλήματα των επιχειρήσεων. Το πρόβλημα, μάλιστα, της ρευστότητας επιδεινώνεται ακόμη περισσότερο στις μικρομεσαίες επιχειρήσεις που φάνηκαν, δυστυχώς, περισσότερο ευάλωτες στην πανδημία. Το 99,9% των ελληνικών επιχειρήσεων είναι μικρομεσαίες επιχειρήσεις, σύμφωνα με την έκθεση του ΟΟΣΑ και συναντούν μεγαλύτερη δυσκολία κάλυψης των πιστωτικών κριτηρίων σε σχέση με τις ελάχιστες μεγάλες επιχειρήσεις, αλλά και πιο περιορισμένες εναλλακτικές πηγές χρηματοδότησης, όπως είναι η άντληση κεφαλαίων από την κεφαλαιαγορά. Κυρίες και κύριοι συνάδελφοι, δυστυχώς, η ελληνική οικονομία βουλιάζει μέρα με τη μέρα στην ύφεση και η Κυβέρνηση προσπαθεί να ξορκίσει το κακό με επικοινωνιακά γιατροσόφια. Και αυτό, βέβαια, είναι επιεικής χαρακτηρισμός, γιατί πώς να χαρακτηρίσει κανείς το γεγονός ότι ενώ ο Πρωθυπουργός βγάζει φωτογραφίες στη φιέστα με τις κατεδαφίσεις κτηρίων στο Ελληνικό στις 3 Ιουλίου, επτά μέρες μετά κατατίθεται στο σημερινό νομοσχέδιο, στις 10 Ιουλίου δηλαδή, η τροπολογία 393/54 για τη διανομή και τη σύσταση δικαιωμάτων επιφανείας μεταξύ του ελληνικού δημοσίου και του ΤΑΙΠΕΔ; Δεν θα σταθώ στο γεγονός ότι για μια ακόμη φορά κατατίθενται χωρίς διαβούλευση ή άλλη ενημέρωση διατάξεις για το κατά τα λοιπά εθνικής σημασίας έργο ούτε θα σχολιάσω περαιτέρω ότι ήταν ξεκάθαρη η αγωνία της Κυβέρνησής σας να μπουν οι μπουλντόζες, τουλάχιστον, πριν την επέτειο του ενός χρόνου διακυβέρνησης αντί για μια βδομάδα μετά την ανάληψη διακυβέρνησης, όπως είχε εξαγγείλει τότε ο Υπουργός Ανάπτυξης στις 15 Ιουνίου 2019. Θέλω, όμως, να ρωτήσω την Κυβέρνηση - και αναμένω μια ξεκάθαρη απάντηση - το εξής: Πότε, τελικά, θα είναι νομοθετικά και διοικητικά ώριμο το έργο για να υλοποιηθεί; Πότε θα σταματήσουν οι ad hoc διατάξεις για το έργο; Γιατί ενώ σύμφωνα με τον Υφυπουργό παρά τω Πρωθυπουργώ, κ. Σκέρτσο, - η διατύπωσή του - «χρειάστηκαν δεκαοχτώ ειδικοί νόμοι, είκοσι τρεις υπουργικές αποφάσεις και πενήντα δύο διοικητικές πράξεις για να ξεκινήσει το έργο», στην ουσία δεν ξεκίνησε από τον παραχωρησιούχο αλλά στήθηκε με κρατική εντολή ένα σκηνικό μόνο, δυστυχώς, για φωτογραφίες, ενώ η διάταξη που φέρνετε, που αναγγέλλει την έκδοση, τουλάχιστον, ενός ακόμα μεταγενέστερου νόμου κύρωσης της διανομής και σύστασης δικαιωμάτων επιφανείας και ενώ ακόμα και για τις κατεδαφίσεις χρειάστηκε να φέρετε τροποποίηση του δικού σας νόμου για να κάνετε τμηματικές κατεδαφίσεις - σας το έχω ξαναπεί - για το Ελληνικό προσπαθείτε με μισοδουλειές να δείξετε έργο. Δυστυχώς, ο κ. Μητσοτάκης αρχίζει να θυμίζει επικίνδυνα τον κ. Τσίπρα, ο οποίος εγκαινίαζε προεκλογικά με μουσαμάδες το μετρό Θεσσαλονίκης. Όμως, δυστυχώς για σας, η επικοινωνιακή διαχείριση δεν σώζει, όπως δεν έσωσε και τον κ. Τσίπρα. Τα στοιχεία της ύφεσης γίνονται ακόμα πιο αποθαρρυντικά. Οι θερινές προβλέψεις της Ευρωπαϊκής Επιτροπής της προηγούμενης βδομάδας ήταν απογοητευτικές. Ενώ η ύφεση για το 2020 προβλέφθηκε στο -9%, ελαφρώς χαμηλότερη του -9,7% των εαρινών προβλέψεων, η ανάκαμψη για το 2020 αναθεωρήθηκε στο μόλις 6% έναντι του 7,9% των εαρινών προβλέψεων. Αυτό σημαίνει ότι η ανάκαμψη το 2021, στην οποία προφανώς επενδύει η Κυβέρνησή σας, κάθε άλλο παρά δυναμική προβλέπεται και αναθεωρείται κατά πολύ παρακάτω ως συνολική αποτίμηση. Ωστόσο, η Κυβέρνηση διαβεβαιώνει ξανά και ξανά ότι τα νούμερα θα είναι καλύτερα. Και βέβαια, αυτό που συνάγεται από την πολιτική την οποία ασκείτε, είναι αυτό που ανέδειξε η Πρόεδρος του Κινήματος Αλλαγής στην επίκαιρη επερώτησή της στον Πρωθυπουργό ότι πορεύεσθε, δυστυχώς, με την αρχή «βλέποντας και κάνοντας». Τι άλλο συμπέρασμα μπορεί να βγάλει κανείς, διαβάζοντας την άλλη τροπολογία, την 394/55 επίσης στις 10 Ιουλίου, μια τροπολογία που χωρίς διαβούλευση με τους περιβαντολογικούς φορείς δίνει τη δυνατότητα σε ξενοδοχεία να προβαίνουν σε τοποθέτηση σωληνώσεων και καλωδίων για αφαλάτωση και βιολογικό καθαρισμό; Χωρίς διαβούλευση με τον ΟΣΕ και όπως καταγράφεται στην αιτιολογική έκθεση, προς εξυπηρέτηση του ΤΑΙΠΕΔ και προς τέρψη των ενδιαφερόμενων επενδυτών στους «Περιφερειακούς Οργανισμούς Λιμένος Α.Ε.», παραχωρούνται στους οργανισμούς τα ακίνητα κυριότητας του ΟΣΕ και η διαχείριση της ΓΑΙΑΟΣΕ έναντι ανταλλάγματος που θα καθοριστεί με υπουργική απόφαση. Χωρίς τεκμηρίωση είναι ακόμα το ποιοι δημόσιοι πλειοδοτικοί διαγωνισμοί υπό εκκαθάριση δημοσίων επιχειρήσεων είναι υπέρτερο δημόσιο συμφέρον, όπως αναφέρεται, να ολοκληρωθούν τον Αύγουστο και το αργότερο τον Σεπτέμβριο. Χωρίς αιτιολόγηση είναι και το γιατί οι διατάξεις για την Επιτροπή «Ελλάδα 2021» χρειάζονται διαρκώς αναθεωρήσεις. Η Κυβέρνηση προφανώς μέχρι σήμερα δεν έχει σχέδιο ούτε για την ανάσχεση της κρίσης ούτε για την επόμενη μέρα. Έχουμε μπροστά μας το Ευρωπαϊκό Συμβούλιο την ερχόμενη Παρασκευή στις Βρυξέλλες με το κρίσιμο θέμα του Ταμείου Ανασυγκρότησης. Το ύψος των ποσών του Ταμείου Ανασυγκρότησης πρέπει να παραμείνει στο επίπεδο που έχει προτείνει η επιτροπή και οι χρηματοδοτήσεις να έχουν τη μορφή μεταβιβάσεων και όχι δανείων. Βεβαίως, οι μεταβιβάσεις δεν πρέπει να συνοδευτούν από όρους τύπου μνημονίων, από τα οποία η κοινωνία μας και ιδιαίτερα ο ευρωπαϊκός νότος έχει υποφέρει. Αν η Κυβέρνηση δεν ανασκουμπωθεί και δεν χρησιμοποιήσει μια εθνική πυξίδα, δυστυχώς, η πατρίδα μας θα βρεθεί σύντομα μπροστά σε νέες επικίνδυνες φουρτούνες οικονομικές, αλλά δυστυχώς και εθνικές, γιατί δεν υπάρχει ούριος άνεμος για αυτόν που δεν ξέρει πού πάει, ειδικά όταν γίνεται ολοένα και πιο σαφές και ξεκάθαρο ότι η τελική διαμόρφωση του ευρωπαϊκού πακέτου ανάπτυξης μπορεί να καθυστερήσει για αρκετούς μήνες. Άρα, η αντίληψη που προσπαθεί να εμπεδωθεί στην ελληνική κοινωνία από την Κυβέρνηση ότι το χρήμα θα ρεύσει άμεσα αρχίζει να κλονίζεται ισχυρά. Γι' αυτό, κύριε Υπουργέ, παρά τις σωστές ρυθμίσεις του παρόντος νομοσχεδίου θα πρέπει να δώσετε και άλλες απαντήσεις στις αγωνίες των επιχειρήσεων και στις αγωνίες της ελληνικής οικονομίας και κοινωνίας. Σωστό και υπερψηφίζουμε το παρόν νομοσχέδιο, αν και καθυστέρησε ο εκσυγχρονισμός του θεσμικού πλαισίου της εταιρικής διακυβέρνησης και της κεφαλαιαγοράς. Χρειάζονται, όμως, οπωσδήποτε και άλλες απαραίτητες ανάσες οξυγόνου και ρευστότητας στην αγορά και περισσότερη ουσία παρά επικοινωνία. Σας ευχαριστώ.
Ευχαριστώ, κύριε Αρβανιτίδη, και για τον χρόνο. Ο κ. Συντυχάκης, ειδικός αγορητής του Κομμουνιστικού Κόμματος Ελλάδας, έχει τον λόγο.
Ευχαριστώ, κύριε Πρόεδρε. Κυρίες και κύριοι, η Κυβέρνηση της Νέας Δημοκρατίας, πιστή στο προεκλογικό αντιλαϊκό της πρόγραμμα, επιδίδεται σε έναν αγώνα δρόμου, προκειμένου να κλείσει για λογαριασμό του κεφαλαίου τις όποιες αντιλαϊκές εκκρεμότητες άφησε η κυβέρνηση του ΣΥΡΙΖΑ. Μέχρι τώρα, μετράμε πάνω από ογδόντα πέντε νομοσχέδια, ενώ άλλα περιμένουν στην ουρά από τον Σεπτέμβρη. Αποδείχθηκε, για μια ακόμη φορά, πως το περιβόητο και πολυδιαφημιζόμενο επιτελικό κράτος δεν είναι τίποτε άλλο παρά η συνέχεια του αστικού κράτους και της αντιλαϊκής πολιτικής, που υπηρετούν όλα τα αστικά κόμματα, ανεξάρτητα του ποιος είναι στο τιμόνι της κυβερνητικής εξουσίας, ανεξάρτητα από τις άσφαιρες και ανούσιες αντιπαραθέσεις της Νέας Δημοκρατίας με τον ΣΥΡΙΖΑ για την πατρότητα των αντιλαϊκών μέτρων ή τις επιδόσεις για το ποιος είναι καλύτερος διαχειριστής είτε της καπιταλιστικής κρίσης είτε της καπιταλιστικής ανάπτυξης. Απόδειξη και το παρόν σχέδιο νόμου, που αφορά πλευρές της λειτουργίας της καπιταλιστικής οικονομίας, το οποίο έχει την απόλυτη στήριξη του ΣΥΡΙΖΑ, του Κινήματος Αλλαγής και των άλλων κομμάτων. Οι διατάξεις του για τον εκσυγχρονισμό της εταιρικής διακυβέρνησης, την αναβάθμιση και ενίσχυση της Επιτροπής Κεφαλαιαγοράς και της ενιαίας λειτουργίας της στην Ευρωπαϊκή Ένωση, την ενσωμάτωση κοινοτικών οδηγιών στην ελληνική νομοθεσία για τη ρύθμιση της αγοράς αμοιβαίων κεφαλαίων χρηματαγοράς, τη διευκόλυνση της μακροπρόθεσμης ενεργού συμμετοχής των μετόχων και την αποτελεσματικότερη λειτουργία των χρηματαγορών έχουν έναν και μόνο στόχο, να παραμεριστεί κάθε εμπόδιο για να τονωθεί το κλίμα επιχειρηματικής εμπιστοσύνης από την πλευρά των επενδυτών, των επιχειρηματικών ομίλων, να σιγουρέψουν τα κεφάλαιά τους από κερδοσκοπικά παιχνίδια διαφόρων funds, από τον ανταγωνισμό συμφερόντων εντός των επιχειρηματικών ομίλων, να αποφύγουν κραδασμούς και τη μείωση της κερδοφορίας τους. Οφείλουμε να ομολογήσουμε πως η πολιτική σας δεν είναι αποσπασματική. Έχει ένα συνολικό σχέδιο και ποιο είναι αυτό; Να δημιουργήσετε αυτό ακριβώς το ευνοϊκό περιβάλλον για την αύξηση κερδοφόρων επενδύσεων, όχι ότι τώρα βέβαια δεν υπάρχει. Άλλωστε, ιδιαίτερα τα τελευταία χρόνια της καπιταλιστικής οικονομικής κρίσης, πάρθηκαν μια σειρά μέτρα προς αυτή την κατεύθυνση. Πρέπει, πάση θυσία, να σωθούν οι χρηματαγορές και να διασφαλιστούν τα συμφέροντα των μονοπωλιακών ομίλων ως οργανισμοί από παιχνίδια ξεχωριστών μετόχων - καπιταλιστών, που αποτελούν τον βασικό στόχο της Ευρωπαϊκής Ένωσης. Ειδικότερα, μπροστά στη νέα καπιταλιστική κρίση, η Κυβέρνηση, η Ευρωπαϊκή Ένωση και οι επιχειρηματικοί όμιλοι εκτιμούν ότι χρειάζεται να ενισχυθεί ακόμα περισσότερο αυτό το περιβάλλον που δημιουργήθηκε όλα αυτά τα χρόνια. Οι δεσμεύσεις που αναλαμβάνετε απέναντι στους εκπροσώπους του κεφαλαίου φανερώνουν ότι οι βιομήχανοι απαιτούν και απλά οι κυβερνήσεις υλοποιούν. Από τη μία, έχουμε υποσχέσεις για φθηνό χρήμα στους μονοπωλιακούς ομίλους, φοροαπαλλαγές, εισφοροαπαλλαγές, πακέτα χρηματοδότησης και άλλα και από την άλλη έχουμε δέσμευση να ξεμπερδέψετε μια ώρα αρχύτερα, ξηλώνοντας τις κατακτήσεις των εργαζομένων, οι οποίες χαρακτηρίζονται παθογένειες και μάλιστα, αιτία της κρίσης. Από αυτή, λοιπόν, την άποψη, δεν έχει κανένα ιδιαίτερο νόημα από μέρους μας να συζητήσουμε αναλυτικά τις τεχνικές λεπτομέρειες για την εταιρική διακυβέρνηση και τις κοινοτικές οδηγίες για τη λειτουργία των χρηματαγορών, το πώς θα προστατευθούν και θα τονωθεί το ενδιαφέρον των μετόχων - επενδυτών ή οι πλευρές που αφορούν τη λειτουργία τους με όρους διαφάνειας, όπως λέτε. Όλες οι διατάξεις αφορούν τους όρους ανταγωνισμού μεταξύ τους και τίποτε παραπάνω. Θέλετε να δώσετε ανάσα και να διαιωνιστεί αυτό το παρωχημένο και παρασιτικό σύστημα, να γίνει πιο αποτελεσματικό στην καπιταλιστική εκμετάλλευση και την κοινωνική αδικία. Άρα, όλοι αυτοί οι κανόνες, οι κοινοτικές οδηγίες, η προστασία μετόχων και επενδυτών, τα οποία λίφτινγκ στους νόμους - πλαίσιο και της τροποποίησης κοινοτικών οδηγιών δεν έχουν καμμία σχέση με την προστασία των λαϊκών συμφερόντων. Για να ξεκαθαρίσουμε τα πράγματα σχετικά με την εταιρική διακυβέρνηση, οι ανώνυμες εταιρείες δεν υπηρετούν λαϊκά συμφέροντα, όπως αρέσκεται να λέει η Κυβέρνηση, η Νέα Δημοκρατία, ο ΣΥΡΙΖΑ και τα άλλα αστικά κόμματα. Μπορεί να αποτελεί συλλογική μορφή ιδιοκτησίας του κεφαλαίου, αλλά η ατομική ιδιοκτησία παραμένει. Λειτουργούν με ιδιωτικοοικονομικά κριτήρια, έχοντας ως μοναδικό θεό το κέρδος. Όσοι δεν το κατανοούν αυτό είτε δεν ξέρουν είτε συνειδητά κρύβουν την αλήθεια, δημαγωγώντας, ανασύροντας διάφορες θεωρίες περί λαϊκού κοινωνικού καπιταλισμού, παρουσιάζοντας τις ανώνυμες εταιρείες ως ευκαιρία των εργαζομένων. Με δόλιους και δημιουργικούς τρόπους, καπιταλιστές και κυβερνήσεις καλούν τους εργαζόμενους να επενδύσουν σε μετοχές επιχειρήσεων, με την αυταπάτη ότι θα ενισχυθούν τα εισοδήματα τους, ακόμη μάλιστα ότι μπορούν να γίνουν μεγαλομέτοχοι και να ενισχυθεί η κυριαρχία τους στη μετοχική εταιρεία. Σε κάθε περίπτωση, τη μοιρασιά των κερδών και τους όρους με τους οποίους θα γίνει, την καθορίζει αυτός που έχει τη μεγαλύτερη οικονομική δύναμη, την πλειοψηφία δηλαδή των μετόχων. Άλλωστε, όσο μεγαλύτερη είναι η μάζα των μικροϊδιοκτητών - μετοχών κάποιας εταιρείας, τόσο μικρότερο πακέτο μετοχών αρκεί για τον έλεγχό της. Η παρασιτική λειτουργία των ανωνύμων εταιρειών φαίνεται από το γεγονός ότι οι μέτοχοί τους είναι αποσπασμένοι από την παραγωγική διαδικασία και καρπώνονται κέρδη και υπεραξία μόνο και μόνο επειδή είναι ιδιοκτήτες μετοχών. Επιπλέον, η οδηγία 2017/828, που ψηφίστηκε τον Μάρτη του 2017 στο Ευρωπαϊκό Κοινοβούλιο και την οποία συζητάμε σήμερα συνοδευτικά, αφορά μόνο ορισμένα μέτρα ενθάρρυνσης της συμμετοχής των μικρών μετόχων στις γενικές συνελεύσεις και προβλέπει, οι αμοιβές διευθυντικών στελεχών να αποφασίζονται από τη γενική συνέλευση των μετόχων, χωρίς βέβαια, να περιορίζει τα προκλητικά αστρονομικά ποσά που καρπώνονται. Απατηλή, επίσης, είναι και η υποχρέωση δημοσίευσης κάποιων πληροφοριών για θυγατρικές κρατικές επιδοτήσεις και συμφωνίες τύπου tax ruling, αφού αφορά ελάχιστες επιχειρήσεις, εξαιρώντας τη συντριπτική πλειοψηφία των μεγάλων ομίλων. Στόχος είναι η εξαπάτηση των εργαζομένων ότι δήθεν με καλή εταιρική διακυβέρνηση τα μονοπώλια μπορούν να λειτουργούν με κοινωνικό όφελος. Προβλέπει παράλληλα μέτρα που θωρακίζουν τους επιχειρηματικούς ομίλους, ελαττώνουν τις επισφάλειες μπροστά σε κραδασμούς, κρίσεις, ενεχόμενη μείωση της κερδοφορίας στον ανταγωνισμό συμφερόντων εντός των ομίλων από κερδοσκοπικά παιχνίδια διαφόρων funds. Απ' αυτή τη σκοπιά η συζητούμενη οδηγία έρχεται να διασφαλίσει τα συμφέροντα των καπιταλιστών μετόχων, που έχουν τα μεγαλύτερα ποσοστά μετοχών και των λεγόμενων θεσμικών επενδυτών στους ομίλους. Επιπλέον, τους διασφαλίζει και έναντι των διοικητικών στελεχών, με το επιχείρημα ότι για τα προβλήματα κρίσης ή πτώχευσης ή μείωσης των κερδών φταίει η κακοδιαχείριση από κάποια καλοπληρωμένα golden boys ή τα παιχνίδια κάποιων κερδοσκόπων, αναπαράγοντας το ψεύτικο δίπολο: παραγωγικό κεφάλαιο από τη μια, κερδοσκοπικό χρηματικό κεφάλαιο από την άλλη. Κατά τα άλλα, όμως, διατηρεί το απόρρητο των μετοχών, το εμπορικό και τραπεζικό απόρρητο. Είναι πραγματικά ειρωνεία από τη μια να αναγνωρίζεται στην Ευρωπαϊκή Ένωση η δυνατότητα δημιουργίας offshore εταιρειών και από την άλλη να γίνεται λόγος για διαφάνεια. Είναι προκλητικό όταν υπάρχουν διεθνώς φορολογικοί παράδεισοι με τα γνωστά παιχνίδια για το αν και ποιοι τελικά θα συμπεριληφθούν στις λίστες της Ευρωπαϊκής Ένωσης, όπως και οι επενδύσεις κεφαλαίων και οι αγοραπωλησίες μετοχών, που γίνονται από διάφορες περιοχές παγκόσμια, χωρίς να παρέχεται κανένα στοιχείο πληροφόρησης. Επιπλέον, ενώ εισάγεται στην οδηγία η υποχρέωση των διαμεσολαβητών να διαβιβάζουν στις ανώνυμες εταιρείες τις πληροφορίες που λαμβάνουν από τους μετόχους. Από την άλλη, δεν τους υποχρεώνει να παρέχουν αυτές τις πληροφορίες είτε στο κράτος είτε να τις δημοσιοποιούν ευρύτερα. Ως εκ τούτου, οι ανώνυμες εταιρείες, ως καπιταλιστική επιχείρηση, δεν έχουν καμμία σχέση με τα συμφέροντα των εργαζομένων ούτε διασφαλίζουν εκείνα των μικρομετόχων. Πολύ δε περισσότερο δεν έχουν καμμία σχέση με τη λειτουργία των σοσιαλιστικών μονάδων και του σοσιαλιστικού τρόπου παραγωγής και διεύθυνσης, όπως μας είπε τις προάλλες ο Υπουργός, κατηγορώντας παράλληλα το ΚΚΕ ότι οι ανώνυμες εταιρείες υπήρχαν και στις πρώην σοσιαλιστικές χώρες. Οι σοσιαλιστικές μονάδες, που υπάρχουν σε συνθήκες εργατικής εξουσίας προϋποθέτουν την κοινωνικοποίηση των μέσων παραγωγής, τον κεντρικό σχεδιασμό της οικονομίας, όπου κριτήριο δεν είναι το κέρδος, αλλά η λαϊκή ευημερία είναι κοινωνική ιδιοκτησία. Η πρόταση αυτή, στο βαθμό, βέβαια, που διασφαλίζει στην πράξη την ενεργό συμμετοχή των εργαζομένων, τον κοινωνικό και εργατικό έλεγχο, τη δημοκρατία στον χώρο εργασίας, είναι η πραγματική διέξοδος απέναντι στον παρασιτισμό, το κυνήγι του κέρδους και της κερδοσκοπίας. Καμμία εταιρική διακυβέρνηση δεν μπορεί και δεν πρόκειται να αλλάξει αυτό τον σιδερένιο νόμο του καπιταλισμού για τον χαρακτήρα και τον σκοπό του κεφαλαίου, που είναι η επιδίωξη του μέγιστου κέρδους με την πιο σκληρή εκμετάλλευση της εργατικής δύναμης. Η μετοχική εταιρεία έχει διαφορές από μια μονοπρόσωπη επιχείρηση. Συνιστά έκφραση συλλογικής μορφής ιδιοκτησίας του κεφαλαίου, πάντα στα πλαίσια του καπιταλισμού. Αποτελεί μάλιστα, την τρανταχτή απόδειξη ότι οι ιδιοκτήτες είναι πλέον περιττοί και δεν χρειάζονται, αφού όλες οι λειτουργίες της παραγωγής μπορούν να διεκπεραιωθούν από τους ίδιους τους εργαζόμενους. Δείχνει δηλαδή την αναγκαιότητα περάσματος από την καπιταλιστική ιδιοκτησία στην κοινωνική ιδιοκτησία. Σε σχέση με τις ρυθμίσεις και την κοινοτική οδηγία για την ενίσχυση της κεφαλαιαγοράς, η Κυβέρνηση προβάλλει προσχηματικά την αναγκαιότητα δήθεν διαφάνειας, ελέγχου και εποπτείας των χρηματαγορών και των παραγώγων, που διακινούνται με χρηματιστηριακό τρόπο για να ενισχυθεί η εμπιστοσύνη στις χρηματαγορές. Ισχυρίζεται ότι επιβάλλει δίκαιους και διαφανείς κανόνες λειτουργίας. Σε ποιον τομέα άραγε; Στο πιο παρασιτικό και κερδοσκοπικό κομμάτι του κεφαλαίου, στις χρηματιστηριακές αγορές που συγκεντρώνουν συσσωρευμένα κεφάλαια και αποτελούν μηχανισμό τεράστιας συγκέντρωσης πλούτου που βγήκε από τον ιδρώτα των εργαζομένων, μέρος του οποίου οδηγείται στον χρηματιστηριακό τζόγο, πολλαπλασιάζεται ή μειώνεται ακόμα και εξαφανίζεται σε περιόδους κρίσης κυριολεκτικά μέσα σε μια νύχτα. Έτσι έγινε και με το Χρηματιστήριο και τη φούσκα της δεκαετίας του '90, όταν με συστηματική καλλιέργεια κλίματος αναπτυξιακής και χρηματιστηριακής ευφορίας, σε φάση καπιταλιστικής ανάπτυξης, παρασύρθηκαν χιλιάδες μικροαποταμιευτές, που τελικά έχασαν τις αποταμιεύσεις τους με την κρίση. Καμμιά εποπτεία, καμμιά διαφάνεια και κανόνες δεν μπορούν να αλλάξουν αυτή την πραγματικότητα, δεν μπορούν να διασφαλίσουν τη λαϊκή αποταμίευση. Οι μεγάλοι επενδυτές έχουν έτσι και αλλιώς την προστασία της ισχυρής τους θέσης και την προστασία, βεβαίως, του κάθε κράτους μέλους της Ευρωπαϊκής Ένωσης και της ίδιας της Ευρωπαϊκής Ένωσης. Δεν είναι τυχαίο ότι θεσπίζονται κίνητρα για συμμετοχή στην κεφαλαιαγορά όπως μερίσματα από νεοφώτιστες εταιρείες, εκπτώσεις φόρου για συμμετοχή σε αυξήσεις κεφαλαίου, αναμόρφωση στο φορολογικό καθεστώς των αμοιβαίων κεφαλαίων. Την ίδια στιγμή, συνεχίζεται απρόσκοπτα το τζογάρισμα των αποθεματικών των ασφαλιστικών ταμείων, των δημόσιων οργανισμών, δηλαδή των κόπων μιας ζωής των εργαζομένων μόνο και μόνο για να δώσουν ώθηση στην καπιταλιστική ανάπτυξη και στις επενδύσεις. Η έκθεση του ΙΟΒΕ είναι σαφής. Λέει «τα μέτρα ενίσχυσης της εγχώριας κεφαλαιαγοράς και η μεταρρύθμιση του ασφαλιστικού συστήματος λειτουργούν συμπληρωματικά. Μειώνουν μακροχρόνια το δημοσιονομικό βάρος χρηματοδότησης του ασφαλιστικού, περιορίζουν το μη μισθολογικό κόστος εργασίας με θετικές επιδράσεις στην ανταγωνιστικότητα των εγχώριων επιχειρήσεων». Αυτό σημαίνει, νέες διευκολύνσεις και κίνητρα στους επιχειρηματικούς ομίλους, ώστε να ανοίξουν ακόμα πιο γρήγορα τα νέα πεδία κερδοφορίας για τους ιδιωτικούς ασφαλιστικούς ομίλους μαζί με το παραπέρα ξήλωμα της κοινωνικής ασφάλισης, που έχει ξεκινήσει εδώ και πάρα πολλά χρόνια. Φυσικά, οι ταχύτητες πήραν μπροστά και με κυβέρνηση ΣΥΡΙΖΑ και με Κυβέρνηση τώρα Νέας Δημοκρατίας. Στη βάση αυτή, προβλέπεται νέος κύκλος αρπαγής των αποθεματικών συνολικού ύψους περίπου 100 δισεκατομμυρίων ευρώ σε ορίζοντα σαράντα ετών, που θα προέλθει, κατά κύριο λόγο, από τα αποθεματικά της νέας επικουρικής των νεοεισερχομένων στην αγορά εργασίας και αναμένεται να συμβάλει με 80 δισεκατομμύρια ευρώ. Η σύγχρονη ενιαία αγορά κεφαλαίων, την οποία επικαλείστε, συνιστά, κατά τη γνώμη μας, προσαρμογή ακριβώς σ' αυτό, στις νέες ανάγκες δηλαδή του κεφαλαίου. Είναι αναγκαίο συμπλήρωμα της τραπεζικής ένωσης, που από κοινού επιδιώκουν να διασφαλίσουν ισχυρή και απρόσκοπτη κεφαλαιακή ενίσχυση των επιχειρηματικών ομίλων, ενίσχυση της κερδοφορίας και της θέσης τους στον ανταγωνισμό τους με ομίλους από άλλες ισχυρές οικονομικές δυνάμεις σε παγκόσμιο επίπεδο. Η ψυχή της ένωσης κεφαλαιαγορών είναι να αυξηθούν σημαντικά τα κάθε είδους κεφάλαια, που επενδύονται στα χρηματιστήρια και έξω από αυτά και τα οποία με τη σειρά τους χρηματοδοτούν εντελώς τσάμπα τους εισηγμένους επιχειρηματικούς ομίλους. Βλέπετε, ο τραπεζικός δανεισμός των επιχειρήσεων, όχι απλά δυσκολεύεται, αλλά και συνεπάγεται επιβάρυνση με τόκους και δέσμευση της περιουσίας τους σαν εξασφάλιση αυτών των δανείων που παίρνουν. Όλα αυτά δεν υπάρχουν στην περίπτωση της χρηματοδότησης των επιχειρήσεων από το χρηματιστήριο και τις εξωχρηματιστηριακές συναλλαγές από τα λεφτά των επενδυτών που παίζουν σε αυτά. Επόμενα, το μόνο σίγουρο είναι ότι με ή χωρίς κανόνες στις χρηματαγορές κερδισμένο είναι πάντα το μεγάλο κεφάλαιο. Οι χρηματαγορές αποτελούν έναν μηχανισμό, που συγκεντρώνει χρήμα, φθηνό χρήμα, φθηνά κεφάλαια, για να τα δώσει στους επιχειρηματικούς ομίλους να κάνουν επενδύσεις, όπως λέτε εσείς, να αναπτυχθεί η οικονομία, μόνο και μόνο για να αυξηθούν τα κέρδη των επιχειρηματικών ομίλων. Θα παραμείνει, όμως, ένας ληστρικός μηχανισμός για να γίνονται οι πλούσιοι πλουσιότεροι και οι φτωχοί φτωχότεροι. Τα λαϊκά στρώματα δεν πρέπει να έχουν καμμία απολύτως εμπιστοσύνη στις χρηματαγορές και τα παράγωγά τους. Τα εύκολα κέρδη που υπόσχονται κατά καιρούς και που παρουσιάζουν στα μάτια του λαού είναι απλά το δόλωμα. Κάθε φορά που κλείνει ένας κύκλος λειτουργίας του, ο λαός βγαίνει, όπως και να έχει, διπλά και τριπλά χαμένος. Οι εργαζόμενοι πρέπει να τελειώνουν με τις αυταπάτες ότι αν επενδύσουν σωστά τις όποιες μικρές αποταμιεύσεις τους, θα καλυτερεύσει η ζωή τους. Τέλος, οι όποιες προβλέψεις στις τελευταίες διατάξεις του σχεδίου νόμου για την αποπληρωμή των φόρων σε περισσότερες δόσεις, η επαναφορά της έκπτωσης του 2% στην εφάπαξ καταβολή του συμπληρωματικού φόρου μέσα στην πρώτη δόση, η επιμήκυνση των δόσεων του ΕΝΦΙΑ από πέντε σε έξι, καθώς και η επιμήκυνση των δόσεων των νομικών προσώπων για φόρο εισοδήματος από έξι σε οκτώ δεν πρόκειται να βγάλουν από τα σημερινά οικονομικά αδιέξοδα τα εργατικά λαϊκά στρώματα τα οποία χειμάζονται. Είναι απλά μέτρα ενίσχυσης της εισπραξιμότητας και τίποτα περισσότερο. Κατά συνέπεια, το σχέδιο νόμου είναι απορριπτέο από το Κομμουνιστικό Κόμμα Ελλάδας, βρίσκεται έξω και πέρα από τις πραγματικές ανάγκες του λαού. [[Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή]] Ολοκληρώνω, κύριε Πρόεδρε. Εάν πρέπει να βγει κάποιο συμπέρασμα από όλα αυτά, είναι ότι οι εργαζόμενοι πρέπει γρήγορα να απεγκλωβιστούν από όλες αυτές τις αυταπάτες, τις οποίες καλλιεργείτε, όπως ότι μπορεί να υπάρξει ένας μηχανισμός λαϊκού καπιταλισμού, που όλοι θα έχουν μερίδιο από τον κοινωνικά παραγόμενο πλούτο. Από αυτή την άποψη, λοιπόν, εμείς λέμε καθαρά ότι όσους δημοκρατικοφανείς κανόνες κι αν βάλετε για την εταιρική διακυβέρνηση, όσες οδηγίες κι αν εφαρμόσετε, οι χρηματαγορές, το χρηματιστήριο δεν πρόκειται να εκδημοκρατιστούν, δεν πρόκειται να υπάρξει διαφάνεια, ούτε υπεύθυνη επιχειρηματικότητα, όπως μας λέτε. Ο θάνατός σου, η ζωή μου. Αυτός είναι ο κανόνας. Κερδισμένοι δεν θα βγουν και οι επενδυτές και ο λαός γενικά και αόριστα. Ο καπιταλισμός από μόνος του είναι ένα σκάνδαλο. Μπροστά στην εξασφάλιση της κερδοφορίας δεν μπαίνει κανένα απολύτως εμπόδιο. Μόνο με τον σοσιαλισμό και την κατάργηση της καπιταλιστικής εκμετάλλευσης, την κοινωνικοποίηση των μέσων παραγωγής και τον κεντρικό σχεδιασμό μπορεί πραγματικά να εξασφαλιστεί πλέρια διαφάνεια, έλεγχος και δημοκρατική συμμετοχή, αφού τα μέσα παραγωγής ανήκουν σε αυτούς που παράγουν τον πλούτο, δηλαδή στην εργατική τάξη που μέσα από τους θεσμούς του εργατικού ελέγχου και της εργατικής εξουσίας διευθύνει και οργανώνει την παραγωγή, με κριτήριο τη διευρυμένη ικανοποίηση των κοινωνικών αναγκών, δηλαδή όταν εξαφανιστούν οι καπιταλιστές ως τάξη. Ευχαριστώ, κύριε Πρόεδρε.
Καλείται στο Βήμα ο ειδικός αγορητής της Ελληνικής Λύσης κ. Βασίλειος Βιλιάρδος.
Ευχαριστώ πολύ, κύριε Πρόεδρε. Κύριε Υπουργέ, κυρίες και κύριοι Βουλευτές, στην πρώτη συνεδρίαση της επιτροπής αναφέραμε πως με το παρόν νομοσχέδιο υιοθετούνται διατάξεις σχετικά με την εταιρική διακυβέρνηση, ενώ εισάγονται ορισμένες ενδιαφέρουσες δυνατότητες άντλησης κεφαλαίων και ρυθμίζονται κάποια επιμέρους θέματα. Το γεγονός αυτό συμβαίνει λόγω των σκανδάλων, που έχουν πλήξει την κεφαλαιαγορά τα τελευταία χρόνια, όπως της «FOLLI FOLLIE», που για πολύ καιρό προβαλλόταν από τα μέσα μαζικής ενημέρωσης ως μία επιτυχής εξωστρεφής επιχείρηση ή της «CRETA FARMS», που θυμίζουμε πως αποτελούσε μια προβεβλημένη χρηματοδότηση του πακέτου Γιούνκερ. Τα συγκεκριμένα σκάνδαλα, πάντως, τεκμηριώνουν ότι δεν υπάρχουν ιδανικές καταστάσεις, όπως επίσης πως ο ιδιωτικός τομέας στην Ελλάδα, ειδικά οι λίγες μεγάλες εταιρείες, δεν έχουν τις δυνατότητες ούτε καν τη διάθεση, να βοηθήσουν τη χώρα. Αυτό ακριβώς συμπεραίνεται, μεταξύ άλλων, από τη μεταφορά της έδρας ορισμένων εταιρειών εκτός Ελλάδας είτε για καλύτερους όρους χρηματοδότησης είτε για φορολογικούς σκοπούς, όπως για παράδειγμα, της «COCA COLA», του «TITANA», της «ΒΙΟΧΑΛΚΟ» ή της «ΦΑΓΕ». Αναφέραμε, επιπλέον, ότι δεν λύνονται θεσμικά τα προβλήματα κακοδιαχείρισης και ότι δεν μπορούν να αποτρέψουν τις μεγάλες απάτες ούτε συμβαίνουν βέβαια μόνο στην Ελλάδα. Πρόσφατο παράδειγμα η γερμανική «WIRECARD», η οποία προβαλλόταν ως μια δυναμική εταιρεία της νέας οικονομίας και των ηλεκτρονικών πληρωμών. Τελικά, επρόκειτο για μία ωραία βιτρίνα με άυλες δραστηριότητες ανά τον κόσμο, χωρίς καθόλου χρήματα, αφού αποκαλύφθηκε πως η άυλη ρευστότητα ήταν αέρας ύψους 1,9 δισεκατομμυρίων ευρώ. Εντούτοις, η «WIRECARD» είχε ως ορκωτούς λογιστές μια μεγάλη διεθνή εταιρεία, την «ERNST&YOUNG» που χρησιμοποίησε στην Ελλάδα ο κ. Χατζηδάκης για να εκτιμήσει τη βιωσιμότητα της ΔΕΗ, υπερηφανευόμενος για την επιλογή τους. Ήταν μία εταιρεία που, μετά από έξι ολόκληρα χρόνια, ακόμα δεν έχει ολοκληρώσει την εκκαθάριση και την επαναδραστηριοποίηση της ΕΛΒΟ. Βέβαια, η «ERNST&YOUNG» δεν έχει στην ουσία καμμία σχέση με τη βρετανική, εκτός από την άδεια χρήσης του ονόματός της, αφού πρόκειται για μία ελληνική ανώνυμη εταιρεία, με εγχώριο προσωπικό και είχε αποτιμήσει το 2013 κατ' εντολή της «FOLLI FOLLIE» - το κουφάρι ουσιαστικά της «LINKS OF LONDON» - στο αστρονομικό ποσό των 83 εκατομμυρίων ευρώ, όπως θα καταθέσουμε στα Πρακτικά. Οπότε, δεν υπάρχει κάτι άλλο να προσθέσει κανείς για την κριτική ικανότητα του Υπουργού. Ορκωτούς λογιστές πάντως και εσωτερικούς ελεγκτές είχαν και έχουν πολλές άλλες σκανδαλώδεις ξένες εταιρείες, όπως η «DEUTSCHE BANK», η Siemens, η «LEHMAN BROTHERS», η «ENRON», η «PARMALAT» και διάφορες άλλες που έχουν απασχολήσει συχνά την επικαιρότητα ή που χρεοκόπησαν με τις γνωστές συνέπειες για την παγκόσμια οικονομία, ενώ η «ENRON» συμπαρέσυρε στη χρεοκοπία της την Πέμπτη, κάποτε μεγαλύτερη εταιρεία του κλάδου των ελεγκτικών, την «ANDERSEN». Είναι τεκμηριωμένο δε, ότι η πιο διεφθαρμένη χώρα της Ευρωπαϊκής Ένωσης είναι η Γερμανία, ενώ οι ελληνικές κυβερνήσεις κατηγορούν συνεχώς την Ελλάδα. Η «WIRECARD» πάντως, επιβλεπόταν από τη γερμανική επιτροπή κεφαλαιαγοράς, αφού ήταν εισηγμένη στο χρηματιστήριο του Βερολίνου και μάλιστα, μία από τις τριάντα κορυφαίες εταιρείες του δείκτη DAX. Tα αποτελέσματα αυτής της επίβλεψης ήταν τουλάχιστον ντροπιαστικά για μια χώρα, που είναι δήθεν υπόδειγμα για την Ευρώπη. Η «WIRECARD» διέθετε βέβαια, πολύ καλούς δικηγόρους, οι οποίοι έκαναν τη ζωή μαρτύριο στους δημοσιογράφους των «FINANCIAL TIMES», που αναζητούσαν μάταια τα 1,9 δισεκατομμύρια ευρώ. Φυσικά, δε δημοσίευε ελέγχους εταιρικής διακυβέρνησης οι οποίοι δεν βοήθησαν σε απολύτως τίποτα. Χρειάζεται πάντως προσοχή σε αυτό που θα μπορούσαν να δρομολογήσουν οι συστημικές τράπεζες στην Ελλάδα μετά το σχέδιο «ΗΡΑΚΛΗΣ», που δεν θα βοηθήσει σε τίποτα, αλλά μόνο θα κοστίσει στους Έλληνες ακόμη 12 δισεκατομμύρια ευρώ στα άνω των 60 δισεκατομμυρίων ευρώ μέχρι πρόσφατα και το hive - down, όταν θα έχουν καθαρίσει οι κακές τράπεζες από τα κόκκινα δάνεια, που θα ξεπουληθούν σε fund με παρακράτηση των ακινήτων και χωρίς τη χρήση των διατάξεων του αναβαλλόμενου φόρου, που θα παραμείνει στα βιβλία και δεν θα χάσει την δήθεν αξία του. Συνεχίσαμε με το ότι το βασικό πρόβλημα της Ελλάδας σήμερα δεν είναι το θεσμικό πλαίσιο, αλλά η οικονομική κρίση, η χρηματοδοτική ανέχεια, καθώς επίσης και η έλλειψη οράματος και σχεδίου εκ μέρους της Κυβέρνησης, όσον αφορά την αλλαγή του αποτυχημένου μας οικονομικού μοντέλου, αυτού που μας χρεοκόπησε και θα μας ξαναχρεοκοπήσει, του μοντέλου, που μας κατέστησε υποτελείς των ξένων, κάτι που μας δημιουργεί μεγάλες απορίες, όσον αφορά τις ενδεχόμενες πραγματικές αιτίες του νομοσχεδίου. Εννοούμε την αλλαγή του θεσμικού πλαισίου, που θα διευκολύνει την περαιτέρω άλωση της Ελλάδας από τους ξένους, αφού οι Έλληνες δεν έχουν πλέον τη δυνατότητα διεξαγωγής επενδύσεων. Περαιτέρω, στο νομοσχέδιο εισάγονται κάποιες σε γενικές γραμμές συνηθισμένες πρακτικές του εξωτερικού στην ελληνική κεφαλαιαγορά, γεγονός που εμείς θεωρούμε μια ενδιαφέρουσα θεωρητική άσκηση σε μια οικονομία, που είναι σε τέλμα, χωρίς χρηματοδότηση, με μια αναιμική κεφαλαιαγορά, χωρίς κανένα σχέδιο ανάπτυξης, με πολυεθνικές που κυριαρχούν στις υπηρεσίες, αλλά λίγες παράγουν, καθώς επίσης με δημόσιες επιχειρήσεις που, αντί να χρησιμοποιηθούν για την ανάπτυξη της χώρας, τεμαχίζονται και ξεπουλιούνται σε εξευτελιστικές τιμές. Όσον αφορά τώρα τα περιεχόμενα του νομοσχεδίου, στο πρώτο μέρος, με τα άρθρα 1 έως 24, περιγράφεται το πλαίσιο της εταιρικής διακυβέρνησης των εισηγμένων ανωνύμων εταιρειών ως εξής. Πρώτον, η λειτουργία του διοικητικού συμβουλίου τους, όπου καθορίζεται η επιλογή των μελών του με την υποχρέωση να συμπεριλαμβάνεται κατά 25% ένα φύλο - γυναίκες προφανώς - ή τουλάχιστον εξαμελής σύνθεσή του από εκτελεστικά, μη εκτελεστικά και ανεξάρτητα μη εκτελεστικά μέλη, η επιτροπή αποδοχών των διευθυντικών στελεχών και η επιτροπή υποψηφιοτήτων μελών του διοικητικού συμβουλίου. Δεύτερον, διατάξεις σχετικές με τον εσωτερικό έλεγχο, όπου θεσπίζεται η μονάδα εσωτερικού ελέγχου, η στελέχωση και οι αρμοδιότητές της. Ενώ προϋπήρχε, βέβαια, ο σχετικός θεσμός, επιβάλλεται η σύνταξη κανονισμού λειτουργίας, ο κώδικας εταιρικής διακυβέρνησης της εταιρείας, καθώς επίσης των σημαντικών θυγατρικών της. Καταγράφονται οι αρμοδιότητες του τμήματος εξυπηρέτησης των μετόχων, που φροντίζει για τις ανακοινώσεις και για την παροχή εκτενούς πληροφόρησης σχετικά με τα οικονομικά στοιχεία και την πορεία της εταιρείας, με αποδέκτες τους μετόχους και το επενδυτικό κοινό, καθώς επίσης η άσκηση των δικαιωμάτων τους. Επομένως, αυξάνονται οι απαιτήσεις για τη συγκεκριμένη δραστηριότητα. Οπότε, θα χρειαστούν επαγγελματίες της πληροφόρησης, όπως ακριβώς συμβαίνει στο εξωτερικό. Στο δεύτερο μέρος του σχεδίου νόμου, στα άρθρα 25 έως 75 αναφέρονται μερικά πολύ ενδιαφέροντα χρηματοδοτικά εργαλεία, εάν βρεθούν βέβαια, τα χρήματα. Ειδικότερα τα εξής. Πρώτον, καλύπτονται θέματα σύστασης, αδειοδότησης, λειτουργίας και διάθεσης των οργανισμών εναλλακτικών επενδύσεων, των ΟΕΕ, οι οποίοι σύμφωνα με την Επιτροπή Κεφαλαιαγοράς, περιλαμβάνουν τις ακόλουθες νομικές μορφές: Ανώνυμες Εταιρείες Επενδύσεων Χαρτοφυλακίου, Ανώνυμες Εταιρείες Επενδύσεων σε Ακίνητη Περιουσία, Αμοιβαία Κεφάλαια Επιχειρηματικών Συμμετοχών κλειστού τύπου, τα ΑΚΕΣ, Εταιρείες Κεφαλαίου Επιχειρηματικών Συμμετοχών και Ανώνυμες Εταιρείες Διαχείρισης Οργανισμών Εναλλακτικών Επενδύσεων, οι ΑΕΔΟΕΕ. Οι εταιρείες διαχείρισης των ανωτέρω κεφαλαίων δηλαδή, με τα στελέχη που λαμβάνουν τις αποφάσεις. Στις ΑΕΔΟΕΕ συγκαταλέγεται το κρατικό ταμείο, το οποίο, μαζί με το ΕΤΕΑΝ, με την Αναπτυξιακή Τράπεζα, είναι σε θέση να διαθέσουν κατά την άποψή μας το πολύ 2 δισεκατομμύρια ευρώ, ποσό που σίγουρα δεν είναι αρκετό για τις θηριώδεις σημερινές ανάγκες της ελληνικής οικονομίας. Θεωρούμε πως οι εταιρείες της κατηγορίας αυτής είναι κάτι ανάλογο του θεσμού των private equity, ότι πρόκειται δηλαδή για κλειστού τύπου επενδυτικά κεφάλαια, δηλαδή για εταιρείες με προκαθορισμένο ύψος επενδύσεων, οι οποίες είναι σε θέση να παρέχουν εναλλακτική χρηματοδότηση και δάνεια σε μικρομεσαίες επιχειρήσεις, που δεν μπορούν να εισαχθούν στο χρηματιστήριο ή να βρουν χρήματα από τις τράπεζες. Εν προκειμένω, επωφελούνται από τη ρευστότητα, από τη σχέση τους, καθώς επίσης και από την παρακολούθησή τους εκ μέρους των επαγγελματιών των εταιρειών αυτών. Οφείλουμε να σημειώσουμε εδώ πως τοποθετούνται όρια στη μόχλευση στο 150% του κεφαλαίου των Οργανισμών Εναλλακτικών Επενδύσεων στο άρθρο 50, κάτι που κακώς φυσικά, δεν τέθηκε σε μικροτράπεζες, καθώς επίσης στο 20% του μετοχικού τους κεφαλαίου στην ίδια επένδυση στο άρθρο 38. Δεύτερον, εισάγεται μια πιο απλή μορφή άντλησης κεφαλαίων μικρού ύψους μέσω δημόσιας προσφοράς και εισαγωγής κινητών αξιών σε μια ρυθμιζόμενη αγορά. Θεωρούμε πως πρόκειται για κάτι ανάλογο με το «Regulation A» των Ηνωμένων Πολιτειών, με μια μορφή δηλαδή crowdfunding με χαμηλότερες απαιτήσεις και σχέσεις σε εταιρείες, που δεν εισάγονται στο χρηματιστήριο. Ειδικότερα, για επιζητούμενα ποσά μεταξύ 500.000 ευρώ έως 5.000.000 ευρώ, συντάσσεται ένα πληροφοριακό δελτίο και όχι ένα ενημερωτικό, κατά τον κανονισμό της Ευρωπαϊκής Ένωσης από το 2017, γεγονός που σημαίνει πως κοστίζει λιγότερο ενώ είναι ευκολότερο. Για επιζητούμενα ποσά δε, χαμηλότερα του ενός εκατομμυρίου, η προσφορά μπορεί να γίνει χωρίς δελτίο, αρκεί να πληρούνται κάποιοι όροι της, όπως η συμμετοχή του εκάστοτε επενδυτή να περιορίζεται κατά το μέγιστο στα 10.000 ευρώ ή στο 10% των εσόδων του, καθώς επίσης και στις 50.000 ευρώ ανά εταιρεία διαχείρισης, για να υπάρχει διασπορά κινδύνου. Το συγκεκριμένο μέρος του νομοσχεδίου πάντως, είναι το πιο ενδιαφέρον και ελπιδοφόρο, ειδικά αυτό που αφορά τις εναλλακτικές χρηματοδοτήσεις, ενδεχομένως το μέλλον για την Ελλάδα με τις συνθήκες άρνησης της χρηματοδότησης των επιχειρήσεων, εκ μέρους των συστημικών τραπεζών. Οφείλει όμως να διαχωριστεί από τις χρηματιστηριακές διαδικασίες, δηλαδή δεν θα πρέπει να εντάσσονται στο πλαίσιο για τις εισηγμένες οι εταιρείες, που εκδίδουν ομολογίες, όπως επίσης οι μικρές επιχειρήσεις, που καταφεύγουν στην άντληση χαμηλών ποσών του άρθρου 59. Όπως αναφέραμε, είναι ενδεδειγμένο να σκεφτεί το Υπουργείο κάτι ανάλογο με το αμερικανικό «Regulation A» που θα καταθέσουμε ξανά στα Πρακτικά. Εκτός αυτού, θα ήταν ενδιαφέρον να υπάρχουν νέας μορφής αγορές μη εισηγμένων εταιρειών σε εξωχρηματιστηριακές ηλεκτρονικές πλατφόρμες, όπως είναι για παράδειγμα κάποιες, που εμφανίστηκαν με αρκετή επιτυχία στις Ηνωμένες Πολιτείες την προηγούμενη δεκαετία, εκμεταλλευόμενες το ενδιαφέρον, οι ανερχόμενες start - up, όπως ήταν τότε το Facebook. Η μία δε από αυτές που αναφέραμε ότι εξαγοράστηκε και αποτελεί μέρος του Nasdaq, είναι αυτή που γνωρίζετε και που είναι γνωστή ως «NASDAQ PRIVATE MARKET». Στη συγκεκριμένη πλατφόρμα καταχωρούνται προς πώληση μετοχές μη εισηγμένων εταιρειών, καθώς επίσης χρεόγραφα, όπως διεκδικήσεις σε χρεοκοπίες, δάνεια και λοιπά. Μοιάζει δηλαδή, κατά κάποιο τρόπο, με την ηλεκτρονική καταχώριση ακινήτων προς πώληση, μόνο που εδώ πωλούνται μετοχές. Επιπλέον, είναι ίσως πιο ενδεδειγμένη η πρόσβαση των μικρομεσαίων εταιρειών εμμέσως στην κεφαλαιαγορά, όπως μέσω των ΟΕΕ, όπως οι ΕΚΕΣ, στα πλαίσια των ιδιωτικών κεφαλαίων, των private equities του εξωτερικού, που μπορούν να τους παρέχουν χρηματοδοτήσεις, καθώς επίσης συμβουλευτική συνδρομή, ενώ έχουν το μέγεθος και τη δυνατότητα να ανταπεξέλθουν με τις απαιτήσεις της αγοράς. Τέλος, στα υπόλοιπα μέρη του σχεδίου νόμου, στο τρίτο, τέταρτο και πέμπτο, που συμπεριλαμβάνονται επιπλέον κάποια διαδικαστικά θέματα, στα άρθρα 76 έως 85, θα ήθελα να πω τα εξής: Πρώτον, προδιαγράφονται προσλήψεις και αναδιοργάνωση της Επιτροπής Κεφαλαιαγοράς, προφανώς λόγω των αυξανόμενων διαδικασιών, ελπίζουμε όχι στα πλαίσια του πελατειακού κράτους. Εν προκειμένω, δημιουργούνται είκοσι οκτώ θέσεις και καταργούνται δέκα, με συνολικό κόστος 435.000 ευρώ ετησίως και με την τροποποίηση του κανονισμού εσωτερικής λειτουργίας τους. Ασφαλώς, υπάρχει μεγάλη ανάγκη για επίβλεψη εκ μέρους της Επιτροπής Κεφαλαιαγοράς, ειδικά αν σκεφτεί κανείς το επίπεδο των γνώσεων περί των κεφαλαιαγορών στην Ελλάδα, όπου κύριος μέτοχος μεγάλης εισηγμένης διέδιδε, εν μέσω υποτιμητικής κερδοσκοπίας, ότι δεν έχει χρήματα για τα βασικά. Εννοούμε προφανώς, τη ΔΕΗ και τον κ. Χατζηδάκη πέρυσι λίγο μετά τις εκλογές, όπου σε ανάλογη ερώτησή μας η Επιτροπή Κεφαλαιαγοράς, μας απάντησε πως πλέον επιβλέπει την εταιρεία. Μάλλον, δεν το δρομολόγησε, αφού σταμάτησαν οι απαράδεκτες δηλώσεις του Υπουργού, που σε άλλες χώρες θα είχαν πολύ σοβαρά δικαστικά επακόλουθα. Δεύτερον, παρέχονται φορολογικές διευκολύνσεις λόγω του COVID -19 ή έκπτωσης για την τμηματική καταβολή των φόρων εισοδήματος ιδιωτών και επιχειρήσεων, καθώς επίσης του ΕΝΦΙΑ. Τέλος, στο νομοσχέδιο καθορίζονται κάποια χρηματικά πρόστιμα για παραβάσεις από ορκωτούς λογιστές, τα οποία υπάγονται στο πνεύμα της αυστηροποίησης του πλαισίου. Αυτό που δεν υπάρχει πουθενά στο νομοσχέδιο είναι η παροχή κινήτρων γι' αυτούς που δραστηριοποιούνται στο χρηματιστήριο, διατάξεις για την προστασία των μετόχων της μειοψηφίας, καθώς επίσης κανόνες για την πραγματική απεικόνιση των οικονομικών μεγεθών των εισηγμένων, ενώ θα έπρεπε να θεσμοθετηθεί η ευκολότερη έξοδος των εταιρειών από το χρηματιστήριο. Κλείνοντας, μία από τις βασικές επιφυλάξεις μας είναι εάν μπορούν οι ελληνικές εταιρείες να επιβαρυνθούν με το επιπλέον κόστος του σχεδίου νόμου, στη θλιβερή κατάσταση που βρίσκονται, καθώς επίσης με την αδυναμία χρηματοδότησής τους από τις αφελληνισμένες τράπεζες, ενώ οι μεγάλες έχουν ήδη μεταναστεύσει στο εξωτερικό. Εν προκειμένω, θα μπορούσε ένα σωστό πλαίσιο, όπως το σημερινό, να αποβεί καταστροφικό, όσο παράδοξο και αν ακούγεται κάτι τέτοιο. Ευχαριστώ πολύ.
Ο κ. Γεώργιος Λογιάδης, ειδικός αγορητής από τη ΜέΡΑ25, έχει τον λόγο.
Ευχαριστώ πολύ, κύριε Πρόεδρε. Κύριε Υφυπουργέ, κυρίες και κύριοι συνάδελφοι, το νομοσχέδιο εισάγει βασικές αρχές εταιρικής διακυβέρνησης κατ' εφαρμογήν κυρίως του ενωσιακού δικαίου. Ωστόσο, είναι εσκεμμένα άτολμο σε κάποια σημεία, καθώς η σχετική βιβλιογραφία προβλέπει αρχές εταιρικής διακυβέρνησης αρκετά αυστηρότερες, παραδείγματος χάριν, πλειοψηφία ανεξάρτητων μελών στα διοικητικά συμβούλια των εταιρειών, συχνότεροι και ουσιαστικότεροι εσωτερικοί και εξωτερικοί έλεγχοι, μεγαλύτερη διαφάνεια και λογοδοσία. Ως προς τα άρθρα προτείνουμε να καταψηφιστούν: Τα άρθρα 3 και 4, διότι η διακριτική ευχέρεια των διοικητικών συμβουλίων στην πολιτική καταλληλότητας και τα πεδία ευθύνης αγγίζει το όριο της αυθαιρεσίας. Το άρθρο 17, διότι η κατάρτιση του κώδικα εταιρικής διακυβέρνησης αντιτίθεται σε φορέα εγνωσμένου κύρους, χωρίς να αναφέρονται κριτήρια και προσόντα για την επιλογή αυτού του φορέα. Τα άρθρα 37 ως 56- Β΄ και Γ΄ Κεφάλαιο - διότι αφορούν τους οργανισμούς εναλλακτικών επενδύσεων με μορφή αμοιβαίου κεφαλαίου, οι οποίοι, ναι μεν συνιστούν μία εναλλακτική πηγή χρηματοδότησης, έξω από τις συμβατικές πηγές του τραπεζικού συστήματος, που υπό κανονικές όμως συνθήκες θα μπορούσε πράγματι να συνδράμει στην ανάπτυξη. Όμως, η ελληνική οικονομία και κοινωνία δεν βρίσκονται σε κανονικές συνθήκες σήμερα, εδώ και τουλάχιστον δέκα χρόνια, κάτι το οποίο οφείλουμε να το λέμε ξανά και ξανά, ακριβώς για να μη συνηθίσουμε, να μη δεχτούμε ως κανονική τη μνημονιακή κατάσταση, στην οποία βρισκόμαστε από το 2010. Το άρθρο 77, διότι προβλέπει σύσταση τριάντα οργανικών θέσεων στην Επιτροπή Κεφαλαιαγοράς, χωρίς να διευκρινίζει τον τρόπο και τη διαδικασία πρόσληψης. Προτείνουμε την υπερψήφιση του άρθρου 83, όχι επειδή θεωρούμε ότι η αύξηση των δόσεων καταβολής φόρου εισοδήματος και ΕΝΦΙΑ ανακουφίζει πραγματικά τα νοικοκυριά και τις μικρομεσαίες επιχειρήσεις σε αυτή τη συγκυρία, αποσκοπώντας σε μία ούτως η άλλως αβέβαιη αύξηση της εισπραξιμότητας, αλλά επειδή αποτελεί μία έμμεση παραδοχή, εκ μέρους της Κυβέρνησης ότι έχει απολέσει τον δημοσιονομικό έλεγχο. Όσον αφορά τις τροπολογίες 393/54 και 394/55, πρόκειται για προκλητικές ρυθμίσεις υπέρ των παραστατικών ολιγαρχικών συμφερόντων. Κατά παρέκκλιση πάντα, η πρώτη χαρίζει επιπλέον δικαιώματα επί των ακινήτων Ελληνικού, Αγίου Κοσμά στην «ΕΛΛΗΝΙΚΟ Α.Ε.» και η δεύτερη αφορά κυρίως εξυπηρετήσεις άλλων ιδιωτικών συμφερόντων. Επί της αρχής θα ψηφίσουμε «παρών». Συνεχίζοντας, θα ήθελα να υπενθυμίσω ότι αυτό που ο ελληνικός λαός αποκαλεί «σκάνδαλο του χρηματιστηρίου» υπήρξε μία τεράστιου μεγέθους βίαιη αναδιανομή εισοδήματος. Κατά τα φαινόμενα, ήταν σχεδιασμένη από μία συγκεκριμένη ομάδα πολιτικών προσώπων, τραπεζιτών και επιχειρηματιών. Η τότε κυβέρνηση δημιούργησε το κατάλληλο περιβάλλον και εκατοντάδες χιλιάδες συμπολίτες μας έπαιξαν τα χρήματά τους στο χρηματιστηριακό τζόγο, αναμένοντας το σίγουρο κέρδος, που τους υπόσχονταν οι εκατοντάδες ΕΛΔΕ, που ξεφύτρωσαν σε ολόκληρη την επικράτεια, την ώρα που ο τότε Πρωθυπουργός και o Υπουργός Εθνικής Οικονομίας προέτρεπαν τους πολίτες να επενδύσουν στην ισχυρή Ελλάδα. Τι απέμεινε; Περισσότερο από ένα εκατομμύριο νοικοκυριά απώλεσαν τις οικονομίες τους και αρκετά περιουσιακά στοιχεία τους και πάρα πολλοί άνθρωποι αυτοκτόνησαν. Ένας κύκλος επιχειρηματιών μάζεψε τα χρήματα και τα φυγάδευσε στο εξωτερικό, μία κλίκα νεόπλουτων δημιουργήθηκε, άτομα που παρίσταναν τους insiders, διακινώντας μετοχές και πληροφορίες πλούτισαν από το πουθενά, ένας δεσμός δημοσιογράφων και πολιτικών είχε πρωταγωνιστικό ρόλο σε αυτό το παιχνίδι. Το σκάνδαλο του χρηματιστηρίου αποδείχθηκε το τέλειο έγκλημα, καθώς σε κανένα δεν αποδόθηκαν ευθύνες και κανείς δεν τιμωρήθηκε γι' αυτό. Τώρα, για την εταιρική διακυβέρνηση και την Επιτροπή Κεφαλαιαγοράς, έχοντας μια τέτοια προϊστορία - όπως ανέφερα - θα περιμέναμε ότι ένα σχετικό νομοσχέδιο θα ήταν κατά το δυνατόν ολοκληρωμένο και εμπεριστατωμένο. Ωστόσο, τέτοιες αρετές δεν φαίνεται να διαθέτει. Αντιθέτως, σε μία πρώτη ανάγνωση διακρίνεται από ατολμία στη σύσταση και λειτουργία των εποπτικών μηχανισμών τόσο εσωτερικού όσο και εξωτερικού ελέγχου. Επιπλέον, περιέχει πληθώρα ασαφειών ή και αντιφάσεων στις διατάξεις του, όσον αφορά τη λειτουργία του διοικητικού συμβουλίου, τις διαδικασίες περί καταλληλότητας ρόλου και καταμερισμού αρμοδιοτήτων μεταξύ των μελών του, τη δημιουργία και τις διαδικασίες των επιτροπών που συστήνονται, τον τρόπο θέσπισης συστήματος εταιρικής διακυβέρνησης και κανονισμού λειτουργίας, το φορέα κατάρτισης του κώδικα εταιρικής διακυβέρνησης και άλλα. Πέραν της επιλογής αυτού του φορέα κατάρτισης και των σχετικών κριτηρίων, ο τρόπος στελέχωσης της Επιτροπής Κεφαλαιαγοράς με επιπλέον προσωπικό χρήζει διευκρινίσεων, για αποφυγή του βολέματος «ημετέρων» ως είθισται διαχρονικά, δυστυχώς. Για τους οργανισμούς εναλλακτικών επενδύσεων, πρόκειται ουσιαστικά για funds - επενδυτικούς οργανισμούς - οι οποίοι συμμετέχουν υπό τη μορφή χρηματοδότησης σε διάφορες επιχειρηματικές πρωτοβουλίες. Είναι μία εναλλακτική πηγή χρηματοδότησης έξω από τις συμβατικές πηγές του τραπεζικού συστήματος, που υπό κανονικές συνθήκες θα μπορούσε πράγματι να συνδράμει στην ανάπτυξη. Εδώ πρέπει να σταθούμε για λίγο στη μεγάλη εικόνα. Η ελληνική κοινωνία και οικονομία δεν βρίσκονται σε κανονικές συνθήκες εδώ και τουλάχιστον δέκα χρόνια, όπως προανέφερα. Αυτό οφείλουμε να το δούμε ξανά και ξανά σε αυτή την Αίθουσα, ακριβώς για να μη συνηθίσουμε, να μην δεχτούμε ως κανονική τη μνημονιακή κατάσταση, στην οποία βρισκόμαστε από το 2010. Δεν είναι αυτή η κανονικότητα. Εμείς δεν δεχόμαστε ως κανονικότητα τη διαρκή λιτότητα, την απορρύθμιση και την ιδιωτικοποίηση, ακόμα και των πιο βασικών αγαθών. Κανονικότητα δεν είναι να έχεις ένα σμπαραλιασμένο τραπεζικό σύστημα, υψηλότατη φορολογία και πολιτικές, που ευνοούν τα μέγιστα, τη συγκεντροποίηση στους λίγους μεγάλους, βγάζοντας από τη μέση τους πάμπολλους μικρούς, αυτούς, που εσείς της συμπολίτευσης, αλλά της Αξιωματικής Αντιπολίτευσης προεκλογικά ονομάζατε «ραχοκοκαλιά της ελληνικής οικονομίας». Την έχετε αποσαρθρώσει αυτή τη ραχοκοκαλιά με τα μνημόνιά σας και τα «ναι σε όλα». Έρχεστε, λοιπόν, τώρα να ενισχύσετε το νομοθετικό πλαίσιο με νέες εναλλακτικές πήγες χρηματοδότησης. Αλήθεια, σε μία χώρα με 190% περίπου του του ΑΕΠ δημόσιο χρέος, με 70 και πλέον δισεκατομμύρια ευρώ κόκκινα δάνεια, που συνέχεια αυξάνονται, με ουσιαστικά πτωχευμένες τράπεζες, με μία διακοσμητική Επιτροπή Ανταγωνισμού, που δεν εμπνέει εμπιστοσύνη στους σοβαρούς επενδυτές και, κυρίως, με μία μακροχρόνια δέσμευση των κυβερνήσεων του μνημονιακού τόξου για πρωτογενή πλεονάσματα, δηλαδή διαρκή αφαίμαξη του ιδιωτικού τομέα μέχρι το 2060- που, δυστυχώς, ούτε η πανδημία μπόρεσε να κάμψει, μιας και ο Υπουργός Οικονομικών κ. Σταϊκούρας δεσμεύτηκε για πρωτογενές πλεόνασμα του χρόνου, το 2021, στο τελευταίο Eurogroup της 11ης Ιουνίου - ποιοι σοβαροί επενδυτές θα θελήσουν να επενδύσουν, μέσω αυτών των σχημάτων των Οργανισμών Εναλλακτικών Επενδύσεων; Πραγματικά, μοιάζει σαν να προμηθευόμαστε ένα πολύ ωραίο τιμόνι για το αυτοκίνητό μας, την ίδια στιγμή που ο κινητήρας αυτού του αυτοκινήτου δεν υπάρχει, δεν λειτουργεί. Προτού, λοιπόν, περάσουμε σε τρόπους εναλλακτικής χρηματοδότησης των επιχειρήσεων, ας θεραπεύσουμε το σώμα της κοινωνικής μας οικονομίας, ώστε να μπορούν αυτά τα μέσα να ανθίσουν. Το Μέτωπο Ευρωπαϊκής Ρεαλιστικής Ανυπακοής 25, το ΜέΡΑ25, έχει καταθέσει δημόσια διαβούλευση με φορείς και πολίτες, ολοκληρωμένη πρόταση νόμου για την προστασία των πολιτών από την εντεινόμενη οικονομική κρίση. Μέσα σ' αυτήν υπάρχουν όλες εκείνες οι ρεαλιστικές, άμεσα εφαρμόσιμες λύσεις και θεραπείες για το τραπεζικό μας σύστημα, για τις υπερχρεωμένες επιχειρήσεις και τα νοικοκυριά, για τη δραστική μείωση της φορολογίας, που θα δώσει πραγματικό κίνητρο για επενδύσεις. Κυρίως μέσω του σχήματος της ΑΘΗΝΑΣ, της νέας Αναπτυξιακής Τράπεζας που προτείνουμε, φέρνουμε στο πολιτικό τραπέζι λύσεις για την πραγματική χρηματοδότηση παραγωγικών επενδύσεων. Είναι πραγματικά αξιοπερίεργο, κυρίες και κύριοι συνάδελφοι, να συζητάμε την παρωνυχίδα, ενώ όλο το σώμα πάσχει από γάγγραινα. Αναφορικά με τον φόρο εισοδήματος φυσικών και νομικών προσώπων που θα προκύπτει από την εκκαθάριση των φετινών φορολογικών δηλώσεων και που θα μπορεί να εξοφληθεί μέχρι και σε οκτώ μηνιαίες δόσεις, αντί για τρεις μηνιαίες δόσεις για τα φυσικά πρόσωπα και έξι μηνιαίες δόσεις για τα νομικά πρόσωπα που ίσχυε έως τώρα και, δεύτερον, για τον ΕΝΦΙΑ που ειδικά για το έτος 2020 εφ' όσον η πράξη προσδιορισμού εκδοθεί τον Σεπτέμβριο του 2020, θα καταβάλλεται μέχρι έξι μηνιαίες δόσεις, από πέντε που είχε ως τώρα, θεωρούμε ότι όχι μόνο δεν ανακουφίζει νοικοκυριά και μικρομεσαίες επιχειρήσεις γι' αυτήν τη συγκυρία αφήνοντας τα προβλήματα άλυτα, αλλά επιπλέον αποσκοπεί σε μία ούτως ή άλλως αβέβαιη αύξηση της εισπραξιμότητας. Θα ήθελα, κλείνοντας, να αναφερθώ στην τεχνητή νοημοσύνη, η οποία αλλάζει τον κλάδο των χρηματοοικονομικών και θα πρέπει να τη λάβουμε σοβαρά υπ' όψιν μας για το μέλλον, κύριε Υφυπουργέ. Η τεχνητή νοημοσύνη θα αποτελέσει σημαντική κινητήρια δύναμη για τους οργανισμούς παροχής χρηματοοικονομικών υπηρεσιών την επόμενη διετία, με βάση παγκόσμια έρευνα που έγινε και αξιολογεί το τρέχον επίπεδο οριοθέτησής της από τον κλάδο. Η πανδημία του COVID -19 απέδειξε την ανάγκη για καινοτομία. Σε πολλές περιπτώσεις επέσπευσε τον μετασχηματισμό πολλών οργανισμών ως απαραίτητη προϋπόθεση για την επιβίωσή τους. Η ταχύτητα με την οποία επιχειρήσεις του κλάδου παγκοσμίως, αλλά και στη χώρα μας, θα προσαρμοσθούν και θα ενσωματώσουν τη νέα τεχνολογία, θα κρίνει σε μεγάλο βαθμό ποιοι θα κυριαρχήσουν στο νέο περιβάλλον που διαμορφώνεται κατά τα επόμενα χρόνια. Πέρα πάντως από τα προφανή οφέλη και δυνατότητες των νέων αυτών τεχνολογιών, είναι σημαντικό να συνεκτιμηθούν και οι συνεπαγόμενοι κίνδυνοι. Η ενσωμάτωση των αναδυόμενων τεχνολογιών, όπως συγκεκριμένα η τεχνητή νοημοσύνη, αποτελεί έναν από τους δέκα κορυφαίους κινδύνους που θα πρέπει να διαχειριστούν τα χρηματοπιστωτικά ιδρύματα κατά την επόμενη δεκαετία, όπως κατέδειξε πρόσφατη έρευνα. Σας ευχαριστώ πολύ.
Ευχαριστώ, κύριε Λογιάδη και για την τήρηση του χρόνου. Τον λόγο έχει τώρα ο Πρόεδρος της Κοινοβουλευτικής Ομάδας της Ελληνικής Λύσης κ. Κυριάκος Βελόπουλος.
Ευχαριστώ, κύριε Πρόεδρε. Κύριε Υπουργέ, όταν ανέγνωσα το νομοσχέδιο και είδα τον τίτλο, ήρθαν μνήμες μαύρες και τραγικές. Χρηματιστήριο! Άνθρωποι αυτοκτόνησαν, έχασαν περιουσίες, εγκλημάτισε και η πολιτεία, έβαλε το χέρι της. Υπουργοί και Πρωθυπουργοί έλεγαν: «Επενδύστε στο Χρηματιστήριο». Μιλάμε για ανθρώπους οι οποίοι δυστυχώς επανεξελέγησαν και, δυστυχώς, μας ξαναοδήγησαν στα τάρταρα με το ΔΝΤ μετά από λίγο καιρό. Δυστυχώς, σήμερα απουσιάζουν οι περισσότεροι. Αναφέρομαι στο ΠΑΣΟΚ. Ξέρετε, πολλοί από εμάς ίσως να έχουμε κοντή μνήμη και να ξεχνούμε τι είχε γίνει τότε. Δυστυχώς, όμως, υπήρξαν άνθρωποι οι οποίοι θρήνησαν τεράστια ποσά, σπίτια ολόκληρα. Θυμάμαι σε κάθε γωνία στη Θεσσαλονίκη είχε και μία ΑΕΛΔΕ. Όλο ΑΕΛΔΕ! Όλοι χρηματιστές είχαν γίνει! Όλοι! Είναι σαν τα σουβλατζίδικα. Είναι η δική μας φιλοσοφία για την οικονομία, δηλαδή ανοίγει ένας και πάει καλά, ανοίγουν άλλοι δεκαπέντε. Το πρόβλημα είναι ότι στα σουβλατζίδικα ρισκάρει και ο σουβλατζής, ενώ σε αυτήν την ιστορία ρισκάρισε μόνο ο ελληνικός λαός και θρηνήσαμε και νεκρούς. Το ερώτημά μου, κύριε Υπουργέ, παρά τις καλές προθέσεις που μπορεί να έχετε ως άνθρωπος και ως Υπουργός, είναι το εξής: Έχουμε Χρηματιστήριο; Έχουν αξία οι μετοχές; Για ποια κεφαλαιαγορά μιλάμε σήμερα; Ξέρετε, δεν θα κάνω δίκη προθέσεων. Είναι καλή πρόθεση, αλλά μιλάμε για ένα θέμα το οποίο δεν υπάρχει για την Ελλάδα. Δηλαδή, δεν υπάρχει Χρηματιστήριο. Έχουμε εταιρείες μεγάλες; Έχουν φύγει οι περισσότερες στο εξωτερικό. Πήγαν Βουλγαρία, κάποιοι άλλοι πήγαν Τουρκία. Ελάχιστοι έχουν απομείνει εδώ. Κι όσο γι' αυτούς που έχουν απομείνει - θα σας πω και ονόματα: «FOLIE - FOLIE», «CRETA FARMS» - μιλάμε για λαμόγια. Και σας το λέω πολύ απλά, για να το καταλάβετε. Λαμόγια! Είναι άνθρωποι που κατέκλεψαν μέσω των εταιρειών αυτών τον ελληνικό λαό. Προσπάθησε η πολιτεία να τους βοηθήσει - δεν ξέρω γιατί ήθελε να τους βοηθήσει - κι έβαλαν πλάτη και πολλά πολιτικά πρόσωπα για να υπάρχουν οι κύριοι αυτοί και οι κυρίες αυτές στις εταιρείες. Κι επειδή μιλάτε για τουρισμό και λέτε ότι είναι η βαριά βιομηχανία, μπορείτε να μου πείτε πόσες τουριστικές εταιρείες είναι στο Χρηματιστήριο; Αν δείτε τις εταιρείες γενικά στο Χρηματιστήριο, κύριε Υπουργέ, δεν έχουν ούτε υπόσταση ούτε επάρκεια ούτε αυτάρκεια, για να λέγονται «χρηματιστηριακές εταιρείες». Αυτή είναι μία πραγματικότητα. Άλλο είναι η υπόθεσή σας - επαναλαμβάνω - γιατί είναι και σε μία δύσκολη στιγμή για την οικονομία γιατί πτωχεύσαμε, δεν υπάρχουν κεφάλαια, δεν μπορούν να αντληθούν πόροι, δεν υπάρχουν δημόσιες δαπάνες, δεν υπάρχει τίποτα. Εντάξει, θα το δούμε στην πορεία. Εγώ, όμως, θέλω να προτείνω κάτι στον Υπουργό και τους Υπουργούς σας. Ξέρετε, έχουν μετοικήσει στη Βουλγαρία περίπου χίλιες διακόσιες ελληνικές εταιρείες, μεγάλες και μικρότερες. Ξέρετε γιατί έφυγαν, κύριε Υπουργέ; Οι δικές μου μένουν στην Ελλάδα, εδώ. Εγώ φορολογούμαι εδώ. Και θα το ξαναπώ ακόμη μία φορά το νούμερο: 35 εκατομμύρια ευρώ τζίρους, 477.000 ευρώ εφορία, τα πληρώνω στην Ελλάδα, στην πατρίδα μου. Έφυγαν, λοιπόν, αυτοί οι άνθρωποι. Γιατί έφυγαν στο εξωτερικό; Διότι υπερφορολογείται η εταιρεία. Το έκανε και το ΠΑΣΟΚ, το έκανε και ο ΣΥΡΙΖΑ, το κάνετε και εσείς. Υπερφορολογούνται. Τι θα έκανα εγώ για να αντλήσω 6 δισεκατομμύρια ευρώ αύριο το πρωί; Θα τους έλεγα: «Όσοι είστε στη Βουλγαρία και έρθετε στην Ελλάδα, από όση φορολογία έχει στη Βουλγαρία 1% κάτω». Και θα μου έρθουν 6 δισεκατομμύρια ευρώ! Τζιράρουν 6 δισεκατομμύρια ευρώ! Το καταλαβαίνετε; Να τα φέρουν εδώ, γιατί μόνο από τον ΦΠΑ και τον κύκλο εργασιών να κερδίσω λεφτά, είναι λεφτά και θέσεις εργασίας. Το είπα στον Πρωθυπουργό από τον προϋπολογισμό, αν θυμάμαι καλά κύριε Βιλιάρδο, και έπραξε ουδέν! Γιατί; Δεν θέλω να γυρίσουν πίσω οι ελληνικές εταιρείες; Τόσο απλά είναι! Να σας πω κι ένα άλλο παράδειγμα που το ξέρει και ο Ευριπίδης Στυλιανίδης. Η βόρεια Ελλάδα είχε τις περισσότερες νταλίκες. Έτσι τις λέγαμε στα χωριά μας. Το χωριό μας που είναι ο Αξός Γιαννιτσών, κύριε Υπουργέ, είχε διακόσιες εβδομήντα νταλίκες, «ΑΞΟΣ TRANS». Ήταν ένα μικρό χωριό με διακόσιες εβδομήντα νταλίκες. Ξέρετε ότι έχουν φύγει όλοι οι νταλικέρηδες και πήγαν στη Βουλγαρία, κύριε Υπουργέ; Το γνωρίζετε αυτό; Και επιτρέψατε και βουλγαρικές εταιρείες να δουλεύουν στην Ελλάδα με Έλληνες οδηγούς. Και το χειρότερο είναι ότι Υπουργός σας, ο συμπαθής κατά τα άλλα ο κ. Κώστας Καραμανλής επί έναν ολόκληρο χρόνο δεν έκανε το αυτονόητο. Δεν έχουν ηλεκτρονικούς ταχογράφους τα μεταφορικά μέσα, τα φορτηγά μας, με συνέπεια να μένουν άνεργοι οι οδηγοί και να δουλεύουν οι άλλοι, οι ξένες εταιρείες, οι βουλγαρικές, οι ρουμανικές και άλλες εταιρείες στην Ελλάδα. Και δεν κάνουν μεροκάματα οι οδηγοί. Σας λέω τα απλά πράγματα. Άσε το Χρηματιστήριο. Σας λέω κάντε τα απλά. Είναι έναν χρόνο άνεργοι οι οδηγοί των δημοσίας χρήσεως μεταφορικών αυτοκινήτων, των φορτηγών. Γιατί; Γιατί δεν έχουμε ηλεκτρονικούς ταχογράφους. Πρέπει να έρθουν από την Πολωνία κάτι χαρτιά τα οποία δεν δέχεται η Ευρωπαϊκή Ένωση. Καθυστερεί έναν ολόκληρο χρόνο το Υπουργείο. Του το είπα εγώ προσωπικά, κύριε Υπουργέ, και το θυμάται φαντάζομαι. Του τηλεφώνησα το καλοκαίρι, τον Αύγουστο. Οκτώ μήνες πέρασαν. Εάν εσείς θέλετε να κάνετε ηλεκτρονική διακυβέρνηση, κάντε τη βασική διακυβέρνηση και ας αφήσετε την ηλεκτρονική. Τα βασικά κάντε. Και ξέρετε, νομοθετείτε με έναν περίεργο τρόπο, εξόφθαλμο θα έλεγα. Έρχεστε εδώ και λέτε: Χρηματιστήριο. Λες και έχουμε εταιρείες - κολοσσούς. Πείτε μου μια εταιρεία πολύ μεγάλη που έχει η Ελλάδα. Στην Ελλάδα, κύριε Υπουργέ, οι Α.Ε. - το ξέρετε, δεν χρειάζεται να σας το πω εγώ - είναι μικρές οικογενειακές επιχειρήσεις. Ο μπαμπάς, το παιδί, η γυναίκα, ξαδέλφη - το πολύ - και σταματάμε εκεί. Αυτές είναι εταιρείες, γιατί ποτέ το ελληνικό κράτος δεν προώθησε την έρευνα, ποτέ δεν βοήθησε μια εταιρεία να αναπτυχθεί πραγματικά. Να σας φέρω ένα ακόμα παράδειγμα, κύριε Υπουργέ μου: Το μέλλον δεν είναι και πάρα πολύ καλό, είναι ζοφερό και οι πόλεμοι στο μέλλον δεν θα γίνονται με τα αεροπλάνα, θα γίνονται με τα drones. Είχα πει στον Υπουργό Εθνικής Άμυνας, τον κ. Παναγιωτόπουλο - του εύχομαι στον ανασχηματισμό να είναι ακόμα Υπουργός - για τα παιδιά από το Αριστοτέλειο Πανεπιστήμιο Θεσσαλονίκης: Μαζέψτε τους, κάντε μια βιομηχανία - πρότυπο για drones, για να έχουμε και εξαγωγές, αλλά και δικά μας οπλικά συστήματα. Δεν ξέρω τι έγινε. Το αφήσαμε έτσι και νοικιάζουμε - και καλά κάνουμε - από το Ισραήλ, αλλά θα μπορούσαμε να παράγουμε δικά μας drones αφού έχουμε τα κεφάλια. Τι πιο απλό δηλαδή; Όλες οι εταιρείες που έχουν οπλικά συστήματα, Υπουργέ μου, βιομηχανία όπλων χρηματοδοτούν τις εταιρείες τους έμμεσα ή άμεσα. Εδώ οι τράπεζες δεν δίνουν δάνεια στις μικρομεσαίες επιχειρήσεις. Για ποιο Χρηματιστήριο, δηλαδή, να μιλάμε; Ας τα αφήσουμε αυτά, κύριε Υπουργέ και ας πάμε στα σοβαρά, τα πολύ σοβαρά. Δεν ξέρω πόσοι ακούσατε τον κ. Μακρόν, κύριε Λοβέρδο, σήμερα. Ο κ. Μακρόν έκανε δηλώσεις. Ομιλία του στις Ένοπλες Δυνάμεις του γαλλικού στρατού: Η περιοχή της Μεσογείου θα είναι η πρόκληση των προσεχών ετών. Οι παράγοντες κρίσης είναι πολλοί. Πρώτος: Θαλάσσιες ζώνες. Δεύτερος: Αποσταθεροποίηση Λιβύης. Τρίτος: Μετανάστευση - λαθρομετανάστευση. Πρόσβαση σε πόρους, δηλαδή φυσικό αέριο και πετρέλαιο Και λέει ο Μακρόν η Ευρώπη πρέπει να επανακαθορίσει τον ρόλο της χωρίς αφέλεια και εφησυχασμό. Και απευθύνομαι στο ελληνικό Κοινοβούλιο: Όλα αυτά που λέει ο Μακρόν αφορούν την Ελλάδα, όλοι οι όροι αποσταθεροποίησης των δηλώσεων Μακρόν. Ο Μακρόν για τα δικά του συμφέροντα αγαπάει την Ελλάδα στην παρούσα φάση, αλλά πρέπει το «Ελλάς - Γαλλία συμμαχία» να οδηγήσει την Κυβέρνηση σε άλλες επιλογές, καλύτερες σχέσεις με τη Γαλλία. Και ας μην ξεχνάμε ότι η Γαλλία και από την Επανάσταση του ΄21 και αργότερα είχε μια φιλελληνική στάση, ίσως γιατί χρωστούν τον Διαφωτισμό σε εμάς, γιατί τι ήταν η Αναγέννηση; Τι αναγεννήθηκε, τι διαφωτίστηκε; Το αρχαίο ελληνικό πνεύμα αναγεννήθηκε. Αυτή είναι η πραγματικότητα. Εν πάση περιπτώσει, όμως, κάντε κάτι. Φωνάζει, το λέει ο Μακρόν. Ήρθε σήμερα ο κ. Αναστασιάδης. Δεν έπρεπε να είναι όλοι οι πολιτικοί αρχηγοί, κύριε Υπουργέ, κύριοι συνάδελφοι; Δεν έπρεπε να είναι εκεί ο κ. Τσίπρας, η κ. Γεννηματά, ο κ. Κουτσούμπας, ο κ. Βαρουφάκης; Δεν έπρεπε να είμαστε όλοι εκεί; Ελλάδα και Κύπρος είναι αδελφά κράτη. Για μένα είμαστε ένα έθνος. Εσείς λέτε για διαφορετικά κράτη. Για μένα η Κύπρος είναι κοντά, είναι Ελλάδα. Τέλος. Δεν έπρεπε να είναι όλοι οι πολιτικοί αρχηγοί για να τον προϋπαντήσουμε, να μιλήσουμε μαζί του, να δούμε τι σκέφτεται αυτός; Η Κύπρος είναι ακρογωνιαίος λίθος για την ελληνική ΑΟΖ. Αν καθορίζαμε ΑΟΖ για την Κύπρο, τελείωνε η Τουρκία. Το λέω αυτό γιατί για μένα οι επόμενοι δύο, τρεις μήνες είναι πολύ σημαντικοί και πρέπει να το καταλάβουμε όλοι μας εδώ μέσα. Είμαστε λίγοι, αλλά δεν έχει σημασία η ποσότητα, αλλά η ποιότητα των ανθρώπων. Και εδώ βλέπω καλή ποιότητα συναδέλφων. Παλλαϊκή άμυνα. Πρέπει να ενώσουμε δυνάμεις όλα τα κόμματα. Δεν γίνεται. Έρχονται δύσκολες στιγμές. Πρέπει να ξεκινήσουμε μια ανένδοτη συμμαχία κομμάτων απέναντι σε αυτά που έρχονται, για ανένδοτο αγώνα. Και ακούω τον ΣΥΡΙΖΑ και τη Νέα Δημοκρατία να μαλώνουν εκατέρωθεν για το τζαμί στην Αγία Σοφία, για το ποιος φταίει και ποιος δεν φταίει. Τα εγκλήματα τα εθνικά, αγαπητοί φίλοι και φίλες, κύριοι συνάδελφοι, δεν έγιναν ποτέ από ένα κόμμα, διαχρονικά είναι. Θα δώσω ένα παράδειγμα στον Ανδρέα Λοβέρδο τον φίλο μου. Το 2002 δεν ήσουν Υφυπουργός Εξωτερικών. Ήσουν;
Ήμουν.
Η «ΕΛΕΥΘΕΡΟΤΥΠΙΑ», λοιπόν, Ανδρέα μου, εκείνη την περίοδο είχε δημοσιεύσει ένα άρθρο, στο οποίο έλεγε ότι ο Υπουργός Εξωτερικών της Ελλάδας με δική του προφορική εντολή - ο Γεώργιος Παπανδρέου - είπε σε Συμβούλιο του ΝΑΤΟ να μην βάλουμε βέτο στη μετονομασία των Στενών των Δαρδανελλίων σε Στενά Τουρκικά. «ΕΛΕΥΘΕΡΟΤΥΠΙΑ», 2002. Θα σας φέρω και το αρχείο. Ξέρετε αυτά τα μικρά λαθάκια, τα μικρά εγκλήματα, τα μικρά λάθη, ακούσια ή εκούσια, οδηγούν συνολικά σε μια πορεία δυσμενή στα εθνικά μας θέματα. Τα Ίμια, η μη αντίδραση και ο κατευνασμός εδώ και πάρα πολλές δεκαετίες είναι λάθη που κάναμε όλοι. Κάνατε όλοι. Εγώ δεν ήμουν ποτέ Υπουργός ούτε κυβέρνηση. Επειδή, όμως, όλοι μιλάνε για Ευρώπη, έχω μια ένσταση και είναι επί της ουσίας. Πότε μια πολιτική και κοινωνική συνοχή αποκτά ισχύ; Όταν έχεις στρατό; Πότε μια οικονομική πολιτική, κοινωνική ισχύς αποκτά δύναμη; Όταν έχεις στρατό. Πώς επικαλείσαι την Ευρωπαϊκή Ένωση και την UNESCO για την Αγία Σοφία, που την κάνουν οι άλλοι τζαμί, και λες ότι θα μας σώσει η UNESCO και η Ευρωπαϊκή Ένωση; Κοιτάξτε, επειδή εγώ γεννήθηκα στη Γερμανία, περισσότερο Ευρωπαίος από εμένα δεν υπάρχει κανένας εδώ μέσα. Εγώ, όμως, οραματίζομαι μια διαφορετική Ευρώπη, μια Ευρώπη με κοινό στρατό, με κοινή άμυνα, με κοινή εξωτερική πολιτική, με κοινά συμφέροντα και κοινούς - θα το πω ευθέως - θεσμούς για όλη την Ευρώπη. Δεν είναι κακό, φαντάζομαι. Με το να επικαλείστε, όμως, τον από μηχανής θεό, μια Ευρώπη που δεν υπάρχει στρατιωτικά, να σε σώσει, θεωρώ ότι επενδύετε στο άγνωστο, για να μην πω ότι σχοινοβατείς πάνω στον γκρεμό. Οι Γάλλοι, λοιπόν, όταν ξεκίνησε η Ευρωπαϊκή Ένωση ξέρετε γιατί έβαλαν τη Γερμανία στην Ευρωπαϊκή Ένωση; Ποια ήταν η ρήση των Γάλλων; Για να την αναμορφώσουν και να την κάνουν καλύτερη. Γι' αυτό την έβαλαν. Είναι η ίδια φιλοσοφία πολλών από τη Νέα Δημοκρατία, τον ΣΥΡΙΖΑ και το ΠΑΣΟΚ, που επί δεκαετίες μάς έλεγαν ότι την Τουρκία την θέλουν στην Ευρωπαϊκή Ένωση για να την ελέγχουν, λέει, να μην ξεφεύγει. Ακούστε, η Τουρκία δεν είναι ευρωπαϊκή χώρα. Δεν ήταν ποτέ και δεν πρόκειται να γίνει ποτέ. Και ξέρετε γιατί; Όχι γιατί δεν το θέλουμε εμείς. Δεν το θέλουν οι ίδιοι. Αυτό πρέπει να το ξεκαθαρίσετε στο μυαλό σας. Εσείς μπορεί να λέτε ό,τι θέλετε και να θέλετε την Τουρκία στην Ευρώπη, αλλά δεν θέλει η ίδια η Τουρκία. Η Τουρκία θέλει να παίρνει τα χρήματα της Ευρώπης, αλλά να συμπεριφέρεται ως ασιατική χώρα. Αυτή η πραγματικότητα. Αν την αντιληφθούμε στο μυαλό μας και συσκεφθούμε όλοι μαζί και καταλάβουμε τι έρχεται, θα αντιληφθούμε εν πάση περιπτώσει, ότι όπως η Γερμανία δεν αναμορφώθηκε από τη Γαλλία και η Γαλλία απέτυχε και σήμερα είναι ουραγός της Γερμανίας, έτσι και η Τουρκία θα παραμείνει Τουρκία, θα παραμείνουν συμπεριφερόμενοι ως Μογγόλοι, γιατί από εκεί ήρθαν, από τις στέπες της Μογγολίας. Τι να κάνουμε; Να τους αλλάξουμε; Να τους εκπολιτίσουμε; Δεν γίνεται. Όταν δεν συμπεριφέρεσαι σε ένα μνημείο παγκόσμιας πολιτιστικής κληρονομιάς, όπως είναι η Αγία Σοφία, με τον πρέποντα και προσήκοντα σεβασμό, σημαίνει ότι έχεις μια απολίτιστη, βάρβαρη στάση. Δεν θα τους κάνω εγώ Ευρωπαίους. Δεν θέλουν. Με το ζόρι; Και επειδή επενδύετε στην Ευρώπη, θα είμαι πολύ συνεπής με τους αριθμούς. Τουρκία και Ιταλία. Θέλω να ακούσετε το εμπορικό ισοζύγιο και αν πιστεύει κανείς εδώ μέσα ότι Ιταλία θα κάνει το χατίρι της Ελλάδας για να βοηθήσει την Ελλάδα εναντίον της Τουρκίας, κάνετε λάθος. Όλα είναι θέμα συμφερόντων. Δεν υπάρχουν φιλίες. Ούτε οι Ρώσοι είναι φίλοι μας, ούτε οι Γάλλοι είναι φίλοι μας, ούτε οι Αμερικάνοι είναι φίλοι μας. Κανείς δεν είναι φίλος μας. Το εμπορικό ισοζύγιο Ιταλίας - Τουρκίας το 2017 ήταν 19,7 δισεκατομμύρια δολάρια. Το 2018 ο τρίτος καλύτερος πελάτης για την ιταλική πολεμική βιομηχανία ήταν η Τουρκία. Αγορές όπλων από την Ιταλία: 632 εκατομμύρια το 2018 και άσε το 2017 και το 2016. Ερωτώ, λοιπόν, εσάς, γιατί είστε σοβαροί άνθρωποι, γιατί έχετε λίγο μυαλό, γιατί σκέφτεστε με τον κοινό νου, την κοινή λογική: Μπορεί η Ιταλία να πυροβολήσει τα πόδια της; Μόνο η Ελλάδα το έκανε αυτό με την ΑΟΖ με την Ιταλία που είναι κουτσουρεμένη ΑΟΖ. Μόνο η Ελλάδα πυροβολεί τα πόδια της. Παράδειγμα: Όλοι οι Ευρωβουλευτές σας την ημέρα που ο Ερντογάν ανακοίνωνε το τζαμί είχαν το θράσος να πουν «ναι» στα 500 εκατομμύρια ευρώ προς την Τουρκία. Για την τιμή των όπλων δεν είπαν όχι οι Ευρωβουλευτές σας, όλοι οι Ευρωβουλευτές σας. Να λέγαμε ένα «όχι» όλοι μαζί. Μόνο η Ελληνική Λύση είπε «όχι». Τι πιο απλό από το να αντιδράσεις. Και ξέρετε, θα σας πω και άλλα πράγματα. Τουρκία - Γερμανία: εμπορικό ισοζύγιο 35,9 δισεκατομμύρια και περιμένετε από τη Μέρκελ καλή κουβέντα; Εγώ έζησα στη Γερμανία. Η Μέρκελ είναι όμηρος κατά την εκλογική διαδικασία από τους Τούρκους οι οποίοι ψηφίζουν εκεί, δεύτερη και τρίτη γενιά. Αυτά δεν τα ξέρετε. Εγώ γνωρίζω τη Γερμανία καλύτερα από εσάς. Ογδόντα χιλιάδες τουρκογερμανικές εταιρείες με έδρα την Τουρκία και περιμένουμε από τη Γερμανία να μας βοηθήσει; Ο καλύτερος πελάτης της πολεμικής βιομηχανίας της Γερμανίας είναι η Τουρκία. Τι άλλο να πω; Πάμε στη Βρετανία. Ο μεγαλύτερος εταίρος της Τουρκίας, 18,8 δισεκατομμύρια ευρώ, μετά τη Γερμανία. Γι' αυτό η Βρετανία προσέτρεξε και είπε ότι είναι εσωτερικό θέμα της Τουρκίας, για να μην χάσει τους πελάτες, να μην χάσει τα λεφτά. Για ποια Ευρώπη μιλάτε; Και βέβαια, επειδή επενδύετε πολύ στους Αμερικάνους, να σας πω τι είπε ο Πομπέο. Ξέρετε τι είπε ο Πομπέο σήμερα; «Παράνομες οι διεκδικήσεις της Κίνας στη Σινική νότια Θάλασσα». Γιατί τον βολεύει, γιατί η Ιαπωνία είναι εταίρος της Αμερικής, των Ηνωμένων Πολιτείων και ο Πομπέο έκανε παρέμβαση. Για τις παράνομες διεκδικήσεις των Τούρκων δεν λέει ότι είναι παράνομες. Για το τζαμί δεν λέει ότι έγινε παράνομα αυτό. Μην περιμένετε από κανέναν ειλικρινά το λέω. Μόνοι μας είμαστε, μόνοι θα παραμείνουμε. Και βέβαια, θα ήθελα να πω κάτι στους φίλους μου Υπουργούς της Νέας Δημοκρατίας. Χθες έγινε ένα επεισόδιο στη Μύκονο, όχι στο Paradise, έτσι λέγεται; Ήρθαν πέντε - έξι αλιευτικά και έκαναν βόλτες. Το Λιμενικό είπε ότι «λόγω του ανέμου», λέει, όπως τα καλώδια που σερνόντουσαν πίσω από την Κρήτη και το πήρε ο αέρας το πλοίο, κύριε συνάδελφε. Ο Βορίδης, ο αρμόδιος Υπουργός για την αλιεία, είπε ότι είναι παράνομο αυτό που έγινε. Στα δύο ναυτικά μίλια ήταν. Ξέρετε γιατί το κάνουν αυτό οι Τούρκοι; Γιατί δεν κάνατε αλιευτικές ζώνες, ούτε το ΠΑΣΟΚ, ούτε ο ΣΥΡΙΖΑ, ούτε η Νέα Δημοκρατία. Αλιευτικές ζώνες από το 1981 και τελειώνει η ημερομηνία τον Μάρτιο του 2021. Δεν έχουμε αλιευτικές ζώνες ως χώρα. Τρία κόμματα κυβερνήσατε και οικουμενικές είχαμε και αλιευτικές ζώνες δεν έχουμε με συνέπεια οι Τούρκοι να ψαρεύουν όπου θέλουν, οι Μαροκινοί όπου θέλουν, οι Αλγερινοί όπου θέλουν. Με συνέπεια να καθόμαστε σήμερα και να βλέπουμε στη Μύκονο την ώρα που κάνουν μπάνιο άλλοι τα τουρκικά σκάφη να κάνουν περιπολίες και βόλτες. Πώς θα το ανεχθούμε αυτό; Κάντε αλιευτικές ζώνες. Τελειώνει τον Μάρτιο του 2021. Λογικά θα έχουμε Νέα Δημοκρατία, αν δεν πάει σε πρόωρες εκλογές ο Πρωθυπουργός. Κάντε το τώρα. Δεν είναι κακό. Κάντε κάτι. Γιατί εγκληματείτε και εις βάρος των Ελλήνων αλιέων. Οι Τούρκοι θεωρούν το Αιγαίο τσιφλίκι τους είτε στον αέρα είτε στη θάλασσα, ακόμη και στα νησιά. Δεν το καταλαβαίνουμε; Η ευθύνη βαραίνει όλους μας. Δηλαδή, αν γίνει κάτι; Δεν πρέπει κάποια στιγμή να αντιληφθούμε το αυτονόητο ότι μερικά πράγματα πρέπει να γίνουν με βάση τη σύγκλιση πολιτικών αρχηγών; Να συζητήσουμε, ρε παιδί μου, και να δεσμευτούν όλοι οι πολιτικοί αρχηγοί ότι δεν θα βγουν έξω να μιλήσουν. Θα μιλήσει μόνο ο Πρωθυπουργός και θα πει «αυτό συμφωνήσαμε και πηγαίνουμε μπροστά ενωμένοι». Δηλαδή πώς, πείτε μου εσείς. Και να πει «θα κηρύξουμε μονομερώς ΑΟΖ», δικαίωμά μας είναι. Και ελάτε μετά οι Τούρκοι να το συζητήσουμε. Γιατί έτσι γίνεται. Ξέρετε, δεν οριοθετείς, αλλά ανακηρύσσεις και είναι μονομερές δικαίωμά σου. Και μετά να το συζητήσουμε με την Τουρκία, αν θέλει, με βάση το διεθνές δίκαιο, όπως λέτε εσείς. Γιατί για εμένα δεν υπάρχει διεθνές δίκαιο, το έχω πει. Ας κάνουμε νέες συμμαχίες. Οι συμμαχίες γίνονται με τα κοινά συμφέροντα. Ποιες είναι οι χώρες; Ηνωμένα Αραβικά Εμιράτα, Σαουδική Αραβία, οι οποίες είναι εχθρικές προς το καθεστώς του Ερντογάν. Ας μιλήσουμε με το Ισραήλ ανοικτά. Οι Παλαιστίνιοι φίλοι του ΣΥΡΙΖΑ βγήκαν και χαιρόντουσαν που έγινε τζαμί η Αγία Σοφία. Τι θα έκανα εγώ; Επισημότατη αναγνώριση του κράτους του Ισραήλ, επισημότατη! Για να τελειώνει η ιστορία με τις παραδοσιακές φιλίες που ποτέ δεν ήταν φιλίες. [[Χειροκροτήματα από την πτέρυγα της Ελληνικής Λύσης]] Επίσης, ας βγει ο Υπουργός Τύπου κ. Πέτσας και να πει στον «ΣΚΑΪ» και στα υπόλοιπα κανάλια «μην βάζετε τουρκικά σίριαλ» ρε παιδί μου. Μας έχετε φλομώσει με το τουρκικό σίριαλ. Άμεση αναστολή των τζαμιών, κύριοι της Νέας Δημοκρατίας, που δώσατε στα Δωδεκάνησα. Χθες έπρεπε να το κάνετε. Κύριε Λιβανέ, να πείτε στην κ. Κεραμέως να αναστείλει την άδεια λειτουργίας στα Δωδεκάνησα. Επειδή υπάρχουν διακόσιοι νοματαίοι που δηλώνουν Τούρκοι, άνοιξε τζαμιά. Πριν τρεις μήνες έγινε εδώ μέσα και της έλεγα μην το κάνεις. Αναστείλτε το. Υπάρχουν τρόποι. Να σφραγίσουμε τα παράνομα τζαμιά. Και να σας πω και το άλλο; Μην βιάζεστε τον Σεπτέμβριο να κάνετε τον Βοτανικό. Να τον κάνετε τον Σεπτέμβριο του 2023 αν θέλετε. Πηγαίντε τον παρακάτω. Υπάρχουν τρόποι. Και βέβαια θα πω και κάτι που μπορεί κάποιους να τους ξενίσει.
Ολοκληρώστε, κύριε Πρόεδρε.
Ναι, κύριε Πρόεδρε. Επειδή είμαι και Πόντιος στην καταγωγή, δεν θα μου φαινόταν και άσχημο να κάνω και την οικία του Μουσταφά Κεμάλ Πασά Μουσείο Ποντιακής Γενοκτονίας. Φαντάζεστε το Ισραήλ να είχε μουσείο του Χίτλερ στα Ιεροσόλυμα; Ο Κεμάλ ήταν σφαγέας των Ελλήνων. Του κάναμε μουσείο εμείς, του δώσαμε και χώρο. Γιατί το κάναμε αυτό, για πείτε μου εσείς; Το έγκλημα είναι διαχρονικό, όχι ενός. Και διακοπή, επιτέλους, της λειτουργίας του τουρκικού προξενείου στην Κομοτηνή. Δεν χρειάζομαι στην Ανδριανούπολη εγώ ούτε στη Σμύρνη. Κλείστε τα, ρε παιδί μου και κλείστε και αυτό. Και επίσης, και κλείνω εδώ, κύριε Πρόεδρε, στα οικονομικά μέτρα το έχω πει εδώ και παρά πολύ καιρό στον Πρωθυπουργό και κατ' ιδίαν. Το άκουσε θυμάμαι, αλλά δεν είδα να το υλοποιεί. Ας σταματήσουμε να πυροβολούμε τα πόδια μας. Άρση του εμπάργκο με τη Ρωσία. Οι ροδακινοπαραγωγοί από τη βόρεια Ελλάδα δίνουν τα ροδάκινά τους στη Ρωσία και τα πετάνε στις χωματερές, πλέον, γιατί έχουμε εμπάργκο στη Ρωσία. Γιατί η Γερμανία να κάνει τον Nord Stream ΙΙ, η Γερμανία να κάνει εργοστάσιο της «MERCEDES» στη Μόσχα και εγώ, που χρειάζομαι τα χρήματα της Ρωσίας, να αυτοπυροβολώ τον εαυτό μου; Και μην μου αρχίσουν κάποιοι για τον Πούτιν τώρα ότι δεν έκανε κάτι, δεν έκανε το ένα, δεν έκανε το άλλο. Ακούστε λίγο για να είμαστε σοβαροί: Πείτε μου ευρωπαϊκή χώρα που απέλασε Ρώσους διπλωμάτες. Μόνο η Ελλάδα με τον ΣΥΡΙΖΑ για το σκοπιανό. Μόνο η Ελλάδα απέλασε Ρώσους διπλωμάτες, καμμία άλλη χώρα της Ευρώπης! Μπορεί να υπήρχαν κόντρες, ρίξεις, συγκρούσεις, αλλά απέλασαν μόνο οι κύριοι του ΣΥΡΙΖΑ Ρώσους διπλωμάτες, παρακαλώ. Δεν μιλάμε για πολίτες απλούς. Και να το πω και διαφορετικά, προχθές η Νέα Δημοκρατία με εντολή του Υπουργού έστειλε δύο πολεμικά σκάφη στη Μαύρη Θάλασσα εναντίον της Ρωσίας. Γιατί; Αντί να τα στείλουμε στο Αιγαίο και στην Κρήτη τα στέλνουμε εναντίον της Ρωσίας; Και θα μπορούσα να πω και άλλα πράγματα. Ήδη ο Πρωθυπουργός αντέδρασε πριν δεκαπέντε ημέρες στη Διάσκεψη Κορυφής και καλώς αντέδρασε και είπε «είναι απορίας άξιο γιατί να βάζουμε κυρώσεις στη Ρωσία, είναι λάθος αυτό που κάνουμε» και μετά από μισή ώρα τις επέβαλε και ο ίδιος, δηλαδή δεν τήρησε ούτε τα προσχήματα. Ακούστε, κύριοι συνάδελφοι, επειδή πιέζει και ο χρόνος, αν ήμουν εγώ στη θέση του Πρωθυπουργού θα είχα επιβάλει, ακούστε λίγο, υγειονομικούς ελέγχους σε όλα τα προϊόντα από την Τουρκία. Έχω το δικαίωμα. Έχει φυτοφάρμακα, παρασιτοκτόνα, έχει βιοφάρμακα, έναν σωρό, το προϊόν το ανταγωνιστικό με την Ελλάδα. Θα τους επέβαλα δασμούς. Ο Ερντογάν έβαλε σε οκτακόσια ευρωπαϊκά προϊόντα δασμούς. Η Ελλάδα δίνει κάθε χρόνο 2 δισεκατομμύρια ευρώ σε εμπορεύματα από την Τουρκία. Εκεί πονάει ο Ερντογάν. Πόλεμο δεν θέλει κανένας. Μακριά από οποιονδήποτε εδώ μέσα η λέξη πόλεμος. Αλλά αν χρειαστεί, θα την πούμε. Λέω, λοιπόν, να κάνουμε αντίμετρα. Δεν λέω εμπάργκο, αλλά αντίμετρα. Κλείνουμε τους Κήπους για να μην περνάνε φορτηγά τους όχι ως κράτος, αλλά με διαρκείς ελέγχους στην εθνική οδό της τροχαίας, των τελωνείων, «σταμάτα δεξιά να σε ελέγξω», να τους καθυστερήσω, να τους δημιουργήσω προβλήματα. Εκεί που πονάει η Τουρκία αυτήν τη στιγμή είναι στην οικονομία. Ας τους χτυπήσουμε εκεί. Είναι απορίας άξιο που ακόμη και τώρα υπάρχουν Έλληνες επιχειρηματίες που έχουν επενδύσει στην Τουρκία και έχουν τα εργοστάσιά τους εκεί. Είναι ντροπή! Και επίσης, πείτε του Βορίδη να κάνει διακοπή των αλιευμάτων από την Τουρκία. Εκατοντάδες εκατομμύρια ευρώ δίνουμε σε αλιεύματα από την Τουρκία που είναι ελληνικά. Από το Αιγαίο τα ψαρεύουν, τα πάνε στην Τουρκία και τα μεταφέρουν στην Ελλάδα για να τα πάρουμε εμείς. Είναι απίστευτα πράγματα αυτά.
Ολοκληρώστε, κύριε Πρόεδρε, παρακαλώ.
Μπλόκο με άσκηση βέτο στην ευρωπαϊκή χρηματοδότηση της Τουρκίας. Πρέπει κάποια στιγμή, έχουμε το δικαίωμα να βάλουμε βέτο. Δεν βάζετε για την Αλβανία, δεν βάζετε για τα Σκόπια, δεν κάνετε εξεταστική στη Νέα Δημοκρατία. Τουλάχιστον τώρα που η εκκλησιά μας, η Αγιά Σοφιά, έγινε τζαμί βάλτε βέτο στην τουρκική χρηματοδότηση. Και ακούστε ποιον θα βάλει ιμάμη ο Ερντογάν - και εδώ κλείνω, κύριε Πρόεδρε - γιατί είναι συμβολικό. Ανακοινώνει χότζα, ιμάμη λειτουργίας από τη Βοσνία παρακαλώ. Γιατί θέλει να κάνει την οθωμανική του αυτοκρατορία. Θέλει να διεισδύει το ισλάμ του, γιατί θέλει να γίνει ο σουλτάνος όλων. Είναι αυτό που λέμε η τακτική της ημισελήνου. Αυτό είναι το όνειρο του Ερντογάν, να γίνει η Τουρκία μια μεγάλη ημισέληνος από τα Βαλκάνια μέχρι τη Λιβύη και τη βόρεια Αφρική. Αυτό είναι το όνειρό του. Και βάζει Βόσνιο ιμάμη, είναι σημειολογία, δεν το κάνει τυχαία. Θέλει να δείξει ότι θα διεισδύσει στα Βαλκάνια και ότι τα Βαλκάνια είναι κόμματι της αυτοκρατορίας. Και είναι ντροπή και αισθάνομαι, ειλικρινά το λέω αυτό, ντροπή να υπάρχουν κόμματα του Ελληνικού Κοινοβουλίου την ώρα που γινόταν το τζαμί να λένε «ναι» στα πεντακόσια εκατομμύρια - όλα τα κόμματα πλην της Ελληνικής Λύσης - της Τουρκίας. Θα έπρεπε όλοι μαζί οι Ευρωβουλευτές να καταψηφίσουν αυτήν την ιστορία. Δυστυχώς δεν το έκαναν. Και ξέρετε αυτά είναι επαναλαμβανόμενα λάθη. Και όταν επαναλαμβάνεις το ίδιο λάθος συνεχώς σημαίνει ότι είσαι βλαξ ή ότι είσαι επικίνδυνος. Διαλέξτε. Ορθοτομήστε τη λογική σας για να πάει μπροστά ο τόπος. Έρχονται δύσκολοι καιροί από τον Αύγουστο και μετά. Να είμαστε έτοιμοι για τα ερευνητικά τους. Ήδη μαθαίνω από σήμερα έδωσε εντολή να γίνει, ακούστε τώρα, συντήρηση των τριών ερευνητικών και θα τα αμολήσει Αιγαίο, Κρήτη και Καστελλόριζο. Φοβούμαι ότι κωλυσιεργούμε. Σύσκεψη πολιτικών αρχηγών, κόκκινες γραμμές, για να ξέρουμε πού είναι τα όρια της Ελλάδας και πού είναι τα όρια της ανεκτικότητας και του κατευνασμού. Για εμάς δεν υπάρχει κατευνασμός. Ό,τι είναι ελληνικό είναι ελληνικό. Ό,τι παραβιάζει την εθνική κυριαρχία βυθίζεται ή καταρρίπτεται. Δεν υπάρχει άλλη λύση, παιδιά!
Κύριε Πρόεδρε, θα ήθελα τον λόγο παρακαλώ.
Ορίστε, κύριε Λοβέρδο.
Ευχαριστώ πολύ, κύριε Πρόεδρε. Ως Κοινοβουλευτικός Εκπρόσωπος ακούω με σεβασμό και ενδιαφέρον όλους τους πολιτικούς αρχηγούς, όχι μόνο την κ. Γεννηματά, προσπαθώντας να αποκομίσω από τον καθένα αυτό το οποίο θέλει να συνεισφέρει στις κοινές προσπάθειες της χώρας. Ο Αρχηγός της Ελληνικής Λύσης κ. Βελόπουλος ζήτησε, και καταχειροκροτήθηκε από τους Βουλευτές του κόμματός του, να αναγνωρίσει η Ελλάδα επισήμως το Ισραήλ.
Πρωτεύουσα είπα, Ανδρέα.
Το 1990 αναγνωρίστηκε το Ισραήλ, αν δεν με απατάει η μνήμη του. Το θέμα της μεταφοράς της πρωτεύουσας είναι άλλο θέμα. Αλλά η χώρα το έχει αναγνωρίσει το κράτος αυτό επισήμως από το 1990.
Θα εισέλθουμε τώρα στον κατάλογο των ομιλητών. Εν όψει του ότι είναι αρκετοί οι ομιλητές και δεν έχουν μιλήσει οι Κοινοβουλευτικοί Εκπρόσωποι και έχουμε βγει από τον χρόνο, συμφωνεί το Σώμα να βάλουμε έξι λεπτά; Χωρίς να σημαίνει ότι δεν θα μιλάτε επτά. Επτά θα μιλάτε, αλλά ας ξεκινήσουμε με έξι για να μη γίνει κατάχρηση και τα ξεπερνάμε.
Κύριε Πρόεδρε, όσο μιλούσα, μου είπε ο Πρόεδρος κ. Βελόπουλος ότι μιλούσε για την πρωτεύουσα. Με διαβεβαιώνουν όλοι οι συνάδελφοι ότι «πρωτεύουσα» δεν είπε. Ευχαριστώ.
Πρωτεύουσα εννοούσα, έκανα λάθος. Τα ευκόλως εννοούμενα παραλείπονται.
Καλώς. Τον λόγο έχει τώρα ο κ. Σταύρος Κελέτσης από τη Νέα Δημοκρατία.
Κυρίες και κύριοι συνάδελφοι, πριν λίγες μέρες συμπληρώθηκε ένας χρόνος από την ώρα που μια μεγάλη πολιτική αλλαγή συντελέστηκε στον τόπο. Η Κυβέρνηση της Νέας Δημοκρατίας και του Κυριάκου Μητσοτάκη συνεχίζει σήμερα, έναν χρόνο μετά, να απολαμβάνει της εμπιστοσύνης, της απόλυτης εμπιστοσύνης, του ελληνικού λαού. Κι αυτό δεν είναι τυχαίο, αλλά στηρίζεται σε κάποιους συγκεκριμένους παράγοντες, έχει βάσεις συγκεκριμένες. Ένα από τα βασικά χαρακτηριστικά αυτής της Κυβέρνησης είναι η αξιοπιστία, η τήρηση των υποσχέσεών της, η τήρηση όσων υποσχεθήκαμε προεκλογικά και αμέσως αρχίσαμε να εφαρμόζουμε την επόμενη μέρα της εκλογής. Επίσης, δείξαμε μια πρακτικότητα σε ό,τι αφορά - και δεν είναι τυχαίο που αναφέρω την πρακτικότητα - στην επίλυση συγκεκριμένων προβλημάτων, που είτε χρόνιζαν είτε ανακύπτουν και έρχονται κάθε μέρα καινούργια. Δείξαμε λοιπόν μια πρακτικότητα, μια αποτελεσματικότητα, και αυτό ενίσχυσε στην κοινωνία την αξιοπιστία αυτής της Κυβέρνησης, αλλά ταυτόχρονα και την αξιοπιστία του πολιτικού συστήματος συνολικά, κι αυτό είναι το σπουδαίο, αυτό είναι το σημαντικό. Έτσι λοιπόν προχωράμε πάνω σε μια σχέση εμπιστοσύνης με την ελληνική κοινωνία. Ένα από τα νομοσχέδια, ακριβώς που απαντά σε αυτές τις απαιτήσεις των καιρών, που δίνει λύσεις και εκσυγχρονίζει όλο το πλαίσιο της κεφαλαιακής αγοράς, είναι και το νομοσχέδιο που συζητάμε σήμερα. Πραγματικά επιλύει δυσλειτουργίες που έχουν παρατηρηθεί στο παρελθόν, διευκολύνει την άντληση κεφαλαίου από τις ανώνυμες εταιρείες και γενικότερα προσαρμόζει την όλη νομοθεσία μας στο ευρωπαϊκό περιβάλλον και στο ευρωπαϊκό γίγνεσθαι. Είναι λοιπόν ένα πολύ σημαντικό νομοσχέδιο. Δεν θα σας μιλήσω, όμως, εγώ λεπτομερώς για τις ρυθμίσεις του νομοσχεδίου αυτού. Θα αναφερθώ πιο συγκεκριμένα στα θέματα που ανοίγει μια πολύ σημαντική τροπολογία, η οποία ήρθε εκ των υστέρων και αφορά τα θέματα της Θράκης. Ως ένας από τους Θράκες Βουλευτές, που εκπροσωπώ τον Νομό Έβρου, θεωρώ υποχρέωσή μου να αναφερθώ στα θέματα αυτά, τα δυο πολύ σημαντικά θέματα. Συγκεκριμένα, με το άρθρο 2 της τροπολογίας λύνεται ένα πρόβλημα, το οποίο ήταν πρακτικό, αλλά δημιουργούσε τεράστια θέματα στην αξιοποίηση του λιμένα και στην ανάπτυξη του λιμανιού. Ποιο ήταν αυτό; Ήταν το γεγονός ότι εντός της ζώνης του λιμένα υπήρχαν ακίνητα του ΟΣΕ, τα οποία διαχειριζόταν, με βάση το ισχύον νομοθετικό πλαίσιο, η ΓΑΙΟΣΕ. Άρα λοιπόν, την ώρα που εμείς ψάχναμε για ζωτικό χώρο στο λιμάνι, για να μπορέσει να προχωρήσει στην επόμενη φάση της ανάπτυξης, θα έπρεπε να λυθεί το ζήτημα αυτό. Έρχεται λοιπόν με πρακτικό τρόπο το Υπουργείο και δίνει λύση, δίνοντας τη δυνατότητα και μεταφέροντας αυτά τα ακίνητα του ΟΣΕ στον Οργανισμό Λιμένα Αλεξανδρούπολης, έτσι ώστε στην επόμενη φάση της ανάπτυξης του λιμανιού και μέχρι τη λήξη της σύμβασης παραχώρησης που υπάρχει μεταξύ του ΟΣΕ και του λιμένα σήμερα να μπορεί το λιμάνι, ο οργανισμός, να χρησιμοποιεί αυτόν τον χώρο ελεύθερα. Είναι μια σημαντική ρύθμιση, η οποία μας πάει μπροστά σε ό,τι αφορά το λιμάνι. Και πρέπει να πω ότι ήδη έχει δοθεί λύση, σε σχέση με τα ιδιωτικά ακίνητα. Έχουν προχωρήσει δηλαδή οι απαλλοτριώσεις των ιδιωτικών ακινήτων που βρίσκονται στον χώρο. Σήμερα αυτό είναι το δεύτερο βήμα και πολύ γρήγορα προχωράμε στην ολοκλήρωση του μεγάλου ζητήματος της ανάπτυξης του λιμανιού της Αλεξανδρούπολης. Είναι λοιπόν ένα πολύ σημαντικό έργο για την Αλεξανδρούπολη, για τον Έβρο, για τη Θράκη. Το δεύτερο θέμα, το οποίο επιλύει με το άρθρο 4 η τροπολογία που κατατέθηκε, είναι το χρόνιο, το μεγάλο πρόβλημα, το μείζον θέμα, στο οποίο είχα αναφερθεί σε ομιλία μου, πάλι σε νομοσχέδιο του Υπουργείου Οικονομικών, στις 24 Ιουνίου, κύριε Υπουργέ - και ήσασταν παρών θυμάμαι - για το θέμα της απόδοσης των οφειλομένων του 12% στις επιχειρήσεις της παραμεθορίου και της Θράκης, που μας αφορά εμάς. Είχαν γίνει βεβαίως διεργασίες, επαφές, διαβουλεύσεις, με τους φορείς, με τα επιμελητήρια, με τις επιχειρήσεις και οι συνάδελφοι όλοι, οι Θράκες Βουλευτές, συνεργαστήκαμε και σήμερα βλέπουμε ότι το Υπουργείο πράγματι μας άκουσε και θέλω να εκφράσω και δημόσια τις ευχαριστίες μας γι' αυτό. Με τη ρύθμιση αυτή δίνει λύση, δίνοντας τη δυνατότητα συμψηφισμού με υποχρεώσεις του παρελθόντος αλλά και μελλοντικές, συμψηφισμού των οφειλομένων των επιχειρήσεων με αυτά τα οποία το κράτος οφείλει στις επιχειρήσεις. Είναι, όπως καταλαβαίνετε, μια πολύ θετική εξέλιξη, διότι σε μια πολύ δύσκολη συγκυρία, που υπάρχει η έλλειψη της ρευστότητας στις επιχειρήσεις, μετά από την οικονομική κρίση που περάσαμε, μετά από την κρίση που μας δημιούργησε και η πανδημία, δίνει μια ανάσα στις επιχειρήσεις της Θράκης. Και γι' αυτό, κύριε Υπουργέ, για μια ακόμη φορά σας ευχαριστούμε. Είμαστε αισιόδοξοι, κυρίες και κύριοι συνάδελφοι - και θα κλείσω με αυτό - είμαστε πράγματι αισιόδοξοι και για τη Θράκη. Διότι όποτε ζητήσαμε και οτιδήποτε ζητήσαμε, αυτή η Κυβέρνηση, πραγματικά, μας άκουσε. Αρχικά είχαμε το θέμα των αγροτικών αποζημιώσεων για το βαμβάκι και το στάρι της περιόδου του 2018, που η προηγούμενη κυβέρνηση τα είχε αφήσει πραγματικά σε μια εκκρεμότητα, που φαινόταν ότι δεν υπήρχε λύση. Δώσαμε λύση και σε εκείνο. Σήμερα δίνουμε λύση στο πρακτικό θέμα της εξέλιξης του έργου του Λιμένα, δίνουμε λύση στο θέμα του 12%. Είναι πολύ σημαντικό αυτό, το να έχεις μια Κυβέρνηση η οποία σε ακούει και δίνει λύσεις. Και είμαστε αισιόδοξοι για έναν λόγο ακόμη, διότι μόλις πριν από λίγες μέρες ο Πρωθυπουργός ανακοίνωσε τη σύσταση διακομματικής επιτροπής υπό την Προεδρεία της κ. Μπακογιάννη, μιας πολιτικού με μεγάλη εμπειρία, για τη ανάπτυξη της Θράκης. Πιστεύω ότι μέσα από τις διεργασίες, μέσα από την ανταλλαγή των απόψεων, την κατάθεση των προτάσεων, που θα γίνουν από όλους μας και κυρίως από τους φορείς, θα έχουμε ένα θετικό αποτέλεσμα, αποτέλεσμα που θα είναι η πυξίδα, ένα πόρισμα που θα είναι η πυξίδα για την ανάπτυξη της Θράκης στα επόμενα χρόνια. Σας ευχαριστώ πολύ.
Τον λόγο έχει ο κ. Δημήτριος Χαρίτου, Βουλευτής του ΣΥΡΙΖΑ.
Ευχαριστώ, κύριε Πρόεδρε. Παίρνω τον λόγο για να αναφερθώ στην τροπολογία που ενσωματώσατε στο σχέδιο νόμου, που έχει ιδιαίτερη σημασία για την περιοχή της Θράκης, την υπ' αριθμόν 394/58 που με το άρθρο 4 καταργεί το άρθρο 21 του ν.1767/88, που αφορά την οικονομική ενίσχυση από το κράτος των επιχειρήσεων στις παραμεθόριες περιοχές και βεβαίως, την αντιμετώπιση, ταυτόχρονα, των ανεξόφλητων οικονομικών υποχρεώσεων του κράτους προς τις επιχειρήσεις, με την οικονομική ενίσχυση ως ποσοστό στο μισθολογικό κόστος των επιχειρήσεων, το γνωστό ως 12%. Μια θετική αναμφίβολα εξέλιξη που αφορά, όμως, πρωτίστως όπως αναγράφεται στην αιτιολογική έκθεση, το χρονικό διάστημα από το 2010 έως το 2015. Επαναλαμβάνω από το 2010 έως το 2015. Και το επαναλαμβάνω. γιατί ακούω θριαμβολογίες, κυρίως, από τους Βουλευτές της Πλειοψηφίας. Τι δεν θυμάστε, κύριοι; Πώς συσσωρεύτηκε αυτό το χρέος των περίπου 240 εκατομμυρίων; Τίνος δημιούργημα τελικά είναι; Ξεχνάτε ότι γιγαντώθηκε επί των ημερών δικών σας διαδοχικών κυβερνήσεων; Από το πρώτο εξάμηνο του 2010 σάς θυμίζω ότι έχει να καταβληθεί η ενίσχυση στις επιχειρήσεις! Νομίζετε ότι ο κόσμος της επιχειρηματικότητας ξέχασε τη δοκιμασία και την απίστευτη ταλαιπωρία που έχει υποστεί; Δικές σας κατά το πλείστον είναι οι πληγές που άνοιξαν στο σώμα της επιχειρηματικότητας στην περιοχή. Και αν είστε σήμερα σε θέση να απαλύνετε τις επιπτώσεις με τις ρυθμίσεις μέσω συμψηφισμού του χρέους προς τις επιχειρήσεις, με τις υφιστάμενες ή και μελλοντικές απαιτήσεις του δημοσίου, αυτό οφείλεται κυρίως στο ότι ως χώρα είμαστε σε μια άλλη περίοδο, που εμείς την οδηγήσαμε, εκτός μνημονίων, χωρίς επιτροπεία, με σταθεροποιημένο οικονομικό περιβάλλον, για να μπορείτε να φέρνετε ρυθμίσεις που προφανώς ήταν ασύμβατες με την περίοδο της προηγούμενης διακυβέρνησης. Γι' αυτό αφήστε τους πανηγυρισμούς και προσγειωθείτε στην πραγματικότητα. Γιατί με τη νομοθετική ρύθμιση καταργούνται τα κίνητρα στήριξης της επιχειρηματικότητας στην περιοχή. Σας το υπενθυμίζουν μεταξύ άλλων με κοινή ανακοίνωσή τους, τα επιμελητήρια της περιφέρειας. Κάνουν λόγο για το ότι στη δυσμενή οικονομική συγκυρία, τα μειονεκτικά χαρακτηριστικά των επιχειρήσεων της περιοχής καθιστούν ευάλωτη την απασχόληση και μη αναστρέψιμη την ανάπτυξη, αν δεν ενισχυθεί με στοχευμένα μέτρα η επιχειρηματικότητα. Να σας θυμίσω, κύριοι, τον νόμο 4608/19, το άρθρο 41 που αναφέρεται στη στήριξη των επιχειρήσεων που δραστηριοποιούνται σε λιγότερο αναπτυγμένες περιοχές, σε περιοχές με χαμηλό ΑΕΠ, με υψηλή ανεργία; Να σας θυμίσω ότι η προβλεπόμενη οικονομική ενίσχυση των επιχειρήσεων γίνεται σε συνάρτηση με το μισθολογικό κόστος; Θα ενεργοποιήσετε επιτέλους αυτήν την υπαρκτή νομοθετική ρύθμιση; Θα κάνετε πρόβλεψη στον προϋπολογισμό; Θα εκδώσετε τις αναγκαίες υπουργικές αποφάσεις ή, κύριοι, σκέπτεστε να καταργήσετε και αυτό το χρήσιμο νομοθετικό εργαλείο για τις επιχειρήσεις στην παραμεθόριο, για να μην φανεί ότι αξιοποιείτε μια θετική ρύθμιση της προηγούμενης κυβέρνησης; Η αλήθεια είναι ότι δεν μας έχετε πείσει ότι είναι ειλικρινές το ενδιαφέρον σας για τη στήριξη των επενδύσεων και της επιχειρηματικότητας στην περιοχή. Πριν δώδεκα μέρες από αυτό το Βήμα, σε επίκαιρη ερώτησή μου για την επαναλειτουργία του εργοστασίου της ΣΕΛΜΑΝ στη ΒΙΠΕ Κομοτηνής, ο Υπουργός Ανάπτυξης με διαβεβαίωνε σε όλους τους τόνους ότι σε δέκα μέρες θα έχει τελειώσει το θέμα. Το ίδιο διαβεβαίωνε πριν τρεις μήνες ο ίδιος ο Πρωθυπουργός τους φορείς της περιοχής. Χθες ήταν η μέρα που θα κατατίθετο η προσφορά των επενδυτών, μαζί με τη συνακόλουθη δέσμευση που ανέλαβε ο Υπουργός εδώ στη Βουλή, για να συμμετέχει ή τουλάχιστον να εκδηλώσει το ενδιαφέρον η Αναπτυξιακή Τράπεζα. Τίποτα από όλα αυτά δεν συνέβη, κανείς δεν εμφανίστηκε στην πτωχευτική διαδικασία. Για άλλη μια φορά η Κυβέρνηση κλωτσάει το τενεκεδάκι μακριά, από τον Σεπτέμβρη και βλέπουμε, και μαζί βέβαια κλωτσάει και την όποια αξιοπιστία και σοβαρότητα του ίδιου του Υπουργού. Ενώ, κύριοι της Πλειοψηφίας, για τη «ΣΕΛΜΑΝ» δεν βιάζεστε, όταν πρόκειται για το λιμάνι της Αλεξανδρούπολης, δεν κρατιέστε, προκειμένου να υπηρετήσετε την ήδη αναγγελθείσα από την ηγεσία του ΤΑΙΠΕΔ πώληση του πλειοψηφικού πακέτου του 67% των μετοχών του δημοσίου. Γι' αυτό καταθέσατε, άλλωστε, στο υπό συζήτηση νομοσχέδιο τη ρύθμιση με την οποία μεταβιβάζονται ως μακροχρόνια παραχώρηση στους οργανισμούς λιμένων ακίνητα ιδιοκτησίας του ΟΣΕ - ΓΑΙΟΣΕ, που βρίσκονται στη χερσαία ζώνη κάθε λιμένα. Διάταξη που δεν αφήνει καμμία αμφιβολία ότι αφορά πρωτίστως τον Οργανισμό Λιμένα Αλεξανδρούπολης, ενώ ακολουθεί, όπως είναι γνωστό, η παραχώρηση, επίσης, του Λιμένα της Καβάλας. Παραχωρείτε, κύριοι, βασικές αναπτυξιακές υποδομές της περιοχής χωρίς σχεδιασμό ένταξης στους αναπτυξιακούς στόχους της περιοχής. Μια τελευταία επισήμανση. Άκουσα με πολλή προσοχή και με ενδιαφέρον τον Πρωθυπουργό της χώρας να προτείνει τη συγκρότηση διακομματικής επιτροπής για τη Θράκη. Δεν υπάρχει αμφιβολία για την αναγκαιότητα συνεννόησης, αναζήτησης συμπτώσεων και δυνατόν κοινού τόπου για τα αναπτυξιακά θέματα της περιοχής, μια ιδιαίτερης σε σημασία για τη χώρα περιοχή, χωρίς βέβαια αυτό να σημαίνει, ότι αναιρούνται οι βαθιές διαφορές στρατηγικής που σήμερα υπάρχουν και προφανώς, είναι διακριτές. Η περιοχή έχει ανάγκη από ένα συνεκτικό σχέδιο βιώσιμης και δίκαιης ανάπτυξης, που θα αξιοποιεί τα ισχυρά συγκριτικά της πλεονεκτήματα, τις παραγωγικές της δυνατότητες, που θα ενισχύει ακόμη περισσότερο τις προϋποθέσεις, ώστε η περιοχή να αποτελέσει, όπως ήδη αποτελεί, ένα θετικό διεθνές παράδειγμα αρμονικής και δημοκρατικής συμβίωσης των πολιτών της. Θα ήθελα να υπογραμμίσω, κύριοι, και να είναι γνωστό ότι ο κόσμος της εργασίας και της επιχειρηματικότητας, η περιοχή δεν έχει ανάγκη, δεν αντέχει από επικοινωνιακούς χειρισμούς που θα αξιοποιούν τα υπαρκτά συσσωρευμένα προβλήματα, ούτε βέβαια έχει ανάγκη για να υπηρετηθούν προσωπικές στρατηγικές στην περιοχή. Ως ΣΥΡΙΖΑ έχουμε, όχι μόνο ισχυρή άποψη και θέσεις για την περιοχή, αλλά έχουμε ήδη δώσει απτό δείγμα γραφής.
Ευχαριστώ κύριε συνάδελφε. Ο κύριος Υπουργός έχει τον λόγο.
Κύριε συνάδελφε, θα καταθέσω στα Πρακτικά την έγκριση του επιχειρησιακού προγράμματος του ΤΑΙΠΕΔ από το Κυβερνητικό Συμβούλιο Οικονομικής Πολιτικής, 17-5-2017, που υπογράφουν ο κ. Δραγασάκης, ο κ. Τσακαλώτος, ο κ. Παπαδημητρίου, ο κ. Σταθάκης, ο κ. Σπίρτζης και πολλοί άλλοι, όπου αναφέρεται στην αξιοποίηση των Οργανισμών Λιμένων Αλεξανδρούπολης - διότι απορήσατε ότι το κάνουμε για πρώτη φορά - Ελευσίνας, Λαυρίου, Ραφήνας, Ηγουμενίτσας, Κέρκυρας, Καβάλας, Βόλου, Πάτρας, Ηρακλείου. Αυτό για τα Πρακτικά, για να μην ξεχνιόμαστε.
Θα δώσω τώρα τον λόγο στον κ. Στυλιανίδη και μετά από τον κ. Στυλιανίδη, θα δώσω τον λόγο στον Υφυπουργό Οικονομικών κ. Ζαββό και στη συνέχεια θα ξαναμπούμε στον κατάλογο.
Ένα σχόλιο για τον φίλο μου τον Τάκη Χαρίτου. Μας χαρίζουν γάιδαρο - μετά από δέκα χρόνια - και τον κοιτάμε στα δόντια. Σήμερα, κυρίες και κύριοι συνάδελφοι, είναι μια ξεχωριστή ημέρα για τη Θράκη, γιατί αποκαθίσταται μια αδικία σε βάρος της και θωρακίζεται μια μοναδική αναπτυξιακή προοπτική. Με το άρθρο 4 της τροπολογίας, τακτοποιούνται οφειλόμενες υποχρεώσεις της πολιτείας, έναντι των επιχειρήσεων της ακριτικής περιοχής και αίρεται η εικόνα ενός ασυνεπούς, αδιάφορου και - τολμώ να πω - αχάριστου κράτους, που με τη συμπεριφορά του τα προηγούμενα χρόνια αδίκησε και κατέστρεψε δεκάδες επιχειρήσεις, διώχνοντας και χιλιάδες ντόπιους στο εξωτερικό. Θέλω γι' αυτό να ευχαριστήσω τον Πρωθυπουργό Κυριάκο Μητσοτάκη, για τη συνέπεια και την ευαισθησία του, τον παριστάμενο Υπουργό Χρήστο Σταϊκούρα, για την επιμονή και την αποτελεσματικότητα με την οποία χειρίστηκε το θέμα, όλους τους συναρμόδιους Υπουργούς που συνέβαλαν, αλλά και τους εκπροσώπους της αγοράς της Ανατολικής Μακεδονίας και Θράκης, που όλα τα προηγούμενα χρόνια επέμειναν αθόρυβα και συστηματικά να νικήσουμε την αδικία και την εγκατάλειψη. Κυρίες και κύριοι συνάδελφοι, από το 1975 και μετά συνειδητοποιούν όλοι ότι η αναπτυξιακή πορεία της Θράκης ταυτίζεται με τη δημογραφική της θωράκιση, με την οικονομική εξωστρέφεια της Ελλάδας, με την εθνική ασφάλεια της χώρας. Πρώτος ο Κωνσταντίνος Καραμανλής το 1976 δημιούργησε τις βιομηχανικές περιοχές και με τον ν.289 θέσπισε δέσμη κινήτρων η οποία προκάλεσε και προσκάλεσε τριακόσιες εβδομήντα αιτήσεις νέων επιχειρήσεων με στόχο τη δημιουργία τότε είκοσι επτά χιλιάδων θέσεων εργασίας. Παρά τις όποιες διαχειριστικές αστοχίες της εποχής, αυτό υπήρξε η απαρχή μιας πολιτικής που έφερε την πρώτη βιομηχανική ανάπτυξη στη Θράκη. Αυτή την εθνική πολιτική σεβάστηκαν όλες οι επόμενες κυβερνήσεις, συμπληρώνοντας ή διορθώνοντας το θεσμικό πλαίσιο και τις αναπτυξιακές παρεμβάσεις: Η κυβέρνηση του Ανδρέα Παπανδρέου με τους νόμους 1262/82 και 1682/87, η οικουμενική κυβέρνηση, η κυβέρνηση του Κωνσταντίνου Μητσοτάκη με τον ν.1892/90 και τον ν.2234/94, καθώς και η κυβέρνηση του Κώστα Καραμανλή, ο οποίος με τη θεματική βελτίωση των υποδομών και τη συνεπή στήριξη του κινητροδοτικού πλαισίου βελτίωσε τα μεγέθη στην περιοχή. Παρά τις όποιες αστοχίες, η διακομματική και διαχρονική αυτή συνέπεια στο κινητροδοτικό πλαίσιο από το 1976 έως το 2009 δημιούργησε βιομηχανική ανάπτυξη στη Θράκη, συντήρησε χιλιάδες θέσεις εργασίας, ενίσχυσε δημογραφικά την περιοχή, τόνωσε τις εξαγωγές και την εθνική εξωστρέφεια και δημιούργησε συνέργειες με τις γύρω χώρες. Η δυναμική αυτή διεκόπη, αγαπητοί συνάδελφοι του ΣΥΡΙΖΑ, βίαια και αιφνιδιαστικά στην αρχή του 2010, όταν σταμάτησε να καταβάλλεται το 12% επιδότηση εργαζομένων και, μάλιστα, ενώ οι επιχειρήσεις είχαν φορολογηθεί και είχαν ισολογίσει τα χρήματα αυτά στον απολογισμό τους. Αυτή η αδικία και ο παραλογισμός του κράτους κορυφώθηκε το 2015, όταν η κυβέρνηση του ΣΥΡΙΖΑ με τις υπουργικές αποφάσεις Σταθάκη κατήργησε με παράνομο και αντισυνταγματικό τρόπο το κίνητρο αυτό, αδιαφορώντας πλήρως για τη μοίρα των επιχειρήσεων της περιοχής και για την επιβίωση των εργαζομένων και των οικογενειών τους. Η υστέρηση αυτή της ρευστότητας είχε ως συνέπεια το 2015, με υπουργική απόφαση του κ. Σταθάκη η οποία κηρύχθηκε αντισυνταγματική, πολλές επιχειρήσεις να κλείσουν, άλλες να μετακομίσουν στις γειτονικές χώρες και άλλες να καθηλωθούν. Η ανεργία εκτινάχθηκε από το 4% στο 33% και χιλιάδες νέοι έφυγαν από την περιοχή, διαλύοντας τις οικογένειές τους. Η Ανατολική Μακεδονία και Θράκη αποδυναμώθηκε δημογραφικά, διακυβεύοντας ακόμα και την εθνική ασφάλεια της χώρας. Γι' αυτό, κυρίες και κύριοι, υπογραμμίζω εμφατικά ότι σήμερα, με την ψήφιση του άρθρου 4 της τροπολογίας, δεν επιλύουμε απλά μια εκκρεμότητα κρατικής ασυνέπειας, αλλά κλείνουμε τους λογαριασμούς του παρελθόντος για να μπορέσουμε όλοι μαζί να χτίσουμε ένα πιο ασφαλές και καλύτερο μέλλον. Τη θεσμική βάση για τη διεκδίκηση των αναπτυξιακών κινήτρων τη διασφαλίσαμε νωρίς και διορατικά μαζί με τη συνάδελφο Μαριέττα Γιαννάκου, όταν στη συνέλευση για το ευρωπαϊκό Σύνταγμα προτείναμε την προστασία των παραμεθόριων και υποβαθμισμένων περιοχών. Η πρόταση μας υιοθετήθηκε από τη συνθήκη για τη λειτουργία της Ευρωπαϊκής Ένωσης, το άρθρο 174 παράγραφος 3 και ισχύει μέχρι σήμερα. Στις τελευταίες αναθεωρήσεις, με πρόταση της Νέας Δημοκρατίας, συνταγματοποιήσαμε εθνικά αυτήν την πολιτική, θεσπίζοντας το άρθρο 106 παράγραφος 1 του Συντάγματος που επιβάλλει μια τέτοιου είδους κρατική στήριξη των παραμεθόριων περιοχών. Καταθέτω το σχετικό έγγραφο για τα Πρακτικά. [[Στο σημείο αυτό ο Βουλευτής κ. Ευρυπίδης Στυλιανίδης καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής]] Η φαρέτρα των επιχειρημάτων μας ενισχύθηκε όταν μετά από συνεργασία με τις επιχειρήσεις, την προηγούμενη άνοιξη πετύχαμε δικαστική απόφαση, την 305 του Συμβουλίου της Επικρατείας, όπου το ανώτατο δικαστήριο κήρυξε ως αντισυνταγματικές τις υπουργικές αποφάσεις ΣΥΡΙΖΑ και Σταθάκη. Καταθέτω την απόφαση του Συμβουλίου της Επικρατείας στα Πρακτικά. [[Στο σημείο αυτό ο Βουλευτής κ. Ευρυπίδης Στυλιανίδης καταθέτει για τα Πρακτικά την προαναφερθείσα απόφαση, η οποία βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής]] Η εξέλιξη αυτή ενισχύθηκε με την απάντηση που έδωσε η Ευρωπαία Επίτροπος κ. Βεστάγκερ σε ερώτηση που εμείς προκαλέσαμε διά της αρμοδίας Ευρωβουλευτού μας, της κ. Σπυράκη, ότι επιτρέπεται αυτός ο τρόπος ενίσχυσης στις παραμεθόριες περιοχές. Καταθέτω την απάντηση της Επιτρόπου για τα Πρακτικά. [[Στο σημείο αυτό ο Βουλευτής κ. Ευρυπίδης Στυλιανίδης καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής]] Περιμέναμε να παρέλθει η πενταετία για να παραγραφεί το δικαίωμα διεκδίκησης από την Ευρωπαϊκή Ένωση πιθανόν παράνομων κρατικών ενισχύσεων και παράλληλα δημιουργήσαμε μια φαρέτρα καινούργιων επιχειρημάτων, κάνοντας συγκριτική μελέτη σε όλη την Ευρώπη, όπου προέκυψε ότι το σύνολο της ανατολικής Γερμανίας έχει πάρει κρατικές ενισχύσεις παχυλές στο σύνολό της. Πόσο η μικρή Θράκη δικαιούται, αυτά που δικαιούται η ανατολική Γερμανία ολόκληρη. Με όπλο, λοιπόν, αυτά τα επιχειρήματα και απόλυτο συντονισμό, μαζί με τους συναδέλφους της Ανατολικής Μακεδονίας και Θράκης, αλλά και τον αγαπητό φίλο και συνάδελφο, τον Δημήτρη Καιρίδη, που εκλέγεται στη Β΄ Αθηνών, συναντήσαμε όλους τους αρμόδιους Υπουργούς και Υφυπουργούς. [[Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή]] Κύριε Πρόεδρε, θα ήθελα, αν μου επιτρέπετε, λίγο ακόμη χρόνο, γιατί αφορά στην περιοχή μας. Στη συνέχεια καταθέσαμε μία επιστολή, συνοδευόμενη με έναν πλήρη φάκελο νομικής και πολιτικής τεκμηρίωσης, στον αρμόδιο Υπουργό, τον κ. Σταϊκούρα και στον Πρωθυπουργό. Καταθέτω αυτήν την επιστολή για τα Πρακτικά. [[Στο σημείο αυτό ο Βουλευτής κ. Ευρυπίδης Στυλιανίδης καταθέτει για τα Πρακτικά την προαναφερθείσα επιστολή, η οποία βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής]] Η ευαισθησία του Πρωθυπουργού για το ενδιαφέρον και ο συντονισμός και η επιμονή του παριστάμενου Υπουργού, του κ. Σταϊκούρα, μας οδήγησαν, κυρίες και κύριοι, στο σημερινό αποτέλεσμα. Το άρθρο 4 της τροπολογίας αποπληρώνει οφειλές του κράτους προς τις επιχειρήσεις της περιοχής από το 2010 έως το 2015. Όποιος θέλει, μπορεί να συνεχίσει να διεκδικεί μετά το 2015 δικαστικά, αν δεν μπει σ' αυτόν το συμβιβασμό. Ένα προνόμιο δίνουμε εμείς αυτή τη στιγμή, το οποίο το είχε θάψει η προηγούμενη κυβέρνηση. Παράλληλα, βέβαια, οι επιχειρήσεις που δεν χρωστούν, δεν χρειάζεται να συμψηφίσουν τις παρούσες οφειλές που δεν υπάρχουν, αλλά τις μελλοντικές. Η κίνηση αυτή εξυγιαίνει πολλές επιχειρήσεις της Θράκης, δημιουργεί προϋποθέσεις βιωσιμότητας, διευκολύνει, αφού τις εξυγιαίνει, στην πρόσβασή τους σε φθηνή χρηματοδότηση τώρα που ο Πρωθυπουργός θα φέρει τα 32 δισεκατομμύρια από την Ευρώπη και δημιουργεί καινούργιες προοπτικές λόγω της ρευστότητας στη δημιουργία θέσεων εργασίας που το χρειάζεται η περιοχή και ο κόσμος της. Η κατάργηση, δε, του παλαιού τύπου κρατικών ενισχύσεων, συνοδεύεται από την υιοθέτηση μιας νέας αναπτυξιακής φιλοσοφίας, το περιεχόμενο της οποίας θα προσδιοριστεί διακομματικά από τη νέα διακομματική επιτροπή που όρισε ο Πρωθυπουργός για την ανάπτυξη και την ανάδειξη της Θράκης υπό την κ. Ντόρα Μπακογιάννη. Η πρόταση αυτή του Πρωθυπουργού προς τον Πρόεδρο της Βουλής και τα κόμματα είναι το θεμέλιο της νέας εθνικής συνεννόησης και πάνω σε αυτήν μπορεί να βασιστεί μια διακομματική, διαχρονική και εν τέλει εθνική πολιτική. Αυτό ακριβώς έχει ανάγκη σήμερα η Θράκη μας. Γι' αυτό, κυρίες και κύριοι συνάδελφοι, ζητώ να στηρίξετε την πρόταση της Κυβέρνησης. Η Θράκη, πρόσφατα στον Έβρο, απέδειξε ότι το αξίζει και το δικαιούται, διότι ξέρει να εγγυάται την ασφάλεια της Ελλάδας και να προστατεύει αποτελεσματικά τα ευρωπαϊκά σύνορα. Και πριν κατέλθω του Βήματος, κύριε Πρόεδρε, καταθέτω στα Πρακτικά την πρόσφατη μελέτη μου για τη Θράκη ως μοντέλο ανοικτής δημοκρατικής κοινωνίας και πρότυπο εναλλακτικής οικολογικής ανάπτυξης, η οποία έχει εκδοθεί και στα αγγλικά και στα ελληνικά, η οποία καταλήγει στο συμπέρασμα, ότι η Θράκη λόγω της γεωπολιτικής της σημασίας και της πληθυσμιακής της σύνθεσης ή θα σηκώσει στην πλάτη της την ανόρθωση της ελληνικής οικονομίας και την επιστροφή της Ελλάδας σε ρόλο περιφερειακού πρωταγωνιστή ή λόγω αδιαφορίας και λαθών του αθηναϊκού κέντρου, όπως γινόταν μέχρι σήμερα, θα αποτελέσει το σοβαρότερο εθνικό ζήτημα της χώρας για τα επόμενα χρόνια. [[Στο σημείο αυτό ο Βουλευτής κ. Ευρυπίδης Στυλιανίδης καταθέτει για τα Πρακτικά την προαναφερθείσα μελέτη, η οποία βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής]] Χαίρομαι διότι σήμερα η Κυβέρνηση και το Κοινοβούλιό μας κάνουν αποφασιστική κίνηση προς το πρώτο και απομάκρυνσης από το δεύτερο ενδεχόμενο. Σας ευχαριστώ πολύ.
Τον λόγο έχει ο κ. Δημήτριος Καιρίδης για έξι λεπτά.
Κύριε Πρόεδρε, σας ευχαριστώ. Θα είμαι πολύ σύντομος τόσο για να διευκολύνω τη συζήτηση, όσο και γιατί ακολουθώ τον καλό συνάδελφο από τη Ροδόπη, τον αγαπητό Ευριπίδη Στυλιανίδη, ο οποίος τα είπε όλα στην εμπεριστατωμένη ομιλία του. Ζήτησα να πάρω τον λόγο στην Ολομέλεια, για να στηρίξω και εγώ με όλες μου τις δυνάμεις την πολύ σημαντική τροπολογία που έφερε η Κυβέρνηση και να συγχαρώ προσωπικά τον Υπουργό Οικονομικών, τον κ. Σταϊκούρα, για την ευαισθησία και την αποτελεσματικότητα που επέδειξε στην αντιμετώπιση ενός χρονίζοντος προβλήματος που αφορά στη μείζονος σημασίας, εθνικής σημασίας περιοχή, που είναι η Θράκη. Εγώ δεν είμαι Βουλευτής Θράκης. Είμαι Βουλευτής Αθηνών, αλλά πιστεύω ότι η Θράκη αφορά όλους εμάς τους Έλληνες. Είναι ο κατ' εξοχήν εθνικός προμαχώνας. Δεν πρέπει να σκεφτόμαστε την Θράκη μόνο την ώρα της ελληνοτουρκικής κρίσης, όπως για παράδειγμα είχαμε πρόσφατα στον Έβρο τον Φεβρουάριο, αλλά να έχει μία διαχρονική φροντίδα και πρόνοια της ελληνικής πολιτείας στον ευαίσθητο αυτό χώρο. Τα προβλήματα της Θράκης είναι γνωστά. Αφορούν το παραμεθόριο της περιοχής, την απομάκρυνσή της από το κέντρο που δημιουργεί προβλήματα στο μεταφορικό ισοδύναμο, τις ελλιπείς υποδομές - λιμενικές, σιδηροδρομικές, ενεργειακές - , τη δυσκολία εξεύρεσης εξειδικευμένου προσωπικού, τη δημογραφική συρρίκνωση την ώρα που η ανατολική Θράκη, ανατολικά του Έβρου, γιγαντώνεται. Μόνη η Αδριανούπολη πια σήμερα έχει μεγαλύτερο πληθυσμό από όλη τη δική μας δυτική Θράκη μαζί. Αυτό δημιουργεί μια σειρά από κινδύνους, κίνδυνοι οι οποίοι φάνηκαν και με την πρόσφατη κρίση του μεταναστευτικού - προσφυγικού τον Φεβρουάριο και με τον κορωνοϊό. Και έπεται συνέχεια. Η ελληνική πολιτεία, η Κυβέρνηση της Νέας Δημοκρατίας έρχεται τώρα να διορθώσει μια αδικία που έχει προκληθεί τα τελευταία χρόνια μέσα στη δίνη του μνημονίου και να δώσει τα οφειλόμενα στις επιχειρήσεις της περιοχής, τα οποία χρωστάει για την περίοδο 2010-2015, την περίφημη επιδότηση του μισθολογικού κόστους. Οι επιχειρήσεις έχουν εγγράψει αυτά τα έσοδα στους ισολογισμούς τους. Πολλές από αυτές τα έχουν προεξοφλήσει στις τράπεζες, έχουν φορολογηθεί γι' αυτά, αλλά δυστυχώς δεν έχουν εισπραχθεί. Και όχι μόνον αυτό. Άκουσα με έκπληξη τον εκπρόσωπο του ΣΥΡΙΖΑ πριν από λίγη ώρα να αναφέρεται στην Κυβέρνηση με απαξιωτικό τρόπο. Θα σας έλεγα να είσαστε πιο προσεκτικοί, διότι ήταν ο ΣΥΡΙΖΑ ο οποίος με υπουργική απόφαση το 2016 κατήργησε τη συγκεκριμένη επιδότηση, με τρόπο, όπως κρίθηκε από το ανώτατο διοικητικό δικαστήριο της χώρας, το Συμβούλιο της Επικρατείας, αντισυνταγματικό και παράνομο και στη συνέχεια, σε ένα κρεσέντο υποκρισίας, ήρθε πριν από λίγες εβδομάδες να καταθέσει συλλογική επερώτηση, εγκαλώντας την Κυβέρνηση γιατί δεν πληρώνει τις επιδοτήσεις μισθολογικού κόστους που οι ίδιοι κατάργησαν το 2016.
Το 2015.
Η υπουργική απόφαση ήταν του 2016, αν θυμάμαι καλά, Ευριπίδη. Δεν έχει σημασία, 2015 ή 2016. Έρχεται, λοιπόν, τώρα η Κυβέρνηση μετά από μία συντονισμένη προσπάθεια όλων των τοπικών φορέων, τοπικών Βουλευτών, προεξάρχοντος του φίλου Ευριπίδη αλλά και δική μου, με συνεχείς επαφές με όλα τα συναρμόδια Υπουργεία, να προχωρήσει στην αποκατάσταση της αδικίας και στην ενίσχυση της ρευστότητας των επιχειρήσεων, των πληττόμενων, δοκιμαζόμενων αυτών επιχειρήσεων εκεί, παραγωγικών, εξαγωγικών, δυναμικών που έχουν αντέξει δέκα χρόνια κρίσης και που πραγματικά, κύριε Υπουργέ, φυλούν Θερμοπύλες. Διότι, χωρίς παραγωγικό ιστό, δεν έχουμε Θρακιώτες και χωρίς Θρακιώτες, δεν έχουμε εθνική άμυνα και δεν έχουμε την ασφάλεια και την ειρήνη που όλοι οι Έλληνες δικαιούμαστε και αξίζουμε και πρέπει να έχουμε. Θέλω να σας συγχαρώ για άλλη μία φορά για την πρωτοβουλία αυτή να αποκατασταθεί στη χώρα μας, και σ' αυτό το σημείο, το κράτος δικαίου, που είχε διασαλευθεί από την ασυνέπεια - για να μην πω καμμία βαρύτερη λέξη - του κράτους. Είναι νομίζω - δικαιούμαι να πω - το προεόρτιο μιας ευρύτερης αναπτυξιακής στρατηγικής για τη Θράκη και όλη την παραμεθόριο, η οποία θα ξετυλιχθεί τους επόμενους μήνες. Έχουμε την πρόσφατη απόφαση του Πρωθυπουργού, που πολύ σωστά προχώρησε στη σύσταση μιας διακομματικής επιτροπής με τη συμμετοχή όλων των τοπικών Βουλευτών, προκειμένου να έχουμε έναν ειλικρινή ανοικτό διάλογο στη βάση συγκεκριμένων μελετών και προτάσεων για την ανάπτυξη της Θράκης. Εγώ δεσμεύομαι ότι από τη θέση του Βουλευτή του Βόρειου Τομέα - της παλιάς Β΄ Αθηνών - θα συνεχίσω μαζί με όλους τους συναδέλφους - γιατί πιστεύω ότι αφορά και τους τριακόσιους - την προσπάθεια ενίσχυσης της εθνικής ασφάλειας, εθνικής άμυνας, θωρακίζοντας, τις δύσκολες αυτές στιγμές που περνάμε στη σχέση μας με την Τουρκία, έτι περαιτέρω την ευαίσθητη και πολύ σημαντική Θράκη και την ευρύτερη - επειδή βλέπω και άλλους Βουλευτές - Περιφέρεια Ανατολικής Μακεδονίας και Θράκης, αφού και εγώ ο ίδιος κατάγομαι από εκεί. Σας συγχαίρω για άλλη μία φορά και σας ευχαριστώ για την εξαιρετική συνεργασία που είχαμε όλο το προηγούμενο διάστημα. Σας ευχαριστώ, κύριε Πρόεδρε.
Ευχαριστώ, κύριε Καιρίδη. Απλώς για τον τύπο να πω ότι ο Πρωθυπουργός υπέβαλε αίτημα στη Διάσκεψη των Προέδρων. Ο Πρόεδρος και η Διάσκεψη των Προέδρων θα καταλήξει στη διακομματική επιτροπή. Απλώς για τον τύπο. Δεν αμφιβάλλει κανείς τι θα γίνει. Ο Υπουργός Οικονομικών κ. Σταϊκούρας έχει τον λόγο.
Ευχαριστώ πολύ, κύριε Πρόεδρε. Ξεκινώντας, για να κερδίσουμε λίγο χρόνο, να καταθέσω κάποιες νομοτεχνικές βελτιώσεις.
Κυρίες και κύριοι συνάδελφοι, η Κυβέρνηση και το Υπουργείο Οικονομικών, παράλληλα με την υλοποίηση του σχεδιασμού που έχει γίνει για την αντιμετώπιση των οικονομικών συνεπειών και επιπτώσεων από την πανδημία του κορωνοϊού, συνεχίζει την προώθηση διαρθρωτικών μεταρρυθμίσεων, με σκοπό τη διατήρηση και την τόνωση της δυναμικής ελληνικής οικονομίας. Προς αυτή την κατεύθυνση κατέθεσε το υπό συζήτηση σχέδιο νόμου, με σκοπό την αναμόρφωση, την ενίσχυση και τον εκσυγχρονισμό της εταιρικής διακυβέρνησης των ανωνύμων εταιρειών και της αγοράς κεφαλαίου. Θα επανέλθω σ' αυτό. Μιλάμε για νόμο εταιρικής διακυβέρνησης που υπήρχε από το 2002. Η εταιρική διακυβέρνηση, όπως υποδηλώνει ο ίδιος όρος, αναφέρεται στον τρόπο με τον οποίο διοικείται μία εταιρεία. Υπό τη στενότερη, αλλά πιο διαδεδομένη εκδοχή του ορισμού, η οποία υιοθετείται και στο παρόν σχέδιο νόμου, η εταιρική διακυβέρνηση αφορά πρωτίστως και κυρίως στις εισηγμένες σε οργανωμένη αγορά ανώνυμες εταιρείες, όπου εμφανίζονται έντονα, λόγω της συγκριτικά πιο έντονης πολυμετοχικής σύνθεσης, το πρόβλημα της διάκρισης μεταξύ μετόχων - ιδιοκτητών, από τη μία πλευρά και διοίκησης της εταιρείας, από την άλλη πλευρά. Ο διαχωρισμός αυτός οδηγεί αναπόφευκτα στην εμφάνιση ενός σημαντικού προβλήματος, λόγω ακριβώς της δυνατότητας που έχουν οι ασκούντες τη διοίκηση να διοικούν την εταιρεία, στο πλαίσιο της εξουσίας που τους παρέχεται, προς ίδιον όφελος και όχι προς όφελος των μετόχων - ιδιοκτητών, το γνωστό επιστημονικά ως πρόβλημα αντιπροσώπευσης. Σε αυτό το πλαίσιο, η εταιρική διακυβέρνηση εισάγει ρυθμίσεις και μηχανισμούς, προκειμένου να διασφαλίσει την υπαγωγή των συμφερόντων της διοίκησης των εταιρειών στο γενικό εταιρικό συμφέρον, αλλά και το συμφέρον των μετόχων - ιδιοκτητών τους και ως εκ τούτου, να αντιμετωπίσει αποτελεσματικά το πρόβλημα που μόλις ανέφερα, το πρόβλημα της αντιπροσώπευσης. Υπό αυτήν την οπτική οι κανόνες εταιρικής διακυβέρνησης, όπως αυτοί που προτείνονται στο σχέδιο νόμου, συνιστούν πρόσθετους μηχανισμούς ελέγχου των εταιρειών και εξισορρόπησης των συμφερόντων των φορέων της επιχείρησης, πέραν και πάνω από τις ρυθμίσεις του εταιρικού δικαίου και του δικαίου της κεφαλαιαγοράς. Σε γενικές γραμμές το σύστημα της εταιρικής διακυβέρνησης στην Ελλάδα διαρθρώνεται πάνω σε δύο πυλώνες, σε δύο επίπεδα. Στο πρώτο επίπεδο η πολιτεία, όπως πράττουμε με το παρόν σχέδιο νόμου, εισάγει τους ελάχιστους, νομικά υποχρεωτικούς και δεσμευτικούς κανόνες χρηστής διοίκησης των εταιρειών. Σε δεύτερο επίπεδο οι εταιρείες, συνεπικουρούμενες από κώδικες διακυβέρνησης που έχουν αναπτύξει φορείς της αγοράς, δύνανται να υιοθετούν, αλλά και να εφαρμόζουν ακόμα πιο λεπτομερείς και απαιτητικούς κανονισμούς, αρχές και πρακτικές εταιρικής διακυβέρνησης. Συνεπώς, η χρηστή εταιρική διακυβέρνηση συνδράμει καθοριστικά στη δημιουργία υγιούς, διαφανούς και αποτελεσματικής εταιρικής οργάνωσης, διοίκησης και κουλτούρας, γεγονός με προφανή σημαντικά οφέλη για τη δημιουργία ευκαιριών ανάπτυξης και την εξασφάλιση ανταγωνιστικού πλεονεκτήματος για αυτές τις επιχειρήσεις. Ειδικότερα, η υιοθέτηση και εφαρμογή βέλτιστων μηχανισμών εταιρικής διακυβέρνησης συνδράμει αποφασιστικά στην επίτευξη των εξής θετικών αποτελεσμάτων για τις εταιρείες: Πρώτον, η εφαρμογή διαδικασιών που υποστηρίζουν τη χρηστή διακυβέρνηση δημιουργεί την απαραίτητη αναγκαία εμπιστοσύνη σ' όλα τα ενδιαφερόμενα μέρη της εταιρείας, αυτό που πολλές φορές επικαλούμαστε στην Ελλάδα ως stake holders, για παράδειγμα τους μετόχους, τους εργαζόμενους, τους πιστωτές, τις τοπικές κοινωνίες, γεγονός που επιτρέπει την ανάπτυξη πιο ισχυρών και πιο μακροχρόνιων δεσμών. Δεύτερον, οι μηχανισμοί εταιρικής διακυβέρνησης επιτρέπουν στις ίδιες τις εταιρείες να εντοπίζουν άμεσα και να αντιμετωπίζουν αποτελεσματικά τυχόν αδυναμίες, παραλείψεις, σφάλματα, αστοχίες, μειώνοντας ουσιαστικά το ενδεχόμενο μιας κρίσης και το κόστος που αυτό συνεπάγεται. Τρίτον, ενισχύεται η διαφάνεια και η λογοδοσία, καλλιεργείται το αίσθημα ευθύνης και ενισχύεται, τονώνεται η προσφορά του προσωπικού της εταιρείας. Τέταρτον, η καθιέρωση μηχανισμών λήψης εταιρικών αποφάσεων κατόπιν στάθμισης των συμφερόντων όλων των ενδιαφερόμενων μερών καλλιεργεί υπεύθυνη νοοτροποία, δημιουργεί ένα ευρύτερο όραμα και ένα πολύ ισχυρότερο κίνητρο σ' όλα τα μέλη εντός εταιρείας να συμμετάσχουν ενεργά με σκοπό τη μεγιστοποίηση της εταιρικής αξίας. Πέμπτον, η υιοθέτηση βέλτιστων προτύπων εταιρικής διακυβέρνησης ενισχύει την προσαρμοστικότητα της επιχείρησης στο μεταβαλλόμενο περιβάλλον και ενισχύει ακόμα την ίδια την ανταγωνιστικότητά της. Έκτον, η χρηστή εταιρική διακυβέρνηση ενισχύει την αξιοπιστία της εταιρείας και βελτιώνει τις πιθανότητες και τους όρους εξωτερικής χρηματοδότησής της. Τέλος, έβδομον, η εφαρμογή βέλτιστων πρακτικών εταιρικής διακυβέρνησης από την ηγεσία των εταιρειών επαυξάνει την αποτελεσματικότητα και την αποδοτικότητα των επιχειρηματικών δραστηριοτήτων μέσω της ενσωμάτωσης κοινών αξιών σε όλα τα επίπεδα της εταιρείας, γεγονός που ενισχύει ακόμα περισσότερο τους δεσμούς εμπιστοσύνης όλων των παραγωγικών συντελεστών. Με αυτά τα κριτήρια, πάνω σ' αυτούς άξονες, σ' αυτούς πυλώνες και μ' αυτές τις προτεραιότητες, κυρίες και κύριοι συνάδελφοι, το προτεινόμενο σχέδιο νόμου που διαμορφώθηκε μετά από γόνιμη και εποικοδομητική διαβούλευση με τους φορείς της αγοράς, με τα κόμματα της Αντιπολίτευσης, αλλά και με εκτενή δημόσια διαβούλευση, είναι σύγχρονο καθώς ανταποκρίνεται στις νέες τάσεις και αναμορφώνει το ισχύον νομοθετικό πλαίσιο που - επαναλαμβάνω - ισχύει από το 2002. Επίσης, είναι συμβατό με μοντέλα εταιρικής διακυβέρνησης που ισχύουν σε άλλα κράτη - μέλη της Ευρωπαϊκής Ένωσης και είναι συνεκτικό καθώς ρυθμίζει συνολικά το νομοθετικό πλαίσιο για την εταιρική διακυβέρνηση και εισάγει κανόνες που ανταποκρίνονται στις αυξημένες απαιτήσεις που θέτει η σύγχρονη αγορά κεφαλαίου. Είναι στοχευμένο ώστε να επιτυγχάνεται η αποτελεσματική συμμόρφωση της εταιρείας με το νέο πλαίσιο και να διασφαλίζεται διαφάνεια. Και τέλος, είναι και ευέλικτο καθώς παρέχει τις δυνατότητες στις εταιρείες να προσαρμόζουν τις υποχρεώσεις στο μέγεθος, αλλά και την πολυπλοκότητα των δραστηριοτήτων τους. Συγκεκριμένα, με τις διατάξεις που εισάγονται, επικαιροποιείται το νομοθετικό πλαίσιο για την εταιρική διακυβέρνηση των ανωνύμων εταιρειών. Το νέο πλαίσιο αφ' ενός ανταποκρίνεται στις αυξημένες απαιτήσεις που θέτει η σύγχρονη αγορά κεφαλαίου και αφ' ετέρου δεν θίγει τη λειτουργική και αποφασιστική αυτονομία της εταιρείας η οποία διέπεται από την εταιρική νομοθεσία, αλλά και από την υφιστάμενη νομοθεσία της κεφαλαιαγοράς. Παράλληλα, επιδιώκεται η διευκρίνιση ζητημάτων τα οποία έχουν απασχολήσει κατά καιρούς τόσο τη νομική πράξη όσο και τη θεωρία. Ειδικότερα, πρώτον, εισάγεται αναλυτικό πλέγμα διατάξεων που διέπει τη λειτουργία του διοικητικού συμβουλίου των εισηγμένων εταιρειών. Μεταξύ άλλων προβλέπεται η υποχρέωση των εισηγμένων εταιρειών να διαθέτουν πολιτική καταλληλότητας κατά την επιλογή των μελών του διοικητικού συμβουλίου, τόσο σε ατομικό όσο και σε συλλογικό επίπεδο. Σκοπός είναι το διοικητικό συμβούλιο να συγκροτείται από πρόσωπα ικανά και κατάλληλα να ασκήσουν τις αρμοδιότητές τους με τον πλέον αποτελεσματικό τρόπο σε σχέση πάντα με το μέγεθος και τα επιχειρηματικά χαρακτηριστικά της εκάστοτε εταιρείας. Επίσης, υπάρχει αναλυτική πρόβλεψη συγκεκριμένων αρμοδιοτήτων και πεδίων ευθύνης του διοικητικού συμβουλίου, ρητή πρόβλεψη των ελάχιστων υποχρεώσεων και αρμοδιοτήτων που έχουν τα εκτελεστικά, αλλά και τα μη εκτελεστικά μέλη του διοικητικού συμβουλίου, καθώς προβλέπεται και η σημαντική ενίσχυση του ρόλου των ανεξάρτητων μελών του διοικητικού συμβουλίου. Δεύτερον, εισάγονται δύο νέες - πέραν της Επιτροπής Ελέγχου - επιτροπές του διοικητικού συμβουλίου που στόχο έχουν να διασφαλίσουν την αποτελεσματική και ορθολογική συμμόρφωση εταιρείας με το νομοθετικό πλαίσιο. Είναι η Επιτροπή Αποδοχών από τη μια πλευρά, της οποίας το έργο είναι η ικανοποίηση των προϋποθέσεων του εταιρικού νόμου περί διαμόρφωσης και ελέγχου της πολιτικής αποδοχών της εταιρείας και η Επιτροπή Υποψηφιοτήτων από την άλλη πλευρά, της οποίας το έργο έγκειται στη διαμόρφωση και υποβολή προτάσεων προς το διοικητικό συμβούλιο για την επιλογή προσώπων ως μελών, λαμβάνοντας πάντα υπ' όψιν παράγοντες και κριτήρια κατ' εφαρμογή της πολιτικής καταλληλότητας. Τρίτον, με τις νομοθετικές πρωτοβουλίες που ενσωματώσαμε στην επιτροπή ορίζεται ως κύρια αποστολή της κανονιστικής συμμόρφωσης η θέσπιση και η εφαρμογή κατάλληλων πολιτικών και διαδικασιών με σκοπό να επιτυγχάνεται έγκαιρα η πλήρης και διαρκής συμμόρφωση της εταιρείας με το εκάστοτε ισχύον ρυθμιστικό πλαίσιο. Τέταρτον, αναβαθμίζονται ουσιωδώς οι απαιτούμενες οργανωτικές δομές της εταιρείας. Απαιτείται πλέον η εταιρεία να υιοθετεί και να εφαρμόζει σύστημα εταιρικής διακυβέρνησης ανάλογα με το μέγεθος, τη φύση, το εύρος και την πολυπλοκότητα των δραστηριοτήτων της. Προβλέπεται υποχρέωση θέσπισης κανονισμού λειτουργίας της εταιρείας, περίληψη του οποίου δημοσιεύεται στην ιστοσελίδα της. Επίσης, προβλέπεται κανονισμός λειτουργίας που πρέπει να περιλαμβάνει μεταξύ άλλων την οργανωτική διάρθρωση, τις πολιτικές και διαδικασίες πρόληψης, αντιμετώπισης καταστάσεων σύγκρουσης συμφερόντων, τη διαδικασία διαχείρισης προνομιακών πληροφοριών και ορθής ενημέρωσης του κοινού και την πολιτική βιώσιμης ανάπτυξης της εταιρείας. Ενώ προβλέπεται και η υποχρέωση της εταιρείας να εφαρμόσει κώδικα εταιρικής διακυβέρνησης καταρτισμένο από φορέα εγνωσμένου κύρους. Πέμπτον, εισάγονται σαφείς και συγκεκριμένες υποχρεώσεις ενημέρωσης από την εταιρεία προς τους μετόχους και το επενδυτικό κοινό. Προβλέπεται η υποχρέωση εταιρείας να αναρτά στην ιστοσελίδα της αναλυτικά βιογραφικά των υποψήφιων μελών του διοικητικού συμβουλίου και να εξηγεί τους λόγους για τους οποίους τα προτείνει. Αποτυπώνονται οι αρμοδιότητες της μονάδας εξυπηρέτησης μετόχων, η οποία θα μεριμνά για την άμεση και ακριβή και ισότιμη πληροφόρηση των μετόχων και την υποστήριξή τους για την άσκηση των δικαιωμάτων τους. Δημιουργείται μονάδα εταιρικών ανακοινώσεων με αρμοδιότητα την ορθή ενημέρωση του επενδυτικού κοινού σε συμμόρφωση με το ισχύον νομοθετικό πλαίσιο, ενώ καθορίζεται η εποπτική αρμοδιότητα της Επιτροπής Κεφαλαιαγοράς και προβλέπονται κυρώσεις σε περίπτωση διαπίστωσης παράβασης, λαμβάνοντας υπ' όψιν μεταξύ άλλων τη βαρύτητα της παράβασης, τις επιπτώσεις της παράβασης στην εύρυθμη λειτουργία της αγοράς, καθώς και τον βαθμό υπαιτιότητας. Πέραν αυτών των διατάξεων που αφορούν σε θέματα εταιρικής διακυβέρνησης, στο υπό συζήτηση σχέδιο νόμου εισάγονται, επίσης, διατάξεις για την ανάπτυξη της σύγχρονης αγοράς κεφαλαίου, καθώς και διατάξεις που αφορούν σε θέματα οργάνωσης, διοίκησης και λειτουργίας της Επιτροπής Κεφαλαιαγοράς. Συγκεκριμένα, ρυθμίζονται μεταξύ άλλων θέματα σύστασης, αδειοδότησης, λειτουργίας και διάθεσης των Οργανισμών Εναλλακτικών Επενδύσεων και αναμορφώνεται το νομοθετικό πλαίσιο σχετικά με τις απαιτήσεις δημοσίευσης δελτίου σε περιπτώσεις δημόσιας προσφοράς κινητών αξιών ή κατά την εισαγωγή κινητών αξιών προς διαπραγμάτευση σε ρυθμιζόμενη αγορά. Κυρίες και κύριοι συνάδελφοι, συμπερασματικά, το παρόν σχέδιο νόμου αποσκοπεί στην πιο αποτελεσματική και διαυγή εταιρική διακυβέρνηση των ανωνύμων εταιρειών, προσαρμόζοντας παράλληλα το υφιστάμενο, το υπάρχον πλαίσιο λειτουργίας της αγοράς κεφαλαίου στα νεότερα ελληνικά και ευρωπαϊκά δεδομένα με στόχο την ενίσχυση της ανταγωνιστικότητάς της. Επιπλέον, συμβάλλει στην προστασία μετόχων και επενδυτών, στην προσέλκυση διεθνών επενδυτών και στη διευκόλυνση της σύστασης ευέλικτων μορφών Οργανισμών Εναλλακτικών Επενδύσεων, ώστε μεταξύ άλλων να δοθεί ώθηση σε επενδύσεις σε νεοφυείς εταιρείες. Ευελπιστούμε ότι οι εταιρείες θα αναλάβουν το δικό τους μερίδιο ευθύνης, επιδεικνύοντας τον απαιτούμενο βαθμό συμμόρφωσης στους κανόνες και στους κώδικες εταιρικής διακυβέρνησης, κάτι που θα ενισχύσει το επενδυτικό κλίμα με απώτερο σκοπό την υψηλή οικονομική ανάπτυξη της χώρας. Κυρίες και κύριοι συνάδελφοι, στο υπό συζήτηση σχέδιο νόμου περιλαμβάνονται, όμως, και επιπλέον διατάξεις που αποδεικνύουν ότι το Υπουργείο Οικονομικών, ακόμα και μέσα στη δίνη του κορωνοϊού, υλοποιεί μεταρρυθμίσεις και προωθεί επενδύσεις, με σκοπό την ενίσχυση της παραγωγικότητας και της διαρθρωτικής ανταγωνιστικότητας της ελληνικής οικονομίας. Πρώτον, προχωράει η αξιοποίηση δημόσιας περιουσίας, όπως είναι το Ελληνικό. Με την προτεινόμενη διάταξη γίνεται ένα αποφασιστικό, ένα αναγκαίο βήμα - θα ακολουθήσουν και άλλα - για την υλοποίηση της επένδυσης. Εισάγουμε τη διαδικασία για να προχωρήσει η διανομή των ακινήτων μεταξύ του ΤΑΙΠΕΔ και του ελληνικού δημοσίου, διαδικασία που αποτελεί βασική προϋπόθεση για να ολοκληρωθεί η συναλλαγή ανάμεσα στο ΤΑΙΠΕΔ και τον προτιμητέο επενδυτή. Περαιτέρω, στα ακίνητα που θα αποκτήσει κατά πλήρη κυριότητα το ΤΑΙΠΕΔ λαμβάνεται μέριμνα, ώστε η ανάπτυξη του επιχειρηματικού σχεδίου του προτιμητέου επενδυτή να γίνεται με ομοιογένεια και ενιαίους κανόνες που θα αφορούν όλους όσοι αποκτούν δικαιώματα εντός του «Μητροπολιτικού Πόλου Ελληνικού - Αγίου Κοσμά». Η μέριμνα αυτή εκδηλώνεται με τη θεσμοθέτηση ειδικού κανονισμού που θα υπόκειται σε δημοσιότητα - για λόγους διαφάνειας και ασφάλειας - των συναλλαγών και θα προδιαγράφει όρους και προϋποθέσεις που θα συνάπτονται για ζητήματα μορφολογικών χαρακτηριστικών των κατασκευών, αισθητικής ομοιομορφίας και μια σειρά από άλλα θέματα. Βεβαίως, ο κανονισμός δεν θα μπορεί να έρχεται σε αντίθεση με κανόνες αναγκαστικού δικαίου, δηλαδή η όποια ιδιωτική συμφωνία δεν μπορεί να αγνοεί την κείμενη νομοθεσία του ελληνικού κράτους. Ετέθησαν κάποια ερωτήματα. Δεν τίθεται κανένα θέμα παρεμβολής του ΤΑΙΠΕΔ. Δεν αλλάζει η πρόβλεψη της σύμβασης. Γίνεται διανομή των ακινήτων βάσει της σύμβασης αγοραπωλησίας μετοχών, η οποία κυρώθηκε με τον ν.4422/2016 επί κυβέρνησης ΣΥΡΙΖΑ, σε ποσοστό 70% το δημόσιο και 30% το ΤΑΙΠΕΔ. Δεύτερος προβληματισμός: Η σύσταση του κανονισμού, όπως είπα πριν από λίγο, στα ακίνητα του ΤΑΙΠΕΔ, επί των οποίων θα συσταθεί δικαίωμα επιφανείας πραγματοποιείται - το επαναλαμβάνω - για την εξυπηρέτηση της ασφάλειας των συναλλαγών και της δημοσιότητας και για την προστασία αυτών που πρόκειται να αποκτήσουν εμπράγματα δικαιώματα στην ως άνω έκταση, με την έννοια ότι θα είναι εκ των προτέρων γνωστοί - το επαναλαμβάνω, για να είναι πολύ ξεκάθαρο - οι όροι και οι προϋποθέσεις που δυνητικά μπορούν να βαρύνουν τα ακίνητα που πρόκειται να αποκτήσουν. Η επαναφορά μετά από ενενήντα εννιά χρόνια του δικαιώματος επιφανείας στον κύριο του εδάφους, ανεξάρτητα από τη νομική μορφή που θα έχει η εταιρεία ΤΑΙΠΕΔ στο μέλλον, επανέρχεται στο δημόσιο, όχι στο ΤΑΙΠΕΔ. Αυτή τη στιγμή στο ακίνητο είναι εξ αδιαιρέτου συγκύριοι το ελληνικό δημόσιο με 70% και το ΤΑΙΠΕΔ με 30%. Εξ αντικειμένου στη διανομή δεν μπορεί να είναι συμβαλλόμενος η «ΕΛΛΗΝΙΚΟ Α.Ε.», καθώς δεν διαθέτει ιδιοκτησία. Αρχικώς, το ακίνητο θα διανεμηθεί αυτούσιο μεταξύ ελληνικού δημοσίου και ΤΑΙΠΕΔ και στη συνέχεια το ΤΑΙΠΕΔ θα εισφέρει τα ακίνητα που θα διαθέτει πλέον σε πλήρη κυριότητα στην «ΕΛΛΗΝΙΚΟ Α.Ε.». Κλείνω για το Ελληνικό. Η προτεινόμενη διάταξη αποτελεί απλώς τον ορισμό της μεθοδολογίας μιας δεδομένης διαδικασίας, όπως αυτή προβλέπεται στον ν.4422/2016 επί κυβέρνησης ΣΥΡΙΖΑ. Δεύτερον, προωθείται πράγματι η αξιοποίηση δημόσιας περιουσίας, όπως είναι αυτή των περιφερειακών λιμένων Βόλου και Αλεξανδρούπολης. Πιάνουμε το νήμα από 'κεί που το άφησε η κυβέρνηση του ΣΥΡΙΖΑ. Οι περιφερειακοί λιμένες εντάχθηκαν από 31-1-2017 στο επιχειρησιακό πρόγραμμα αξιοποίησης, το ADP δηλαδή του ΤΑΙΠΕΔ, το οποίο εγκρίθηκε με την υπ' αριθμόν 63 απόφαση του ΚΥΣΟΙΠ της 17-5-2017. Το κατέθεσα στα Πρακτικά. Με την προτεινόμενη διάταξη αίρονται σημαντικά εμπόδια που είχε και η προηγούμενη κυβέρνηση, τα οποία καθυστερούσαν την αξιοποίησή τους, δρώντας αποθαρρυντικά για υποψήφιους επενδυτές. [[Στο σημείο αυτό κτυπάει το κουδούνι λήξης του χρόνου ομιλίας του κυρίου Υπουργού]] Κύριε Πρόεδρε, θέλω δυο, τρία λεπτά ακόμα, για να αναπτύξω και τις τροπολογίες και να κάνω μια συνολική τοποθέτηση. Συγκεκριμένα, διασαφηνίζεται το καθεστώς διαχείρισης των ακινήτων κυριότητας του ΟΣΕ που εντάσσονται σε χερσαία ζώνη λιμένος, ώστε η διαχείριση και η εκμετάλλευση των εκτάσεων της λιμενικής ζώνης να μην κατακερματίζεται, αλλά να ανατίθεται σ' έναν ενιαίο φορέα στον οικείο οργανισμό λιμένος με σαφή τα όρια της ευθύνης του. Αυτό, μάλιστα, γίνεται χωρίς να θίγεται το ιδιοκτησιακό καθεστώς του ΟΣΕ ούτε οι αρμοδιότητές του ως διαχειριστή της σιδηροδρομικής υποδομής. Παράλληλα δε, προστατεύονται τα συμφέροντα της «ΓΑΙΑΟΣΕ». Και αυτό γιατί στη σχετική διάταξη προβλέπεται η καταβολή ανταλλάγματος στη «ΓΑΙΑΟΣΕ», το οποίο καθορίζεται με κοινή απόφαση των Υπουργών Οικονομικών, Υποδομών και Μεταφορών και Ναυτιλίας και Νησιωτικής Πολιτικής. Και υπήρχε σχετικό δελτίο Τύπου από κοινού δικό μου, του Υπουργού Υποδομών και Μεταφορών και του Υπουργείου Ναυτιλίας και Νησιωτικής Πολιτικής χθες, το οποίο και καταθέτω στα Πρακτικά, σε ό,τι αφορά και άλλα προβλήματα που υπήρχαν για παράδειγμα στην Αλεξανδρούπολη και αφορούν στην απαλλοτρίωση συγκεκριμένων στρεμμάτων εντός της χερσαίας ζώνης του λιμένα, ακριβώς για να μπορέσουμε να προχωρήσουμε στην αξιοποίηση του περιουσιακού στοιχείου. Το καταθέτω στα Πρακτικά. [[Στο σημείο αυτό ο Υπουργός Οικονομικών κ. Χρήστος Σταϊκούρας καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής]] Τρίτον, αναφέρθηκαν σ' αυτό συνάδελφοι της βορείου Ελλάδος πριν από λίγο, οι οποίοι έδωσαν πραγματικό αγώνα όχι μόνο τους τελευταίους μήνες, αλλά και τα προηγούμενα χρόνια. Ενισχύονται οι βιομηχανικές, βιοτεχνικές και μεταλλευτικές επιχειρήσεις οι οποίες είναι εγκατεστημένες σε παραμεθόριες περιοχές της χώρας. Με την προτεινόμενη διάταξη επιλύεται ένα χρόνιο πρόβλημα που αντιμετώπιζαν επιχειρήσεις κυρίως στη Θράκη. Αντιμετωπίζεται το ζήτημα των ανεξόφλητων οικονομικών αξιώσεων των δικαιούχων επιχειρήσεων έως 31-12-2015, οι οποίες δεν είχαν καταβληθεί από τον ΟΑΕΔ για μία πενταετία μέσω της διενέργειας συμψηφισμού με υφιστάμενες και μελλοντικές απαιτήσεις του δημοσίου, όπως είναι οι φόροι και οι ασφαλιστικές εισφορές, για να μην υπάρχει καμμία αμφιβολία στις επιχειρήσεις. Απαραίτητη προϋπόθεση για τον συμψηφισμό των απαιτήσεων όσων εκ των δικαιούχων έχουν ασκήσει ένδικο βοήθημα ή μέσο για τη διεκδίκηση των ποσών αυτών είναι η προηγούμενη παραίτησή τους από αυτό. Με τη ρύθμιση αυτή στηρίζεται η βιωσιμότητα των εν λόγω επιχειρήσεων και ενισχύεται η οπτική τους. Τέλος, τέταρτον, προωθείται η απρόσκοπτη διενέργεια δημόσιων πλειοδοτικών διαγωνισμών εκκρεμουσών διαδικασιών ειδικής εκκαθάρισης, με σκοπό την προάσπιση του δημοσίου συμφέροντος και την αναδιάρθρωση δημοσίων επιχειρήσεων. Πρόκειται για μια κυριολεκτικά μεταβατικού χαρακτήρα και περιορισμένης χρονικής ισχύος διάταξη προσαρμοσμένη στις ανάγκες που έχουν προκύψει εξαιτίας της υγειονομικής κρίσης. Συμπερασματικά και με βάση τις προτεινόμενες διατάξεις αποδεικνύεται ότι στόχος του Υπουργείου Οικονομικών και συνολικά της Κυβέρνησης είναι η υψηλή, διατηρήσιμη και χωρίς αποκλεισμούς οικονομική μεγέθυνση, ώστε να δημιουργηθούν σε όλη την Ελλάδα - και στη Βόρεια Ελλάδα και στη Θράκη - ποιοτικές και καλά αμειβόμενες θέσεις απασχόλησης. Με όραμα, σχέδιο, εμπιστοσύνη στις δυνάμεις μας, αυτοπεποίθηση και σκληρή δουλειά, βήμα - βήμα ξεπερνάμε τις μεγάλες αλλά πρόσκαιρες δυσκολίες. Σας ευχαριστώ πολύ.
Ευχαριστώ κι εγώ, κύριε Υπουργέ. Τον λόγο έχει εκ μέρους του ΜέΡΑ25 ο κ. Αρσένης και ακολουθεί εκ μέρους του Κινήματος Αλλαγής ο κ. Κατρίνης.
Ευχαριστώ πολύ, κύριε Πρόεδρε. Βουλεύτριες και Βουλευτές, είχα πει στο προηγούμενο νομοσχέδιο ότι ήταν πολύ θετική έκπληξη ότι δεν υπήρχε φωτογραφική τροπολογία για το Ελληνικό. Οι θετικές εκπλήξεις τελείωσαν, οπότε επιστρέψαμε στην κανονικότητα και τώρα πλέον πάλι κάθε νομοσχέδιο έχει τη φωτογραφική του διάταξη για το Ελληνικό. Πρόκειται για μια ακόμη χαριστική τροπολογία για το Ελληνικό. Ο εθνικός μας επενδυτής κατάφερε και πήρε πρωτοφανείς κρατικές ενισχύσεις και από εταιρεία με χρηματική δυσπραγία το 2012- θα επαναλάβω τα στοιχεία που υπάρχουν και στο ΦΕΚ - και ενώ είχε ζημιές 51 εκατομμύρια ευρώ, ίδιο κεφάλαιο 330 εκατομμύρια ευρώ, δανειακές υποχρεώσεις 593 εκατομμύρια ευρώ, δανειακές προσημειώσεις σε ακίνητα ύψους 192,3 εκατομμύρια ευρώ, κατάφερε να κάνει αύξηση με όλη την προσπάθειά σας. Στο νομοσχέδιο υπάρχουν φωτογραφικές διατάξεις με αύξηση μετοχικού κεφαλαίου 650 εκατομμυρίων ευρώ, ενώ αυτή η τροπολογία έρχεται ακριβώς πριν κατατεθούν οι προσφορές στις 15 με 17 Ιουλίου για το ομολογιακό δάνειο 320 εκατομμυρίων ευρώ που ζητάει ο εθνικός μας επενδυτής, ο οποίος δεν είναι διατεθειμένος να επενδύσει τίποτα άλλο παρά τις δικές μας οικονομίες και αυτή είναι η ουσία. Κατά παρέκκλιση, λοιπόν, κάθε γενικής ή ειδικής διάταξης, γίνεται η διαδικασία κατάρτισης της σύμβασης μεταξύ του ελληνικού δημοσίου και του ΤΑΙΠΕΔ για διανομή των ακινήτων του μητροπολιτικού πόλου Ελληνικού και η τροπολογία θα αφορά πώς θα συσταθεί το δικαίωμα επιφάνειας στο παραπάνω ακίνητο υπέρ του ΤΑΙΠΕΔ και πώς θα κατοχυρωθούν τα φιλέτα που θα παραχωρηθούν στον επενδυτή. Τώρα για ποιο λόγο ορίζονται όλα αυτά με νόμο; Ορίζεται επίσης σύμβαση διανομής σύστασης δικαιώματος επιφανείας μεταξύ του ελληνικού δημοσίου και του ΤΑΙΠΕΔ. Για ποιο λόγο όλα αυτά με νόμο; Φοβάστε μήπως προσβληθεί στο Συμβούλιο της Επικρατείας; Ξεχνάτε ότι υπάρχει νομολογία του Συμβουλίου Επικρατείας. Να θυμίσω ότι υπάρχει νομολογία για την περίπτωση του Μall, του ίδιου στρατηγικού εθνικού επενδυτή μας, ότι μπορεί να προσβληθεί νόμος που υποκρύπτει διοικητική πράξη. Στην τροπολογία νομοθετείται ένας λεόντειος κανονισμός δύο ταχυτήτων που περιορίζει ακόμα και τα ιδιοκτησιακά δικαιώματα των αγοραστών, του επενδυτή. Το «ΕΛΛΗΝΙΚΟ Α.Ε.» που θα μεταβιβαστεί στον επενδυτή, αν δεν αποφασίσει διαφορετικά το Συμβούλιο Επικρατείας, θα μπορεί να συστήνει και να τροποποιεί μονομερώς συμβολαιογραφικό έγγραφο κανονισμών, περιορισμών ή και υποχρεώσεων που μπορεί να υποβληθούν υπό μορφή περιορισμένων προσωπικών δουλειών υπέρ του «ΕΛΛΗΝΙΚΟΥ Α.Ε.» στα συγκεκριμένα ακίνητα. Θα αλλάζει δηλαδή τους συγκεκριμένους όρους της χρήσης από τους συγκεκριμένους αγοραστές. Όμως, δεν θα έχουν όλοι οι αγοραστές την ίδια μεταχείριση. Η εταιρεία μπορεί να εξαιρέσει από τον κανονισμό περιορισμών ή υποχρεώσεων όποιον της αρέσει. Δηλαδή, δεν δημιουργούμε μόνο μια ιδιωτική πόλη. Δημιουργούμε μια πόλη όπου ο ιδιοκτήτης - διαχειριστής στο Ελληνικό, ο εθνικός μας επενδυτής, θα έχει δικαιώματα που δεν έχει κανένας άλλος πωλητής - ιδιοκτήτης σε οποιοδήποτε άλλο σημείο του ελληνικού χώρου. Και αυτά είναι συγκλονιστικά. Οι μικροί κυρίως αγοραστές μπορεί να βρεθούν σε πάρα πολύ δυσάρεστες εκπλήξεις. Γράφτηκε ότι η νομοθετική κατοχύρωση της διανομής στα ακίνητα στο Ελληνικό - η τροπολογία σας - λύνει τα χέρια της εταιρείας για να προχωρήσει στην προπώληση πολυτελών κατοικιών στο πρώτο εξάμηνο του 2021. Είναι εντυπωσιακό ότι όλο αυτό γίνεται και προωθείται πριν την εκδίκαση των προσφυγών στο Συμβούλιο Επικρατείας. Αλήθεια, επιλέξατε Πρόεδρο της Δημοκρατίας από αυτό το θεσμικό όργανο, αλλά βλέπουμε ότι δεν σας ενδιαφέρουν πραγματικά οι αποφάσεις και ο έλεγχος των αποφάσεων της διοίκησης από αυτό το όργανο. Η εκδίκαση στο ακροατήριο για τη μία προσφυγή έχει οριστεί στις 16 Σεπτέμβρη, κύριε Υπουργέ, ενώ για την πρώτη προσφυγή που εκδικάστηκε στις 6 Μαρτίου δεν έχει βγει ακόμα απόφαση. Ας δούμε τη μεγάλη εικόνα. Ως Κυβέρνηση είχατε ανακοινώσει ως εμβληματικές επενδύσεις αυτή του Ελληνικού, των εξορύξεων υδρογονανθράκων και τις Σκουριές της εξόρυξης χρυσού. Στο Ελληνικό, έναν χρόνο μετά, με την οικονομική δυσπραγία του επενδυτή φτάσατε να κάνετε με δικά μας έξοδα κάποια γκρεμίσματα. Η εξόρυξη υδρογονανθράκων - με δικές σας δηλώσεις - έχει πάει στις καλένδες και στις Σκουριές, μετά την απόφαση του Συμβουλίου Επικρατείας, στην πράξη είναι παράνομο και δεν μπορεί να προχωρήσει το έργο, καθώς οι τεχνικές προδιαγραφές δεν μπορούν να συνεχιστούν, δεν ισχύουν, έχουν πέσει. [[Στο σημείο αυτό κτυπά το κουδούνι λήξεως του χρόνου ομιλίας του κυρίου Βουλευτή]] Παρακαλώ, κύριε Πρόεδρε, λίγο χρόνο ακόμα. Τώρα υπάρχει μια άλλη επένδυση βέβαια, κύριε Υπουργέ, αυτή στη Ζάκυνθο. Είναι η επένδυση του Εμίρη του Κατάρ στο 2,5% της έκτασης της Ζακύνθου. Και ο κ. Γεωργιάδης βγαίνει δημόσια και την στηρίζει θερμά για να μάθουμε όμως ότι η εταιρεία αυτή του Εμίρη του Κατάρ δεν έχει αγοράσει τίποτα, καθώς ο άνθρωπος που της το πούλησε δεν είχε τίποτα στα χέρια του και η διαδικασία είναι στα δικαστήρια και ξεκινούν διαδικασίες και απέναντι στην διευθύνουσα σύμβουλο της συγκεκριμένης εταιρείας. Επίσης, μαθαίνουμε ότι η εταιρεία αυτή δεν ανήκει καν στον Εμίρη του Κατάρ. Παρανομίες, απάτες, επιχειρηματίες που δεν κάνουν τίποτα, άμα δεν τα δώσει όλα το δημόσιο, άμα δεν έχει εγγύηση - κέρδη στο δημόσιο, άμα δεν χαρίσετε δημόσια περιουσία, άμα δεν αλλάξετε τον νόμο για να κάνετε τον παράνομο νόμο ξανά και ξανά και ξανά. Αυτές είναι οι τρομερές σας εμβληματικές επενδύσεις, την ίδια στιγμή που βγάζετε από τα γραφεία τους και τα μαγαζιά τους τους ανθρώπους που πραγματικά παράγουν την απασχόληση και τα δημόσια έσοδα σε αυτή τη χώρα, τους μικρούς και μεσαίους επιχειρηματίες, τους πραγματικούς επιχειρηματίες στους οποίους κάνετε έξωση μέσα από τον «ΗΡΑΚΛΗ». Δίνετε 12 δισεκατομμύρια, κύριε Υπουργέ, σε αυτά τα funds και στους Έλληνες μετόχους τους, που κάποια στιγμή πρέπει να μάθουμε ποιοι είναι, αντί να τα δώσετε στην πραγματική οικονομία και να ενισχύσετε την πραγματική επιχειρηματικότητα, αντί να τα δώσετε σε αυτούς τους μικρούς και μεσαίους επιχειρηματίες που παράγουν την απασχόληση και τα δημόσια έσοδα. Αυτό είναι το όραμά σας για την Ελλάδα και, δυστυχώς, εμείς θα βρεθούμε απέναντι σ' αυτό, κύριε Υπουργέ. Ευχαριστώ για την ανοχή σας, κύριε Πρόεδρε.
Ευχαριστούμε, κύριε Αρσένη.
Κύριε Πρόεδρε, θέλω να κάνω δύο ερωτήσεις σε σχέση με την τροπολογία.
Μετά τον κ. Κατρίνη, κύριε Χατζηγιαννάκη. Τον λόγο έχει τώρα ο κ. Κατρίνης από το Κίνημα Αλλαγής.
Κύριε Υπουργέ, θα ήθελα να μας δώσετε κάποιες διευκρινίσεις.
Κύριε Υπουργέ, επειδή ο κ. Χατζηγιαννάκης είπε ότι θέλει να σας κάνει δύο ερωτήσεις, θα παραμείνετε στην Αίθουσα;
Έχω τους θεσμούς, κύριε Πρόεδρε.
Με την ανοχή του κ. Κατρίνη, ορίστε, κύριε Χατζηγιαννάκη έχετε τον λόγο για να υποβάλετε τις ερωτήσεις σας στον κύριο Υπουργό.
Κύριε Πρόεδρε, ευχαριστώ τόσο εσάς όσο και τον κ. Κατρίνη. Κύριε Υπουργέ, επειδή πιθανόν να εξαρτηθεί και η στάση που θα κρατήσουμε απέναντι στο θέμα της τροπολογίας, θέλουμε να διευκρινιστεί το εξής. Στο άρθρο 1 της τροπολογίας, όπου προφανώς κυρώνεται η σύμβαση διανομής και θα κυρωθεί με τον νόμο, αναφέρεται πολύ σωστά ότι θα υπάρχει προσαρτώμενο διάγραμμα διανομής. Θα είναι το ίδιο με την αρχική αγοραπωλησία ή θα είναι τροποποιημένο; Θέλουμε να διευκρινιστεί αυτό, για να ξέρουμε αν υπάρχει στην πραγματικότητα ουσιώδης τροποποίηση της σύμβασης, αν υποκρύπτεται ή όχι. Το ένα είναι αυτό. Δεύτερον, επειδή υπάρχει ένα μπλέξιμο - και αυτό ήταν που μας είχε μπερδέψει - σε σχέση με την αιτιολογική για τον κανονισμό, ο κανονισμός θα αφορά μόνο το κομμάτι που θα έχει την πλήρη κυριότητα το ΤΑΙΠΕΔ και κατ' επέκταση και η «ΕΛΛΗΝΙΚΟ Α.Ε.» ή και το 70%; Διότι στη μεν διάταξη του νόμου είναι σαφές, αλλά στην αιτιολογική γίνεται λόγος και για το δικαίωμα επιφανείας, άρα για το 70%, αλλά γίνεται και αναφορά στον αιγιαλό και στην παραλία που είναι εκτός της συναλλαγής από ό,τι γνωρίζουμε και εκτός της σύμβασης. Να διευκρινιστεί, λοιπόν, αυτό για να ξέρουμε και εμείς τι ακριβώς θα περιλαμβάνει η τροπολογία. Σας ευχαριστώ.
Κύριε Υπουργέ, θα απαντήσετε τώρα;
Ας μιλήσει πρώτα ο κ. Κατρίνης, κύριε Πρόεδρε, και μετά θα δώσω τις απαντήσεις.
Ωραία, κύριε Υπουργέ. Ορίστε, κύριε Κατρίνη, έχετε τον λόγο.
Ευχαριστώ πολύ, κύριε Πρόεδρε. Κυρία και κύριοι συνάδελφοι, στη σκιά της επιδείνωσης των οικονομικών δεικτών και λίγο πριν ανοίξει ο ασκός του Αιόλου για τους πλειστηριασμούς πρώτης κατοικίας, που δεκαπέντε μέρες πριν λήξει η προστασία ακόμα δεν έχουμε ξεκάθαρη τοποθέτηση από την Κυβέρνηση για το αν θα την παρατείνει και ποια θα είναι η μορφή και το περιεχόμενο του νέου πτωχευτικού δικαίου, γιατί έχουμε ακούσει πάρα πολλά και για επιδότηση δανείων και για τον φορέα διαχείρισης των ακινήτων των φυσικών και νομικών προσώπων όπου θα καταλήξουν χωρίς μέχρι στιγμής να έχουμε δει κάτι - και περιμένω, κύριε Υπουργέ, μια ξεκάθαρη τοποθέτηση από εσάς - συζητάμε ένα νομοσχέδιο το οποίο έρχεται με καθυστέρηση στη Βουλή, παρά το γεγονός ότι οι διατάξεις που περιλαμβάνει έχουν προταθεί από την Επιτροπή Κεφαλαιαγοράς εδώ και πάρα πολλούς μήνες. Η προηγούμενη κυβέρνηση, βεβαίως, λόγω ιδεολογικών αγκυλώσεων δεν αξιοποίησε τις προτάσεις που είχαν κατατεθεί επί των ημερών της για να μπορέσουν να ρυθμιστούν αυτά τα ζητήματα. Και αυτό είναι κάτι που δε μας εκπλήσσει, γιατί ο ΣΥΡΙΖΑ δαιμονοποίησε τις αγορές, όταν αυτό που χρειαζόταν ήταν σωστή ρύθμιση, για να μπορέσουν να συμβάλουν στην ανάπτυξη και να αυξήσουν τις διεξόδους ρευστότητας στις μικρομεσαίες επιχειρήσεις. Από την άλλη, η Κυβέρνηση που ιδεολογικά τοποθετείται μεν υπέρ της αυτορρύθμισης των αγορών, μετά από έναν χρόνο στην Κυβέρνηση, φέρνει ένα νομοσχέδιο μάλλον τεχνικό, όπως θα μπορούσα να το χαρακτηρίσω, που αποτελεί ουσιαστικά μια απλή επικαιροποίηση θεμάτων εταιρικής διακυβέρνησης. Και η συζήτηση διεξάγεται για μια χρηματιστηριακή αγορά που έχει χάσει σχεδόν 17 δισεκατομμύρια το πρώτο εξάμηνο του 2020, για μια αγορά που σημείωσε πτώση 3,88% την περασμένη εβδομάδα, παρά το θετικό κλίμα που επικράτησε στις περισσότερες ευρωπαϊκές αγορές, για μια αγορά που είναι η τρίτη χειρότερη στην Ευρώπη και χαρακτηρίζεται από φυγή ξένων κεφαλαίων, αδράνεια εγχώριων επενδυτών και παρουσιάζει, δυστυχώς, σκηνικό κατάρρευσης της συναλλακτικής δραστηριότητας. Και αντί ο στόχος σας να είναι η εισαγωγή πολλών εταιρειών, διατηρείτε ένα συγκεντρωτικό σύστημα που εξυπηρετεί συμφέροντα τραπεζών και λίγων μεγάλων εισηγμένων επιχειρήσεων. Μιλάμε, λοιπόν, για κανόνες εταιρικής διακυβέρνησης εισηγμένων εταιρειών. Πόσες είναι επιτέλους αυτές οι εισηγμένες εταιρείες; Πόσες εταιρείες, κύριε Υπουργέ, έχουν επιλέξει οικειοθελώς να μη διαπραγματεύονται πλέον στο χρηματιστήριο και πόσες δεν έχουν δημοσιοποιήσει τα οικονομικά τους στοιχεία; Θέλουμε να μας απαντήσετε με ειλικρίνεια σε αυτό. Μιλάμε για ένα αναιμικό θεσμικό πλαίσιο που επιτρέπει σε μία εταιρεία να συστήσει θυγατρική οπουδήποτε στον κόσμο, στην οποία βεβαίως χώρα δεν έχει πρόσβαση η Επιτροπή Κεφαλαιαγοράς. Μιλάμε για ένα πλαίσιο που επιτρέπει ενοποίηση ισολογισμών, χωρίς να μπορεί να τους ελέγξει η ίδια η επιτροπή. Μιλάμε για εταιρείες που δήλωναν επί σειρά ετών ταμειακά διαθέσιμα, χωρίς να διανέμουν μέρισμα και χωρίς αυτά τα διαθέσιμα να ελέγχονται. Μιλάμε για διαδικασία που είναι τόσο απλή, αλλά και τόσο σύντομη. Και για να μην μιλάμε γενικώς, η περίπτωση της «FOLLI FOLLIE» ανέδειξε τη θεσμική ανεπάρκεια της Επιτροπής Κεφαλαιαγοράς που δεν μερίμνησε για την αποτελεσματική προστασία των επενδυτών, με συνέπεια να κλονιστεί η αξιοπιστία και της επιτροπής, αλλά και του χρηματιστηρίου. Καταγγελίες, βέβαια, είχαν γίνει χρόνια πριν για πειραγμένους ισολογισμούς, χωρίς να προκαλέσουν κανένα ενδιαφέρον από την τότε διοίκηση της Επιτροπής Κεφαλαιαγοράς. Μήπως ο έλεγχος των στοιχείων έγινε μετά από εντολή της Επιτροπής Κεφαλαιαγοράς; Μήπως έστειλε στοιχεία από το Χονγκ Κονγκ ή μήπως δεν ξέραμε ότι τόσο η Κίνα όσο και το Χονγκ Κονγκ δεν ανταποκρίνονται σε αιτήματα δικαστικών συνδρομών; Όχι, βέβαια. Η εταιρεία που ανέλαβε για λογαριασμό της «FOLLI FOLLIE» να ελέγξει τα οικονομικά στοιχεία, έστειλε ένα πόρισμα στον εισαγγελέα Δραγάτση, η εξονυχιστική δουλειά του οποίου αποκάλυψε πολλές πτυχές της υπόθεσης, οι οποίες θα είχαν μείνει άγνωστες μέχρι σήμερα. Περιπτώσεις, όπως αυτή, αλλά και αρκετές που είδαν το φως της δημοσιότητας κλονίζουν την αξιοπιστία των επενδυτών και αναδεικνύουν τη θεσμική ανεπάρκεια. Ενώ θα έπρεπε τόσο η Επιτροπή Κεφαλαιαγοράς όσο και το ίδιο το χρηματιστήριο να αποτελούν ουσιαστικό αναπτυξιακό μηχανισμό για την επικράτεια, παραμένουν δυστυχώς ένας μηχανισμός για λίγους. Αυτό θα έπρεπε, κυρίες και κύριοι συνάδελφοι, να είναι το αντικείμενο και το περιεχόμενο της συζήτησής μας, η λειτουργία των θεσμικών φορέων κεφαλαιαγοράς και όχι να κάνουμε σαν να μη βλέπουμε και να περιοριζόμαστε στα τεχνικά. Θα ενδιαφερθείτε, λοιπόν, για τα σημαντικά ή θα προτιμήσετε το επίπεδο θωράκισης των επενδυτών να καθορίζεται από κάποιους λίγους χρηματιστές; Και για ποια προστασία επενδυτών μιλάμε, όταν το συνεγγυητικό κεφάλαιο ίσως να μην μπορεί στο μέλλον να καλύψει τις αποζημιώσεις επενδυτών από καταχρηστικές συμπεριφορές χρηματιστών; Θα συνεχίσετε να ανέχεστε στρεβλώσεις μεταξύ συμμετεχόντων, οι οποίες δεν διαμορφώνουν ανταγωνιστικό περιβάλλον σε σχέση με άλλες ευρωπαϊκές χώρες; Τα τελευταία χρόνια, το χρηματιστήριο παρουσιάζει κινητικότητα μόνο στα απόνερα των εξελίξεων, και αυτό ανάλογα με τις συνθήκες. Όταν αυτές είναι ευνοϊκές, καρπώνεται τη θετική επίπτωση των αυξημένων εσόδων και όταν οι συνθήκες δεν είναι ευνοϊκές, δικαιολογεί την ουδέτερη λειτουργία και δεν διαδραματίζει ουσιαστικό ρόλο στην οικονομία, ενώ ελάχιστες από τις εισηγμένες εταιρείες εμφανίζουν κάποιο επενδυτικό νόημα. Αυτή είναι η πραγματικότητα. Όσον αφορά τις φορολογικές διατάξεις, είναι προς τη σωστή κατεύθυνση η χρονική διεύρυνση αποπληρωμής των φορολογικών υποχρεώσεων. Όμως, θα πρέπει να δούμε και τα πραγματικά δεδομένα. Τα βεβαιωμένα έσοδα του 2020 θα φτάσουν τα 7 δισεκατομμύρια ευρώ, τη στιγμή που η ύφεση κυμαίνεται μεταξύ 8% και 10%. [[Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή]] Έχουμε επιδείνωση οικονομικού κλίματος 1%, σύμφωνα με την πρόσφατη μελέτη του ΙΟΒΕ, την ίδια στιγμή που στην Ευρωζώνη παρατηρείται ανάκαμψη 8,2% για τον μήνα Μάιο, μετά την κάμψη Μαρτίου και Απριλίου. Οι ληξιπρόθεσμες οφειλές είναι αυξημένες κατά 545 εκατομμύρια τον Μάρτιο του 2020 σε σχέση με την αντίστοιχη περσινή περίοδο. Έχουμε καθίζηση στο λιανεμπόριο και εσείς μειώνετε τα ενοίκια μόνο σε ορισμένους κλάδους. Είδατε την αντίδραση τόσο της ΕΣΕΕ όσο και του Εμπορικού Συλλόγου Αθηνών που ζητούν την καθολική εφαρμογή της μείωσης ενοικίων σε όλο τον κλάδο του λιανεμπορίου. Και βεβαίως, όσον αφορά στο τέλος επιτηδεύματος, του οποίου την κατάργηση έχετε εξαγγείλει για τους αγρότες, εμείς ως Κίνημα Αλλαγής έχουμε επιμείνει για τη μείωσή του συνολικά για τους επαγγελματίες. Όλα αυτά δημιουργούν ένα ασφυκτικό οικονομικό κλίμα, κυρίες και κύριοι συνάδελφοι, πάνω στο οποίο γίνεται αυτή η συζήτηση. Εμείς, βεβαίως, ως Κίνημα Αλλαγής, έχουμε τοποθετηθεί θετικά επί της αρχής για το εν λόγω νομοσχέδιο. Θεωρούμε, όμως, ότι χρειάζεται ενίσχυση και εκσυγχρονισμός ακόμα περαιτέρω τόσο του πλαισίου της εταιρικής διακυβέρνησης, όσο και των εποπτικών αρχών, για να μπορέσει, επιτέλους, η Κεφαλαιαγορά να διαδραματίσει τον ρόλο που της αναλογεί ως βασική πηγή άντλησης πόρων για την ελληνική επιχειρηματικότητα. Σας ευχαριστώ.
Ευχαριστώ κι εγώ. Ορίστε, κύριε Υπουργέ, έχετε τον λόγο σχετικά με τις ερωτήσεις. Θα ακολουθήσει ο κ. Αμανατίδης εκ μέρους της Νέας Δημοκρατίας.
Λείπει ο εισηγητής του ΣΥΡΙΖΑ, αλλά ήδη του έχω δώσει απαντήσεις. Θα ήθελα να τις δώσω και δημόσια. Στην πρωτολογία μου δε, ουσιαστικά απάντησα σε πρόσθετα ερωτήματα γιατί έμαθα εύλογους προβληματισμούς που είχε εγείρει η Αξιωματική Αντιπολίτευση και γι' αυτό έδωσα συγκεκριμένες απαντήσεις. Απαντώντας σε δύο ερωτήματα, θα έλεγα ότι το διάγραμμα είναι ένα. Ο κανονισμός ισχύει για το τμήμα όπου θα υπάρχει πλήρης κυριότητα της «ΕΛΛΗΝΙΚΟΝ Α.Ε.». Σε ερωτήματα άλλων συναδέλφων γιατί φέραμε νόμο, απαντώ ότι δεν μπορεί να γίνει συμβόλαιο κλασικό, αφού όπως λέει και η ίδια η αιτιολογική - δεν αναφέρομαι σε σας, αλλά σε άλλους συναδέλφους - δεν μπορούν τώρα να ταυτοποιηθούν τα ακίνητα και να εκδοθούν τα απαραίτητα πιστοποιητικά. Σε ό,τι αφορά άλλα ερωτήματα για το τι θα κάνουμε με το πτωχευτικό ή τι θα κάνουμε με το πρόγραμμα - γέφυρα ή τι θα κάνουμε με τη ρευστότητα, έχουμε απαντήσει πολλές φορές. Νομίζω ότι την Παρασκευή με το Κίνημα Αλλαγής έχουμε και μία συνάντηση στη Βουλή. Σας ευχαριστώ.
Ο κ. Αμανατίδης έχει τον λόγο εκ μέρους της Νέας Δημοκρατίας και ακολουθεί ο κ. Αθανάσιος Λιούπης.
Κύριε Πρόεδρε, αγαπητέ κύριε Υπουργέ, αγαπητοί συνάδελφοι, λίγες ημέρες μετά την ψήφιση του νομοσχεδίου για τις μικροπιστώσεις, όπου επετεύχθη μία θαυμαστή θα έλεγα - επιτρέψτε μου την έκφραση - σύγκλιση απόψεων των κομμάτων, το Υπουργείο Οικονομικών φέρνει προς συζήτηση και ψήφιση το νομοσχέδιο για την εταιρική διακυβέρνηση των ανωνύμων εταιρειών που αποσκοπεί στο να εκσυγχρονίσει τη λειτουργία εισηγμένων εταιρειών, να θωρακίσει με όρους διαφάνειας τα συμφέροντα των μετόχων - και ιδιαίτερα των μικρομετόχων - και να καταστήσει το Χρηματιστήριο Αξιών Αθηνών ελκυστικότερο σε θεσμικούς και ξένους επενδυτές. Το παρόν σχέδιο νόμου αποτελεί ένα ακόμα αποφασιστικό βήμα της Κυβέρνησης για την τόνωση της ανάπτυξης και την υποβοήθηση της επιχειρηματικότητας. Με το σχέδιο νόμου, οι ανώνυμες εταιρείες αντιμετωπίζονται σαν ένα σύνθετο και πολυπαραγοντικό σύστημα, το οποίο θα πρέπει να λειτουργεί με διαδικασίες, να τηρούνται τα συμφωνημένα, δηλαδή οι κανόνες και να ελέγχεται αν τηρούνται, να εξασφαλίζεται μία ελάχιστη ποιότητα και επάρκεια, να διακρίνεται για τον καταμερισμό ρόλων με κριτήρια, να λειτουργεί με συμμετοχικές διαδικασίες, να διαθέτει σύστημα εταιρικής διακυβέρνησης, κανονισμό λειτουργίας, σύστημα αυτοελέγχου και άλλες προβλέψεις. Ειδικότερα, στο πρώτο μέρος επικαιροποιείται το νομοθετικό πλαίσιο για την εταιρική διακυβέρνηση των ανωνύμων εταιρειών με εισηγμένες μετοχές ή άλλες κινητές αξίες σε ρυθμιζόμενη αγορά στην Ελλάδα. Παρατηρώ με ιδιαίτερη χαρά ότι για τη χρησιμότητα του παρόντος σχεδίου νόμου υπάρχει απόλυτη συμφωνία, τόσο από τους φορείς που κλήθηκαν να διατυπώσουν τις απόψεις τους όσο και από τους εισηγητές των κομμάτων που ακούστηκαν τις προηγούμενες ημέρες. Βέβαια, δεν είναι τυχαίο. Δύο είναι οι λόγοι που καθιστούν το παρόν σχέδιο νόμου απολύτως αναγκαίο. Πρώτον, ο υφιστάμενος νόμος που χρονολογείται από το 2002 και ρυθμίζει την κεφαλαιαγορά, το Χρηματιστήριο και όλους τους φορείς, κρίνεται πλέον ξεπερασμένος και η ανάγκη εκσυγχρονισμού είναι επιτακτική. Σε σχέση με το θέμα του σημερινού σχεδίου νόμου, έχουν αλλάξει πάρα πολλά στις διεθνείς χρηματαγορές. Νέες τάσεις, νέες πρακτικές, νέα προϊόντα επιβάλλουν αντίστοιχες προσαρμογές εν όψει και της προοπτικής ενοποίησης των ευρωπαϊκών χρηματαγορών. Φρονώ ότι ουδείς αμφισβητεί το γεγονός ότι δεν μπορεί να υπάρξει Ευρωπαϊκή Ένωση Κεφαλαιαγορών, χωρίς ενιαία ευρωπαϊκή εποπτική αρχή, η οποία βέβαια θα διασφαλίζει τη διαφάνεια και την προστασία των επενδυτών. Χρειαζόμαστε μία ανταγωνιστική κεφαλαιαγορά, δηλαδή δυνατότητα άντλησης κεφαλαίων για τις επιχειρήσεις μας και ειδικά για τις μικρομεσαίες επιχειρήσεις, με κανόνες και με όρους διαφάνειας. Δεύτερον, στον απόηχο συναφών σκανδάλων, το παρόν σχέδιο νόμου είναι απαραίτητο για τον επενδυτή, ο οποίος πρέπει να προστατεύεται. Είναι, όμως, απαραίτητο και για το χρηματοπιστωτικό σύστημα που θα πρέπει να εμπνέει εμπιστοσύνη, αξιοπιστία και ασφάλεια. Ειδικότερα, στο άρθρο 3 αναφέρθηκε στην επιτροπή ότι ο όρος της «καταλληλότητας», την οποία εισάγει το νομοσχέδιο, εμπεριέχει μία αοριστία, η οποία μπορεί να δυσχεραίνει τον έλεγχο της συνδρομής των προϋποθέσεων του νόμου. Το Υπουργείο, εισακούοντας αυτήν την άποψη και στο πλαίσιο νομοτεχνικών βελτιώσεων, εξουσιοδοτεί με νέα ρύθμιση την Επιτροπή Κεφαλαιαγοράς να καθορίσει το περιεχόμενο του όρου της «καταλληλότητας» εντός δύο μηνών από τη δημοσίευση του νόμου. Στα θέματα των κυρώσεων ακούστηκε στην επιτροπή ότι η Κυβέρνηση έχει μία τυπολατρική λογική του τιμωρού. Πώς γίνεται η αναγκαία αυστηροποίηση των ποινών να ταυτίζεται με μία τιμωρητική απλή λογική; Πώς, λοιπόν, μπορεί να ταυτίζονται; Είναι ή δεν είναι αναγκαία η αυστηροποίηση; Νομίζω ότι τα σκάνδαλα των τελευταίων ετών δεν αφήνουν περιθώρια για αρνητική απάντηση. Όταν δε, όπως ειπώθηκε, το κίνητρο είναι υψηλό, πρέπει και το αντικίνητρο να είναι ισοβαρές. Το Υπουργείο και στο θέμα αυτό παίρνει τα κατάλληλα μέτρα, μέσα από μία νομοτεχνική ρύθμιση. Συνεχίζοντας, να πω ότι ρυθμίζονται τα θέματα που αφορούν την οργάνωση, διοίκηση και λειτουργία της Επιτροπής Κεφαλαιαγοράς. Η Επιτροπή Κεφαλαιαγοράς, δηλαδή ο επόπτης του χρηματιστηρίου, είναι κομβικής σημασίας και υπάρχει σαφής και εκφρασμένη πολιτική βούληση της Κυβέρνησης να την ενισχύσει όσο το δυνατόν περισσότερο. Πολύ σημαντική είναι η παρέμβαση ότι η Κυβέρνηση πρότεινε μία οιονεί θεσμική καινοτομία που αφορά την ενίσχυση της Επιτροπής Κεφαλαιαγοράς με τη συμμετοχή στο Διοικητικό Συμβούλιο του Προέδρου των ΕΛΤΕ, δηλαδή των ορκωτών λογιστών. Αναφέρθηκε επίσης και στην επιτροπή ότι με το παρόν σχέδιο νόμου το Υπουργείο δεν δίνει τα απαραίτητα κίνητρα. Πράγματι, έτσι είναι. Ειπώθηκε και από τον κύριο Υπουργό. Γι' αυτό υποδέχτηκα με μεγάλη ικανοποίηση τη δήλωση του κ. Ζαββού ότι αυτήν την περίοδο μία ειδική επιτροπή που αποτελείται από όλους τους φορείς της κεφαλαιαγοράς ετοιμάζει συγκεκριμένες προτάσεις, ώστε να υπάρξουν εκείνα τα κίνητρα που θα δώσουν, αφ' ενός, την αναγκαία ανταγωνιστικότητα στην κεφαλαιαγορά και, αφ' ετέρου, την εξωστρέφεια. Κλείνοντας, επιτρέψτε μου στο τέταρτο μέρος να αναφερθώ σε μερικές ρυθμίσεις που δεν ακούστηκαν πολύ. Αυτές είναι ότι ρυθμίζονται σε οκτώ δόσεις ο φόρος εισοδήματος νομικών προσώπων και οντοτήτων για το φορολογικό έτος 2019, παρέχεται κίνητρο για την εφάπαξ καταβολή -2% και, επίσης, αυξάνονται οι δόσεις του ΕΝΦΙΑ. Υπό το πρίσμα αυτών των παρεμβάσεων, κλείνοντας, στηρίζω το παρόν σχέδιο νόμου τόσο για τις καινοτομίες τις οποίες εισάγει όσο και για την αναγκαιότητα η οποία υπάρχει στο τραπεζικό σύστημα να βελτιώνεται συνεχώς, ακολουθώντας τα μηνύματα των καιρών και τις τάσεις της πανευρωπαϊκής αγοράς. Σας ευχαριστώ.
Ευχαριστώ κι εγώ. Τον λόγο έχει ο κ. Λιούπης από τη Νέα Δημοκρατία και ακολουθεί ο κ. Δημοσχάκης.
Κύριε Πρόεδρε, κύριοι Υπουργοί, κυρίες και κύριοι συνάδελφοι, σε μία διεθνή οικονομική συγκυρία όπως αυτή που διανύουμε, όπου κυριαρχεί η ανασφάλεια και η αβεβαιότητα, ήταν απολύτως επιβεβλημένη η επικαιροποίηση του νομικού πλαισίου λειτουργίας των εισηγμένων εταιρειών, ώστε να υπάρχει αυστηρός έλεγχος και διασφάλιση της νομιμότητας. Το πρώτο μέρος του σημερινού νομοσχεδίου ρυθμίζει τους κανόνες εταιρικής διακυβέρνησης των ανωνύμων εταιρειών οι οποίες διαθέτουν μετοχές εισηγμένες στη ρυθμιζόμενη αγορά. Ορίζεται υποχρέωση της εταιρείας να διαθέτει πολιτική καταλληλότητος για τα μέλη του διοικητικού συμβουλίου της, ώστε να ρυθμίζονται κατ' ελάχιστον οι προϋποθέσεις στην επιλογή των προσώπων αυτών και τα γενικά χαρακτηριστικά που τα καθιστούν κατάλληλα. Σημαντική σε αυτό το σημείο η εκπροσώπηση και των δύο φύλων τουλάχιστον κατά το ένα τέταρτο του συνολικού αριθμού των μελών του διοικητικού συμβουλίου, σε μία προφανή προσπάθεια να ενισχυθεί ο ρόλος των γυναικών, οι οποίες επιλέγονται σημαντικά λιγότερο σε σχέση με τους άνδρες. Τα σημερινά ποσοστά είναι πολύ απογοητευτικά και η ρύθμιση που εισάγεται, επιδιώκει να περιορίσει τον αποκλεισμό των γυναικών από τις θέσεις αυτές. Εξίσου αξιόλογη είναι η διάταξη που υποχρεώνει να υπάρχει πολυμορφία στην επιλογή των μελών του διοικητικού συμβουλίου. Η εταιρεία υποχρεούται στη σύσταση δύο νέων επιτροπών: της Επιτροπής Αποδοχών και της Επιτροπής Υποψηφιοτήτων, οι οποίες εισηγούνται στο διοικητικό συμβούλιο για τα θέματα αρμοδιότητάς τους, στοχεύοντας στην άμβλυνση των διαφωνιών σε αυτά τα εσωτερικά ζητήματα. Μία από τις βασικές υποχρεώσεις των εταιρειών αυτής της μορφής είναι να διαθέτουν επαρκές σύστημα εσωτερικού ελέγχου και αντίστοιχη μονάδα εσωτερικού ελέγχου που είναι ανεξάρτητη και επιφορτισμένη με την παρακολούθηση των διαδικασιών και την τήρηση του κανονισμού λειτουργίας. Το νομοσχέδιο περιλαμβάνει ειδικό κεφάλαιο για την ενημέρωση των επενδυτών. Η μονάδα εξυπηρέτησης μετόχων είναι υπεύθυνη για την ισότιμη πληροφόρηση όλων των μετόχων για όλα τα θέματα και για τα νόμιμα δικαιώματά τους. Η μονάδα εταιρικών ανακοινώσεων αναλαμβάνει την ενημέρωση μετόχων και κοινού για την ισχύουσα νομοθεσία. Φυσικά περιλαμβάνεται και ρύθμιση για τις κυρώσεις που επιβάλλονται σε περίπτωση παραβίασης των διατάξεων εταιρικής διακυβέρνησης. Ανατίθεται στην Επιτροπή Κεφαλαιαγοράς η ευθύνη για την εξειδίκευση του συστήματος επιβολής των κυρώσεων αυτών. Αυξάνεται έως το ύψος του 1 εκατομμυρίου ευρώ το χρηματικό πρόστιμο που επιβάλλεται στους ορκωτούς λογιστές σε περίπτωση που παραβιάζουν τη νομοθεσία κατά την άσκηση των καθηκόντων τους, στοχεύοντας σε ένα πιο δίκαιο και πιο αποτελεσματικό σύστημα ποινών, με βάση την αρχή της αναλογικότητας. Είναι καθοριστικής σημασίας η αποτροπή τέτοιων φαινομένων αναξιόπιστων ελεγκτικών εκθέσεων που παραπλανούν τους επενδυτές. Σε αυτό το πλαίσιο ενισχύεται η Επιτροπή Κεφαλαιαγοράς με αύξηση του αριθμού των υπαλλήλων που μπορεί να προσλάβει, ώστε να ανταποκρίνεται αποτελεσματικά στον καίριο εποπτικό της ρόλο. Στο τέταρτο μέρος του νομοσχεδίου υπάρχουν ρυθμίσεις φορολογικής νομοθεσίας. Προβλέπεται έκπτωση με την εφάπαξ καταβολή του φόρου στα φυσικά πρόσωπα, όπως και διευκόλυνση αυξάνοντας τις δόσεις αποπληρωμής του ΕΝΦΙΑ από πέντε σε έξι. Οι εισηγμένες εταιρείες υπακούουν έτσι κι αλλιώς σε πιο αυστηρούς κανόνες αναφορικά με τη διακυβέρνησή τους και τη δράση τους. Ωστόσο ήταν αναγκαίος ο εκσυγχρονισμός του πλαισίου λειτουργίας τους για την ενίσχυση της διαφάνειας και τη βέλτιστη πρόσβαση των μετόχων - και δη των μικρομετόχων - σε όλες πληροφορίες. Η διασφάλιση της τήρησης της νομιμότητας είναι προς όφελος όχι μόνο της κάθε επιχείρησης και των επενδυτών της, αλλά και όλου του χρηματιστηριακού συστήματος, που έχει απόλυτη ανάγκη από εχέγγυα διαφάνειας, προκειμένου να ανακτήσει την αξιοπιστία του και να έχει προοπτικές εξέλιξης. Η προσέλκυση επενδύσεων προϋποθέτει ένα σταθερό, σύγχρονο και ασφαλές νομικό πλαίσιο ελέγχου, που εξασφαλίζει την εύρυθμη λειτουργία της ελληνικής κεφαλαιαγοράς. Όλα αυτά επιτυγχάνονται με το σημερινό νομοσχέδιο. Γι' αυτό εξάλλου υπάρχει τόσο ευρεία συναίνεση προς τις νέες διατάξεις. Απομένει η εφαρμογή των νέων ρυθμίσεων να αποδώσει τα αναμενόμενα αποτελέσματα και να δώσει νέα πνοή στις εισηγμένες εταιρείες και στο ελληνικό χρηματιστηριακό σύστημα. Σας ευχαριστώ πολύ.
Ευχαριστώ και εγώ.
Κύριε Πρόεδρε, θα ήθελα τον λόγο.
Ορίστε, κύριε Βεσυρόπουλε.
Κύριε Πρόεδρε, θα ήθελα να καταθέσω μία νομοτεχνική βελτίωση για το άρθρο 1 της τροπολογίας, το οποίο θα αναπτύξω στην ομιλία μου σε λίγο.
Παρακαλώ να φωτοτυπηθεί και να διανεμηθεί στους συναδέλφους η νομοτεχνική βελτίωση. Τον λόγο έχει ο κ. Δημοσχάκης από τη Νέα Δημοκρατία και ακολουθούν ή η κ. Παπανάτσιου ή ο κ. Καββαδάς. Κύριε Δημοσχάκη, έχετε τον λόγο.
Ευχαριστώ πολύ, κύριε Πρόεδρε. Κυρίες και κύριοι συνάδελφοι, το υπό συζήτηση σχέδιο νόμου του Υπουργείου Οικονομικών προωθεί καίριες διαρθρωτικές αλλαγές και μεταρρυθμίσεις. Στόχος είναι η διευκόλυνση των επενδύσεων και η ενίσχυση της παραγωγικότητας και της ανταγωνιστικότητας της ελληνικής οικονομίας. Ο εισηγητής της Νέας Δημοκρατίας και οι αρμόδιοι Υπουργοί εξάντλησαν το θέμα. Εγώ θα αναφερθώ σε δύο ζητήματα που προωθούν την ανάπτυξη και ενισχύουν την επιχειρηματικότητα στον Έβρο και στη Θράκη και αποτελούν καλές ειδήσεις για την πατρίδα μου, η οποία φέτος γιορτάζει τα εκατοστά γενέθλια από την απελευθέρωσή μας. Προβλέπονται διατάξεις με τις οποίες αίρονται σημαντικά εμπόδια, τα οποία καθυστερούσαν την αξιοποίηση καίριων περιφερειακών λιμανιών της χώρας, όπως αυτή του λιμένα της Αλεξανδρούπολης. Διευθετείται το ζήτημα της απαλλοτρίωσης 195 στρεμμάτων εντός της χερσαίας ζώνης του τοπικού λιμένα, καθώς και η ζώνη της ΓΑΙΑ ΟΣΕ. Σε ό,τι αφορά τη στρεμματική αποζημίωση, κύριοι Υπουργοί, στο καλό υπάρχει το καλύτερο και στο καλύτερο το άριστο. Μία δεύτερη ματιά θα ήταν χρήσιμη και μάλιστα την ώρα που το επιδιώκουν και το ζητούν φωναχτά οι ιδιοκτήτες. Με ικανοποίησε ο κύριος Υπουργός Οικονομικών, ο οποίος είχε μία πρωτοποριακή ιδέα, και πιστεύω ότι θα βρεθεί ο κοινός τόπος. Θερμές ευχαριστίες, κύριε Υπουργέ, από όλους τους εκπροσώπους του επιχειρηματικού κόσμου, αλλά και από τους εργαζόμενους στις επιχειρήσεις τους. Μάλιστα αυτά τα ευχαριστήρια αφορούν την τροπολογία που τακτοποιεί τις εκκρεμείς οικονομικές αξιώσεις των επιχειρήσεων σε σχέση με την επιδότηση του μισθολογικού κόστους 12%. Σας μεταφέρω την ευγνωμοσύνη και την αναγνώριση της κυβερνητικής συνέπειας. Υπενθυμίζω ότι η επιδότηση εργασίας 12% των επιχειρήσεων της Θράκης ήταν μία ενίσχυση θεσμοθετημένη από το 1976, όπως εξελίχθηκε διαχρονικά από όλες τις κυβερνήσεις, πλην αυτών που ευτυχώς απήλθαν. Ωστόσο έπαψε να καταβάλλεται, έστω και καθυστερημένα, στις επιχειρήσεις της περιοχής το πρώτο εξάμηνο του 2015. Οι επιχειρήσεις εν τοις πράγμασι δήλωναν την εν λόγω ενίσχυση στους ισολογισμούς τους, κατέβαλαν τον φόρο και εισέπρατταν σε ένα εύλογο βάθος χρόνου τα αναλογούντα ποσά χωρίς ποτέ να συμπληρωθεί η πενταετία παραγραφής των χρωστούμενων του κράτους προς τα φυσικά πρόσωπα και όχι μόνο. Ωστόσο, παρ' όλες τις καθυστερήσεις αυτές το κράτος καταστεί υπερήμερο στην καταβολή των οφειλομένων με ευθύνη μόνο της κυβέρνησης ΣΥΡΙΖΑ. Ακολούθησε η αναιρεθείσα από την Κομισιόν τοποθέτηση του αρμόδιου Υπουργού κ. Σταθάκη ότι η συγκεκριμένη ενίσχυση αντίκειται στο Ευρωπαϊκό Δίκαιο. Οι επιχειρήσεις κατέφυγαν σε κοστοβόρα ένδικα μέσα, υπέστησαν μεγάλη ταλαιπωρία και χαρακτηρίζεται δικαιολογημένος ο θυμός προς το κράτος. Σήμερα αυτή η αδικία αποκαθίσταται. Η σημερινή Κυβέρνηση άκουγε την ηχηρή καμπάνα μέσω του κοινοβουλευτικού ελέγχου που ασκούσα επί τεσσεράμισι χρόνια ως μόνος αντιπολιτευόμενος Θρακιώτης Βουλευτής. Το έφτασα το θέμα στο Ευρωπαϊκό Κοινοβούλιο μέσω της Ευρωβουλευτού Μαρίας Σπυράκη. Σήμερα αντιμετωπίζεται οριστικά το ζήτημα των ανεξόφλητων οικονομικών αξιώσεων των δικαιούχων για το διάστημα 2010-2015. Τα οφειλόμενα συμψηφίζονται με υφιστάμενες και μελλοντικές απαιτήσεις του δημοσίου, όπως είναι φόροι, ασφαλιστικές εισφορές και άλλα. Πρόκειται για μια μεγάλη δικαίωση όλων των συντονισμένων προσπαθειών που ακολούθησαν τελευταία μέχρι και σήμερα. Δίνεται ανάσα ζωής στις επιχειρήσεις της περιοχής, ενώ ταυτόχρονα αποκαθίσταται το αίσθημα της εμπιστοσύνης των επιχειρηματιών και των εργαζομένων έναντι του κράτους. Με τη συγκεκριμένη τροπολογία, αλλά και με την πρόσφατη πρόταση του Πρωθυπουργού περί συγκρότησης διακομματικής επιτροπής για την ανάπτυξη της Θράκης, αποδεικνύεται εμπράκτως το ενδιαφέρον της Κυβέρνησης για την εθνικά ευαίσθητη περιοχή της Θράκης. Αξιότιμε κύριε Υπουργέ, η σχετική διευκρινιστική ΚΥΑ η οποία θα εκδοθεί και θα εξειδικεύσει τα διαδικαστικά θέματα, θα πρέπει να προβλέπει ρυθμίσεις και για κάποιες κατηγορίες επιχειρήσεων. Στο διάστημα που μεσολάβησε πολλές επιχειρήσεις έκλεισαν, κήρυξαν πτώχευση ή μετέφεραν την έδρα τους σε φορολογικούς παραδείσους γειτονικών χωρών. Οι ενέργειες αυτές προέκυψαν είτε λόγω οικονομικής κρίσης είτε και από ανάγκη επιβίωσης. Αν καθίσταται δυνατό να σωθεί έστω και μία επιχείρηση από αυτές μέσω συμψηφισμού οφειλών, είναι σημαντικό να γίνει. Κυρίες και κύριοι, το χρηματοδοτικό εργαλείο της επιδότησης του μισθολογικού κόστους πλέον καταργείται επίσημα. Η Θράκη αναμένει ισοδύναμα αναπτυξιακά μέτρα τα οποία θα ενισχύσουν την επιχειρηματικότητα στην περιοχή μας, πάντα σε αρμονία με το πνεύμα του Ευρωπαϊκού Δικαίου και πνεύματος το οποίο ενθαρρύνει και ενισχύει μέτρα οικονομικής και κοινωνικής σύγκλισης μειονεκτικών περιοχών με τις λοιπές περιφέρειες της Ευρωπαϊκής Ένωσης. Η Κυβέρνηση της Νέας Δημοκρατίας με επικεφαλής τον Πρωθυπουργό μας Κυριάκο Μητσοτάκη σκύβει πάνω από τη Θράκη και τον Έβρο με στοργή, όπως μας αναλογεί. Η μεταναστευτική κρίση αλλά και η ευθυκρισία του Πρωθυπουργού έχουν δρομολογήσει νέες εξελίξεις για τον τόπο μας. Τα πρώτα βήματα γίνονται ήδη και αναμένονται οι εργασίες και τα πορίσματα που θα προκύψουν από την διακομματική επιτροπή για την ανάπτυξη της Θράκης με χαρά αλλά και με αγωνία. Η θωρακισμένη με κάθε τρόπο Θράκη σημαίνει ισχυρή Ελλάδα. Σας ευχαριστώ για την προσοχή σας.
Ευχαριστώ, κύριε Δημοσχάκη. Τον λόγο έχει η κ. Παπανάτσιου από τον Συνασπισμό Ριζοσπαστικής Αριστεράς. Μετά ακολουθούν ο κ. Καββαδάς και ο Υφυπουργός Οικονομικών κ. Βεσυρόπουλος.
Ευχαριστώ, κύριε Πρόεδρε. Κύριοι συνάδελφοι, κύριε Υπουργέ, το νομοσχέδιο έρχεται σε μια δύσκολη στιγμή για την ελληνική οικονομία, σε μια περίοδο που η αγορά δεν μπορεί να πετύχει αυτό που ο νεοφιλελευθερισμός διατείνεται, την αυτορρύθμιση. Η πανδημία απέδειξε ότι πρέπει να συζητήσουμε τι κράτος θέλουμε. Υπάρχει αναγκαιότητα για ένα ισχυρό κράτος που θα ελέγχει και θα παρεμβαίνει ή το θέλουμε απλό διασώστη ύστατης καταφυγής για τις αστοχίες της αγοράς; Πρέπει κατά τη γνώμη μας να λαμβάνονται όλα τα αναγκαία μέτρα ώστε οι επιχειρήσεις να μην δρουν ανεξέλεγκτα. Σε αυτή τη βάση, κατανοούμε αυτή την πλευρά του νομοσχεδίου. Είναι ένα θέμα που είχε απασχολήσει και τη δική μας κυβέρνηση. Βέβαια το αν θα λειτουργήσει το πλαίσιο που θέτει το νομοσχέδιο, θα φανεί στην πράξη. Κρατάμε επιφυλάξεις. Ακούσαμε και τους φορείς να τοποθετούνται υπέρ της ρύθμισης των θεμάτων της εταιρικής διακυβέρνησης με μη αναγκαστικού δικαίου πράξεις. Θα ήθελα να σταθώ στη δυνατότητα καταβολής του φόρου εισοδήματος φορολογικού έτους 2019 σε παραπάνω μηνιαίες δόσεις, αλλά και του ΕΝΦΙΑ έτους 2020 επίσης. Πρόκειται για περιορισμένη διευκόλυνση, μιας και δίνεται μια παράταση καταβολής του φόρου εισοδήματος για μόλις δύο μήνες και αντίστοιχα του ΕΝΦΙΑ για μόλις μία δόση. Κάθε διευκόλυνση προς τους πολίτες βέβαια είναι καλοδεχούμενη από εμάς. Κύριε Υπουργέ, έχετε επιλέξει την περιοριστική πολιτική, όσον αφορά την ενίσχυση επιχειρήσεων και εργαζομένων. Από την αρχή της πανδημίας σάς τονίζουμε την ανάγκη εμπροσθοβαρών μέτρων. Απαξιώνετε τις προτάσεις μας και επιλέγετε να προχωρήσετε με αναστολές και παρατάσεις. Πώς προσδοκάτε ότι θα μπορέσουν οι πολίτες να ανταπεξέλθουν στις μηνιαίες υποχρεώσεις τους μετά την άρση των περιοριστικών μέτρων; Ακούσαμε τον κύριο Πρωθυπουργό να εξαγγέλλει νέα μέτρα ενίσχυσης. Επαναλαμβάνω, κάθε στήριξη των πολιτών μάς βρίσκει σύμφωνους, αλλά ορισμένα σημεία από τις εξαγγελίες πρέπει να συζητηθούν. Ειδικά για το μέτρο προκαταβολής φόρου, πρέπει να σημειώσουμε ότι υπάρχει ήδη ρύθμιση: άρθρο 70 και 71 του ΦΠΑ - το γνωρίζετε πολύ καλά, κύριε Υπουργέ - που προβλέπει τη μείωσή της σε περίπτωση που παρουσιαστεί μειωμένος τζίρος άνω του 25%. Αυτό σημαίνει ότι αν το μέτρο δεν είναι μόνιμο και οριζόντιο, απλά μεταθέτει το πρόβλημα της ρευστότητας για τα επόμενα έτη. Μετατρέπει δηλαδή την προκαταβολή φόρου σε επιστρεπτέα, όπως άλλωστε το συνηθίζετε. Οι ωφελούμενοι του φετινού μέτρου που θα παρουσιάσουν κέρδη στις επόμενες χρήσεις θα κληθούν να πληρώσουν προκαταβολή στο 100%. Περιμένουμε το νομοσχέδιο που θα μας μας φέρετε για να δούμε πώς ακριβώς θα το θέσετε. Ο κύκλος της ελληνικής οικονομίας που ξεκινά από την κατανάλωση των νοικοκυριών και επιφέρει κίνηση στην αγορά και άνοδο στον τζίρο των επιχειρήσεων έχει διαρραγεί από την περιοριστική οικονομική πολιτική σας. Πρέπει να μας απαντήσετε. Πώς περιμένετε ότι θα ανταπεξέλθουν οι πολίτες στις οφειλές τους που σιγά σιγά γίνονται απαιτητές από τα δημόσια ταμεία; Τι σχεδιάζει η Κυβέρνηση έτσι ώστε να προστατέψει επαγγελματίες και εργαζόμενους τους οικονομικά δύσκολους μήνες που έρχονται, με βάση ότι θα δημιουργηθούν και νέες οφειλές μετά την άρση των περιορισμών; Τολμώ να πω ότι σπασμωδικές κινήσεις χαρακτηρίζουν την πολιτική σας. Φέρατε προς ψήφιση μια τροπολογία, για παράδειγμα τη σημερινή. Ας δούμε τι προβλέπεται σε αυτή. Δίνετε τη δυνατότητα παραχώρησης διπλάσιου χώρου εντός της ζώνης λιμένα στα καταστήματα υγειονομικού ενδιαφέροντος, ώστε να αναπτύξουν περισσότερα τραπεζοκαθίσματα μέχρι την 31η Οκτωβρίου του 2020. Μα, χωρίς στήριξη των πολιτών και άμεση ρευστότητα, ποιος πιστεύετε ότι θα γεμίσει τα τραπεζοκαθίσματα; Δεν ζείτε σε αυτή τη χώρα; Νομίζετε ότι η κατάσταση αντιμετωπίζεται με χωροταξικές διατάξεις; Δεν ξεχνάτε βέβαια να μετατρέψετε για άλλη μια φορά την κρίση σε ευκαιρία. Προχωράτε σε μερική αντικατάσταση διάταξης στο άρθρο 14 του νόμου περί αιγιαλού της κυβέρνησης ΣΥΡΙΖΑ, στο οποίο προβλεπόταν η δυνατότητα έγκρισης έργων τοποθέτησης αγωγών και καλωδίων για πολύ συγκεκριμένους σκοπούς, συνυφασμένους με τη χρήση του αιγιαλού, όπως έργα ναυταθλητικών σωματείων, έργα για κοινωφελείς σκοπούς ή προστασίας του περιβάλλοντος ή έργα υδατοκαλλιεργειών. Ρητά και συνειδητά εξαιρούσαμε τους τουριστικούς σκοπούς ώστε να μην υπόκειται το δημόσιο αυτό αγαθό σε υπερεκμετάλλευση. Έρχεστε λοιπόν σήμερα να παραχωρήσετε αυτή τη δυνατότητα σε ξενοδοχειακά καταλύματα. Πού στοχεύουν τέτοιες ρυθμίσεις; Με αφορμή την πανδημία τροποποιείτε διατάξεις που προστάτευαν τον αιγιαλό και καθιστούν μόνιμη την αλλοίωσή του. Προχωράτε βέβαια και σε ρυθμίσεις σχετικές με τους οργανισμούς λιμένων. Επιχειρείτε να ρυθμίσετε τη χρήση των ακινήτων της ΓΑΙΑΟΣΕ που βρίσκεται στη χερσαία ζώνη λιμένα, επίβλεψη της οποίας έχει ο εκάστοτε οργανισμός λιμένα. Τι κάνετε λοιπόν; Παραχωρείτε τα ακίνητα αυτά στον εκάστοτε οργανισμό λιμένα, ορίζοντας ότι θα πρέπει να καταβάλλει ένα πενιχρό, όπως το οριοθετείτε, αντίτιμο στον ΟΣΕ. Και γιατί; Για να ικανοποιήσετε τους ιδιώτες. Όχι βέβαια για την αξιοποίηση των λιμανιών, όπως θα έκανε η κυβέρνηση του ΣΥΡΙΖΑ, όπως κατέθεσε ο κ. Σταϊκούρας πριν. Και επειδή ο Βόλος αποτελεί ένα από τα δύο σημαντικότερα λιμάνια που στοχεύετε να εκμεταλλευτείτε κατ' αυτόν τον τρόπο, δηλαδή την πώληση, θα πρέπει να σας πω ότι βρίσκεται σε εξέλιξη η μελέτη του Πανεπιστημίου Θεσσαλίας σε συνεργασία με τη ΓΑΙΑΟΣΕ και τον ΟΛΒ η οποία στοχεύει στην ανάπτυξη όλων των νομών της Περιφέρειας Θεσσαλίας. [[Στο σημείο αυτό κτυπάει το κουδούνι λήξεως του χρόνου ομιλίας της κυρίας Βουλευτού]] Ολοκληρώνω, κύριε Πρόεδρε, με την ανοχή σας.
Μην στεναχωριέστε.
Σας ευχαριστώ πολύ. Δίνει τη δυνατότητα ανάπτυξης μέσω της αξιοποίησης συνδυασμένων μεταφορών που την παρέχει η συγκεκριμένη γεωγραφική περιοχή καθώς συνδυάζει αεροδρόμιο, τρένο, λιμάνι και οδικό δίκτυο. Πώς θα επιτευχθεί, κύριοι συνάδελφοι, οι ανάπτυξη της ευρύτερης περιοχής, αλλά και της ίδιας της πόλης του Βόλου, αν η αποκλειστική εκμετάλλευσή του δοθεί σε ιδιώτη; Ποια αδήριτη ανάγκη του ιδιώτη θεωρείτε ότι θα συντελέσει στην αξιοποίηση του λιμανιού προς όφελος της πόλης, πόσο μάλλον και σε συνδυασμό με τις λοιπές δυνατότητες της περιφέρειας προς όφελος της Θεσσαλίας; Μην γελιόμαστε, κύριοι συνάδελφοι, δεν σας ενδιαφέρει η ανάπτυξη με όρους κοινωνίας, αλλά η εμπορευματοποίηση των πάντων προς όφελος των λίγων και ισχυρών. Σας ευχαριστώ.
Και εμείς ευχαριστούμε, κυρία Παπανάτσιου. Και από τον ΣΥΡΙΖΑ στη Νέα Δημοκρατία, θα πάμε στον κ. Αθανάσιο Καββαδά από την όμορφη Λευκάδα, που πας και με αυτοκίνητο.
Είναι προσβάσιμη. Ευχαριστώ, κύριε Πρόεδρε, και για την αναφορά σας για τη Λευκάδα για άλλη μια φορά.
Παρακαλώ.
Και όχι μόνο είναι προσβάσιμο νησί η Λευκάδα, αλλά έχει τις καλύτερες και τις πιο όμορφες παραλίες στον κόσμο, όχι στην Ελλάδα, Πόρτο Κατσίκι, Εγκρεμνοί, Γιαλός, το Κάθισμα.
Η Ελλάδα είναι το πιο ωραίο οικόπεδο του πλανήτη.
Το Πόρτο Κατσίκι είναι από τις δέκα καλύτερες παραλίες στον κόσμο. Κύριοι Υπουργοί, κυρίες και κύριοι συνάδελφοι, η κεφαλαιαγορά και το χρηματιστήριο αποτελούν μοχλό οικονομικής ανάπτυξης. Προϋπόθεση, όμως, είναι η δημιουργία ενός πλαισίου διαφάνειας και εμπιστοσύνης για τη λειτουργία τους. Άλλωστε όλοι θυμόμαστε τι έγινε πριν από είκοσι ακριβώς χρόνια στο ελληνικό Χρηματιστήριο και πόσο στοίχισε στους Έλληνες μικροεπενδυτές. Με το παρόν νομοσχέδιο διαμορφώνεται ένα πλαίσιο διαφάνειας στη λειτουργία των εταιρειών προσαρμοσμένο στα βέλτιστα ευρωπαϊκά πρότυπα. Οι στόχοι αυτής της προσπάθειας επικεντρώνονται πρώτον, στη δημιουργία ενός ολοκληρωμένου πλαισίου προστασίας και κατοχύρωσης των δικαιωμάτων των μετόχων και επενδυτών. Δεύτερον, στην κυριαρχία κανόνων διαφάνειας στην εταιρική διακυβέρνηση. Τρίτον, στην ενίσχυση του ελεγκτικού και εποπτικού ρόλου της Επιτροπής Κεφαλαιαγοράς. Προβλέπεται μάλιστα ότι στο διοικητικό της συμβούλιο θα μετέχει και εκπρόσωπος της Επιτροπής Λογιστικής Τυποποίησης και Ελέγχων. Και τέταρτον, η διευκόλυνση της σύστασης ευέλικτων μορφών οργανισμών εναλλακτικών επενδύσεων που αποτελούν το όχημα για να ενισχυθούν επενδύσεις σε start up επιχειρήσεις. Επίσης, καθορίζονται συγκεκριμένες υποχρεώσεις ενημέρωσης από κάθε εταιρεία προς τους μετόχους και το επενδυτικό κοινό. Οι εισηγμένες εταιρείες θα πρέπει να διαθέτουν πολιτική καταλληλόλητας των μελών του διοικητικού τους συμβουλίου. Στο επίπεδο της διαφάνειας και των ελέγχων ενισχύεται η στενή συνεργασία ανάμεσα στην Επιτροπή Κεφαλαιαγοράς και την Επιτροπή Λογιστικής Τυποποίησης και Ελέγχων, προκειμένου να υπάρχουν νέοι και ευέλικτοι μηχανισμοί ανταλλαγής πληροφοριών. Παράλληλα προβλέπονται αυστηρές κυρώσεις σε περίπτωση παραβάσεων ή έκνομων ενεργειών από εισηγμένες εταιρείες. Μέσα από το νομοσχέδιο που συζητάμε σήμερα διαμορφώνεται ένα νέο πλαίσιο διαφάνειας, αλλά και πίστης στο ελληνικό χρηματιστήριο που αποτελεί αναγκαία συνθήκη για την προσέλκυση επενδύσεων. Κυρίως, όμως, διαμορφώνεται ένα πλαίσιο εταιρικής διακυβέρνησης που διαμορφώνει τις προϋποθέσεις για την ανάπτυξη της υγιούς επιχειρηματικότητας. Κυρίες και κύριοι συνάδελφοι, είναι δεδομένο ότι οι επιπτώσεις της πανδημίας αγγίζουν όλο το φάσμα της οικονομικής δραστηριότητας, το σύνολο της κοινωνίας. Υπάρχει διαπιστωμένη αδυναμία των πολιτών να ανταποκριθούν στις υποχρεώσεις τους. Πέρα από το καθολικό αίτημα για την πρόσβαση σε πηγές ρευστότητας σημαντικό κομμάτι αποτελούν και οι φορολογικές διευκολύνσεις. Με ιδιαίτερη ικανοποίηση άκουσαν όλοι τις εξαγγελίες του Πρωθυπουργού για την κατάργηση της προκαταβολής φόρου για τις εποχικές επιχειρήσεις που δραστηριοποιούνται στον τομέα του τουρισμού, που είναι ο τομέας με τη μεγαλύτερη έκθεση στις επιπτώσεις από την κρίση. Το ίδιο ισχύει και για την απαλλαγή των συγκεκριμένων επιχειρήσεων από την υποχρέωση καταβολής εργοδοτικών εισφορών για το τρίμηνο Ιούλιος - Αύγουστος - Σεπτέμβριος. Ο τρίτος γύρος της επιστρεπτέας προκαταβολής που εξήγγειλε ο Πρωθυπουργός έρχεται για να στηρίξει τις εποχικές επιχειρήσεις που δραστηριοποιούνται στον τουρισμό αφού προβλέπει την ένταξη ατομικών επιχειρήσεων που δεν διαθέτουν εργαζόμενο, αλλά ούτε και ταμειακή μηχανή. Προφανώς και είναι θετικές οι διατάξεις που περιέχονται στο άρθρο 83 του νομοσχεδίου σύμφωνα με τις οποίες αυξάνεται ο αριθμός των δόσεων για την εξόφληση των φορολογικών υποχρεώσεων φυσικών και νομικών προσώπων. Με το νέο πλαίσιο η καταβολή θα γίνει σε οκτώ μηνιαίες δόσεις αντί των τριών διμηνιαίων που προβλεπόταν μέχρι σήμερα. Αυξάνεται επίσης ο αριθμός των δόσεων για την εξόφληση του ΕΝΦΙΑ σε έξι μηνιαίες δόσεις αντί για πέντε που ίσχυε μέχρι σήμερα. Θα ήθελα όμως, κύριε Υφυπουργέ, να σας θέσω ακόμα ένα ζήτημα που δημιουργήθηκε λόγω της πανδημίας στους λογιστές και στους φοροτεχνικούς, οι οποίοι δεν μπορούν να ανταποκριθούν στον όγκο της δουλειάς που έχει συσσωρευτεί και οφείλεται στην κρίση της πανδημίας. Όταν εκκρεμεί υποβολή δυόμισι εκατομμυρίων φορολογικών δηλώσεων είναι αδύνατο να υποβάλλονται καθημερινά εκατόν σαράντα χιλιάδες δηλώσεις μέχρι τις 29 Ιουλίου, που είναι η καταληκτική ημερομηνία. Παράλληλα μέχρι 31 Ιουλίου πρέπει να έχουν συνδεθεί οι ταμειακές μηχανές όλων των επιχειρήσεων με το TAXISNET διαδικασία που επίσης γίνεται από λογιστές. Πιστεύω ότι το Υπουργείο Οικονομικών γνωρίζει τα προβλήματα και θα δώσει μια μικρή ακόμη παράταση. [[Στο σημείο αυτό την Προεδρική Έδρα καταλαμβάνει ο Δ΄ Αντιπρόεδρος της Βουλής κ. ΔΗΜΗΤΡΙΟΣ ΒΙΤΣΑΣ]] Τέλος θέλω να αναφερθώ σε μία πολύ θετική τροπολογία του Υπουργείου Ναυτιλίας σχετικά με την ανάπτυξη τραπεζοκαθισμάτων και ομπρελών σε χερσαίες ζώνες λιμένων από καταστήματα υγειονομικού ενδιαφέροντος. Η ρύθμιση προβλέπει έως και τον διπλασιασμό του χώρου που μπορούν να καταλαμβάνουν τα καταστήματα, πρόβλεψη απαραίτητη προκειμένου να μπορέσουν να τηρηθούν τα μέτρα για τον κορωνοϊό, αλλά και να μπορέσουν να λειτουργήσουν τα καταστήματα. Σε περίπτωση που δεν υπάρχει διαθέσιμος χώρος η τροπολογία προβλέπει έκπτωση 50% στο μίσθωμα για τους μήνες εφαρμογής της ρύθμισης. Η ρύθμιση ισχύει αναδρομικά από την 1η Ιουνίου μέχρι την 31η Οκτωβρίου. Θέλω να ευχαριστήσω τον Υπουργό κ. Πλακιωτάκη διότι ανταποκρίθηκε θετικά σε αυτό το αίτημα δεκάδων επιχειρηματιών της Λευκάδας, αλλά και όλης της Ελλάδας το οποίο το είχα μεταφέρει από τις 2 Ιουνίου προσωπικά σε συνάντηση που είχαμε στο γραφείο του. Αποδεικνύεται ότι εν μέσω κρίσης η Κυβέρνηση θα κάνει ό,τι είναι απαραίτητο για να βοηθήσει τις επιχειρήσεις να επιβιώσουν, διασφαλίζοντας παράλληλα τη δημόσια υγεία. Κυρίες και κύριοι συνάδελφοι, χιλιάδες επιχειρήσεις και εργαζόμενοι προσπαθούν να σταθούν στα πόδια τους. Η προσπάθεια για την επιστροφή της χώρας σε θετικούς ρυθμούς ανάπτυξης δεν έχει κομματικά χαρακτηριστικά, έχει εθνικά χαρακτηριστικά. Με αυτόν τον τρόπο αντιλαμβάνονται αυτή την προσπάθεια η Κυβέρνηση της Νέα Δημοκρατίας και ο Πρωθυπουργός Κυριάκος Μητσοτάκης. Και με το γεγονός ότι ο δείκτης εμπιστοσύνης των πολιτών, αλλά και της αποδοχής του Πρωθυπουργού αυξάνεται επιβεβαιώνεται ότι η ελληνική κοινωνία αναγνωρίζει τις προσπάθειες που καταβάλλει ο Πρωθυπουργός, τη συγκροτημένη σκέψη και λειτουργία του, τη σοβαρότητα και την ειλικρίνεια με την οποία απευθύνεται στους πολίτες. Σας ευχαριστώ πολύ.
Ευχαριστώ και εγώ. Τώρα τον λόγο έχει ο Υφυπουργός Οικονομικών κ. Βεσυρόπουλος για δέκα λεπτά. Μετά θα μιλήσει ο κ. Μαμουλάκης, Κοινοβουλευτικός Εκπρόσωπος του ΣΥΡΙΖΑ - λέω μια ορισμένη σειρά - μετά ο κ. Σιμόπουλος από τη Νέα Δημοκρατία, ο κ. Πασχαλίδης από τη Νέα Δημοκρατία, ο κ. Φάμελλος από τον ΣΥΡΙΖΑ και μετά ο κ. Ζαββός Υφυπουργός Οικονομικών. Βέβαια, μπορεί να παρεμβληθεί κανένας Κοινοβουλευτικός Εκπρόσωπος, αλλά απλώς τα διάβασα, ώστε να μην παρεμβληθεί, αλλά να μιλήσει ακριβώς μετά. Κύριε Υπουργέ, έχετε τον λόγο.
Ευχαριστώ, κύριε Πρόεδρε. Κυρίες και κύριοι συνάδελφοι, το νομοθετικό έργο της Κυβέρνησης, παράλληλα με το εκσυγχρονιστικό και μεταρρυθμιστικό του πρόσημο, σε συγκεκριμένες θεσμικές παρεμβάσεις, συνδυάζεται και με καίριες νομοθετικές ρυθμίσεις, που στοχεύουν στη στήριξη των πολιτών και της πραγματικής οικονομίας αλλά και στην άμβλυνση των συνεπειών από την πανδημία. Το νομοσχέδιο που συζητάμε σήμερα επικεντρώνεται στη θέσπιση κανόνων ελέγχου και διαφάνειας στη λειτουργία και στη δραστηριότητα εταιρειών εισηγμένων στο Χρηματιστήριο. Ενισχύεται ο ρόλος της Επιτροπής Κεφαλαιαγοράς, σε ό,τι αφορά στον έλεγχο και στην εποπτεία των εισηγμένων εταιρειών αλλά και στους ελεγκτές που είναι επιφορτισμένοι με την αρμοδιότητα του ελέγχου. Μια πρόσθετη ασφαλιστική δικλείδα δημιουργείται με το άρθρο 78, που προβλέπει τη συμμετοχή εκπροσώπου της Επιτροπής Λογιστικής Τυποποίησης και Ελέγχων, που εποπτεύεται από το Υπουργείο Οικονομικών, στο διοικητικό συμβούλιο της Επιτροπής Κεφαλαιαγοράς, με στόχο να επιτευχθεί η μέγιστη δυνατή αποτελεσματικότητα του συστήματος, σε ζητήματα ελέγχων και εταιρικής διακυβέρνησης. Μέσα από την επίτευξη αυτού του στόχου θα ενισχυθεί και το κλίμα εμπιστοσύνης στην επενδυτική κοινότητα αλλά και στους μικροεπενδυτές. Πρόκειται για μια παρέμβαση με ισχυρό μεταρρυθμιστικό πρόσημο, που στέλνει ένα αδιαμφισβήτητα θετικό μήνυμα. Παράλληλα, όμως, όπως σε όλα τα νομοσχέδια που έρχονται προς ψήφιση στη Βουλή, εντάσσουμε νομοθετικές ρυθμίσεις στην κατεύθυνση της στήριξης των φορολογούμενων πολιτών. Αναφέρομαι στο άρθρο 83 του νομοσχεδίου, με το οποίο η φορολογική διοίκηση επιδιώκει να διευκολύνει τους φορολογούμενους πολίτες στη διαδικασία εξόφλησης των υποχρεώσεών τους. Ο τρόπος που επελέγη είναι η αύξηση του αριθμού των δόσεων για την εξόφληση του φόρου εισοδήματος και του ΕΝΦΙΑ αλλά και η παροχή διευκολύνσεων, υπό τη μορφή έκπτωσης, για την εφάπαξ εξόφληση του φόρου. Συγκεκριμένα, προβλέπεται η εξόφληση σε οκτώ μηνιαίες δόσεις του φόρου εισοδήματος, τόσο για τα φυσικά όσο και για τα νομικά πρόσωπα. Επισημαίνω ότι μέχρι σήμερα η καταβολή του φόρου εισοδήματος γινόταν για τα φυσικά πρόσωπα σε τρεις διμηνιαίες δόσεις, ενώ για τα νομικά πρόσωπα σε έξι μηνιαίες δόσεις. Το χρονικό εύρος καταβολής των σχετικών δόσεων εκτείνεται έως τον Φεβρουάριο του 2021. Μέχρι σήμερα ο ΕΝΦΙΑ, όπως ξέρουμε, καταβάλλεται σε πέντε μηνιαίες δόσεις. Με τη ρύθμιση που φέρνουμε αυξάνεται ο αριθμός των δόσεων σε έξι, ενώ υπάρχει σαφής πρόβλεψη και αναφορά ότι σε περίπτωση που η πράξη προσδιορισμού του φόρου εκδοθεί εντός του Σεπτεμβρίου 2020, η πρώτη δόση του ΕΝΦΙΑ θα πρέπει να καταβληθεί μέχρι και τις 30 Σεπτεμβρίου 2020 και η τελευταία μέχρι και τις 26 Φεβρουαρίου του 2021. Μία ακόμα σημαντική διευκόλυνση που παρέχεται, υπό τη μορφή έκπτωσης στον φόρο, συνιστά η ρύθμιση, σύμφωνα με την οποία οι φορολογούμενοι πολίτες θα έχουν έκπτωση φόρου 2%, σε περίπτωση που καταβάλουν εφάπαξ τον φόρο εισοδήματος. Θα πρέπει επίσης να τονίσω ότι η ισχύς αυτών των ρυθμίσεων έχει αναδρομική ισχύ. Περιλαμβάνει και τους φορολογούμενους που έχουν ήδη υποβάλει τη φορολογική τους δήλωση πριν τη δημοσίευση της σχετικής νομοθετικής ρύθμισης στην Εφημερίδα της Κυβερνήσεως. Κυρίες και κύριοι συνάδελφοι, είναι δεδομένο ότι η Αξιωματική Αντιπολίτευση, έχοντας να αντιμετωπίσει εκτός από τη δυσπιστία των πολιτών και ζητήματα ηθικής και πολιτικής τάξεως δεν μπορεί να συμβιβαστεί με την ιδέα ότι η Κυβέρνηση όχι μόνο έχει διατηρήσει αλώβητο το κεφάλαιο της εμπιστοσύνης στις σχέσεις της με τους πολίτες, αλλά το έχει ενισχύσει ακόμη περισσότερο. Οι Έλληνες πολίτες εμπιστεύονται τον Κυριάκο Μητσοτάκη, αποτιμούν θετικά τα αντανακλαστικά που έχει επιδείξει στη διαχείριση κρίσεων, τη σοβαρότητα και την αποτελεσματικότητα που χαρακτηρίζουν το έργο του. Η Κυβέρνηση παρεμβαίνει στοχευμένα, πήρε και θα συνεχίσει να παίρνει μέτρα για τη στήριξη επιχειρήσεων, εργαζομένων αλλά και των φορολογούμενων πολιτών. Τα μέτρα αυτά αφορούν την ενίσχυση της ρευστότητας αλλά και τις φορολογικές ελαφρύνσεις. Παρά την κριτική που ασκείται, ολοκληρώθηκε ο πρώτος γύρος της επιστρεπτέας προκαταβολής, στην οποία πενήντα δύο χιλιάδες τετρακόσιες ενενήντα επιχειρήσεις μοιράστηκαν 602 εκατομμύρια ευρώ τον μήνα Μάιο. Στον πρώτο γύρο της επιστρεπτέας προκαταβολής εντάχθηκαν είκοσι μία χιλιάδες ογδόντα πέντε ατομικές επιχειρήσεις και τριάντα ένα χιλιάδες τετρακόσια πέντε νομικά πρόσωπα. Η οικονομική ενίσχυση για κάθε επιχείρηση κινήθηκε κατά μέσο όρο στα 11.500 ευρώ. Είναι σε εξέλιξη ο δεύτερος γύρος της επιστρεπτέας προκαταβολής, συνολικού ύψους 1,4 δισεκατομμυρίου ευρώ, κατά τον οποίο απορροφώνται διαρκώς οι πιστώσεις. Σε αυτήν διευρύνεται το πεδίο των δικαιούχων, αφού εντάσσονται μικρές και πολύ μικρές επιχειρήσεις, ακόμα και αν ήταν προβληματικές κατά την 31-12-2019 αλλά και ατομικές επιχειρήσεις χωρίς εργαζόμενους που διαθέτουν φορολογική ταμειακή μηχανή. Ακολουθεί ο τρίτος γύρος της επιστρεπτέας προκαταβολής, στον οποίο εντάσσονται οι επιχειρήσεις χωρίς εργαζόμενους αλλά και χωρίς ταμειακή μηχανή του τουριστικού κλάδου. Κατά βάση ο τρίτος γύρος της επιστρεπτέας προκαταβολής απευθύνεται σε εποχικές τουριστικές επιχειρήσεις. Παράλληλα, τις επόμενες ημέρες έρχεται προς ψήφιση στη Βουλή ένα ακόμα σημαντικό νομοσχέδιο του Υπουργείου Οικονομικών, που περιλαμβάνει σημαντικές παρεμβάσεις, όπως την αναστολή υποχρέωσης καταβολής τέλους επιτηδεύματος για τους αγρότες κανονικού καθεστώτος ΦΠΑ, τις μειώσεις στα τέλη ταξινόμησης των επιβατικών αυτοκινήτων, τη σύσταση επιτροπής εξώδικης επίλυσης φορολογικών διαφορών, που στοχεύει στην ταχεία επίλυση των εκκρεμών φορολογικών διαφορών, την παροχή δυνατότητας στις επιχειρήσεις να παρέχουν δωρεάν μετοχές στους εργαζόμενους ως κίνητρο επιβράβευσης και τη θέσπιση χαμηλού φορολογικού συντελεστή 15% για τους εργαζόμενους, σε ό,τι αφορά στη φορολόγηση της υπεραξίας από την πώληση των μετοχών, την παροχή κινήτρων σε αλλοδαπούς συνταξιούχους να μεταφέρουν τη φορολογική τους κατοικία στην Ελλάδα και να υπαχθούν σε εναλλακτική φορολόγηση του εισοδήματός τους, αλλοδαπής προέλευσης, με φορολογικό συντελεστή 7% για χρονικό διάστημα δέκα ετών. Όπως είπα το νομοσχέδιο αυτό, που θα περιλαμβάνει και άλλες διατάξεις, θα έχει ψηφιστεί μέχρι το τέλος του μήνα. Θα μου επιτρέψετε και μια αναφορά στα δύο πρώτα άρθρα της τροπολογίας με γενικό αριθμό 394 και ειδικό αριθμό 55, που κατατέθηκε, και αποτελούν αρμοδιότητα του Υπουργείου Οικονομικών. Το πρώτο άρθρο συνδέεται με την έννοια της βιώσιμης και αειφόρου ανάπτυξης στον τουρισμό και με την ανάγκη να εναρμονίζουν με βάση αυτές τις αρχές τη λειτουργία τους τα τουριστικά καταλύματα. Συγκεκριμένα, δίνεται η δυνατότητα σε ξενοδοχεία, κάμπινγκ και σύνθετα τουριστικά καταλύματα να προβαίνουν στην τοποθέτηση υποθαλάσσιων αγωγών και καλωδίων για έργα όπως η εγκατάσταση βιολογικού καθαρισμού, στις περιοχές όπου δεν υφίσταται δίκτυο αποχέτευσης, και η αφαλάτωση για τις περιοχές όπου δεν υπάρχει επάρκεια νερού. Παράλληλα, τους δίνεται η δυνατότητα να τοποθετούν και άλλες κατασκευές, όπως πλωτές προβλήτες, εξέδρες και ναύδετα, τα οποία συμβάλλουν στην αναβάθμιση του συνολικού τουριστικού προϊόντος. Τα έργα αυτά εντάσσονται στη διαδικασία αδειοδότησης του άρθρου 14 του ν.2971/2001, όπου, μεταξύ άλλων, απαραίτητη προϋπόθεση για την αδειοδότησή τους είναι η απόφαση έγκρισης περιβαλλοντικών όρων και η εγκεκριμένη μελέτη περιβαλλοντικών επιπτώσεων. Δύο ασφαλιστικές δικλίδες που κινούνται στην κατεύθυνση της προστασίας του περιβάλλοντος. Το δεύτερο άρθρο της τροπολογίας συνδέεται με τη σύσταση ενός ενιαίου φορέα διαχείρισης της εκμετάλλευσης της ζώνης λιμένα, χωρίς να θίγονται τα ιδιοκτησιακά δικαιώματα του ΟΣΕ. Με αυτόν τον τρόπο θα διευκολυνθεί η αναπτυξιακή και επενδυτική διαδικασία. Με κοινή απόφαση των Υπουργών Οικονομικών, Υποδομών και Μεταφορών και Ναυτιλίας και Νησιωτικής Πολιτικής καθορίζεται το αντάλλαγμα που καταβάλλεται από τον οικείο «Οργανισμό Λιμένος Α.Ε.» προς τη ΓΑΙΑΟΣΕ. Επισημαίνω ότι από την εφαρμογή της παρούσας διάταξης εξαιρούνται ακίνητα και τμήματα ακινήτων που εξυπηρετούν λειτουργικά το σιδηροδρομικό δίκτυο και τις υποδομές. Κυρίες και κύριοι συνάδελφοι, η Κυβέρνηση έχει συγκεκριμένο σχέδιο για την αντιμετώπιση των συνεπειών της πανδημίας, που υλοποιείται. Παρά τους δημοσιονομικούς περιορισμούς και τις δυσκολίες είμαστε δεσμευμένοι και σταθερά προσανατολισμένοι στην επιλογή μείωσης των φορολογικών επιβαρύνσεων. Παράλληλα, έχει ξεκινήσει ο σχεδιασμός και η διαμόρφωση μιας ολοκληρωμένης πρότασης για την αξιοποίηση των πόρων του Ταμείου Ανάκαμψης και του νέου ΕΣΠΑ, που αγγίζουν τα 52 δισεκατομμύρια ευρώ. Αυτοί οι πόροι, μέσα στην επόμενη εξαετία, θα πρέπει να κατευθυνθούν στην παραγωγική ανασυγκρότηση της ελληνικής οικονομίας, στη διαμόρφωση ενός μοντέλου οικονομικής ανάπτυξης με όρους βιωσιμότητας, αειφορίας και με στόχο την ισχυρή ανάπτυξη. Προχωράμε και κοιτάμε μπροστά. Προχωράμε μαζί με τους πολίτες σε αυτή τη δύσκολη συγκυρία και λαμβάνουμε όσα μέτρα χρειάζονται για να μην μείνει κανείς αβοήθητος, για να μη μείνει κανείς πίσω. Σας ευχαριστώ.
Ευχαριστούμε τον κύριο Υφυπουργό. Τον λόγο έχει ο Κοινοβουλευτικός Εκπρόσωπος του ΣΥΡΙΖΑ ο κ. Μαμουλάκης για δώδεκα λεπτά.
Ευχαριστώ, κύριε Πρόεδρε. Δράττομαι τας ευκαιρίας από μια αποστροφή του λόγου του Υφυπουργού κ. Βεσυρόπουλου, περί σχέσης εμπιστοσύνης των πολιτών με το κράτος. Η σχέση εμπιστοσύνης, κύριε Υπουργέ και κύριοι συνάδελφοι, εδράζεται και είναι μια διαδικασία αέναη, μια διαδικασία που επιδέχεται συνεχώς επιβεβαίωσης. Kαι επειδή μιλάμε για κορυφαία ζητήματα και ειδικά σε αυτή τη χρονική συγκυρία, όπου βλέπουμε ότι ο ελληνικός λαός πραγματικά χειμάζεται και βρισκόμαστε ante portas, προ των πυλών, μιας πολύ δύσκολης σχολής, ενός πολύ δύσκολου φθινοπώρου - όλες οι προσλαμβάνουσες που έχουμε συνηγορούν σε αυτή την άποψη - εκτιμούμε ότι το επιτελικό κράτος της Κυβέρνησης, το επιτελικό κράτος του κ. Μητσοτάκη, δεν συμβαδίζει με την αναγκαιότητα δημιουργίας και δόμησης σχέσεως εμπιστοσύνης, μεταξύ των πολιτών και της Κυβέρνησης. Το αντίθετο ακριβώς συμβαίνει και θα το τεκμηριώσω περαιτέρω. Επί του νομοσχεδίου και μάλλον θα ξεκινήσω από τους κλάδους του νομοσχεδίου που δεν είναι στον κύριο κορμό, είναι οι τροπολογίες μας. Ελληνικό. Σχέση εμπιστοσύνης πολιτών με την Κυβέρνηση. Επιτομή του λόγου είναι η πράξη. Εδώ ήμασταν πριν από έναν χρόνο. Ο κ. Μητσοτάκης μόλις είχε αναλάβει καθήκοντα. Ένα από τα πρώτα πράγματα που υπερθεμάτισε ήταν η άμεση έναρξη των εργασιών στο Ελληνικό. Νομίζω ότι έχει περάσει πια και στη συνείδηση του κόσμου ότι αυτό ήταν ένα ανέκδοτο. Ένα κακόγουστο ανέκδοτο, διότι πρώτον, δημιουργήθηκε μια βασική και δομική αβελτηρία σε ένα έργο πραγματικά οραματικό, που έπρεπε να θωρακιστεί καταλλήλως και η αναπτυξιακή του ρότα, αλλά κυρίως τι; Σήμερα τι ήρθε εδώ; Ήρθε άλλη μια τροπολογία, η οποία καταδεικνύει την προχειρότητα του επιτελικού κράτους, την προχειρότητα στην προσέγγιση ενός τόσο σοβαρού ζητήματος. Και γιατί το λέω; Διότι δεν είναι δυνατόν να έχουμε ένα σόου, ένα επικοινωνιακό ταρατατζούμ προ ολίγων ημερών, όπου είχαμε καθαιρέσεις, κατεδαφίσεις κτιρίων με ιδιοίς εξόδοις των Ελλήνων πολιτών και όχι φυσικά του ιδιώτη. Πέντε τον αριθμό επί συνόλου εννιακοσίων δεκατεσσάρων και είναι και απορίας άξιο ποιος θα επωμιστεί το πολύ μεγάλο κόστος της καθαίρεσης και εξωραϊσμού του συνόλου της επιφανείας του Ελληνικού αργότερα. Έρχεται, λοιπόν, η περίφημη τροπολογία εδώ. Υπήρχε μια αμφισημία. Νομίζω ότι ο κ. Χατζηγιαννάκης ο εισηγητής μας το εκθείασε δεόντως. Υπήρξε μια απάντηση από τον κ. Σταϊκούρα. Ελπίζουμε αυτό να κλείσει εδώ. Δεν είναι δυνατόν η εισηγητική έκθεση να αφήνει ανοιχτό το θέμα του αιγιαλού και της παραλίας και στις διατάξεις να βλέπουμε ότι δεν ισχύει. Θέλω να πιστεύω ότι μετά την τοποθέτηση του Υπουργού το θέμα θεωρείται λήξαν. Αλλά είναι άλλο ένα παράδειγμα της πρόχειρης προσέγγισης σε ένα τόσο σημαντικό ζήτημα, όπως είναι το Ελληνικό. Ένα χρόνο μετά - φυσικά ο ιδιώτης ούτε απ' έξω δεν έχει περάσει - ακόμη υπάρχουν πολλές προϋποθέσεις και νόρμες που πρέπει να εκπληρωθούν, για να έχουμε εγκατάσταση πραγματικά αναδόχου, φίλου επενδυτή ή μη, στο έργο του Ελληνικού. Ζητήματα άλλα του επιτελικού κράτους και για το πόσο έχει διαταραχθεί η εμπιστοσύνη των Ελλήνων πολιτών εδώ και ένα χρόνο. Άρθρο 54, Εθνικό Κέντρο Τεκμηρίωσης. Εδώ, από αυτό το Βήμα πριν από έναν χρόνο ο κ. Μητσοτάκης πάλι εν όψει των προγραμματικών δηλώσεών του, ανέφερε ότι το Εθνικό Κέντρο Τεκμηρίωσης για την Κυβέρνησή σας, είναι ένα πολύ σημαντικό εργαλείο ένας θεσμός που σκοπεύετε να το ενισχύσετε και μάλιστα το μεταφέρατε, το μετακινήσατε ως Οργανισμό, στο Υπουργείο Ψηφιακής Διακυβέρνησης, προσπαθώντας με αυτόν τον τρόπο να αποδείξετε τη ζέση και την εμπιστοσύνη σας σε αυτό το Εθνικό Κέντρο Τεκμηρίωσης. Τι συνέβη; Σήμερα, μέσω αυτού του άρθρου, έχουμε ξεκάθαρη στελεχιακή αφυδάτωση του Εθνικού Κέντρου Τεκμηρίωσης και όχι μόνο αυτό, αλλά και το κρίσιμο τμήμα που αφορά τη βιβλιοθήκη που εδράζονται όλες οι πληροφορίες, που μετέπειτα τεκμηριώνονται, καταλλήλως και αυτό μετακινείται. Νομίζω ότι και σε αυτό το σημείο αποδεικνύεται ξεκάθαρα ότι υπάρχει μια σύγχυση, η οποία προβληματίζει άπαντες. Τώρα επί επιτελικού κράτους ο λόγος. Συνεχίζω για τη σχέση εμπιστοσύνης πολιτών και κυβέρνησης. Στρατός μετακλητών, κύριε Υπουργέ. Έχουμε φτάσει σε έναν απίστευτο, σε έναν ασύλληπτο αριθμό. Παραπάνω 250% από ό,τι η κυβέρνηση ΣΥΡΙΖΑ είναι ο αριθμός, το πλήθος των μετακλητών υπαλλήλων. Με αυτή τη διάσταση που ουσιαστικά με την κυβερνητική σας πολιτική προχωράτε, δημιουργείτε και διαταράσσετε και μια λογική και μια αξιοκρατία στο ίδιο το εργασιακό καθεστώς της χώρας και εννοείται των δημοσίων υπαλλήλων. Αλλά προσέξτε εδώ, 250% παραπάνω από τον ΣΥΡΙΖΑ, 600% περισσότερα στελέχη μετακλητών από την κυβέρνηση Παπανδρέου, 1000% από την κυβέρνηση Σαμαρά - Βενιζέλου 2012-2015. Τι σημαίνει αυτό; Σημαίνει, προφανώς, ότι η επιτελικότητα, η σύμπτυξη δραστηριοτήτων και ο εξορθολογισμός δεν νομίζω ότι συνάδουν με την πολιτική. Και ξέρετε ποιο είναι το δημοσιονομικό κόστος των χιλίων εξακοσίων επτά υπαλλήλων, που αυτή τη στιγμή αριθμούν αθροιστικά και συνολικά στη χώρα; Είστε αρμόδιος Υπουργός, μπορείτε να κάνετε μια πρόχειρη αναγωγή, αλλά είναι πολύ παραπάνω από τη λίστα Πέτσα και Μητσοτάκη κάθε μήνα και αυτό είναι καλό να το γνωρίζουν. Ένα μέσο μισθολογικό κόστος αυτών των υπαλλήλων είναι 25.000 ευρώ το έτος και έχουμε 1600. Τουτέστιν, 35 εκατομμύρια ευρώ, μηνιαίως. Είναι ασύλληπτα τα νούμερα. Πρέπει, λοιπόν, αυτό το πράγμα να γίνει με μια σοβαρή προσέγγιση, κοστολογημένη και τεκμηριωμένη και όχι μόνο τα δικά μας παιδιά να έρθουν, όπως και να' ναι και να κάνουν ό,τι να' ναι. Τώρα, επιστρεπτέα προκαταβολή. Επειδή εκθειάσατε, εν τη ρύμη του λόγου σας, την αναγκαιότητα και την προσπάθεια της Κυβέρνησης να προχωρήσει στο ζήτημα της επιστρεπτέας προκαταβολής - το οποίο, παρεμπιπτόντως, να πούμε ότι είναι ένας δανεισμός ουσιαστικά, διότι ο επιχειρηματίας καλείται μετέπειτα να επιστρέψει το ποσό - οι πληροφορίες μας - και παρακαλώ, κύριε Υφυπουργέ, να μας απαντήσετε, περί αυτού - μιλούν για το 1/3. Το 1/3 συνολικά των επιχειρήσεων αυτή τη στιγμή στη χώρα, ατομικών και υπόλοιπων νομικών προσώπων, έχουν εξυπηρετηθεί ή εν πάση περιπτώσει ενθυλακώνονται μέσα σε αυτή την προσπάθεια που κάνετε. Νομίζω ότι το ποσοστό είναι ιδιαιτέρως χαμηλό, συνδυαζόμενο και με το timing της κρίσης που έχουμε ως χώρα και πρέπει οπωσδήποτε να προχωρήσετε σε μέτρα περαιτέρω ελκυστικότητας σε αυτή τη δράση, διότι είναι αναγκαία και πολύ σημαντική. Τώρα βέβαια στο επιτελικό κράτος και τη σχέση εμπιστοσύνης των πολιτών με την Κυβέρνηση, ήρθε και ο κ. Χαρδαλιάς, χθες με άλλη τροπολογία. Δεν μπορώ να μην την εκθειάσω, είκοσι οκτώ επιπρόσθετοι μετακλητοί. Βλέπετε κάθε μέρα αθροίζεται ο αριθμός. Είναι και ένα ζήτημα δημοσιονομικής προσέγγισης, γιατί θα πρέπει να εναρμονιστεί και με τον προϋπολογισμό που εκτελείται αυτή τη στιγμή του κράτους και με όλα τα υπόλοιπα ζητήματα που το αφορούν. ΤΕΠΙΧ. Νομίζω ότι πλέον για το ΤΕΠΙΧ όλοι οι άνθρωποι που είμαστε στην αγορά ασχολούμαστε, συζητάμε και ζυμωνόμαστε με την αγορά είναι πια ευδιάκριτο, ότι μόνο οι πολύ εκλεκτοί πελάτες τραπεζών έχουν το high priority το λεγόμενο, την υψηλή προτεραιοποίηση, για να λαμβάνουν αυτά τα δάνεια, ακόμη κι αν δεν τα χρειάζονται. Καλούν, δηλαδή, οι τράπεζες τους καλούς πελάτες - άρα έχουν διασφαλισμένη την εκταμίευση αν θα επιστραφούν τα χρήματα στις τράπεζες - και τους λένε τι; Ελάτε να πάρετε δάνειο. Αυτή δεν είναι λογική. Όταν χειμάζεται η μεσαία και η μικρή επιχείρηση και δεν μπορεί να περάσει ούτε απ' έξω, όπως καλά γνωρίζετε, από ένα χρηματοπιστωτικό ίδρυμα, δεν είναι δυνατόν την ίδια στιγμή το ίδρυμα αυτό να καλεί τους φίλους ή καλούς της πελάτες, να πάρουν αυτά τα δάνεια. Τι συνέβη, λοιπόν, με το ΤΕΠΙΧ I και το ΤΕΠΙΧ II. Είχαμε μία υψηλή απορροφητικότητα, πράγματι, αλλά σε απελπιστικά χαμηλό αριθμό των αιτούντων και φυσικά, ως διά μαγείας, οι επιχειρήσεις οι οποίες ουσιαστικά εντάσσονται στο ΤΕΠΙΧ - δηλαδή, δανειοδοτούνται - είναι οι πολύ μεγάλες επιχειρήσεις της χώρας μας. Νομίζω ότι και σε αυτό το ζήτημα οφείλει άμεσα η Κυβέρνηση, έστω και τώρα, έστω και στο και πέντε, να πράξει αναλόγως και να μπορέσει να εντάξει - ει δυνατόν, τις περισσότερες εξ αυτών - και τις υπόλοιπες εταιρείες που πραγματικά έχουν αιτηθεί και έχουν λάβει αρνητική απάντηση. Δεν θα κουράσω το Σώμα περαιτέρω, κύριε Πρόεδρε. Επιφυλάσσομαι. Ούτως ή άλλως, είναι μία δυναμική διαδικασία. Περιμένουμε όμως και τις απαντήσεις από τον κύριο Υπουργό. Ευχαριστώ.
Ευχαριστούμε, τον κ. Μαμουλάκη. Τον λόγο έχει ο κ. Σιμόπουλος από τη Νέα Δημοκρατία και θα ακολουθήσει ο Κοινοβουλευτικός Εκπρόσωπος του Κινήματος Αλλαγής κ. Λοβέρδος.
Ευχαριστώ, κύριε Πρόεδρε. Κύριε Μαμουλάκη, σκεφθήκατε καλά πριν μιλήσετε σε αυτή την Αίθουσα για τη λέξη εμπιστοσύνη; Εμπιστοσύνη για την Κυβέρνηση Μητσοτάκη; Έχετε δει έξω τι συμβαίνει; Έχετε δει τις δημοσκοπήσεις, τις οποίες τις πίστευα ανέκαθεν και όταν προηγείσθο 40% εσείς. Είναι πρωτοφανές, μία Κυβέρνηση μετά από έναν χρόνο, μέσα σε μία φοβερή κρίση, να έχει αυξήσει τον βαθμό εμπιστοσύνης των πολιτών. Αυτό συμβαίνει γιατί λειτουργεί το επιτελικό κράτος. Ακόμη και οι τροπολογίες που ήρθαν σήμερα, είναι μία απόδειξη ότι λειτουργεί το επιτελικό κράτος. Είναι μία δομή πάνω από τα Υπουργεία, που όταν οι δράσεις έχουν πρόβλημα, όταν χρειάζονται κοινές υπουργικές αποφάσεις, όταν υπάρχουν νομοσχέδια που αφορούν ένα, δύο, τρία Υπουργεία επεμβαίνει και λύνει προβλήματα. Αυτό είναι το επιτελικό κράτος και όχι ένα κράτος με απίστευτες επιτροπές που δεν παίρνουν ποτέ αποφάσεις ή που ρίχνουν την μπάλα στην κερκίδα. Αυτό κάνατε πέντε χρόνια. Και τι είναι αυτό το φετίχ, τέλος πάντων, με το Ελληνικό; Το έχει πει ο Πρωθυπουργός από το Βήμα αυτό. Υποτιμήσαμε την πολυπλοκότητα. Το είπε από το Βήμα αυτό. Ναι, αλλά λύνονται τα προβλήματα το ένα πίσω από το άλλο. Επίσης, είπατε ότι το κράτος πληρώνει τις κατεδαφίσεις. Λάθος κάνετε. Ψάξτε το καλά. Ο επενδυτής. Δείτε το καλά αυτό και μετά μπορείτε να ζητήσετε πολιτικά συγνώμη. Ο επενδυτής. Πέρα, λοιπόν, από το Ελληνικό, ερχόμαστε στα θέματα που αφορούν τη ΓΑΙΑΟΣΕ, το λιμάνι της Αλεξανδρούπολης, του Βόλου, όπου εδώ θέλω να εστιάσω. Ξέρετε, διαχρονικά, από το 1996 και μετά, όλες οι κυβερνήσεις έχουν επενδύσει ώστε η Ελλάδα και κυρίως η βόρειος Ελλάδα, να γίνει κόμβος συνδυασμένων μεταφορών. Για να γίνει αυτό, έπρεπε να γίνει η Εγνατία, πρέπει να παραχωρηθεί η Εγνατία, έπρεπε να παραχωρηθούν τα λιμάνια, να γίνει το αεροδρόμιο της Θεσσαλονίκης, να αποκτήσει και το δεύτερο αεροδιάδρομο. Όλες οι κυβερνήσεις αυτό έκαναν. Απλώς η παρούσα Κυβέρνηση λύνει τα προβλήματα εν τη γενέσει τους. Γι' αυτό, λοιπόν, ήρθε και η περιβόητη τροποποίηση ή τροπολογία για τη ΓΑΙΑΟΣΕ και για τους παραχωρησιούχους, γιατί έτσι θα λύσουμε και προβλήματα άλλης μορφής που υπάρχουν και σε άλλα αεροδρόμια, όπως είναι, παραδείγματος χάριν, του Βόλου. Έχουμε τεράστιες δυνατότητες η βόρεια Ελλάδα να γίνει ό,τι είναι η Ολλανδία για τη Βορειοδυτική Ευρώπη. Αυτό μπορούμε να το κάνουμε τώρα για την Ελλάδα και κυρίως για τη βόρεια Ελλάδα, για τη νοτιοανατολική Ευρώπη. Και αυτός ο σχεδιασμός εξυπηρετείται και μέσα από τη συγκεκριμένη τροπολογία. Επίσης, άκουσα πάλι μία συνάδελφο από τον ΣΥΡΙΖΑ να καταφέρεται γιατί έγινε κάποια ρύθμιση για τον αιγιαλό. Προσωπικά πιστεύω ότι πρέπει να έρθει αμέσως ένα νομοσχέδιο για τον αιγιαλό, για την αξιοποίησή του, σύμφωνα, βέβαια, με τους κανόνες που πρέπει για το περιβάλλον, όπως γίνεται στα κράτη του εξωτερικού. Η Ελλάδα έχει τεράστιες δυνατότητες και δεν τις αξιοποιούμε λόγω των ιδεοληψιών μας και κυρίως των ιδεοληψιών της Αριστεράς και το φόβο το δικό μας να προχωρήσουμε σε ρυθμίσεις. Πηγαίνεις στα σκανδιναβικά κράτη και βλέπεις τον αιγιαλό να είναι αξιοποιημένος σύμφωνα με το περιβάλλον. Όσον αφορά τη ρύθμιση που, θα έλεγα, δίνει τους πόρους που έπρεπε για να δώσει ό,τι έχει υποσχεθεί το ελληνικό κράτος στις παραμεθόριες επιχειρήσεις, δεν έχω να πω και πολλά πράγματα. Φαντάζομαι ότι συμφωνείτε απόλυτα. Και εδώ ήδη μπαίνει αυτό που έχει κάνει η Κυβέρνηση και για τη δυτική Μακεδονία για την απολιγνιτοποίηση, η επιτροπή η οποία γίνεται. Η συγκεκριμένη επιτροπή θα βρει τρόπους να ενισχύσει την περιοχή κατάλληλα. Κύριε Υφυπουργέ, περιμένω ό,τι έγινε για τη Θράκη, όπου λύθηκε ένα πρόβλημα ετών, το ίδιο να γίνει άμεσα - να λύσουμε, δηλαδή, το πρόβλημα - και για τις δύο χιλιάδες οικογένειες της Καλαμαριάς που βλέπουν να αμφισβητεί το δημόσιο την περιουσία τους. Την ιστορία με τα ανταλλάξιμα έχετε υποχρέωση - βέβαια έχετε δεσμευθεί κιόλας - να τη λύσετε εδώ και τώρα. Χιλιάδες άνθρωποι περιμένουν - και αυτό δεν έχει κόστος για το ελληνικό δημόσιο - να αρθεί αυτή η αμφισβήτηση που υπάρχει από το 2018. Δεν είναι δικιά σας υποχρέωση. Είναι υποχρέωση να λύσετε το θέμα άμεσα. Ευχαριστώ. Κρατάω κάβα ένα λεπτό.
Ναι, κρατήστε το. Θα το χρειαστούμε ίσως. Μου άρεσε η παρομοίωση σας ανάμεσα στα σκανδιναβικά κράτη, τον αιγιαλό και στην Ελλάδα. Ίσως για αυτό έρχονται το καλοκαίρι στην Ελλάδα.
Κύριε Πρόεδρε, θα ήθελα τον λόγο.
Κύριε Μαμουλάκη, δεν υπάρχει κανένα προσωπικό. Τον λόγο έχει ο Κοινοβουλευτικός Εκπρόσωπος του Κινήματος Αλλαγής κ. Λοβέρδος.
Ευχαριστώ, κύριε Πρόεδρε. Κύριοι Υπουργοί, κυρίες και κύριοι Βουλευτές, συζητάμε ένα τεχνικό σχέδιο νόμου που ενσωματώνει στο Ελληνικό Δίκαιο δύο ενωσιακές οδηγίες και ρυθμίζει θέματα που σχετίζονται με την εταιρική διακυβέρνηση των ανωνύμων εταιρειών και τη σύγχρονη αγορά κεφαλαίων. Θα αναγνώσω ένα μικρό χωρίο από την αγόρευση του κ. Αρβανιτίδη. Λέει ο κ. Αρβανιτίδης, ο εισηγητής του Κινήματος Αλλαγής: «Η εμβάθυνση και η ενοποίηση των ευρωπαϊκών κεφαλαιαγορών θα παρέχει στις επιχειρήσεις περισσότερες επιλογές χρηματοδότησης με χαμηλότερο κόστος, θα προσφέρει νέες ευκαιρίες και μεγαλύτερη ασφάλεια για τους αποταμιευτές και τους επενδυτές και τέλος θα ενισχύσει την ανθεκτικότητα του χρηματοοικονομικού συστήματος.». Άρα είναι καταφανές ότι επί της αρχής λέμε «ναι». Το έχουμε εκφράσει και στην επιτροπή και σήμερα το πρωί στην ομιλία του συναδέλφου. Υπάρχει ανάγκη ενίσχυσης της ρευστότητας. Το λέω σε όλες μου τις αγορεύσεις, σε όλη τη φάση της πανδημίας. Δεν έχασα μία συνεδρίαση της Βουλής και πάντα τόνιζα την ανάγκη ρευστότητας, γιατί η οικονομία πνίγεται. Συνεπώς είναι θέμα αρχής για εμάς. Έτσι καταλαβαίνουμε αυτή τη δύσκολη περίοδο. Όμως, μας απασχολεί η πράξη, ο τρόπος, δηλαδή, που διοχετεύονται τελικά τα χρήματα στην αγορά, γιατί μέχρι στιγμής, παρ' ότι οι επιχειρήσεις χρειάζονται κεφάλαια, τα πράγματα δεν πάνε καλά. Ίσως δεν πάνε και καθόλου καλά. Χθες είχα την ευθύνη εκ μέρους του Πολιτικού Συμβουλίου της παράταξής μου σε μία συνδιάσκεψη φορέων και κομματικών μελών στο Ιόνιο και η κατάσταση που μου μετέφεραν είναι πλήρως απογοητευτική. Η, δε, εικόνα που έχω εγώ από ένα νησί της Επτανήσου, από τη Ζάκυνθο, όπου για επαγγελματικούς λόγους ήμουν πριν από έναν περίπου μήνα, είναι ότι τα πράγματα ήταν τραγικά. Στην κεντρική πλατεία της Ζακύνθου η μεγαλύτερη παρέα ήταν η δική μας, που ήμασταν επτά, οκτώ άτομα και από ένα σημείο και μετά δεν υπήρχε κανένας. Αυτό είναι ένα σημάδι για ό,τι έρχεται. Κύριοι Υπουργοί, η υπερφορολόγηση των πολιτών, η πολιτική της διακυβέρνησης ΣΥΡΙΖΑ και ΑΝΕΛ, ο τουρισμός με τα πρωτοφανή χαμηλά επίπεδα στα οποία κινείται λόγω της πανδημίας, προφανώς, το τραπεζικό σύστημα που δανείζει μόνο αυτούς που δεν έχουν ανάγκη ακόμη, παρόλα τα παρατηρητήρια που έχετε δημιουργήσει στην Τράπεζα της Ελλάδος και στο Υπουργείο Ανάπτυξης - κανένας μας δεν έμαθε ποτέ τι παρατηρήσεις έκαναν και ποιες είναι οι συνέπειες των παρατηρήσεων που έχουν κάνει - τα κόκκινα δάνεια που παραμένουν ακόμα το μεγάλο άλγος για τις τράπεζες και την ελληνική οικονομία, παραμένουν σχεδόν όλα ανοιχτά προβλήματα. Εγώ λέω εδώ, κυρίες και κύριοι Βουλευτές, ότι η Κυβέρνηση και η χώρα - πάνω από όλα οι πολίτες - έχει να αντιμετωπίσει ένα τρίγωνο της φωτιάς: πανδημία, οικονομία - ύφεση και νησιωτική Ελλάδα - με τα πολλά της νησιά - δηλαδή, που από τύχη γίνονται τώρα ένα μεγάλο πρόβλημα, γιατί η Κυβέρνηση και για λόγους υγείας αλλά και για λόγους οικονομίας πρέπει να τα δει με ιδιαίτερο τρόπο. Πιο ιδιαίτερο δεν γίνεται! Και δεν βλέπουμε η νησιωτική Ελλάδα να έχει απασχολήσει την Κυβέρνηση. Θέλω να αξιοποιήσω την ευκαιρία που μου δίνει η σημερινή συζήτηση, απευθυνόμενος στην Κυβέρνηση και ειδικά στον Υφυπουργό, τον κ. Ζαββό, για να σχολιάσω ένα από τα προβλήματα που έχουμε αυτή τη στιγμή, που είναι πάρα πολύ σοβαρό, αυτό των κόκκινων δανείων. «Ναι» λέμε στο σχέδιο νόμου επί της αρχής. Όμως, η αγορά αυτή τη στιγμή έχει τα προαναφερθέντα από εμένα προβλήματα και επειδή έχουμε μία ανοιχτή συζήτηση εβδομάδες τώρα, την οποία και πολύ εκτιμώ, θέλω να απευθυνθώ στην Εθνική Αντιπροσωπεία κάνοντας ορισμένες παρατηρήσεις. Όταν προτείνουμε εμείς ως Κίνημα Αλλαγής εδώ και χρόνια αλλά και η Τράπεζα της Ελλάδος, είχαμε κάνει μία συζήτηση και είχατε θέσει τέσσερα ερωτήματα: Ποιος θα καλύψει το δημοσιονομικό κόστος αυτής της κακής τράπεζας, της bad bank. Ποιο θα είναι το εποπτικό της κόστος. Ποια είναι η συμβατότητα με την ενωσιακή νομοθεσία. Και ποια θα είναι η αποδοχή, τελικώς, του σχήματος από τους επενδυτές. Υπενθυμίζω πως πέρα από τη δική μας πρόταση, που ήταν πρόταση ενός κόμματος, οι θέσεις του κ. Στουρνάρα και οι δημόσιες τοποθετήσεις του, δηλαδή του Διοικητή της Τραπέζης της Ελλάδος, του κεντρικού τραπεζίτη της χώρας, υπογραμμίζουν την ανάγκη να δημιουργηθεί ακόμα μία συστημική λύση πλάι σε αυτή του «ΗΡΑΚΛΗ». Μία τέτοια λύση, λέει ο διοικητής της τραπέζης και το λέει χαρακτηριστικά, είναι η δημιουργία εταιρείας διαχείρισης προβληματικών στοιχείων ενεργητικού, η οποία και θα αναλάβει τη διάθεση ενός ικανού ποσοστού μη εξυπηρετούμενων δανείων. Εγώ προσθέτω στην επιχειρηματολογία μου αυτά που διαβάζω ως ρεπορτάζ από την Ευρωπαϊκή Κεντρική Τράπεζα, που φαίνεται να κινείται στην Ευρωπαϊκή Κεντρική Τράπεζα η δημιουργία ενός μηχανισμού, κεντρικού πια, που θα είναι η σκέπη των bad banks των κρατών - μελών της Ευρωζώνης. Και είπα, απευθυνόμενος στην Κυβέρνηση, γιατί η συζήτηση δεν έρχεται εδώ στη Βουλή με πρωτοβουλία σας. Γιατί δεν μας απασχολεί; Ο Υπουργός, ο κ. Ζαββός, έχει τις απόψεις του. Τις εξέθεσε. Του απάντησα σε πρόσφατη συνεδρίαση της Επιτροπής Οικονομικών - επαναλαμβάνω λίγο τους τίτλους - πως έχουμε τρία παραδείγματα μέχρι στιγμής, της Ιρλανδίας, της Ισπανίας και της Σλοβενίας, όπου ιδρύθηκε bad bank. Άρα ενωσιακό θέμα δεν υπάρχει, δηλαδή θέμα που να θέτει το Ενωσιακό Δίκαιο. Μου απαντά, ναι, αλλά αυτές είναι πριν. Είναι μέχρι το 2011. Είναι πριν από το 2015, εν πάση περιπτώσει. Είναι το 2011-2012- συγγνώμη, διευκρινίζω - , αυτό είπε. Εγώ βλέπω, κύριε Ζαββέ, ότι η δημιουργία των τραπεζών αυτών φτάνει και το 2013. Η σλοβενική BAMC δημιουργήθηκε το 2013. Άρα η περίοδος που μας δώσατε έχει ένα λάθος, μία εσφαλμένη αναφορά. Η σύστασή τους εκτείνεται από το 2009 έως το 2013 και έκτοτε συνεχίζεται η λειτουργία τους. Άρα δεν έχει προκύψει κανένα πρόβλημα Ενωσιακού Δικαίου. Ποιος βάζει τα λεφτά; Ποιος χρηματοδοτεί; Τα τρία παραδείγματα που προανέφερα είναι παραδείγματα μεικτής χρηματοδότησης, αγαπητοί συνάδελφοι. Και κράτος και ιδιώτες. Έχω συγκεκριμένα ποσά, τα οποία ανέφερα στην επιτροπή. Δεν έχω χρόνο να τα αναγνώσω από το κείμενο που έχω, με τη βοήθεια των συνεργατών μου, καταγράψει. Ποικιλία, λοιπόν, επιλογών μάς δείχνουν τα παραδείγματα, σε ό,τι αφορά το ποιος χρηματοδοτεί. Θέλω να δώσω στο Σώμα την ευκαιρία να καταλάβει, κυρίες και κύριοι Βουλευτές, ότι δεν αντιδικεί ένα κόμμα της Αντιπολίτευσης ή έστω δεν διαφωνεί με έναν αρμόδιο Υφυπουργό. Εδώ διαφωνεί ο αρμόδιος Υφυπουργός με την Τράπεζα της Ελλάδος, με τον Διοικητή της Τραπέζης της Ελλάδος. Αυτό έχει πολύ μεγάλη σημασία, γιατί δείχνει μία ασύμπτωτη πορεία της Τράπεζας της Ελλάδος και της ελληνικής Κυβέρνησης. Πρέπει να ξεκαθαριστεί σε αυτή τη συνεδρίαση, σήμερα, αν καλώς καταλαβαίνουμε τα πράγματα εμείς ή αν κακώς καταλαβαίνουμε τα πράγματα. Η διευκρίνηση αυτή θα δοθεί μόνο από τον αρμόδιο Υφυπουργό, τον κ. Ζαββό. Μας λέτε: Ο κάθε φορέας - στη Βουλή τα είπατε αυτά - θα πρέπει να περιορίζεται κυριολεκτικά στις αρμοδιότητές του. Είναι μία βασική αρχή, αν θέλετε, και του δικαίου, λέει ο κ. Ζαββός. Προφανώς δεν αναφέρεται στο Κίνημα Αλλαγής. Εμείς δεν είμαστε φορέας του δημοσίου. Εμείς είμαστε πολιτικό κόμμα. Καταθέσαμε μία πρόταση το 2016-2017 και στηρίζουμε την πρόταση αυτή ως πρόταση έναρξης διαλόγου. Εδώ έχουμε την Τράπεζα της Ελλάδος. Άρα να περιορίζεται στα καθήκοντά του ο Διοικητής της Τραπέζης της Ελλάδος και η Τράπεζα της Ελλάδος; Δεν είναι στα καθήκοντά του η αντιμετώπιση του προβλήματος των κόκκινων δανείων, που δημιουργεί όχι μόνο πρόβλημα ισολογισμών στις τράπεζες, αλλά και πρόβλημα στον δανεισμό και στη ρευστότητα; Διότι καμμία τράπεζα δεν θέλει τα 61 δισεκατομμύρια, όπως είπε κ. Στουρνάρας, κόκκινων δανείων που είναι σήμερα - αφού έχουν κάπως μειωθεί - , να γίνουν 70 ή 80 δισεκατομμύρια. Έλα ντε, που έχουμε την πανδημία! Έλα ντε, που και η ίδια η Κυβέρνηση πιστεύει, εκτιμά ότι θα έχουμε αύξηση των κόκκινων δανείων, λόγω της πανδημίας. Και είναι λογικό αυτό. Εγώ δεν καλώ την Κυβέρνηση να μας πει πού την υπολογίζει, αλλά όποιος πει ότι 5 δισεκατομμύρια μάλλον είναι μία λογική πρόβλεψη, δεν κάνει και μεγάλο λάθος. Μην είναι και πολλά περισσότερα. Όταν το πρόβλημα αντί να μειώνεται, με αγωνία μειώνεται, αλλά μετά αυξάνεται ξανά, τότε το σχέδιο «ΗΡΑΚΛΗΣ» είναι μία εκ των λύσεων, που δεν δρα ανταγωνιστικά στις άλλες. Δρα συμπληρωματικά η μία συστημική λύση στις άλλες συστημικές λύσεις. Αναφέρει, τέλος, ο κ. Ζαββός - και μάλιστα εδώ μου απευθύνει και προσωπικά τον λόγο - ότι υπάρχει ο δικός μας νόμος που ενσωμάτωσε τη σχετική οδηγία, την οδηγία 4335/2015- που ενσωμάτωσε μία σχετική οδηγία, επαναλαμβάνω - , που λέει ότι, εάν δούμε τις προβλέψεις αυτής της οδηγίας του νόμου του ελληνικού κράτους πια με άμεση εφαρμογή, τότε κινδυνεύουν οι καταθέσεις - το είπε αυτό…
Δεν είπα «καταθέσεις».
…των ιδιωτών στις τράπεζες αυτές και των ομολογιούχων, διότι επίκειται bail in στην περίπτωση της δημιουργίας αυτών των κακών τραπεζών, των bad banks. Κοίταξα την οδηγία, κυρίες και κύριοι Βουλευτές, και είδα ότι η οδηγία αυτή αναφέρει - μεταξύ άλλων, βέβαια - ότι αν μία τράπεζα είναι αφερέγγυα, δηλαδή ο επόπτης βγει και γράψει αυτός ότι λόγω ζημιών ο δείκτης κεφαλαιακής επάρκειας πέφτει κάτω από το όριο του χαμηλού, τότε πρέπει να γίνει bail in, ούτως ώστε να μηδενιστεί το κόστος εξυγίανσης ή έστω να μειωθεί δραματικά, κόστος που θα επωμιστεί το Ευρωπαϊκό Ταμείο Εξυγίανσης και οι εθνικοί κρατικοί φορείς, μας λέει ο Υπουργός. Διαβάζοντας όμως την οδηγία καταλαβαίνω - δεν θέλω να τη χαρακτηρίσω - ότι η κινδυνολογία αυτή εμπεριέχει ανακρίβειες. Και το λέω με εκτίμηση. Είδατε ότι παρ' ότι ήσασταν πολύ αιχμηρός στην επιτροπή - από ό,τι διάβασα - , αφού είχα μιλήσει, εγώ απευθύνω τον λόγο προς την Κυβέρνηση με ευπρέπεια. Εάν το πρόβλημά μας είναι η κεφαλαιακή επάρκεια και τα μίνιμούμ της, τότε υπάρχει, κυρίες και κύριοι Βουλευτές, η Τράπεζα της Ελλάδος να σταματήσει μια τέτοια προσπάθεια απομάκρυνσης κόκκινων δανείων με αρνητική της απόφαση, αφού ελέγχεται το μίνιμουμ της κεφαλαιακής επάρκειας. [[Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή]] Θέλετε να μας πείτε, δηλαδή, ότι Τράπεζα της Ελλάδος προτείνει κάτι το οποίο η ίδια στην πράξη το αρνείται; Δεν τα βγάζω αυτά τα γράμματα εγώ με τρόπο κατάλληλο και σοβαρό. Νομίζω ότι υπάρχει μία θέση αρχής που διαφοροποιεί το Υπουργείο σας με την Τράπεζα της Ελλάδος και η χώρα, με αυτό το μεγάλο ποσοστό κόκκινων δανείων σήμερα, δεν μπορεί να προχωρήσει με τραπεζικό σύστημα απαλλαγμένο από αυτή την κακοδαιμονία. Κύριε Πρόεδρε, κυρίες και κύριοι Βουλευτές - και κλείνω με αυτό - , κατατέθηκε μία τροπολογία που αφορά τη Θράκη και επαινέθηκε από πάρα πολλές πλευρές του Κοινοβουλίου. Επαινούμε και εμείς αυτή την πρωτοβουλία. Πρόκειται, κυρίες και κύριοι Βουλευτές, για την επιδότηση του εργατικού δυναμικού για την περίοδο 2010-2015 που είχε διακοπεί λόγω μιας υπουργικής απόφασης του Υπουργού της προηγούμενης κυβέρνησης, του κ. Σταθάκη. Πρώτον, έχουμε κάνει ως Κίνημα Αλλαγής, η κ. Γεννηματά, μία πρόταση για τη δημιουργία ακόμη μία φορά - έχει γίνει και το 1993 αυτό - μιας διακομματικής επιτροπής που θα ασχοληθεί με τη Θράκη. Έχει γίνει δεκτή η πρόταση αυτή. Λέμε, όμως, και με την Ανατολική Μακεδονία, συνολικότερη γεωγραφική περιφέρεια της χώρας, με πανομοιότυπα προβλήματα. Αυτή είναι η πρότασή μας. Θέλουμε, ζητούμε, διεκδικούμε να εφαρμοστεί με τον τρόπο αυτό. Στο πλαίσιο μιας προσπάθειας που πρέπει να γίνει για αυτές τις περιοχές της χώρας, εντάσσεται και το μέτρο αυτό και γι' αυτό το υιοθετούμε. Επειδή με τη Θράκη, κυρίες και κύριοι Βουλευτές, το ελληνικό Κοινοβούλιο έχει ασχοληθεί πάρα πολλές φορές, λίγες όμως είναι σε σχέση με τις ανάγκες, επειδή έχουν συγκροτηθεί διακομματικές επιτροπές, έχουν καταγράψει προβλήματα, αλλά τα προβλήματα δεν έχουν λυθεί, παρ' ότι η κατάσταση αισθητά κατά περιόδους έδειχνε βελτιωμένη, επαινούμε την προσπάθεια αυτή και συμπληρώνουμε τα εξής, καθ' όπως τα λένε οι φορείς της περιοχής. Γιατί από το 2010 έως το 2015 και όχι από το 2009; Γιατί βάλατε αυτόν τον κόφτη; Το 2009 είναι και αυτό ένα έτος όπου υπήρχαν προβλήματα και θα έπρεπε να το δείτε με λίγη περισσότερη χρονική άνεση. Προτείνουμε, δηλαδή, ένα έτος περισσότερο. Δεν μου λέτε, τι σας χρειάζεται η παραίτηση από τα ένδικα μέσα; Κύριε Δερμεντζόπουλε, είστε Βουλευτής της περιοχής, δεν μου λέτε, η παραίτηση από τα ένδικα μέσα σε τι ωφελεί; Πρόκειται για ταυτολογία; Δεν πρόκειται για ταυτολογία; Εσείς πρέπει να το καταλάβετε καλύτερα από μένα το θέμα. Γιατί θα πρέπει να παραιτηθούν από ένδικα μέσα; Είναι βέβαιες οι εφαρμογές της ρύθμισης που σήμερα η Βουλή ψηφίζει; Δεν ξέρετε ότι πρέπει να μεσολαβήσει και κοινή υπουργική απόφαση μετά; Νομίζω ότι αυτό είναι επώδυνο, να βάζεις έναν ιδιώτη να ενταχθεί σε μια σωστή, όπως λέμε κι εμείς, τροπολογία, αλλά με κίνδυνο, αν η εφαρμογή είναι στρεβλή, να μην μπορεί να διορθώσει τη διεκδίκηση των συμφερόντων του. Επίσης, η κοινή υπουργική απόφαση πρέπει να εκδοθεί αμέσως. Αυτό είναι ένα αίτημα που έρχεται από τους φορείς της περιοχής. Δεν μπορεί να υπάρξει καθυστέρηση. Τα προβλήματα που έχουν δημιουργηθεί είναι πολλά. Τα περιέγραψαν οι συνάδελφοι που πήραν τον λόγο και που είναι Βουλευτές της περιοχής αυτής. Και ακόμη επί περιπτώσεων που έχουν γίνει ρυθμίσεις από επιχειρήσεις οι οποίες με καθυστέρηση μπήκαν στο θέμα και πλήρωσαν τις υποχρεώσεις τους μεταγενέστερα, συμψηφισμός θα υπάρξει εδώ; Αναρωτιέμαι και θέλω ευθεία απάντηση. Θα υπάρξει εδώ συμψηφισμός; Με τις παρατηρήσεις αυτές, εμείς, ως Κίνημα Αλλαγής, ψηφίζουμε την τροπολογία και θα ζητήσουμε μέχρι το τέλος της συνεδρίασης από την Κυβέρνηση συγκεκριμένες κουβέντες. Πώς αντιμετωπίζει τις προτάσεις αυτές; Αν έχει ευχέρεια να τις αντιμετωπίσει και ποιες είναι οι λύσεις που θα δώσει; Ευχαριστώ πολύ.
Ευχαριστώ κι εγώ. Τον λόγο έχει ο κ. Λιβανός ως Κοινοβουλευτικός Εκπρόσωπος της Νέας Δημοκρατίας. Αμέσως μετά είναι ο κ. Πασχαλίδης, μετά ο Κοινοβουλευτικός Εκπρόσωπος της Ελληνικής Λύσης ο κ. Χήτας, μετά ο κ. Φάμελλος και μετά ο Υπουργός ο κ. Ζαββός. Αυτή τη σειρά θα την κρατήσουμε.
Ευχαριστώ, κύριε Πρόεδρε. Κυρίες και κύριοι συνάδελφοι, η συζήτηση του παρόντος νομοσχεδίου διεξάγεται σε μια περίοδο κατά την οποία συμβαίνουν ιδιαίτερες γεωπολιτικές εξελίξεις. Η αδιανόητη, ανιστόρητη και παράνομη απόφαση του Τούρκου Προέδρου να μεταβάλει τον χαρακτήρα της Αγιάς Σοφιάς, του συμβόλου της Ορθοδοξίας, ενός μνημείου παγκόσμιας πολιτιστικής κληρονομιάς και να την καταστήσει τζαμί ισοδυναμεί με μια ακραία κλιμάκωση των τουρκικών προκλήσεων. Ο Τούρκος Πρόεδρος αποκηρύσσει στην πράξη τον κοσμικό χαρακτήρα της χώρας του. Αποκηρύσσει ουσιαστικά την κληρονομιά του Κεμάλ Ατατούρκ και σηματοδοτεί μια στροφή. Μια στροφή από την ευρωπαϊκή πορεία προς έναν σκληρό εθνικιστικό μουσουλμανισμό. Μια στροφή που κορυφώνει την τουρκική πολιτική και στρατηγική, που στοχεύει στο να αναβιώσει την ονειρική γι' αυτόν Οθωμανική Αυτοκρατορία. Η απροκάλυπτη στρατιωτική επέμβαση στη Λιβύη, η άσκηση επιρροής στα Βαλκάνια, ιδίως μέσα από τη θρησκευτική διπλωματία, μέσω της οποίας διοχετεύονται τεράστια κονδύλια, αποδεικνύει τη δημιουργία ενός τόξου που περικυκλώνει τη χώρα μας. Αξίζει εδώ να στοχαστεί κανείς τον τρόπο που έδρασε η εξωτερική μας πολιτική, για να αποτρέψει ακριβώς αυτή την τουρκική διείσδυση στα Βαλκάνια. Πλέον, όμως, η Ευρώπη αλλά και ολάκερος ο κόσμος δεν μπορεί να μείνει αμέτοχος. Η μετατροπή της Αγιάς Σοφιάς σε τζαμί δεν αποτελεί προσβολή μόνο προς την Ελλάδα. Αποτελεί προσβολή προς κάθε πολίτη του δυτικού κόσμου, προς κάθε πολίτη που αποδέχεται και αναγνωρίζει την ειρηνική συνύπαρξη λαών και θρησκειών. Η ακραία, όμως, συμπεριφορά του Ερντογάν δεν μπορεί και δεν θα μείνει αναπάντητη. Ήδη σήμερα ο Πρωθυπουργός Κυριάκος Μητσοτάκης έκανε δηλώσεις στις οποίες αναφέρεται στα μέτρα τα οποία πρέπει να πάρει η Ευρώπη για να αντιμετωπίσει τον τουρκικό επεκτατισμό και στο χθεσινό Συμβούλιο των Υπουργών Εξωτερικών της Ευρωπαϊκής Ένωσης ο κ. Δένδιας έθεσε το ζήτημα και ζήτησε εν τοις πράγμασι την αλληλεγγύη των συμμάχων μας. Σ' αυτό ανταποκρίθηκαν πολλοί εξ αυτών με μπροστάρηδες χθες και επικεφαλής την Αυστρία, τη Γαλλία, τη Σουηδία και άλλες χώρες, που ζήτησαν να διακοπούν άμεσα οι ενταξιακές διαπραγματεύσεις Ευρωπαϊκής Ένωσης και Τουρκίας. Παράλληλα θέσαμε το ζήτημα επιβολής κυρώσεων σε βάρος της Τουρκίας, εάν αποπειραθεί βεβαίως να παραβιάσει τα κυριαρχικά μας δικαιώματα. Αν το κάνει αυτό, η στάση της Ελλάδας θα είναι άτεγκτη. Δεν θα δεχθούμε καμμία παραβίαση των συνόρων μας, είτε αυτά είναι στη θάλασσα είτε στη στεριά. Είμαστε έτοιμοι, οικοδομώντας σταθερές συμμαχίες, να αντιμετωπίσουμε κάθε κίνδυνο. Η στάση των Υπουργών Εξωτερικών χθες στην Ευρωπαϊκή Ένωση αποτελεί θετικό πρόκριμα για την ενότητα της Ένωσης απέναντι στην τουρκική προκλητικότητα. Κι εμείς εδώ πρέπει να αυτοσυγκρατούμεθα και να μη σηκώνουμε τους τόνους με λαϊκίστικο τρόπο για το ζήτημα αυτό. Έρχομαι τώρα στο θέμα που έθεσε ο κ. Λοβέρδος πριν από λίγο. Παρακολούθησα, όπως και οι άλλοι συνάδελφοι, τόσο εδώ όσο και στην επιτροπή, τη συζήτηση ανάμεσα στον κ. Λοβέρδο και στον Υφυπουργό τον κ. Ζαββό. Ομολογουμένως είναι μια συζήτηση με επιχειρήματα, η οποία προάγει τον κοινοβουλευτικό διάλογο και τον ίδιο τον κοινοβουλευτισμό. Αντιλαμβάνομαι ότι κοινός τόπος και αγωνία όλων των υπεύθυνων πολιτικών δυνάμεων είναι η επίλυση του ζητήματος των κόκκινων δανείων. Είναι ένα φλέγον ζήτημα υψίστης σημασίας για την ανάκαμψη της οικονομίας μας, που αποτελεί βασική προτεραιότητα της πολιτικής της Κυβέρνησής μας, διότι η επίλυση του προβλήματος θα επιτρέψει τη χορήγηση νέων δανείων για όσους έχουν ελάχιστη σχέση με την αγορά και θα απελευθερώσει ουσιαστικά την πολύτιμη γι' αυτή ρευστότητα. Ήδη η ηγεσία του Υπουργείου Οικονομικών έχει αναλάβει πρωτοβουλίες για να δώσει λύσεις μετά από μια περίοδο αδράνειας, που έχει από πίσω ονοματεπώνυμα και όπως όλοι γνωρίζουμε, τα τελευταία τεσσεράμισι χρόνια κόστισε στις μικρομεσαίες επιχειρήσεις, στις τράπεζες, στο ελληνικό νοικοκυριό και στην οικονομία μας εν γένει. Το πρόγραμμα «ΗΡΑΚΛΗΣ», που νομοθετήθηκε το 2019, το οποίο έχει στηρίξει και αναλύσει επαρκώς ο κ. Ζαββός όλο αυτό το διάστημα, αποτελεί ένα κρίσιμο συστημικό εργαλείο. Ήδη οι τράπεζες αναμένεται να το αξιοποιήσουν, με στόχο να μεταβιβάσουν 30 δισεκατομμύρια κόκκινα δάνεια. Η Κυβέρνηση, όμως, είναι έτοιμη να εξετάσει και κάθε άλλη πρόταση που θα συμβάλει στη μείωση των κόκκινων δανείων. Η λύση της bad bank, όπως και κάθε άλλη πιθανή συστημική πρόταση, όσο κι αν αυτό δεν αρέσει στην πλευρά του ΣΥΡΙΖΑ, που μπορεί να εμφανιστεί στο μέλλον και να είναι αποτελεσματική ως συμπληρωματική προς το σχέδιο «ΗΡΑΚΛΗΣ» μπορεί και πρέπει να εξετάζεται. Όλες οι προσπάθειες της Κυβέρνησης, βέβαια, κινούνται στο πλαίσιο επίλυσης του καίριου ζητήματος των κόκκινων δανείων, πάντα με άξονα το συμφέρον των πολιτών, που ταλαιπωρήθηκαν αφάνταστα τα τελευταία δέκα χρόνια, την προάσπιση των συμφερόντων του δημοσίου και βεβαίως την εύρυθμη λειτουργική πορεία των τραπεζών ως μοχλού ρευστότητας προς την οικονομία. Ο αγαπητός συνάδελφος Κοινοβουλευτικός Εκπρόσωπος σήμερα του ΣΥΡΙΖΑ ζήλεψε τη δόξα των προκατόχων του σε αυτή τη θέση και ήρθε πάλι να μας κάνει κριτική με ειρωνεία για το επιτελικό κράτος. Προφανώς δεν παρακολούθησε τις τελευταίες συνεδριάσεις, που τα ίδια επιχειρήματα ακούστηκαν και έπεσαν στο κενό, ζητήθηκαν απαντήσεις από εμάς προς εσάς και εσείς έρχεστε πάλι με τα ίδια επιχειρήματα, αντί να απαντάτε να μας ρωτάτε. Σας ξαναλέμε, λοιπόν, με ηρεμία - διότι η σημερινή σας αναφορά αφορά στη χθεσινή παρουσία εδώ του κ. Χαρδαλιά και τη δημιουργία είκοσι οκτώ θέσεων μετακλητών - ότι δεν μπορούμε να καταλάβουμε γιατί, όταν έρχεστε και λέτε όλα αυτά τα πράγματα, δεν συμμερίζεστε αυτό που συμμερίζεται το σύνολο του ελληνικού λαού, ότι οι υπηρεσίες της Πολιτικής Προστασίας σε όλο αυτό το διάστημα του ενός έτους που κυβερνάει τη χώρα η Νέα Δημοκρατία πρακτικά έχουν σώσει όχι μόνο τα προσχήματα, αλλά έχουν σώσει ζωές, έχουν σώσει περιοχές, έχουν σώσει την ίδια τη χώρα από φυσικές καταστροφές, που στην εποχή τη δική σας όλοι θυμόμαστε τι έγινε. Αντί, λοιπόν, να έρχεστε και να λέτε ένα «μπράβο», όπως λένε όλα τα άλλα κόμματα και όπως λέει η πλειοψηφία του ελληνικού λαού σε αυτή την Κυβέρνηση, μας εγκαλείτε γιατί έκρινε ο Υφυπουργός ότι χρειάζεται να ενισχυθεί, μέχρις ότου λειτουργήσουν οι διαδικασίες του ΑΣΕΠ, με είκοσι οκτώ μετακλητούς υπαλλήλους, αυτός ο οποίος σας είπε χθες ότι, ενώ είναι Υφυπουργός και έχει δικαίωμα να έχει οκτώ μετακλητούς στο γραφείο του, έχει μόνο έναν. Και κατηγορείτε την Κυβέρνηση τη δική μας για ρουσφέτια! Όμως, πριν έρθετε πάλι στο Βήμα εσείς ή κάποιος άλλος συνάδελφός σας για να μιλήσει για αυτό το θέμα, ελάτε να απαντήσετε στον ελληνικό λαό - όχι σε μας - πώς αυξήσατε τους μετακλητούς κατά την περίοδο διακυβέρνησής σας κατά 45% με κόστος 120 ολόκληρα εκατομμύρια και 17 εκατομμύρια μόνο για τους μετακλητούς του Μαξίμου, εσείς που είχατε ως σύμβουλο τον γίγαντα Καρανίκα, που διορίσατε φίλους και συγγενείς σε όλο τον δημόσιο τομέα. Δικό σας - σας θυμίζω - ήταν το Υπουργικό Συμβούλιο που από τον Ιανουάριο του 2015 ως τα τέλη του 2018 αποφάσισε δεκατέσσερις φορές την αύξηση των ειδικών συμβούλων, των συνεργατών και των μετακλητών στα γραφεία των Υφυπουργών και των Υπουργών σας. Όταν με το καλό απολογηθείτε, απαντήσετε σε αυτά τα ερωτήματα, ίσως μόνο τότε να αρχίσει πάλι ο ελληνικός λαός να ανοίγει τα αυτιά του να σας ακούει, ενώ σήμερα σας γυρνάει εκκωφαντικά την πλάτη. Όσον αφορά στις τροπολογίες για τη Θράκη, όπως ανέδειξε ο Ευριπίδης Στυλιανίδης και οι άλλοι Θράκες Βουλευτές μας, αλλά και ο Υπουργός των Οικονομικών, αυτό που γίνεται με αυτή την τροπολογία, όπως είπε ο κ. Λοβέρδος πριν σωστά, ενισχύεται η Περιφέρεια της Θράκης, μια περιφέρεια που αποτελεί τον προμαχώνα της χώρας μας αλλά και της Ευρώπης, το απώτατο ευρωπαϊκό σύνορο. Η παρούσα Κυβέρνηση τι κάνει ουσιαστικά; Διορθώνει, ακολουθώντας τη διαχρονική πολιτική στήριξη της Θράκης και των πολιτών της, πολιτική που όπως ανέφερε ο κ. Στυλιανίδης ξεκίνησε από τον Κωνσταντίνο Καραμανλή, συνεχίστηκε από τον Ανδρέα Παπανδρέου και ακολουθήθηκε από όλες τις κυβερνήσεις μέχρι το ορόσημο του 2015. Έρχεται, λοιπόν, να διορθώσει το λάθος του ΣΥΡΙΖΑ, που κατήργησε τις επιδοτήσεις εργασίας προς τις ακριτικές επιχειρήσεις, με αποφάσεις του τότε Υπουργού σας, του κ. Σταθάκη. Αυτή η απόφαση είχε εκρηκτικές συνέπειες στην περιοχή της Θράκης, αφού η ανεργία εξερράγη από το 4% και έφτασε στο 33%. Χιλιάδες νέοι και νέες εγκατέλειψαν τη Θράκη. Η κομβική αυτή περιοχή της πατρίδας μας αποδυναμώθηκε. Σήμερα η Κυβέρνηση έρχεται και ουσιαστικά διορθώνει αυτή την ιστορική αδικία. Καταβάλλει οφειλές προς τις επιχειρήσεις. Παράλληλα, η ανακοινωθείσα πρωτοβουλία του Πρωθυπουργού για σύσταση ειδικής κοινοβουλευτικής επιτροπής υπό την Προεδρία της Ντόρας Μπακογιάννη, όπως είπε ο Πρόεδρος και μετά από την αποδοχή του Προέδρου της Βουλής και της Διάσκεψης των Προέδρων για την ανάπτυξη της προοπτικής της Θράκης, αποδεικνύει τη φροντίδα που δείχνει η Κυβέρνηση για την περιφέρεια αυτή, τη βούλησή της να ενισχύσει τους ακρίτες μας που φυλάνε Θερμοπύλες. Ως προς το Ελληνικό, τα είπε πολλές φορές η πλευρά της πολιτικής ηγεσίας, έδωσε τις απαντήσεις, που νομίζω ότι είναι καθαρές και φαντάζομαι ότι και η πτέρυγα του ΣΥΡΙΖΑ θα υπερψηφίσει αυτή την τροπολογία. Επιτρέψτε μου, όμως, να τονίσω εκ νέου ότι με αυτή υλοποιείται μια ακόμα βασική προϋπόθεση της σύμβασης μεταξύ του ΤΑΙΠΕΔ και του επενδυτή και αυτή δεν είναι άλλη από τη διανομή των ακινήτων μεταξύ του ΤΑΙΠΕΔ και του Ελληνικού Δημοσίου. Δεν εμπλέκεται ο επενδυτής, διότι αυτή τη στιγμή το Ελληνικό Δημόσιο έχει το 70% και το 30% ανήκει στο ΤΑΙΠΕΔ. Συνεπώς η διανομή πρέπει να γίνει μεταξύ των δύο, μια διανομή που θα γίνει με βάση τη νομοθεσία του κράτους, με ομοιογενείς και νέους κοινούς κανόνες στους αγοραστές, με έναν νέο κανονισμό - και αυτό είναι πολύ σημαντικό για όσους καταλαβαίνουν - για κοινή αρχιτεκτονική και αισθητική προσέγγιση στις κατασκευές εκεί. Η παρούσα τροπολογία δεν τροποποιεί τη σύμβαση μεταξύ ΤΑΙΠΕΔ και επενδυτή. Η ιδιοκτησία, άλλωστε, μετά από ενενήντα εννιά χρόνια, όπως είπε τρεις φορές ο κ. Σταϊκούρας πριν, θα περάσει στο δημόσιο. Με βάση, λοιπόν, τη μεθοδολογία που προβλέπει ο νόμος του ΣΥΡΙΖΑ, ο ν.4422, υλοποιείται ένα ακόμα βήμα αυτής της εμβληματικής επένδυσης, μια επένδυση που δυστυχώς στα τεσσεράμισι χρόνια που κυβέρνησε ο ΣΥΡΙΖΑ αντί να ακούσει τη βούληση, την προτροπή του συνόλου του ελληνικού λαού, επέμενε να ακούει τις ιδεοληπτικές τοποθετήσεις του αρχικού 3% του. Όσον αφορά το νομοσχέδιο το οποίο συζητάμε σήμερα, αποτελεί μια ακόμα ψηφίδα στο σχέδιο της Κυβέρνησης για την ελληνική οικονομία. Δεν θα πω περισσότερα, για να μην καταχραστώ τον χρόνο. Άλλωστε και ο κ. Κεδίκογλου και οι Υπουργοί ήταν πολύ σαφείς και αναλυτικοί στο τι κάνουμε με αυτό το νομοσχέδιο. Παρ' όλα όσα έχουν λεχθεί εδώ μέσα, η Κυβέρνηση δεν σταματά μόνο σε αυτά και δεν σταματά ούτε σε όλα όσα έκανε για την οικονομία και τους Έλληνες πολίτες εδώ και έναν χρόνο. Ήδη έχει αναρτηθεί σε διαβούλευση το νέο σχέδιο νόμου του Υπουργείου Οικονομικών, με το οποίο η πρόθεση είναι να ανασταλεί το τέλος επιτηδεύματος για τους αγρότες, να νομοθετήσει διατάξεις για την προσέλκυση των επενδύσεων που ζητούσαν οι προηγούμενοι ομιλητές, με στοχευμένα φορολογικά κίνητρα και φορολογικές απαλλαγές και να εισαγάγει μηχανισμό εξωδικαστικής επίλυσης των εκκρεμών φορολογικών διαφορών, που - για όσους αντιλαμβάνονται τι γίνεται στην οικονομία - είναι εξαιρετικά σημαντική για την επανεκκίνησή της. Κυρίες και κύριοι συνάδελφοι, τελειώνοντας, θέλω να πω ότι για άλλη μια φορά και παρά τις περιπτώσεις όπου ο τσακωμός ξεπερνάει τα όρια της κοινοβουλευτικής ευπρέπειας, στην περίπτωση του συγκεκριμένου νομοσχεδίου διαπιστώσαμε όλοι ότι έγινε ένας σοβαρός διάλογος, ανταλλάχθηκαν επιχειρήματα, με αποτέλεσμα ένα καλύτερο και αποτελεσματικότερο νομοσχέδιο. Αυτή είναι η πεμπτουσία του κοινοβουλευτισμού, όπως την αντιλαμβάνεται αυτή η Κυβέρνηση. Αυτή είναι η δημοκρατία μας και ο ορθός τρόπος λειτουργίας της. Ευχαριστώ.
Ευχαριστώ, κύριε Λιβανέ. Τον λόγο έχει ο κ. Πασχαλίδης για έξι λεπτά.
Ευχαριστώ, κύριε Πρόεδρε. Κύριοι Υπουργοί, κυρίες και κύριοι συνάδελφοι, στο πλαίσιο των δεσμεύσεων της Κυβέρνησης για οικονομική στήριξη των ελληνικών επιχειρήσεων και ενίσχυση της ανταγωνιστικότητάς τους έρχεται το παρόν νομοσχέδιο και ειδικότερα το άρθρο 4 να υλοποιήσει το δίκαιο αίτημα των επιχειρήσεων παραμεθορίων περιοχών για ενεργοποίηση της οικονομικής ενίσχυσης του 12% που προέβλεπε ο αναπτυξιακός νόμος, ο ν.1767/1988, που θα αποτελέσει πνοή ζωής μέσα στις ιδιαιτέρως δύσκολες επικρατούσες κοινωνικοοικονομικές συνθήκες για τις επιχειρήσεις της ακριτικής μας περιφέρειας. Πιο συγκεκριμένα, το άρθρο 21 του ν.1767/1988, όπως το άρθρο αυτό αντικαταστάθηκε με το άρθρο 32 του ν.1836/1989 ορίζει ότι, πρώτον, στις βιομηχανικές, βιοτεχνικές και μεταλλευτικές επιχειρήσεις που βρίσκονται εγκατεστημένες στην περιοχή Γ, Δ του αναπτυξιακού νόμου 1262/1982, δηλαδή στην Ανατολική Μακεδονία και Θράκη, δίδεται οικονομική ενίσχυση από τον ΟΑΕΔ. Δεύτερον, για τον σκοπό αυτό ο ΟΑΕΔ επιχορηγείται από τον κρατικό προϋπολογισμό, στον οποίο εγγράφονται οι σχετικές πιστώσεις. Ωστόσο, ο πρώην Υπουργός Ανάπτυξης της κυβέρνησης ΣΥΡΙΖΑ κ. Σταθάκης με την υπ' αριθμόν 13311/273/21-3-2016 υπουργική απόφαση προέβη στην αιφνιδιαστική και παντελώς αναιτιολόγητη κατάργηση της οικονομικής ενίσχυσης μέσω της επιδότησης του εργοδοτικού κόστους - ποσοστό 12% - για τις επιχειρήσεις που εδρεύουν στις παραμεθόριες περιοχές, μεταξύ των οποίων και η Ανατολική Μακεδονία και Θράκη, παρ' όλο που γνώριζε ότι δεν είχε καταβάλει ο ΟΑΕΔ στις επιχειρήσεις τις οφειλόμενες ενισχύσεις από το δεύτερο εξάμηνο του έτους 2010 έως το έτος 2015. Συνεπεία της άρνησης καταβολής των οφειλόμενων οικονομικών ενισχύσεων για μια πενταετία και περαιτέρω της οριστικής κατάργησης του αναπτυξιακού μέτρου, εκατοντάδες μεταποιητικές και τουριστικές επιχειρήσεις των παραμεθορίων περιοχών υπέστησαν τεράστια οικονομική ζημιά, ενώ αναρίθμητες θέσεις εργασίας χάθηκαν στις ευαίσθητες αυτές περιοχές, δεδομένου άλλωστε ότι η κυβέρνηση ΣΥΡΙΖΑ, παρά τις δεσμεύσεις για την κατάσταση της εν λόγω οικονομικής ενίσχυσης με παρόμοιο αναπτυξιακό μέτρο, ουδέποτε προέβη σε οποιαδήποτε ενέργεια προς αυτή την κατεύθυνση. Ακολούθησε ένας μακροχρόνιος αγώνας, όπου το Συμβούλιο της Επικρατείας, με την υπ' αριθμόν 305/2020 απόφασή του, ακύρωσε την επαίσχυντη υπουργική απόφαση της προηγούμενης κυβέρνησης. Έτσι, με την παρούσα τροπολογία επανέρχεται η επιδότηση εργασίας του 12% για τις επιχειρήσεις των παραμεθορίων περιοχών, όπως αυτές ορίζονται στον ν.1767/1988, μεταξύ των οποίων και η Περιφέρεια της Ανατολικής Μακεδονίας και Θράκης, ενώ προβλέπεται και η χορήγηση επιδότησης, που οφείλεται από το δεύτερο εξάμηνο του 2010, μέσω της διενέργειας συμψηφισμού με υφιστάμενες και μελλοντικές απαιτήσεις δημοσίου, φόρους, ασφαλιστικές εισφορές κ.λπ.. Η εν λόγω διάταξη είναι κυριολεκτικά σωτήρια για τις επιχειρήσεις των παραμεθορίων περιοχών, δεδομένου ότι η πολυετής οικονομική κρίση, σε συνδυασμό με την πρωτοφανή υγειονομική κρίση, προκάλεσε μείζονα οικονομικά προβλήματα στις πλέον μειονεκτούσες περιοχές, μεταξύ αυτών της Ανατολικής Μακεδονίας και Θράκης. Επανέρχεται, λοιπόν, με την παρούσα διάταξη του άρθρου 4 ένα σημαντικότατο αναπτυξιακό μέτρο, που συνέβαλε καθοριστικά επί σειρά ετών στη βιωσιμότητα των επιχειρήσεων και τη διατήρηση των πολύτιμων θέσεων εργασίας και ευελπιστούμε ότι θα δώσει ξανά οξυγόνο ανάπτυξης, τόσο στην Περιφέρεια Ανατολικής Μακεδονίας και Θράκης όσο και σε όλες τις προβλεπόμενες από τον νόμο παραμεθόριες περιοχές. Τελειώνοντας, αφού εκφράσω τις θερμές ευχαριστίες μου στον Υπουργό κ. Ευριπίδη Στυλιανίδη, που στέκεται πάντα αρωγός στα προβλήματα της Περιφέρειας Ανατολικής Μακεδονίας και Θράκης, καθώς και στον Υπουργό κ. Σταϊκούρα και τον Βουλευτή κ. Καιρίδη για τη συνολική τους συμβολή, ήθελα να τονίσω ότι ο Πρωθυπουργός μας κ. Κυριάκος Μητσοτάκης αποδεικνύει για μια ακόμη φορά εμπράκτως τη στήριξή του στη μικρομεσαία επιχειρηματικότητα, η οποία μόλις έχει αρχίσει να ανασυντάσσεται μετά από μια δεκαετή κρίση. [[Στο σημείο αυτό την Προεδρική Έδρα καταλαμβάνει η Η΄ Αντιπρόεδρος της Βουλής κ. ΣΟΦΙΑ ΣΑΚΟΡΑΦΑ]] Είμαι βέβαιος ότι η σημερινή Κυβέρνηση τις δύσκολες αυτές ώρες θα συμβάλει καθοριστικά στη διάσωση και ανάπτυξη των μικρομεσαίων επιχειρήσεων, τόσο της Ανατολικής Μακεδονίας και Θράκης όσο και των λοιπών παραμεθορίων περιοχών, με σειρά παρομοίων μέτρων και διατάξεων, ενισχύοντας με κάθε τρόπο την επιχειρηματικότητα και την οικονομία της ακριτικής περιφέρειας. Προς τον κ. Λοβέρδο θέλω να πω το εξής: Κύριε Λοβέρδο, έχω την εντύπωση ότι οι οφειλές στις επιχειρήσεις του 2009 έχουν καταβληθεί - τουλάχιστον στην Ανατολική Μακεδονία και Θράκη - και σε κάποιες επιχειρήσεις - όχι σε όλες - έχουν καταβληθεί για το πρώτο εξάμηνο του 2010. Ευχαριστώ πολύ.
Και εγώ σας ευχαριστώ, κύριε συνάδελφε. Τον λόγο τώρα έχει ο Κοινοβουλευτικός Εκπρόσωπος της Ελληνικής Λύσης, ο κ. Χήτας, για έξι λεπτά.
Κυρία Πρόεδρε, ευχαριστώ πολύ. Θα συμφωνήσω απόλυτα με την Κυβέρνηση και τον Κοινοβουλευτικό της Εκπρόσωπο, γιατί, όντως, το θέμα της Αγίας Σοφίας είναι ένα θέμα το οποίο μας απασχολεί έντονα, οπότε, κύριε Υπουργέ, θα επανέλθω στο νομοσχέδιό σας μετά, αλλά πρέπει να πούμε κάποια πράγματα. Κύριε Κοινοβουλευτικέ Εκπρόσωπε της Νέας Δημοκρατίας, αναφερθήκατε στο τι κάνει ή τι έχει κάνει μέχρι στιγμής η ελληνική Κυβέρνηση και μας είπατε ότι ο Πρωθυπουργός, ο Κυριάκος Μητσοτάκης, σε δηλώσεις του αναφέρθηκε σήμερα στο θέμα αυτό. Δεν μας είπατε ποτέ ότι αναφέρθηκε σε συγκεκριμένα μέτρα. Μας είπατε ότι ζητάει από τους Ευρωπαίους συμμάχους, από τους Ευρωπαίους εταίρους, τη στήριξη να παρθούν κάποια αντίμετρα, αλλά δεν μας είπατε αν πρότεινε κάτι και τι μέτρα μπορεί να είναι αυτά. Επίσης, αναφέρατε - γιατί εμείς θα αναφερθούμε σε συγκεκριμένα μέτρα σε λιγάκι - ότι στο χθεσινό Συμβούλιο των Υπουργών Εξωτερικών είχαμε τη στήριξη των Υπουργών Εξωτερικών των άλλων κρατών κ.λπ. κ.λπ.. Να πούμε, λοιπόν, στους Έλληνες ότι από τους είκοσι επτά Υπουργούς Εξωτερικών που συμμετείχαν οι είκοσι εποίησαν την νήσσαν, την πάπια, κύριε Λιβανέ. Και μιλάμε για μεγάλα κράτη! Η Γαλλία, όντως, μας στήριξε, η Αυστρία, το Λουξεμβούργο, η Σλοβακία και η Εσθονία. Πού είναι οι υπόλοιποι; Οι άλλοι είκοσι σήκωσαν τα χεράκια ψηλά. «Να δούμε πρώτα, πριν πάμε στη λήψη μέτρων», είπαν, «να εξαντλήσουμε το περιθώριο διαλόγου με την Τουρκία.». Αυτό ειπώθηκε χθες. Άρα, λοιπόν, είδαμε τη διάθεση των υπόλοιπων κρατών. Είναι αυτό που φωνάζουμε εδώ και πάρα πολύ καιρό και δυστυχώς για την Ελλάδα, δυστυχώς για εμάς, δεν πρόκειται κανείς από αυτούς να μας βοηθήσει, κανένα από τα μεγάλα σοβαρά κράτη. Είναι μάταιο να περιμένουμε αντίδραση από την Ευρωπαϊκή Ένωση. Το είπαμε και πριν, το φωνάζουμε σε όλους τους τόνους, ο Πρόεδρος, εμείς, όπου βρισκόμαστε, σε αυτό το Βήμα, σε συνεντεύξεις μας, σε τηλεοπτικά πάνελ, όπου βρεθούμε. Πότε σας το είχα πει, κύριε Λιβανέ; Την περασμένη εβδομάδα, ότι την Παρασκευή που έδιναν μισό δισεκατομμύριο στους Τούρκους, ο Ερντογάν έκανε την Αγία Σοφία τζαμί. Δηλαδή, μιλάμε για θράσος, από τη μία, από τον Τούρκο, αλλά, από την άλλη, είναι ένα σαφές σημάδι ότι εμείς δεν πρέπει να περιμένουμε τίποτα από δαύτους. Άρα πού καταλήγουμε; Καταλήγουμε ότι είμαστε μόνοι μας και θα πρέπει εμείς να πάρουμε μέτρα. Για να μην πούμε ότι κάνουμε μόνο αντιπολίτευση και χτυπάμε την Κυβέρνηση, γιατί δεν κάνετε πράξη αυτά που λέμε ή δεν παίρνετε αντίμετρα, να πω ότι για ό,τι συμβαίνει έχουν πολύ μεγάλη ευθύνη οι πολίτες και για τα κόμματα που επιλέγουν αλλά και για αυτά που ζουν. Θα πω το εξής, πριν πάω στα μέτρα που έχουμε να προτείνουμε. Δεν είναι δυνατόν την Παρασκευή ο Ερντογάν να μετατρέπει την Αγιά Σοφιά σε τζαμί και την ίδια μέρα, κυρίες και κύριοι Βουλευτές, οκτακόσια σαράντα έξι οχήματα - έχω τα επίσημα στοιχεία - να περνούν τους Κήπους, εκ των οποίων τριακόσια ενενήντα τέσσερα αυτοκίνητα να είναι Έλληνες και να πηγαίνουν στην Τουρκία είτε για να βάλουν βενζίνη, όπου το καύσιμο είναι φθηνό, είτε για να κάνουν τα ψώνια τους και το Σάββατο από τα οκτακόσια είκοσι τα τριακόσια οκτώ να είναι Έλληνες. Με δύο άτομα ανά αυτοκίνητο, που είναι το λιγότερο να βάλω εγώ, είναι γύρω στα χίλια άτομα. Τόσοι Έλληνες πέρασαν την Παρασκευή, το Σάββατο και την Κυριακή, μια μέρα μετά! Κύριε Υπουργέ, είναι τραγικό. Εδώ μιλάμε για την ευθύνη των Ελλήνων πολιτών. Δεν μπορούμε μόνο να φωνάζουμε, να γκρινιάζουμε και ο πολίτης να είναι ανεύθυνος. Γι' αυτό λέμε σε όλους τους τόνους και καλούμε τους Έλληνες πολίτες, με όση δύναμη έχουν - γιατί έχουν δύναμη - να μποϊκοτάρουν τα τουρκικά προϊόντα, να μην πηγαίνουν στην Τουρκία να ψωνίζουν. Για όνομα του Θεού! Δεν ζητάμε τρελά πράγματα! Αυτά είναι τα επίσημα στοιχεία. Θα ήθελα να τους στείλω και ένα μήνυμα ακόμα, γιατί το Σαββατοκύριακο, κυρίες και κύριοι Βουλευτές, με ένα κλιμάκιο της Ελληνικής Λύσης βρεθήκαμε στην Κομοτηνή, στη Ροδόπη και στον Έβρο, σε μια μεγάλη περιοδεία. Θα πάμε εκεί μετά, γιατί σήμερα τυχαίως μιλάμε και για το θέμα του Έβρου, την τροπολογία που έφερε ο κ. Σταϊκούρας. Ξέρετε ότι το Δημοτικό Συμβούλιο της Κομοτηνής είχε ψήφισμα κατά της μετατροπής της Αγίας Σοφίας σε τζαμί και απείχαν οι μουσουλμάνοι δημοτικοί σύμβουλοι; Είναι δυνατόν να απέχουν οι μουσουλμάνοι δημοτικοί σύμβουλοι, κατά τα άλλα Έλληνες, από την ψηφοφορία αυτή και να μην υπερψηφίζουν το ψήφισμα αυτό κατά της μετατροπής της Αγίας Σοφίας σε τζαμί; Απαράδεκτο! Αυτά είναι δύο φρέσκα στοιχεία, τα οποία φέρνω υπ' όψιν του ελληνικού λαού και υμών. Πάμε στη δέσμη μέτρων που είπα. Διότι καλό είναι να λέμε ότι περιμένουμε και ζήτησε σε όλους τους τόνους από Πρωθυπουργός από την Ευρωπαϊκή Ένωση να συμβάλει στη λήψη αντιμέτρων και να βοηθήσει την Ελλάδα, όμως ακούστε το εξής. Πάμε να δούμε κάποια μέτρα τα οποία πρέπει να λάβουμε άμεσα. Καταστροφή κάθε μέσου που παραβιάζει την εθνική κυριαρχία, κατασκευή τσιμεντένιου τείχους και ενιαίο αμυντικό δόγμα με την Κύπρο είναι τα στρατιωτικά μέτρα. Αυτά είναι τα στρατιωτικά μέτρα. Πρέπει να πάμε σε διακοπή εισαγωγής τουρκικών ψαριών, ιχθυοκαλλιέργειας και όλα τα υπόλοιπα προϊόντα. Είναι απλά πράγματα. Επίσης, καθορισμός αλιευτικών ζωνών. Σας τα είπε και προηγουμένως ο Πρόεδρος της Ελληνικής Λύσης. Κλείσιμο των συνόρων, για να τους πονέσουμε. Κάντε αυτά που είναι να κάνουμε εμείς τώρα, άμεσα, για να στείλουμε ένα μήνυμα. Δεν ξέρω αν θα πετύχει ή αν θα «μασήσει» ο Ερντογάν ή όχι. Δεν είναι ο στόχος μας αυτός. Ο στόχος είναι να δείξουμε ότι δεν καταλαβαίνουμε από τον τσαμπουκά τον δικό του και ότι μπορούμε να αντιδράσουμε και ότι για μια φορά δεν είμαστε με το κεφάλι σκυμμένο. Δεν είναι πάντα ο στόχος που κυνηγάει κανείς. Μπορεί να μην πετύχουμε και τίποτα ουσιαστικό σε ό,τι αφορά την Αγία Σοφία με αυτή την λήψη μέτρων. Όμως, θα στείλουμε ένα μήνυμα. Δεν μπορούμε πλέον να τα περιμένουμε μόνοι μας. Θα ήθελα να κάνω και ένα σχόλιο για όλα αυτά που ζούμε τόσο το τρίμηνο αυτό με τον κορωνοϊό, όμως θα μου επιτρέψετε περισσότερο να κάνω ένα σχόλιο τώρα σχετικά με αυτό το πολύ ευαίσθητο θέμα που αγγίζει την ψυχή όλων των Ελλήνων. Ότι πήγαν τριακόσιοι Έλληνες προχθές στην Τουρκία και πέρασαν τους Κήπους δεν σημαίνει ότι τα υπόλοιπα εκατομμύρια των Ελλήνων δεν πονάνε. Απλά είπα γι' αυτούς τους λίγους ότι δεν είναι καλό το μήνυμα που στέλνουν. Ποια είναι η στάση της Εκκλησίας μας; Τι κάνει η Εκκλησία μας; Με το ζόρι μετά από σαράντα οκτώ ώρες διαβάσαμε μια ανακοίνωση από τον Ιερώνυμο. Λυπάμαι που το λέω, αλλά νομίζω ότι η Ελλάς διέρχεται μια κρίση, όχι μόνο οικονομική, αλλά και αξιών και πολύ προβληματίζομαι με αυτά που βλέπω, με μια Εκκλησία απούσα σε μια στιγμή που ο ελληνικός λαός θα την ήθελε πολύ κοντά και θα ήθελε έναν αρχηγό της Εκκλησίας μπροστάρη. Δεν μπορώ να φανταστώ ποια θα ήταν η αντίδραση αν…
Κύριε συνάδελφε, τελειώνει ο χρόνος σας.
Ολοκληρώνω, κυρία Πρόεδρε, σε ένα λεπτό.
Ένα λεπτό είναι πολύ, κύριε συνάδελφε.
Πάντα υπήρχε ο Χριστόδουλος. Έχουμε τον Ιερώνυμο, έναν άνθρωπο πολύ χαμηλών τόνων, που δεν εκφράζει τους χριστιανούς στο απόλυτο - και λυπάμαι που το λέω αυτό - , που μάλλον περισσότερο τον ενδιαφέρουν οι δημόσιες σχέσεις, γιατί θα έβλεπα και μια άλλη αντίδραση. Κλείνω με το εξής, κυρία Πρόεδρε: Την ώρα που δεν μπορούμε να το συμμαζέψουμε, την ώρα που τα μπαράκια είναι κάθε βράδυ ανοικτά, στα beach bar γίνεται της τρελής, της κακομοίρας και βλέπετε τον συνωστισμό, εμείς καταργήσαμε τα πανηγύρια και με ΚΥΑ δίνουμε παράταση στον περιορισμό της Εκκλησίας μας μέχρι τις 22 Αυγούστου. Ούτε τον Δεκαπενταύγουστο, λοιπόν, να πάμε στις εκκλησίες μας, όπως θα θέλαμε να πάμε, ενώ την ίδια ώρα όλα τα beach bar είναι ανοικτά και έχουν χιλιάδες κόσμου μέσα. Θέλω να πω ότι κάποια μηνύματα τα οποία στέλνετε είναι λάθος. Κύριε Ζαββέ, κλείνω με αυτό: Δεχτήκαμε πάρα πολλά τηλέφωνα. Θα πληρωθούν οι υπάλληλοι οι οποίοι είναι σε αναστολή για τον Ιούνιο; Γιατί τους ενημέρωσαν ότι θα πληρωθούν 27 Ιουλίου και έχουν πρόβλημα, γιατί δεν μπορούν να ζήσουν τις οικογένειές τους. Δηλαδή, του Ιουνίου τα λεφτά, τα 534 ευρώ, αν δεν κάνω λάθος, που είναι να πάρουν οι άνθρωποι …
Ολοκληρώστε, κύριε συνάδελφε.
Ολοκληρώνω, κυρία Πρόεδρε. Είναι πολύ σημαντικό αυτό.
Το καταλαβαίνω, αλλά έχετε ξεπεράσει πολύ τον χρόνο σας.
Είχατε πει αρχικά ότι θα είναι στις αρχές του Ιούλη και ενημερώθηκαν σήμερα ότι θα πληρωθούν 27 Ιουλίου για τον Ιούνιο. Πώς θα ζήσουν αυτοί οι άνθρωποι; Το μεταφέρω για να έχουν μια απάντηση επί της ουσίας.
Ευχαριστώ πολύ, κύριε συνάδελφε. Τον λόγο έχει ο κ. Φάμελλος από τον ΣΥΡΙΖΑ για επτά λεπτά.
Ευχαριστώ πολύ, κυρία Πρόεδρε. Κυρίες και κύριοι Βουλευτές, κύριε Χατζηγιαννάκη και κύριε Μαμουλάκη, θα μου επιτρέψετε, δεν ξέρω ακριβώς τι έχετε βάλει στις τοποθετήσεις σας, αλλά θέλω να ξεκινήσω συγχαίροντας την ηγεσία του Υπουργείου Οικονομικών, τον κ. Σταϊκούρα, τον κ. Βεσυρόπουλο, τον κ. Ζαββό, γιατί έρχονται σήμερα εδώ και με παρρησία παραδέχονται ότι η επένδυση στο Ελληνικό δεν έχει ξεκινήσει. Πράγματι, θέλει θάρρος. Δεν ξέρω αν θέλει θράσος να παραδεχτεί κάποιος ότι τελικά ο κύριος Πρωθυπουργός πήγε σε μια ψεύτικη εκδήλωση να εγκαινιάσει ένα έργο, το οποίο έρχεται σήμερα η ηγεσία του Υπουργείου Οικονομικών και μας λέει ότι ούτε η σύμβαση διανομής δεν έχει γίνει. Αφού, λοιπόν, σήμερα νομοθετούν για το πώς θα γίνει η σύμβαση διανομής, μπορούμε να πούμε στον κ. Γεωργιάδη να κατέβει από τις μπουλντόζες, να μην το παίζει μαθητευόμενος μπουλντοζιέρης ή μαθητευόμενος μάγος, γιατί πρέπει να ξεκαθαρίσουμε ότι η ελληνική κοινωνία δεν τρώει σανό και έχει καταλάβει πάρα πολύ καλά τι κυβέρνηση πολιτικής απάτης έχουμε σήμερα στην Ελλάδα και ότι το Ελληνικό είναι ένα καθαρό παράδειγμα. Βέβαια, θα σας έλεγα ότι ίσως θα ήταν καλύτερο να περιμένετε λίγες ημέρες να ξεχαστούν οι κατεδαφίσεις. Μη φέρνετε τόσο γρήγορα τροπολογία πάλι για το Ελληνικό στην ελληνική Βουλή. Είναι γεγονός ότι θα πρέπει να περιμένετε αρκετές ημέρες, γιατί πρέπει να αποκτήσετε πιο σοβαρή και πιο αξιόπιστη Κυβέρνηση, γιατί αυτό χρειάζεται η ελληνική κοινωνία, γιατί είναι ξεκάθαρο ότι είναι αναξιόπιστη μια Κυβέρνηση η οποία δεσμεύτηκε ότι το έργο θα αρχίσει τέλος του 2019, ένας Πρωθυπουργός είναι αναξιόπιστος που δεσμεύτηκε ότι μέσα σε μια εβδομάδα θα λύσει όλο το βραχυκύκλωμα του Ελληνικού και έρχεται σήμερα να κάνει τροπολογία, μετά από έναν χρόνο από την ανάληψη της Κυβέρνησης, για το πώς θα γίνει η διανομή. Επιτρέψτε μου να σας πω ότι εγώ έχω κάποια ερωτήματα και για την ηγεσία του Υπουργείου Οικονομικών, διότι έχω ένα δημοσίευμα εδώ - θα το καταθέσω στα Πρακτικά - του κ. Σταϊκούρα, στις 11 Φεβρουαρίου, που λέει ότι ολοκληρώθηκε η διανομή στο Ελληνικό. [[Στο σημείο αυτό ο Βουλευτής κ. Σωκράτης Φάμελλος καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής]] Ερωτώ: Πόσο αξιόπιστος είναι ένας Υπουργός Οικονομικών, κύριε Κοινοβουλευτικέ Εκπρόσωπε της Νέας Δημοκρατίας, που στις 11 Φεβρουαρίου λέει ότι ολοκληρώθηκε η διανομή στο Ελληνικό και έρχεται πέντε μήνες μετά να κάνει μια τροπολογία για το πώς θα γίνει μια σύμβαση που θα έρθει πάλι στη Βουλή για να νομοθετηθεί. Διότι αυτό που χρειάζεται να πω είναι ότι χρειάζεται θάρρος και θράσος να έρθετε σήμερα εδώ για να μας πείτε ότι θα κάνετε ειδική ρύθμιση, εκτός της συνηθισμένης συμβολαιογραφικής διαδικασίας, για να φέρετε πάλι στη Βουλή - και σας περιμένουμε - και τη σύμβαση διανομής για το Ελληνικό, γιατί έχετε διπλή παραδοχή του σφάλματος και του λάθους. Τελικά, η μία εβδομάδα για την οποία δεσμεύτηκε ο κ. Μητσοτάκης - θέλω να μας απαντήσετε, κύριε Λιβανέ, και προσωπικά να πάρετε τον λόγο - ήταν ψέμα ή άγνοια; Γιατί και τα δύο είναι πάρα πολύ επικίνδυνα, να έχουμε σήμερα έναν Πρωθυπουργό που δεν ήξερε ή που έλεγε ψέματα στον ελληνικό λαό. Γιατί είμαστε, βέβαια, σίγουροι ότι αυτό θα αποδειχθεί πάρα πολλές φορές - και σας το λέμε ξεκάθαρα εδώ - κατ' αρχάς γιατί είμαι σίγουρος ότι οτιδήποτε ζητήσει η «LAMDA DEVELOPMENT» θα το φέρετε να το νομοθετήσετε και από τη άλλη μεριά είναι ξεκάθαρο, διότι ό,τι και αν έχετε κάνει μέχρι τώρα για το Ελληνικό το έχετε αλλάξει δύο και τρεις φορές. Ξέρετε ότι την πράξη νομοθετικού περιεχομένου που κάνατε για το Ελληνικό πέρυσι την άλλαξατε με νόμο τρεις φορές; Αυτό το ψηφίζω - ξεψηφίζω σας έχει γίνει τελικά δεύτερη φύση. Βέβαια, το πιο επικίνδυνο δεν είναι μόνο τα ψέματα και η άγνοια. Είναι ότι και οι επενδυτές, οι οποίοι περιμέναμε από την ακτινοβολία του κ. Μητσοτάκη να μείνουν στη εταιρεία, έφυγαν από την εταιρεία που θα κάνει την επένδυση στο Ελληνικό. Τελικά έχουμε σήμερα μια ξεκάθαρη απόδειξη που ακολουθεί επτά τροπολογίες, επτά νομοθετικές πράξεις, μία διαπιστωτική πράξη και τέσσερις υπουργικές αποφάσεις. Τελικά, η μία εβδομάδα χρειάστηκε να γίνει πάνω από ένας χρόνος. Βέβαια, η πρώτη τροπολογία θυμάμαι ότι ήταν στις 31 Ιουλίου, όταν ο κ. Οικονόμου - θυμίζω σήμερα Υφυπουργός Χωροταξίας, πρώην σύμβουλος της εταιρείας του Ελληνικού, της «LAMDA DEVELOPMENT» - εισήγαγε ρύθμιση για το ύψος των κτηρίων. Στις 9 Αυγούστου, μετά από έναν μήνα, περνάτε μια άλλη ρύθμιση, για τους τουριστικούς λιμένες. Στην πράξη νομοθετικού περιεχομένου περνάτε ρύθμιση, σε αντίδραση της τοπικής κοινωνίας, για τους κοινωφελείς κοινόχρηστους χώρους. Στις 18 Νοεμβρίου, δύο μήνες μετά, έρχεστε και τροποποιείτε την ημερομηνία παράδοσης των κοινόχρηστων χώρων. Τον Φεβρουάριο του 2020, στον νόμο για τα υδατοδρόμια - σε άσχετα νομοθετήματα πάντα περνάτε τις τροποποιήσεις αυτές - μπαίνουν ρυθμίσεις που αλλάζουν πάλι τη διαδικασία παράδοσης των κοινόχρηστων χώρων - είναι αυτό που σας είπα, το ψηφίζω - ξεψηφίζω - , αλλά βάζετε και ρυθμίσεις και φεύγει η αρμοδιότητα των αυθαιρέτων από το Υπουργείο Περιβάλλοντος, πάει στο Υπουργείο Ανάπτυξης, το οποίο παίρνει τη διαπιστωτική πράξη για τα αυθαίρετα, αλλά για πόσα; Για εννιακόσια αυθαίρετα. Έρχεστε μετά στον γνωστό αντιπεριβαλλοντικό νόμο και αλλάζετε και τις απαιτούμενες θέσεις στάθμευσης, κατά παρέκκλιση και αυτές. Και αφού βγάζετε διαπιστωτική πράξη τον Ιούνιο για τις κατεδαφίσεις, έρχεστε στις 12 Ιουνίου και αλλάζετε πάλι τη διαδικασία των κατεδαφίσεων, ονομάζοντας «τμηματική υλοποίηση των κατεδαφίσεων» τις πέντε κατεδαφίσεις. Συγχαρητήρια, αυτό πρέπει να είναι αριστείο καλής νομοθέτησης, μάλιστα θα έλεγα ότι είναι αριστείο επιτελικότητας! Αυτό είναι μια απόδειξη για το πώς λειτουργεί το ελληνικό κράτος, χωρίς να έχει γίνει σύμβαση, χωρίς να έχουν ικανοποιηθεί οι προαιρέσεις, μία από αυτές είναι η σύμβαση της διανομής, χωρίς να έχει πάρει ούτε ένα ευρώ το ελληνικό κράτος, χωρίς να έχει πάρει ούτε ένα ευρώ το ΤΑΙΠΕΔ, έρχεστε σήμερα και μας λέτε ότι έχει ξεκινήσει ήδη εδώ και δέκα μέρες η επένδυση στο Ελληνικό! Πότε θέλετε να πάμε μαζί στο Ελληνικό να δούμε αν έσκαψε έστω ένας από αυτούς τους φορτωτές μία τσαπιά, για να δούμε αν έβγαλε χώμα για να γίνουν θεμέλια; Έχουν γίνει μόνο οι πέντε κατεδαφίσεις! Βέβαια, εμείς σήμερα σας ρωτάμε πότε βγήκαν οι άδειες, γιατί μάθαμε ότι η αδειοδότηση των κατεδαφίσεων βγήκε αφού έφυγε ο κύριος Πρωθυπουργός από τον χώρο. Θα έχει πλάκα να είναι και παράνομη η κατεδάφιση αυτή! Θα είναι το αριστείο επιτελικότητας αυτό. Σήμερα έρχεστε και μας λέτε ότι υποτιμήσατε την πολυπλοκότητα. Και γιατί δεν βγαίνετε να πείτε ένα συγγνώμη στον ελληνικό λαό, ότι «κακώς κατηγορούσαμε τον ΣΥΡΙΖΑ γιατί ήταν πολύ πολύπλοκο το έργο από ό,τι φανταζόμασταν». Γιατί; Οι ψήφοι είναι καλοί να τις παίρνουμε με πολιτικές απάτες, αλλά την αλήθεια δεν την λέμε στον ελληνικό λαό! Για να μη σας πω ότι με βάση την πολιτική που είχαμε εμείς, με την ορθή διαδικασία και κατεδαφίσεων και παραχώρησης μετοχών, το έργο τώρα θα είχε ξεκινήσει. Εσείς, όμως, βάλατε μέσα και το λιμάνι και τις θέσεις στάθμευσης και τους κοινόχρηστους χώρους και το ύψος των κτιρίων και το κάνατε ακόμη πιο δύσκολο εις βάρος του ελληνικού δημοσίου. και έρχεστε σήμερα και τροποποιείτε το καθεστώς για τη διανομή ακινήτων με μία κατ' εξαίρεση διαδικασία για να προχωρήσει η διανομή, καταστρατηγώντας τις υφιστάμενες διατάξεις, γιατί διανέμονται ακίνητα χωρίς συμβολαιογραφικό έγγραφο, γιατί δεν έχει αποδοθεί στους δικαιούχους ακόμα η κυριότητα των κοινόχρηστων και κοινωφελών εκτάσεων και άρα είναι ανέφικτη η έκδοση των απαραίτητων βεβαιώσεων - πιστοποιητικών και παραδέχεστε στην αιτιολογική έκθεση ότι υπάρχει μια αντικειμενική αδυναμία σύναψης της σύμβασης διανομής, γιατί δεν μπορούν να προσαρτηθούν σε αυτή τα πιστοποιητικά που πρέπει να βγουν. Βέβαια, με αυτό το νέο εφεύρημα που έχετε βρει αναρωτιέμαι στο μέλλον πόσες ακόμα τροπολογίες θα περάσετε, γιατί δεν ξέρω, εάν θα βρεθεί συμβολαιογράφος που θα δεχόταν να προχωρήσει σε μία τέτοια συμβολαιογραφική πράξη, που δεν είναι ξεκάθαρη η θέση των ακινήτων, δεν είναι ξεκάθαρα ακόμα το υπόβαθρο και τα σχέδια. Διότι, φαντάζεστε, να έρθει κάποιος να βεβαιώσει ότι τα κτήρια που κατεδαφίσατε δεν είναι κατεδαφισμένα και να μπουν στην πράξη και στο συμβόλαιο παραχώρησης; Ποιος μηχανικός θα έρθει να υπογράψει ένα τέτοιο σχέδιο; Επίσης, είναι γεγονός ότι όλα αυτά τα κάνατε για ένα ψεύτικο σόου με μπουλντόζες. [[Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή]] Τελειώνω, κυρία Πρόεδρε. Επιπλέον, τροποποιείτε και την έναρξη διάρκειας του δικαιώματος επιφανείας. Προσέξτε, ενώ έπρεπε να γίνει με τη σύμβαση διανομής, το παρατείνετε για μετά. Δεν αρχίζουν τα ενενήντα εννέα χρόνια με τη σύμβαση διανομής. Για ποιον λόγο; Γιατί ξέρετε ότι δεν θα ολοκληρώσετε τη διαδικασία παράδοσης μετοχών και βάζετε και έναν κανονισμό στην εταιρεία «ΕΛΛΗΝΙΚΟ» να τροποποιήσει μονομερώς τον κανονισμό της περιοχής, αφήνοντας μία λέξη και σε αυτό, κύριε Βεσυρόπουλε, θέλω τη γνώμη σας. Γράφετε στην αιτιολογική ότι μπορεί αυτό να εφαρμοστεί και στον αιγιαλό και στην παραλία, ενώ είναι ξεκάθαρο ότι αυτή η αναφορά στον αιγιαλό και στην παραλία δεν αντιστοιχεί στη νομοθεσία; Για ποιον λόγο μπαίνει στην αιτιολογική; Μήπως κάνετε και λάθος αιτιολογικές εκθέσεις και δίνετε τη δυνατότητα στην εταιρεία «ΕΛΛΗΝΙΚΟ» να τροποποιήσει εκ των υστέρων αυτόν τον κανονισμό, άρα αποδημείτε και την ασφάλεια δικαίου για τους ενδιαφερόμενους που θα έρθουν εκεί; Κυρία Πρόεδρε, δεν θεωρούμε τυχαίο ότι αυτή η τροπολογία έρχεται μία ημέρα πριν από την έναρξη της συζήτησης ομολογιακού δανείου της «LAMDA DEVELOPMENT», γιατί οι επενδυτές έφυγαν. Θα περιμένουμε την επόμενη τροπολογία και του κ. Σταϊκούρα και της Κυβέρνησης. Είμαστε σίγουροι ότι θα τα ξαναπούμε για το Ελληνικό, γιατί δεν έχετε τη δυνατότητα και την ικανότητα να προχωρήσετε αυτή την επένδυση, γιατί δεν έχετε τη δυνατότητα και την ικανότητα να λύσετε προβλήματα προς όφελος της ελληνικής πολιτείας. Η προχειρότητά σας είμαστε σίγουροι ότι θα φέρει και άλλα λάθη. Αυτό, όμως, που μας ενδιαφέρει περισσότερο είναι τα συμφέροντα του ελληνικού κράτους και της ελληνικής οικονομίας. Σας το ξεκαθαρίζουμε η οικονομία και οι επενδύσεις δεν γίνονται με σόου από μαθητευόμενους μάγους ούτε από μαθητευόμενους μπουλντοζιέρηδες. Η προοδευτική λύση διακυβέρνησης θα φέρει και οικονομία και επενδύσεις και θέσεις εργασίας. Και αυτά θα τα κάνει η επόμενη κυβέρνηση του ΣΥΡΙΖΑ. Σας ευχαριστώ.
Ευχαριστώ, κύριε συνάδελφε. Τον λόγο έχει ο Υφυπουργός Οικονομικών, ο κ. Ζαββός.
Κυρία Πρόεδρε, παρακαλώ τον λόγο για ένα λεπτό επί προσωπικού.
Κύριε Λιβανέ, έχετε τον λόγο.
Δεν είπα τίποτα το προσωπικό. Θα μου δώσετε και εμένα τον λόγο μετά, κυρία Πρόεδρε, για να απαντήσω.
Δεν αναφερθήκατε στο πρόσωπό μου;
Σας έθιξα;
Μου είπατε να ζητήσω συγγνώμη.
Σας έθιξε αυτό, κύριε Λιβανέ; Θα πάρω τον λόγο μετά, κυρία Πρόεδρε.
Τι να σας πω, εάν εσείς δεν καταλαβαίνετε περί ευθιξίας, δεν μπορώ εγώ να σας κάνω εγώ τέτοιο μάθημα.
Κύριε Λιβανέ, σπαταλάτε τον χρόνο σας.
Θαυμάζω την επιμονή του κ. Φάμελλου και τον μόνιμο ενθουσιασμό που έχει ως προσωπικότητα, να θέλει με πάθος να συμμετέχει μονίμως σ' έναν διάλογο κουφών. Η αξιοπιστία του κ. Μητσοτάκη δεν περιμένει εσάς να την κρίνετε. Την έχουν κρίνει τα παγκόσμια μέσα, την έχει κρίνει όλος ο κόσμος, η Ευρώπη και το σύνολο του ελληνικού λαού, ακόμη και αυτοί οι οποίοι ψήφισαν ΣΥΡΙΖΑ στις τελευταίες εκλογές. Από τον Αύγουστο, όπως σωστά είπατε, ξεκινήσαμε με τις υπουργικές αποφάσεις να δουλεύουμε στο Ελληνικό. Τι προσπαθούσαμε να κάνουμε; Να λύσουμε όσα εσείς δεν λύνατε, αλλά παράλληλα να μπούμε και στη λύση όσων προβλημάτων εσείς δημιουργήσατε ακριβώς από την ιδεοληψία την οποία είχατε, για να μη γίνει ποτέ αυτό το έργο. Εγώ προσωπικά ζητώ συγγνώμη, κύριε Φάμελλε, γιατί δεν πίστεψα ποτέ το μέγεθος αυτής της ιδεοληψίας, την οποία είχε το κόμμα σας και έχετε ακόμα, απ' ό,τι βλέπω, στο να εμποδίζετε και στο να συνεχίσετε να εμποδίζετε κάθε επένδυση, η οποία μπορεί να φέρει χρήμα στην ελληνική οικονομία, να αναζωπυρώσει την ελληνική οικονομία και συγκεκριμένα την ιδεοληψία και το πάθος, το μίσος που έχετε για την επένδυση του Ελληνικού, που δεν μας έχετε πει εάν θέλετε ή δεν θέλετε να δημιουργηθούν αυτές οι δώδεκα χιλιάδες θέσεις εργασίας και εβδομήντα χιλιάδες θέσεις όσο αυτό θα αναπτύσσεται, που θα είναι περίπου το 2,5% του ΑΕΠ και θα φέρει πάνω από 14 δισεκατομμύρια στο κράτος και στον προϋπολογισμό μας. Αυτή την επένδυση - ορόσημο την θέλει, επιτέλους, ο ΣΥΡΙΖΑ ή όχι; Ευχαριστώ πολύ.
Ευχαριστώ, κύριε συνάδελφε.
Κυρία Πρόεδρε, ζητώ τον λόγο επί προσωπικού.
Όχι, δεν υπάρχει προσωπικό, κύριε Φάμελλε. Σας παρακαλώ.
Στον κ. Λιβανό, που πήρε τον λόγο, υπήρχε προσωπικό;
Κύριε Φάμελλε, του ζητήσατε να σας ζητήσει συγγνώμη. Απάντησε σε αυτά που είπατε. Έχετε Κοινοβουλευτικό Εκπρόσωπο. Θα απαντήσει εκείνος, όταν έρθει η ώρα να μιλήσει. Κύριε Υπουργέ, έχετε τον λόγο.
Ευχαριστώ, κυρία Πρόεδρε. Σήμερα θα συζητήσουμε το νομοσχέδιο για την εταιρική διακυβέρνηση. Ωστόσο, προηγουμένως ο Κοινοβουλευτικός Εκπρόσωπος του ΚΙΝΑΛ, ο κ. Λοβέρδος, αναφέρθηκε προσωπικά σε εμένα και σε ορισμένα θέματα που αφορούν ευρύτερες επιλογές πολιτικών για το τραπεζικό σύστημα και πιο συγκεκριμένα, σ' έναν από τους τρόπους που μπορούν να μειωθούν τα κόκκινα δάνεια. Ο κ. Λοβέρδος αναφέρθηκε σε μία επιλογή, που είναι η bad bank και άφησε ασύμμετρες νύξεις ότι παίρνω ορισμένες θέσεις ακραιφνώς προσωπικές ή ότι το Υπουργείο στέκεται σε θέματα αρχών ή ότι κινδυνολογούμε όταν αναφερόμαστε σε κείμενους νόμους ή ότι υπάρχει ενδεχομένως διαφορά με την Τράπεζα της Ελλάδος. Θα ήθελα να πω ότι όλα αυτά δεν ισχύουν. Και δεν ισχύουν, γιατί όσον αφορά το θέμα των επιλογών για τη μείωση των κόκκινων δανείων, γνωρίζετε όλοι, εφόσον ψηφίστηκε απ' αυτό το Σώμα, τον νόμο για τον «ΗΡΑΚΛΗ», ένα εξαιρετικά επιτυχημένο εγχείρημα συστημικής εμβέλειας για τη μείωση των κόκκινων δανείων, το οποίο βρίσκεται σε πλήρη εξέλιξη, παρά την κρίση, εφόσον έχουμε ήδη μία τράπεζα η οποία έχει υποβάλει τρεις αιτήσεις παροχής εγγυήσεων για τιτλοποιήσεις ύψους 7,5 δισεκατομμυρίων ευρώ, οι οποίες έχουν εγκριθεί. Οι υπόλοιπες συστημικές τράπεζες θα εντάξουν τις τιτλοποιήσεις τους στον «ΗΡΑΚΛΗ» αυτόν τον χρόνο. Το κυριότερο, όμως, στοιχείο σχετικά με το ζήτημα το οποίο έθιξε ο κ. Λοβέρδος, είναι ότι την απάντηση την έχει δώσει ο ίδιος ο Έλληνας Πρωθυπουργός στις 17 Ιουνίου 2020, σε συνέντευξή του στο «BLOOMBERG», ο οποίος, όταν τον ρώτησαν για το σχέδιο της Τράπεζας της Ελλάδος για την κακή τράπεζα, με σκοπό τη μείωση των μη εξυπηρετούμενων δανείων, απάντησε: «αποτελεί μία επιλογή, αλλά δεν νομίζω ότι χρειάζεται τώρα». Αυτή είναι η θέση της ελληνικής Κυβέρνησης και δεν είναι θέση κάποιου Υπουργού ή Υφυπουργού. Ωστόσο, ήθελα να πω ότι για όλες τις παρατηρήσεις ή τις απορίες που έχουν εκφράσει ο κ. Λοβέρδος και άλλοι, ο Υπουργός Οικονομικών δήλωσε λίγες ημέρες πριν ότι το καταλληλότερο μέρος για να συζητηθούν είναι σε μία επιτροπή, όπου θα έχουμε όλο τον χρόνο και θα δώσουμε όλα εκείνα τα στοιχεία που χρειάζονται οι Βουλευτές, ώστε να μπορέσουν να σκεφθούν πάνω σε συγκεκριμένα σχέδια. Εγώ, όμως, προσωπικά είμαι, όπως ξέρετε, διατεθειμένος ανά πάσα στιγμή και χωρίς χρονικό περιορισμό να καθίσουμε, να συζητήσουμε - εννοώ κατ' ιδίαν - όλα αυτά τα τεχνικά, οικονομικά, εποπτικά, δημοσιονομικά θέματα, με πολύ μεγάλη χαρά, γιατί πιστεύω ότι θα πρέπει τα θέματα που αφορούν ειδικά το τραπεζικό σύστημα να τα προσεγγίζουμε με την απαραίτητη νηφιαλιότητα, με τα στέρεα εκείνα επιχειρήματα τα οποία χρειάζεται να έχουμε, όταν αντιμετωπίζουμε τόσο σημαντικά προβλήματα. Επίσης, ήθελα να πω ότι αναφέρθηκα στο κράτος δικαίου, γιατί υπάρχουν διαφορετικοί και διακριτοί θεσμικοί ρόλοι. Αυτό, όμως, δεν εμποδίζει καθόλου τους παράγοντες να συνεργάζονται παραγωγικά, ώστε να μπορούν να βρίσκουν λύση σε κοινά προβλήματα. Κυρία Πρόεδρε, θα ήθελα να πω ότι αδικούμε σήμερα το νομοσχέδιο το οποίο συζητάμε, το οποίο έχει μία ειδική βαρύτητα και σημασία, όπως αποδείχθηκε τόσο από τις συζητήσεις που έγιναν στην επιτροπή όσο και από τις γνώμες τις οποίες εξέφρασαν οι φορείς. Διαπιστώνουμε με μεγάλη χαρά ότι υπάρχει μια σημαντική, ουσιαστική σύγκλιση απόψεων πάνω στα ουσιώδη αυτού του νομοσχεδίου. Αυτό σημαίνει ότι το Σώμα μπορεί έγκαιρα να ανταποκρίνεται σε τέτοιες προκλήσεις, όπως είναι αυτή της αναβάθμισης της κεφαλαιαγοράς, του Χρηματιστηρίου, μέσω της αναθεώρησης του νόμου που αφορά την εταιρική διακυβέρνηση. Υπάρχουν ορισμένοι βασικοί λόγοι οι οποίοι οδηγούν την Κυβέρνηση να φέρει προς ψήφιση αυτό το νομοσχέδιο: Ο πρώτος λόγος είναι το ευρύτερο μεταρρυθμιστικό πρόγραμμα στο οποίο τοποθετείται και η αναθεώρηση του νόμου για την κεφαλαιαγορά και την εταιρική διακυβέρνηση. Ο δεύτερος λόγος είναι ότι έρχεται στην επαύριον ενός σκανδάλου, το οποίο, όπως ξέρουμε, καταρράκωσε τη χώρα μας στη διεθνή επενδυτική κοινότητα και κυρίως αμαύρωσε τη φήμη της ελληνικής επιχειρηματικής κοινότητας. Είδαμε πρόσφατα, και ειδικά αυτές τις ημέρες, ότι κυκλοφόρησε η έκθεση ελέγχου μιας εκ ελεγκτικών των εταιρειών που δείχνει ότι οι οικονομικές καταστάσεις της «FOLLI FOLLIE» ήταν ουσιωδώς εσφαλμένες και διαπιστωνόταν η απουσία δικλίδων εσωτερικού ελέγχου και το ανεπαρκές σύστημα εσωτερικής πληροφόρησης. Βέβαια, όπως προαναφέρθηκε, το σκάνδαλο αυτό δεν είναι μόνο ελληνικό. Υπάρχουν αυτές τις ημέρες εν εξελίξει έρευνες για άλλα σκάνδαλα σε άλλες μεγάλες χώρες, όπως είναι αυτό της Wirecard. Βρισκόμαστε πραγματικά σε ένα, όχι μόνο εθνικό, αλλά πανευρωπαϊκό ή και παγκόσμιο φαινόμενο το οποίο χρήζει άμεσης αντιμετώπισης. Ο τρίτος λόγος είναι ότι χρειαζόμαστε αυτό το νομοσχέδιο, αυτόν τον νόμο γιατί το προηγούμενο πλαίσιο χρονολογείται από το 2002 και επείγει ο εκσυγχρονισμός του. Ο εκσυγχρονισμός του επείγει κυρίως γιατί, όπως είπαμε, βρίσκονται σε εξέλιξη μεγάλες διεργασίες που αφορούν την επιτάχυνση της Ευρωπαϊκής Ένωσης Κεφαλαιαγορών. Θα εστιάσω μόνο σε ορισμένα από τα μεγάλα θέματα που πιστεύω ότι αφορούν αυτό το νομοσχέδιο. Το πρώτο είναι η συζήτηση γύρω από την αυτορρύθμιση ή τους νομικά δεσμευτικούς κανόνες. Είναι γνωστό και κάπως παλιό το δίλημμα. Η αυτορρύθμιση έχει επιχειρηθεί και σε ευρωπαϊκό επίπεδο με τις διάφορες συστάσεις τις οποίες έχει κάνει κατά καιρούς η Ευρωπαϊκή Επιτροπή, αλλά και σε ελληνικό επίπεδο. Ειδικά, όμως, στα θέματα της εταιρικής διακυβέρνησης γνωρίζουμε ότι τα αποτελέσματα δεν ήταν ικανοποιητικά, δεν ήταν θετικά. Μπορεί, όπως λέω, η αγορά να χαιρετίζει, αλλά δεν ακολουθεί πάντα αυτούς τους κανόνες. Γι' αυτό και στο ευρωπαϊκό επίπεδο και στη χώρα μας έχουμε τώρα περισσότερους κανόνες θετικού δικαίου παρά κανόνες ήπιου δικαίου. Θέλουμε σε κάθε περίπτωση η αλυσίδα των παραγόντων της κεφαλαιαγοράς, αυτό το κρίσιμο οικοσύστημα που αφορά την οικονομία, δηλαδή οι εισηγμένες εταιρείες, οι ορκωτοί ελεγκτές, η ΕΛΤΕ, το Χρηματιστήριο, η ίδια η Επιτροπή Κεφαλαιαγοράς, να διέπονται από κανόνες διαφάνειας και να λειτουργούν με τις βέλτιστες πρακτικές, ώστε να εμπνέουν εμπιστοσύνη στους επενδυτές. Το δεύτερο θέμα που έθιξαν αρκετοί Βουλευτές ήταν και είναι η ενίσχυση της ίδιας της Επιτροπής Κεφαλαιαγοράς. Γι' αυτό φέρνουμε και ορισμένες οιονεί θεσμικές τομές, όπως έχουμε πει, που αφορούν άμεσα την ενίσχυση της ίδιας της Επιτροπής Κεφαλαιαγοράς με τη συμμετοχή του Προέδρου της ΕΛΤΕ στο Διοικητικό Συμβούλιο της Επιτροπής Κεφαλαιαγοράς. Δεύτερον, έχουμε ζητήσει μνημόνιο συνεργασίας μεταξύ της Επιτροπής Κεφαλαιαγοράς και της ΕΛΤΕ, ώστε να βελτιωθεί, να μεγιστοποιηθεί η συνέργεια που μπορεί να υπάρξει μεταξύ αυτών των δύο οργάνων, ώστε να έχουμε αποτελεσματικούς ελέγχους και εποπτεία. Το τρίτο θέμα είναι οι κυρώσεις. Είναι αλήθεια ότι η Κυβέρνηση έχει προτείνει πολύ αυστηρές κυρώσεις. Από 50.000 ευρώ στους ορκωτούς ελεγκτές, έχουμε προτείνει την ποινή, το πρόστιμο του 1 εκατομμυρίου ευρώ. Νομίζουμε ότι οι κυρώσεις αυτές είναι αναγκαίες και δεν αποτελούν αντικίνητρο. Αν αποτελούν αντικίνητρο, αποτελούν ακριβώς γι' αυτούς τους ορκωτούς ελεγκτές οι οποίοι υπέγραψαν κάποτε ισολογισμούς εταιρειών με θυγατρικές σε τρίτες χώρες ενώ δεν τις έλεγξαν. Το τέταρτο θέμα αφορά την ίδια την εταιρική διακυβέρνηση. Και εδώ νομίζω εισάγουμε ένα ουσιαστικό, αποτελεσματικό σύστημα εταιρικής διακυβέρνησης με μια σειρά επιτροπών. Πρώτον, την επιτροπή εσωτερικού ελέγχου, δεύτερον, την επιτροπή κανονιστικής συμμόρφωσης και, τρίτον, την επιτροπή εντοπισμού κινδύνων, οι οποίες νομίζουμε ότι θα ενισχύσουν πάρα πολύ τη λειτουργία των εταιρειών. Επίσης, εισάγονται κριτήρια καταλληλότητας, κριτήρια ανεξαρτησίας, καθώς και 25%ποσόστωση για την ισότιμη εκπροσώπηση των φύλων στα διοικητικά συμβούλια. Κυρία Πρόεδρε, έχουμε κάνει, επίσης, μια σειρά νομοτεχνικών βελτιώσεων, καθώς έχουμε δώσει στην Επιτροπή Κεφαλαιαγοράς τη δυνατότητα να καθορίζει το περιεχόμενο του όρου της καταλληλότητας, καθώς και να προσδιορίζει το θέμα του υπολογισμού και της επιμέτρησης τους ύψος των κυρώσεων ανά παράβαση, ώστε να τηρείται η αρχή της αναλογικότητας, η οποία, όπως ξέρουμε, είναι πάντοτε αναγκαία. Μια άλλη σημαντική βελτίωση την οποία έχουμε εισαγάγει και την οποία πρότεινε και ο Υπουργός και ο εισηγητής της Συμπολίτευσης ήταν η ρήτρα αναθεώρησης. Αυτό σημαίνει ότι μέσα σε δύο χρόνια μετά την θέση σε εφαρμογή του νόμου θα συνταχθούν εκθέσεις σχετικά με τη λειτουργία του πλαισίου, οι οποίες θα δοθούν στο Σώμα και θα μπορούν παράλληλα να γίνουν προτάσεις βελτιώσεων. Ωστόσο ξέρουμε ότι το νομοσχέδιο αυτό ακόμα και όταν ψηφιστεί δεν είναι παρά ένα πρώτο, αν και σημαντικό, βήμα το οποίο θα συμβάλει στην ποιοτική αναβάθμιση της κεφαλαιαγοράς, του Χρηματιστηρίου και του θεσμικού του πλαισίου. Ξέρουμε ότι αυτά δεν είναι αρκετά, αν σκοπεύουμε πράγματι στην αναβάθμιση, στην ανταγωνιστικότητα και στην εξωστρέφεια της ελληνικής κεφαλαιαγοράς. Γι' αυτό, όπως και προαναφέρθηκε, έχουμε συστήσει επιτροπή εμπειρογνωμόνων με όλους τους φορείς της κεφαλαιαγοράς και θα έχουμε σε σύντομο χρονικό διάστημα συγκεκριμένες προτάσεις, με σκοπό τη στρατηγική ανάπτυξη του Χρηματιστηρίου και της κεφαλαιαγοράς. Υπάρχει, επίσης, παράλληλα και λειτουργεί ήδη νομοπαρασκευαστική επιτροπή για το συνεγγυητικό κεφάλαιο. Και πάλι θα έλεγα ότι αυτά δεν είναι αρκετά. Και θα χρειαστεί μετά την ενδεχόμενη αναθεώρηση του πλαισίου, μετά από δύο έτη, να εξετάσουμε και πάλι την εισαγωγή μιας συνολικής ρύθμισης για την Επιτροπή Κεφαλαιαγοράς με σκοπό τον εκσυγχρονισμό της, ώστε να γίνει πιο ασφαλής και πιο αξιόπιστος εταίρος, στο πλαίσιο της ενίσχυσης της ευρωπαϊκής εποπτείας των κεφαλαιαγορών. Θα πρέπει, επίσης, να κάνουμε και μια συνολική αναθεώρηση κάποια στιγμή του καθεστώτος των ορκωτών ελεγκτών και της ΕΛΤΕ γιατί, όπως βλέπουμε, αυτού του είδους οι διεργασίες συντελούνται αυτή τη στιγμή και στα περισσότερα ευρωπαϊκά κράτη. Κυρία Πρόεδρε, είπαμε ότι οι στοχοθετήσεις της Κυβέρνησης με όλες τις αναθεωρήσεις και τις μεταρρυθμίσεις τις οποίες εισάγει, εντάσσονται στην προοπτική της Ευρωπαϊκής Ένωσης των Κεφαλαιαγορών, η οποία κάποια στιγμή θα πρέπει να αποκτήσει μια ενιαία αρχή εποπτείας των κεφαλαιαγορών κατά τα πρότυπα της τραπεζικής εποπτείας, του SSM, έτσι ώστε να εμπεδωθεί πλήρως η εμπιστοσύνη του επενδυτικού κοινού, αλλά να υπάρχει και αποτελεσματικότερη εποπτεία, ειδικά για τις διεθνείς επενδυτικές τράπεζες. Ένα τελευταίο σημείο είναι ότι η θεσμική μεταρρύθμιση της εποπτείας των κεφαλαιαγορών και του Χρηματιστηρίου επείγει εξαιτίας της προοπτικής της λειτουργίας του ταμείου ανάκαμψης, το οποίο θέτει συγκεκριμένες στοχοθετήσεις για τους πόρους που θα προέλθουν από τα ευρωπαϊκά ταμεία, στις οποίες περιλαμβάνονται η πράσινη ανάπτυξη και η ψηφιακή μετάβαση. Είναι σημαντικό να είμαστε πλήρως εξοπλισμένοι με την αναγκαία εκείνη θεσμική υποδομή, ώστε να μπορέσουμε να αξιοποιήσουμε τα πιθανά οφέλη. Ξέρουμε όμως ότι οι προσπάθειες που θα κάνουμε, αν και σημαντικές, είναι πιθανό να χρήζουν και βελτιώσεων ανά τακτά χρονικά διαστήματα. Πολλά θα εξαρτηθούν από την εφαρμογή αυτού του νόμου. Πολλά θα εξαρτηθούν ακόμα περισσότερο από την κοινωνική ευθύνη των παραγόντων της κεφαλαιαγοράς, του χρηματιστηρίου και του επιχειρηματικού κόσμου. Ξέρουμε όμως ότι το δίκαιο μπορεί να ρυθμίσει ορισμένα πράγματα, ειδικά με την κανονιστική ισχύ που έχει. Θα εναπόκειται πάντα ωστόσο στην ανθρώπινη φύση η πρόκληση να συμμορφωθεί με το δίκαιο. Και πιστεύω ότι την πρόκληση αυτή, ιδιαίτερα ως προς τη σφαίρα της ηθικής, αποτύπωσε πολύ καλά ο εθνικός μας ποιητής, ο Ελύτης, λέγοντας ότι το θέμα είναι «να πηγαίνεις στην αγορά, χωρίς ωστόσο να γίνεσαι αγοραίος». Θα ήθελα να σας ευχαριστήσω ιδιαιτέρως και να ζητήσω από το Σώμα να υπερψηφίσει το υπό συζήτηση νομοσχέδιο. Σας ευχαριστώ πολύ.
Και εγώ σας ευχαριστώ, κύριε Υφυπουργέ. Κυρίες και κύριοι συνάδελφοι, ο Βουλευτής Θεσπρωτίας της Νέας Δημοκρατίας, κ. Γιόγιακας Βασίλειος, ζητεί ολιγοήμερη απουσία του από 24 έως 28 Ιουλίου 2020. Η Βουλή εγκρίνει;
Συνεπώς, η Βουλή ενέκρινε τη ζητηθείσα άδεια. Τον λόγο τώρα έχει η κ. Γκάρα από τον ΣΥΡΙΖΑ, για επτά λεπτά. Ελάτε, κυρία συνάδελφε.
Ευχαριστώ πολύ, κυρία Πρόεδρε. Κυρίες και κύριοι συνάδελφοι, θα ξεκινήσω την τοποθέτηση μου καταθέτοντας δύο πολύ σημαντικά νούμερα, που αφορούν στην ανεργία στην ανατολική Μακεδονία - Θράκη κυρίως, γιατί εδώ μέσα σε αυτή την Αίθουσα και ενώπιον του ελληνικού λαού πρέπει να ακούγονται αλήθειες. Δυστυχώς η Νέα Δημοκρατία έχει συνηθίσει να λέει ψέματα όμως, τα ψέματα τα οποία λέει δεν σημαίνει ότι αλλάζουν και την πραγματικότητα που έχουν βιώσει οι Θρακιώτες και όλοι οι Έλληνες. Δεκέμβριος του 2014, Κυβέρνηση της Νέας Δημοκρατίας 24,2% η ανεργία στην ανατολική Μακεδονία και Θράκη. Μάρτιος του 2019, αφότου έχει περάσει η τετραετία του ΣΥΡΙΖΑ, ποσοστό ανεργίας στην ανατολική Μακεδονία και Θράκη 15,9%, κάτω εννέα μονάδες, με θετικό ισοζύγιο και για τη δημιουργία επιχειρήσεων. Αυτά, διότι έχω ακούσει δύο ή τρεις φορές επαναλαμβανόμενα από Βουλευτές και τον Κοινοβουλευτικό Εκπρόσωπο της Νέας Δημοκρατίας να καταφέρεται με ψέματα εναντίον της σκληρής δουλειάς που έκανε ο ΣΥΡΙΖΑ στον τομέα της εργασίας. Επέλεξα να λάβω τον λόγο σήμερα για να αναφερθώ μόνο σε δύο διατάξεις που αφορούν στη Θράκη, αλλά και στον Έβρο. Η πρώτη αφορά στο άρθρο 4 της τροπολογίας που έχει κατατεθεί και έρχεται να διευθετήσει μία παλιά εκκρεμότητα των κυβερνήσεων της περιόδου 2010 έως 2015 σχετικά με την επιδότηση μισθολογικού κόστους μέσω του ΟΑΕΔ, γνωστό σε εμάς στη Θράκη ως 12% των επιχειρήσεων στις παραμεθόριες περιοχές της χώρες. Με την παρούσα αυτή διάταξη δίνεται η δυνατότητα χρωστούμενων που δεν έλαβαν οι επιχειρήσεις από το 2010 έως το 2015 επί κυβερνήσεων Νέας Δημοκρατίας και ΠΑΣΟΚ, να συμψηφιστούν με υφιστάμενες και μελλοντικές απαιτήσεις του δημοσίου. Προφανώς είναι θετικό ότι επιτέλους αποκαθίσταται αυτή η αδικία που δημιούργησε τεράστιο πλήγμα σε επιχειρήσεις της Θράκης με αποκλειστική ευθύνη της Νέας Δημοκρατίας και του ΠΑΣΟΚ, όχι μόνο γιατί από το 2009 δεν καταβάλλονταν τα χρήματα, αλλά γιατί δεν διόρθωσαν και τα λάθη στη νομοθέτηση της συγκεκριμένης διάταξης με αποτέλεσμα για πάρα πολλά χρόνια να συσσωρεύονται χρέη στις επιχειρήσεις, πολλές που έκλεισαν ή και μετέφεραν την έδρα τους σε άλλη χώρα. Κατηγορείτε, κύριοι της Νέας Δημοκρατίας, τον ΣΥΡΙΖΑ ότι κατήργησε τη μη σύννομη δική σας διάταξη, αλλά δεν λέτε στον ελληνικό λαό ότι είχαμε πλείστες αρνητικές συστάσεις από την Ευρωπαϊκή Επιτροπή και την Επιτροπή Ανταγωνισμού. Δεν λέτε ότι σήμερα με αυτή τη διάταξη καταργείτε οριστικά το μέτρο και τα κίνητρα. Δεν λέτε ότι ο ΣΥΡΙΖΑ σας άφησε γεμάτα ταμεία και έχετε τη δυνατότητα σήμερα να κάνετε αυτή τη ρύθμιση. Δεν λέτε ότι ο ΣΥΡΙΖΑ αντικατέστησε εκείνο το μη σύννομο κίνητρο και εσείς δεν το υλοποιείτε. Κύριοι συνάδελφοι, θετικό το ενδιαφέρον για τη Θράκη, αλλά δεν είναι ανεκτά από τους Θρακιώτες και τις Θρακιώτισσες τα κροκοδείλια δάκρυα. Διότι για την υποβάθμιση της Θράκης, για την έλλειψη υποδομών, για την υψηλή ανεργία, για τα κουφάρια, για τις επιδοτήσεις από τους επενδυτικούς νόμους που πήγαν σε πολύ συγκεκριμένες τσέπες, η Νέα Δημοκρατία έχει τεράστιες ευθύνες. Ωστόσο, ακόμα και αυτή η διάταξη μέσω της τροπολογίας παραμένει λειψή με πολλές εκκρεμότητες και απαιτείται να δοθεί η δυνατότητα στους δικαιούχους που δεν υπέβαλλαν αίτηση για το διάστημα 2010-2015 να την υποβάλουν, θέτοντας όριο για την υποβολή της αίτησης στο διάστημα των τριών μηνών από την ψήφιση του νομοσχεδίου. Πρέπει επίσης, να συμπεριλάβετε και οφειλές του 2009. Δεν καταλαβαίνουμε γιατί αποκλείονται αυτές οι οφειλές. Επίσης, θα πρέπει να δοθεί η δυνατότητα φορολόγησης του δικαιούμενου ποσού κατ' επιλογή της επιχείρησης. Οι μελλοντικές οφειλές για τον συμψηφισμό του δικαιούμενου ποσού, να γίνονται κατ' επιλογή του δικαιούχου με σχετική αίτηση στον αντίστοιχο φορέα. Παράλληλα το αιτούμενο και δικαιούμενο ποσό να συμψηφιστεί μόνο με οφειλόμενο κεφάλαιο. Και τέλος, οι αναλογούσες σε αυτό προσαυξήσεις και τόκοι να διαγραφούν. Παρακαλώ, κύριε Υπουργέ, να ενσωματώσετε αυτές τις ρυθμίσεις που είναι και αιτήματα των τοπικών φορέων. Παράλληλα όμως, επιβάλλετε, κυρίες και κύριοι συνάδελφοι, να δημιουργήσουμε από κοινού νέα χρηματοδοτικά εργαλεία και κίνητρα για τις επιχειρήσεις σε παραμεθόριες περιοχές, όχι μόνο για να είναι περισσότερο ανταγωνιστικές οι επιχειρήσεις αλλά και για να στηριχθεί η εργασία, η οικονομική και η κοινωνική ζωή σε ακριτικές περιοχές. Επιπλέον, κύριοι Υπουργοί, θα έπρεπε να διαχειρίζεστε και ζητήματα διασυνοριακότητας με μεγαλύτερη σοβαρότητα, ειδικότερα αυτή την περίοδο, όπως για παράδειγμα την απόφασή σας να κρατάτε κλειστά τα τελωνεία Ορμενίου και Νυμφαίας αποκλείοντας όλη τη Θράκη από το τουριστικό ρεύμα. Ειδικότερα μετά την απόφαση της Κυβέρνησης να εισέρχονται επισκέπτες, αφού προηγούμενα έχουν κάνει τεστ, δεν κατανοούμε γιατί είναι ανοικτό μόνο το τελωνείο του Προμαχώνα. Άραγε οι θρακιώτικες επιχειρήσεις και οι εργαζόμενοι είναι δεύτερης κατηγορίας για εσάς; Απάντηση δεν έχουμε πάρει. Το κυριότερο όμως, που θέλω να επισημάνω - και θα ήθελα να μου δώσετε και μία απάντηση - είναι γιατί δεν υλοποιείτε τον ψηφισμένο νόμο επί κυβέρνησης ΣΥΡΙΖΑ που δίνει κίνητρα και οικονομική ενίσχυση σε επιχειρήσεις παραμεθόριων περιοχών. Πέρασε σχεδόν ένας χρόνος και δεν βγάζετε την απαιτούμενη υπουργική απόφαση. Συγκεκριμένα η κυβέρνηση του ΣΥΡΙΖΑ τον Απρίλιο του 2019 ψήφισε τον ν.4608 υπό τον τίτλο: «Ελληνική Αναπτυξιακή Τράπεζα και προσέλκυση Στρατηγικών Επενδύσεων και άλλες διατάξεις». Σε αυτόν τον νόμο συμπεριλήφθηκε και διάταξη με το άρθρο 41 συγκεκριμένα, η οποία προβλέπει την ενίσχυση σε μορφή επιχορήγησης για την κάλυψη των λειτουργικών δαπανών μικρών και πολύ μικρών επιχειρήσεων οι οποίες δραστηριοποιούνται στην παραμεθόριο και σε λιγότερο αναπτυγμένες περιοχές. [[Στο σημείο αυτό κτυπάει προειδοποιητικά το κουδούνι λήξεως του χρόνου ομιλίας της κυρίας Βουλευτού]] Λόγω έλλειψης χρόνου δεν θα αναφέρω ακριβώς τι ορίζει η διάταξη. Ωστόσο αναρωτιέμαι γιατί στερεί τα έσοδα από τις επιχειρήσεις. Γιατί δεν υλοποιείτε τον ψηφισμένο νόμο, ενώ υπάρχει και προϋπολογισμένο κονδύλιο. Γιατί στερείτε τις επιχειρήσεις από τις συγκεκριμένες επιδοτήσεις. Θα ήθελα την ανοχή σας, κυρία Πρόεδρε, για λίγο. Τέλος, επιτρέψτε μου να αναφερθώ και στο άρθρο 2 της τροπολογίας με το οποίο η Κυβέρνηση διευκολύνει την παραχώρηση σε ιδιώτη των ακινήτων της «ΓΑΙΟΣΕ» που βρίσκονται εντός χερσαίας ζώνης λιμένα. Η διάταξη μπορεί να μοιάζει γενική, ωστόσο όλοι καταλαβαίνουμε ότι φωτογραφίζεται το λιμάνι της Αλεξανδρούπολης, το οποίο εσείς, κύριοι της Νέας Δημοκρατίας, αντιμετωπίζετε ως ένα ακόμα φιλέτο που πρέπει και αυτό να το ξεπουλήσετε χωρίς όρους, να το ξεπουλήσετε αδιαφορώντας πλήρως για τη γεωστρατηγική, γεωπολιτική και εθνικής σημασίας θέση που έχει το συγκεκριμένο λιμάνι. Ξεπουλάτε το πακέτο μετοχών του Οργανισμού Λιμένα Αλεξανδρούπολης, το οποίο αφορά σε τέσσερα και όχι μόνο σε ένα λιμάνια, αγνοώντας το γεγονός πως τα λιμάνια που βρίσκονται στο Θρακικό Πέλαγος έχουν έναν αναντικατάστατο ρόλο στην προστασία των συνόρων για την άμυνα της χώρας. Και εσείς έρχεστε τώρα να παραχωρήσετε εξ ολοκλήρου αυτή τη δυνατότητα σε κάποιον ξένο επενδυτή. Αποφεύγετε να αναφέρετε ότι το ξεπούλημα του πακέτου των μετοχών σημαίνει και κατάργηση του δημόσιου φορέα διαχείρισης και παραχώρηση όλων των δραστηριοτήτων και λιμενικών υπηρεσιών του ιδιώτη. Κρύβετε ότι ξεπουλώντας το λιμάνι της Αλεξανδρούπολης διαρρηγνύετε την άρρηκτη σχέση πόλης και λιμανιού. Πλέον η τοπική κοινωνία δεν θα έχει κανέναν απολύτως λόγο στη ζωή του λιμανιού. Ετοιμάζεστε να πετάξετε έξω από το λιμάνι, στον κάλαθο των αχρήστων, ερασιτέχνες και επαγγελματίες αλιείς, ναυταθλητικούς συλλόγους της περιοχής, πολιτιστικούς συλλόγους, επαγγελματίες που δραστηριοποιούνται για χρόνια στο λιμάνι. Παράλληλα αγνοείτε τη διεθνή πρακτική της λιμενικής βιομηχανίας για την αξιοποίηση λιμένων όπου υπερέχει το μοντέλο των υποπαραχωρήσεων και των μισθώσεων δομών και δραστηριοτήτων για χρήση, μοντέλο που νομοθετήσαμε κι εμείς ως κυβέρνηση. Καμμία αναπτυγμένη χώρα δεν αξιοποιεί τα λιμάνια της μεταβιβάζοντας μετοχές, ιδιοκτησία και μάνατζμεντ σε ιδιώτη. Τέλος, θα πρέπει να μας εξηγήσετε πώς ακριβώς θα προχωρήσετε την εθνική αναπτυξιακή στρατηγική της χώρας μας σε κρίσιμους τομείς για την εθνική οικονομία όπως η ανάπτυξη των δικτύων μεταφοράς και διανομής προϊόντων, η ανάπτυξη της εφοδιαστικής αλυσίδας και άλλα. Πώς θα προχωρήσει αυτό όταν ξεπουλάτε σε ιδιώτες βασικές υποδομές της χώρας και μάλιστα εθνικού χαρακτήρα, όπως το λιμάνι της Αλεξανδρούπολης; Και αν ο ιδιώτης έχει σχέδια εντελώς διαφορετικά για την περιοχή απ' αυτά που χαράσσουμε εμείς ως πολιτεία μέσω της εθνικής αναπτυξιακής στρατηγικής; Εάν τα περιφερειακά και τοπικά προγράμματα ανάπτυξης βρίσκονται στον αντίποδα των όσων επιδιώκει ο ιδιώτης, ποιες είναι οι δικλίδες ασφαλείας που βάζετε ώστε να επιτυγχάνονται οι εθνικοί στόχοι σε κρίσιμους τομείς της οικονομίας; Η Θράκη και η χώρα γενικότερα θα εξαρτώνται από τις ορέξεις ενός ξένου επενδυτή.
Κυρία συνάδελφε, ολοκληρώστε.
Ολοκληρώνω, κυρία Πρόεδρε. Μία φράση μόνο. Αν τον επενδυτή δεν τον ενδιαφέρει καθόλου, για παράδειγμα, η ανάπτυξη του τουριστικού προφίλ του λιμανιού, ώστε να βοηθηθεί με αυτόν τον τρόπο και η ανάπτυξη της πόλης της Αλεξανδρούπολης, τότε τι θα κάνουμε; Αν τον ενδιαφέρει να αναπτύξει στο λιμάνι μια πλούσια δραστηριότητα, μια βιομηχανία βαριάς μορφής με τρομακτικό αρνητικό αντίκτυπο στην πόλη ή αν ακόμη ο ιδιώτης επιθυμεί για δικούς του λόγους ή τελικά αναγκαστεί να κρατήσει σε μια νεκρική ακινησία για χρόνια το λιμάνι της Αλεξανδρούπολης, εσείς πώς ακριβώς θα διασφαλίσετε το δημόσιο και το κοινωνικό συμφέρον; Απ' αυτό το Βήμα σάς καλώ να αναθεωρήσετε αυτή την αποτρόπαιη και καταστροφική απόφασή σας να ξεπουλήσετε το λιμάνι της Αλεξανδρούπολης που είναι κυρίως λιμάνι εθνικής σημασίας. Σας ευχαριστώ.
Ευχαριστούμε πολύ, κυρία συνάδελφε. Τον λόγο έχει ο κ. Στύλιος από τη Νέα Δημοκρατία για επτά λεπτά.
Ευχαριστώ πολύ, κυρία Πρόεδρε. Πριν μπω στις διατάξεις του νομοσχεδίου, θα ήθελα να κάνω μια δήλωση σχετικά με την απόφαση του Τούρκου Προέδρου να μετατρέψει την Αγιά Σοφιά σε τζαμί, μια πρόκληση απέναντι στον δυτικό πολιτισμό και τη χριστιανοσύνη. Η ενέργεια αυτή προκαλεί σε όλους τους ορθόδοξους Έλληνες βαθύ πόνο, θλίψη και αγανάκτηση. Στις διμερείς μας σχέσεις προσθέτει ένταση και δυσπιστία. Ενώνω, λοιπόν, τη φωνή μου με όλους αυτούς που ανά την υφήλιο ανησυχούν για τη βιωσιμότητα του μνημείου, των ψηφιδωτών και των εικόνων του. Η Αγιά Σοφιά αποτελεί παγκόσμια πολιτιστική κληρονομιά, λίκνο του διαθρησκευτικού διαλόγου και της ορθολογικής συνύπαρξης. Εμείς οι Έλληνες την Αγιά Σοφιά την κουβαλάμε εντός μας, αλώβητη μέσα στον χρόνο. Κανείς δεν είναι σε θέση να αλλοιώσει αυτή την απαράβατη εσωτερική συνθήκη. Κυρίες και κύριοι συνάδελφοι, συζητάμε σήμερα το νομοσχέδιο «Εταιρική διακυβέρνηση ανωνύμων εταιρειών, σύγχρονη αγορά κεφαλαίου, ενσωμάτωση στην ελληνική νομοθεσία της Οδηγίας (ΕΕ) 2017/828 του Ευρωπαϊκού Κοινοβουλίου και του Συμβουλίου, μέτρα προς εφαρμογή του Κανονισμού (ΕΕ) 2017/1131 και άλλες διατάξεις». Το συγκεκριμένο νομοσχέδιο αποτελείται από τρία μέρη. Το πρώτο μέρος αφορά το Χρηματιστήριο, το δεύτερο μέρος την εταιρική διακυβέρνηση και το τρίτο μέρος τις λοιπές διατάξεις. Το συγκεκριμένο νομοσχέδιο συμβάλλει στην αποτελεσματική εταιρική διακυβέρνηση των ανωνύμων εταιρειών και εκσυγχρονίζει το υφιστάμενο πλαίσιο λειτουργίας της αγοράς κεφαλαίου με σκοπό την ενίσχυση της ανταγωνιστικότητας της ελληνικής οικονομίας. Η Κυβέρνηση της Νέας Δημοκρατίας και του Κυριάκου Μητσοτάκη, αντιλαμβανόμενη τη μεγάλη σημασία της υπεύθυνης επιχειρηματικής δραστηριότητας, προωθεί ένα σχέδιο νόμου το οποίο συμβάλλει στην αύξηση της εμπιστοσύνης των μετόχων και των ενδιαφερομένων μερών στις επιχειρήσεις, στην προσέλκυση διεθνών επενδυτών, στη μακροπρόθεσμη βιώσιμη ανάπτυξη των επιχειρήσεων, στη διευκόλυνση της σύστασης ευέλικτων μορφών οργανισμών εναλλακτικών επενδύσεων, ώστε να δοθεί ώθηση για επενδύσεις σε νεοφυείς επιχειρήσεις και νεοφυείς εταιρείες, καθώς και στην ορθή λειτουργία και εμπέδωση αποτελεσματικών πρακτικών διοίκησης των επιχειρήσεων. Το πρώτο μέρος του νομοσχεδίου εκσυγχρονίζει την εταιρική διακυβέρνηση των ανωνύμων εταιρειών μέσω κανόνων ορθής διακυβέρνησης. Μεταξύ άλλων επιδιώκεται η προστασία των έννομων συμφερόντων όλων των μετόχων, κυρίως όμως των μετόχων μειοψηφίας έναντι των μεγαλομετόχων. Εξασφαλίζεται η διαφάνεια πεπραγμένων της διοίκησης έναντι των μετόχων, επιδιώκεται η υπεύθυνη οργάνωση της λειτουργίας της διοίκησης και ο έλεγχος μιας εταιρείας με στόχο την αύξηση της αξίας. Θέλω σε αυτό το σημείο να σας επισημάνω ότι η εταιρική διακυβέρνηση μέχρι σήμερα διέπεται από τον ν.3026/2002. Αντιλαμβάνεστε όλοι ότι τα τελευταία δεκαοκτώ χρόνια έχουν αλλάξει ριζικά τα δεδομένα που ισχύουν σε σχέση με την οικονομία, τις επιχειρήσεις και τη λειτουργία τους. Η αναμόρφωση, λοιπόν, του συγκεκριμένου θεσμικού πλαισίου επιβάλλεται και είναι επιτακτική. Υπήρξαν, λοιπόν, πολλές μεταβολές στο νομοθετικό ρυθμιστικό πλαίσιο που διέπει τη δράση των εταιρειών στην Ευρωπαϊκή Ένωση με την αποχώρηση του Ηνωμένου Βασιλείου, καθώς και με την τελευταία πανδημία και τις αλλαγές που έχει επιφέρει στον τρόπο λειτουργίας των επιχειρήσεων ο COVID -19. Σε αυτήν, λοιπόν, την κομβική περίοδο για την παγκόσμια οικονομία το παρόν σχέδιο νόμου είναι τόσο κρίσιμο όσο και επίκαιρο. Μέσω των διατάξεων του νομοσχεδίου προβλέπεται να διαθέτουν οι εταιρείες πολιτική καταλληλότητας των μελών των διοικητικών συμβουλίων. Επίσης, εισάγονται διατάξεις με τις οποίες καθορίζονται οι υποχρεώσεις διαφάνειας και έγκαιρης και πλήρους ενημέρωσης των μετόχων των εταιρειών και πλήρους ενημέρωσης όλων των μετόχων, καθώς και μια σειρά από άλλες διατάξεις. Στο δεύτερο μέρος του νομοσχεδίου έρχονται ρυθμίσεις όπως θέματα σύστασης, αδειοδότησης, λειτουργίας και διάθεσης των οργανισμών εναλλακτικών επενδύσεων, στόχος των οποίων είναι στο πλαίσιο της ανάπτυξης της οικονομίας, της διεύρυνσης της οικονομίας και της ενίσχυσης της επιχειρηματικότητας, η σύσταση και η λειτουργία των εταιρειών αυτών στην Ελλάδα με τη μορφή αμοιβαίων κεφαλαίων κατά τα πρότυπα των άλλων ευρωπαϊκών κρατών - μελών. Έρχομαι τώρα στο τρίτο μέρος του νομοσχεδίου, στις λοιπές διατάξεις και αναφέρομαι στις δόσεις για τον ΕΝΦΙΑ, οι οποίες αυξάνονται από πέντε σε έξι για το έτος 2020. Γίνεται ρύθμιση του χρόνου καταβολής δόσεων φόρου εισοδήματος φυσικών προσώπων, νομικών προσώπων και νομικών οντοτήτων για τα εισοδήματα του φορολογικού έτους 2019. Υπάρχει επίσης μια σημαντική πρωτοβουλία και παρέχεται έκπτωση φόρου στην εφάπαξ καταβολή του φόρου από τα φυσικά πρόσωπα, μια κίνηση που δείχνει ότι επιβραβεύεται αυτός ο οποίος είναι συνεπής, αυτός ο οποίος θα προκαταβάλει τα χρήματα. Δίνεται ένα μπόνους και ένα κίνητρο ούτως ώστε και αυτός να επιβραβευτεί, αλλά και τα έσοδα να έχουν μια καλή πορεία. Ο Πρωθυπουργός εξήγγειλε στη συζήτηση στη Βουλή τη μείωση της προκαταβολής φόρου για τις επιχειρήσεις που γίνεται 0% για επιχειρήσεις που έχουν μείωση κατά 35% του τζίρου τους σε σχέση με το αντίστοιχο πρώτο εξάμηνο του 2019 και γίνεται ρύθμιση η προκαταβολή φόρου να μειωθεί από 30% έως 70% για όλες τις υπόλοιπες επιχειρήσεις. Έχουμε έναν δεύτερο γύρο της επιστρεπτέας προκαταβολής που περιλαμβάνει τους επαγγελματίες που δεν έχουν εργαζόμενους και δεν έχουν και ταμειακή μηχανή. Πολλές απ' αυτές είναι οι εποχικές επιχειρήσεις και οι επιχειρήσεις τουριστικού τομέα. Γίνεται επέκταση στο πρόγραμμα «ΣΥΝ - ΕΡΓΑΣΙΑ» όπου επιδοτούνται κατά 60% οι εργοδοτικές εισφορές από τον Αύγουστο έως και τον Οκτώβριο. Αγαπητοί συνάδελφοι, το παρόν σχέδιο νόμου αντικατοπτρίζει τον τρόπο με τον οποίον εργάζεται η ελληνική Κυβέρνηση σε σχέση με την οικονομία, αντικατοπτρίζει την ειλικρίνεια, τη συνέπεια, τη μεθοδικότητα και την υπευθυνότητα στις πράξεις της σημερινής Κυβέρνησης. Η αξιοπιστία είναι αυτή που ενισχύει την εμπιστοσύνη και στη συνέχεια η εμπιστοσύνη βελτιώνει τις προσδοκίες, οι οποίες πριμοδοτούν τις προσπάθειες της Κυβέρνησης για γρήγορη και σταθερή επανόρθωση της ελληνικής οικονομίας. Γι' αυτούς τους λόγους σάς καλώ όλους να υπερψηφίσουμε το παρόν σχέδιο νόμου. Σας ευχαριστώ.
Και εγώ σας ευχαριστώ, κύριε συνάδελφε. Τον λόγο τώρα έχει η Κοινοβουλευτική Εκπρόσωπος του ΜέΡΑ25 η κ. Μπακαδήμα.
Σας ευχαριστώ, κυρία Πρόεδρε. Κύριε Υπουργέ, κυρίες και κύριοι συνάδελφοι, θα μου επιτρέψετε να μην ξεκινήσω με το νομοσχέδιο, αλλά αναφέροντας πως πριν λίγες ώρες βρέθηκε νεκρός από τη μητέρα του ο νεαρός διαδηλωτής που είχε καταγγείλει πριν λίγο καιρό ότι ξυλοκοπήθηκε άγρια από αστυνομικούς στη συγκέντρωση συμπαράστασης συλληφθέντων της διαδήλωσης ενάντια της καύσης σκουπιδιών στον Βόλο. Ο άτυχος νεαρός χρειάστηκε να νοσηλευτεί με σοβαρές κακώσεις σε ζωτικά όργανα. Δεν συνηθίζω να προχωρώ σε κατηγορίες χωρίς αποδείξεις, δεν θα το κάνω ούτε τώρα. Γι' αυτό αναμένουμε με τεράστια ανυπομονησία το ιατροδικαστικό πόρισμα που θα ρίξει φως στα αίτια θανάτου του. Θεώρησα, όμως, πως ήταν κάτι που έπρεπε να ακουστεί σήμερα στην Αίθουσα. Θα ήθελα να δηλώσω επίσης ότι παρακολουθούμε με εξαιρετικό ενδιαφέρον το θέμα, αλλά και τις ανακοινώσεις που έχουν βγει από πλευράς του Υπουργείου Προστασίας του Πολίτη και θα επανέλθουμε όταν κρίνουμε ότι είναι απαραίτητο. Ας περάσουμε τώρα στο υπό συζήτηση σχέδιο νόμου. Αρκετό μελάνι έχει χυθεί διαχρονικά για το θέμα της εταιρικής διακυβέρνησης, με πολλά προτεινόμενα μοντέλα, διαφορετικούς βαθμούς ελέγχου η βιβλιογραφία επί του θέματος είναι πραγματικά αρκετά εκτενής. Αν ανατρέξουμε σε ιστορικά στοιχεία, θα δούμε πως o ορισμός της εταιρικής διακυβέρνησης δόθηκε για πρώτη φορά στο Ηνωμένο Βασίλειο το 1992 και ήταν το σύστημα κανόνων, πρακτικών και διαδικασιών μέσω του οποίου μια επιχείρηση διοικείται και ελέγχεται. Αναφέρεται, δε, τόσο στον τρόπο όσο και στον σκοπό για τον οποίο διοικούνται οι επιχειρήσεις. Μέσω της εταιρικής διακυβέρνησης διασφαλίζεται πως οι επιχειρήσεις έχουν τις απαιτούμενες εσωτερικές διαδικασίες λήψης αποφάσεων και ελέγχου προκειμένου να λαμβάνονται υπ' όψιν στον βαθμό που απαιτείται τα συμφέροντα όλων των ενδιαφερομένων μερών, όπως μέτοχοι, εργαζόμενοι, προμηθευτές, πελάτες, η κοινωνία κ.λπ., ρυθμίζοντας τη λειτουργία του διοικητικού συμβουλίου σε σχέση με τους μετόχους της εταιρείας. Απώτερος σκοπός είναι η ανάπτυξη ενός κλίματος και συναισθήματος αυτοπεποίθησης και η εμπιστοσύνη που δείχνουν τα ενδιαφερόμενα μέρη στην επιχείρηση πως αυτή έχει ισχυρές βάσεις. Με την εταιρική διακυβέρνηση επιδιώκεται η υπεύθυνη οργάνωση, λειτουργία, διοίκηση και έλεγχος μιας εταιρείας, με στόχο την αύξηση της αξίας της και την προστασία των έννομων συμφερόντων όλων των μετόχων της, κυρίως και των μετόχων της μειοψηφίας έναντι των μεγαλομετόχων. Στη χώρα μας εισήχθη με τους νόμους 3016 και 3091 του 2002. Αφορά δε τις εισηγμένες στο Χρηματιστήριο Αθηνών εταιρείες. Την εταιρική διακυβέρνηση αυτών ελέγχει η Επιτροπή Κεφαλαιαγοράς. Όμως, κάθε συζήτηση στη χώρα μας που ενέχει αναφορά έστω και διά της τεθλασμένης στο Χρηματιστήριο δεν μπορεί να μην μας γυρίσει στο σκάνδαλο του Χρηματιστηρίου του 1999. Όλοι θυμόμαστε πως τα προηγούμενα χρόνια πριν το '99 μια σειρά θετικών παραγόντων, όπως η ένταξη της χώρας στην ΟΝΕ, το ενδεχόμενο ανάληψης της διοργάνωσης των Ολυμπιακών Αγώνων το 2004 από την Ελλάδα, είχαμε όλοι καλλιεργήσει ένα κλίμα αισιοδοξίας που έκανε σχεδόν ενάμισι εκατομμύριο Ελλήνων να ασχολούνται με το Χρηματιστήριο το '99. Αν δεν υπήρχε - το θυμόμαστε όλοι - μαγαζί, κομμωτήριο, καφέ, ουζερί, ταξί, μέσα μαζικής συγκοινωνίας που να πεις και κάποιος - αν όχι όλοι - να μη μιλά στο τηλέφωνο με τον χρηματιστή του, να έχει μια οικονομική εφημερίδα στο χέρι ή και πολλοί να θεωρούν πως οι ίδιοι μπορούν να παίξουν τον ρόλο του χρηματιστή. Εξάλλου όλοι εκείνη την περίοδο είχαν πληροφορίες για χαρτιά που θα τρέξουν, για συγχωνεύσεις, εξαγορές, σπλιτ μετοχών και αυξήσεις κεφαλαίου. Όλη αυτή η μαζική ενασχόληση που έφερε και τεράστια ζήτηση έκανε όλες τις μετοχές να ανεβαίνουν με αδιανόητες, για τα δεδομένα, αποδόσεις. Ενδεικτικά να αναφέρουμε πως η μετοχή της εταιρείας «ΑΘΗΝΑΪΚΕΣ ΣΥΜΜΕΤΟΧΕΣ» τον Ιανουάριο του '97 ήταν στις 61 δραχμές, 0,17 του ευρώ, στις 17 Σεπτεμβρίου του ΄99 στις 18.993 δραχμές, 55,73 ευρώ, απόδοση ρεκόρ, 30.866%. Αδιαμφισβήτητα υπήρχε και χειραγώγηση αλλά και παραπληροφόρηση μέσω του τότε Τύπου αλλά και λόγω πληθώρας χρηματιστών - μαϊμού, που κατάφεραν να καρπωθούν περιουσίες συμπολιτών μας που θεωρούσαν πως θα μπορέσουν να πολλαπλασιάσουν τα κέρδη τους. Κέρδιζε ο διπλανός, είχε ένα πολύ καλό, σίγουρο χαρτί, στο έλεγε, ήθελες να κερδίσεις και εσύ. Έτσι, πάρα πολλοί επέλεξαν να δώσουν ό,τι οικονομίες είχαν, να πουλήσουν ακόμη και όποια περιουσία είχαν, δίνοντας ποσά που χρειάστηκε είτε να δανειστούν είτε να εκποιήσουν ακίνητα και οτιδήποτε άλλο είχαν στην κατοχή τους για να μπορέσουν να το κάνουν. Δυστυχώς ήταν ποσά που χάθηκαν, με αποτέλεσμα αυτοί οι άνθρωποι να οδηγηθούν σε απόγνωση, πάρα πολλοί και στην αυτοκτονία. Όλοι, επίσης, θυμόμαστε ότι εκείνη την περίοδο δεν έλειπαν και όλα τα παραπλανητικά δημοσιεύματα που δημιουργούσαν ένα κλίμα ευημερίας, κάνοντας κάθε μικροεπενδυτή εύκολο θύμα. Ποιος μπορεί να λησμονήσει το δημοσίευμα που ήθελε την «ΚΛΩΝΑΤΕΞ» να εξαγοράζει την ιταλική «BENETTON». Προφανώς και δεν ίσχυε. Απλώς η φουσκωμένη τιμή της «ΚΛΩΝΑΤΕΞ» παραπλανούσε κάποιον που δεν γνώριζε και του έκανε να μοιάζει η εταιρεία κολοσσός. Ενδεικτικό δε της δίψας που είχαμε οι Έλληνες για το Χρηματιστήριο είναι το γεγονός πως σε μεγάλες, μικρές πόλεις, κωμοπόλεις αλλά και σε χωριά ξεφύτρωναν σαν μανιτάρια οι ΕΛΔΕ, που λειτουργούσαν ως μεσολαβητές των χρηματιστηριακών εταιρειών. Σύμφωνα με τα επίσημα στοιχεία στις αρχές του '99 ήταν περίπου τριακόσιες, ενώ στο τέλος της ίδιας χρονιάς εκτιμάται πως είχαν υπερτριπλασιαστεί φτάνοντας τις χίλιες. Όμως, κάθε απότομη και επίπλαστη άνοδος νομοτελειακά ακολουθείται από πτώση, που στην περίπτωση του Χρηματιστηρίου Αθηνών ξεκίνησε τον Σεπτέμβρη του '99. Για να γυρίσουμε στο παράδειγμα των «Αθηναϊκών Συμμετοχών», από τις 18.993 δραχμές στο pick στις 17-9-1999 έπεσε στις 542 δραχμές, 1,59 ευρώ τον Φλεβάρη του 2001, καταγράφοντας απώλειες 97%. Ενώ αντίστοιχη πορεία ανόδου και πτώσης είχαν δεκάδες εταιρείες. Ορισμένες από τις μεγαλύτερες πρωταγωνίστριες εκείνης της εποχής ήταν: «ΕΡΜΗΣ», «ΕΡΓΑΣ», «ΧΑΛΥΒΔΟΦΥΛΛΑ», «ΣΙΓΑΛΑΣ», «ΕΣΚΙΜΟ», «ΚΛΩΣΤΗΡΙΑ ΝΑΟΥΣΗΣ», «ΑΛΚΑΡ» και πολλές άλλες. Δυστυχώς πολλές από τις μετοχές που είχαν εισαχθεί στο Χρηματιστήριο αποδείχτηκαν φούσκες, δηλαδή άνευ αντικρίσματος μετοχές, με εταιρείες χωρίς έργο, αλλά αποκλειστικό σκοπό την ελκυστική εικόνα στο Χρηματιστήριο. Να υπενθυμίσουμε πως φούσκα σε ένα περιουσιακό στοιχείο δημιουργείται όταν η τιμή του αρχίσει να αυξάνεται πολύ παραπάνω από τα επίπεδα στα οποία κανονικά θα έπρεπε να κυμαίνεται, χωρίς μάλιστα κάποιον ιδιαίτερο λόγο. Απλά και μόνο επειδή ο κόσμος πιστεύει πως αυτό πρόκειται να συμβεί, κάτι που χωρίς αμφιβολία ίσχυε για τις περισσότερες εισηγμένες εκείνης της εποχής, μολονότι αν κάποιος τότε έκανε έστω και απλή αναφορά στον όρο «φούσκα» θα δημιουργούσε πραγματικά πολλούς εχθρούς. Παρ' ότι, κυρίες και κύριοι συνάδελφοι, το σκάνδαλο του Χρηματιστηρίου διερευνήθηκε από τη δικαιοσύνη χωρίς να αποδοθούν ευθύνες, καθώς το κραχ αποδόθηκε στη διεθνή πτώση των δεικτών, παρά τις συζητήσεις για μεγάλες πολιτικές ευθύνες του τότε κυβερνώντος κόμματος και της ηγεσίας του Υπουργείου Οικονομικών, μιας και όλοι θυμόμαστε - δεν είναι πολλά χρόνια πριν - τον τότε Πρωθυπουργό αλλά και τον Υπουργό Εθνικής Οικονομίας να προτρέπουν τους πολίτες να επενδύσουν στη νέα ισχυρή Ελλάδα. Οι συμπολίτες μας, εκείνοι που έχασαν τις περιουσίες τους και έπεσαν θύματα επιτηδείων, δεν ανέκτησαν ποτέ εκείνα που απώλεσαν. Θα περίμενε, λοιπόν, κάποιος σε μια χώρα που έχει μια τέτοια προϊστορία, όταν θα βρισκόμασταν εδώ για να συζητήσουμε ένα νομοσχέδιο που αφορά την εταιρική διακυβέρνηση, να έχουμε στα χέρια μας ένα κατά το δυνατόν ολοκληρωμένο και εμπεριστατωμένο προτεινόμενο νομοθέτημα. Ωστόσο, το συγκεκριμένο δεν φαίνεται να διαθέτει τέτοιες αρετές. Αντιθέτως, με μια πρώτη ανάγνωση φαίνεται πως χαρακτηρίζεται μάλλον από ατολμία στη σύσταση και τη λειτουργία εποπτικών μηχανισμών εσωτερικού αλλά και εξωτερικού ελέγχου. Κρίνουμε πως εμπεριέχει πληθώρα ασαφειών ή και αντιφάσεων στις διατάξεις που αφορούν τη λειτουργία του διοικητικού συμβουλίου, τις διαδικασίες περί καταλληλότητας, τον καταμερισμό αρμοδιοτήτων μεταξύ των μελών, τη λειτουργία και τις διαδικασίες των επιτροπών που συστήνονται, τον τρόπο θέσπισης συστήματος εταιρικής διακυβέρνησης κ.ο.κ.. Θα μπορούσαν αρκετά σημεία να είναι πιο αυστηρά, όπως για παράδειγμα να θεσμοθετηθεί πλειοψηφία ανεξάρτητων μελών στα διοικητικά συμβούλια των εταιρειών, να προβλεφθούν συχνότεροι αλλά και ουσιαστικότεροι εσωτερικοί και εξωτερικοί έλεγχοι. Να εισαχθούν ασφαλιστικές δικλίδες για μεγαλύτερη διαφάνεια και λογοδοσία. Πολλά θα μπορούσαν να προστεθούν. Αναγνωρίζοντας παρ' όλα αυτά την ανάγκη εκσυγχρονισμού του θεσμικού πλαισίου, εν προκειμένω της εταιρικής διακυβέρνησης, μιας και οι σχετικοί νόμοι έχουν ψηφιστεί το 2002 και καθώς η ανάγκη είναι υπαρκτή να συμβαδίζει με τα οριζόμενα από το Ενωσιακό Δίκαιο, όπως έχουμε δηλώσει, θα ψηφίσουμε «παρών» στο συγκεκριμένο νομοσχέδιο, μη μπορώντας να παραβλέψουμε πως αν και θα μπορούσατε να δημιουργήσετε ένα στενότερο και αυστηρότερο πλαίσιο, επιλέξατε, κυρίες και κύριοι της Συμπολίτευσης, για τους δικούς σας λόγους, τη σίγουρη λύση της ατολμίας. Ευχαριστώ.
Κι εγώ σας ευχαριστώ, κυρία συνάδελφε. Τον λόγο τώρα έχει ο κ. Σπανάκης από τη Νέα Δημοκρατία, για επτά λεπτά.
Κυρίες και κύριοι συνάδελφοι, σήμερα μέσα από ογδόντα έξι άρθρα νομοθετούμε εύστοχα για τις πραγματικές ανάγκες της αγοράς. Επιτρέψτε μου, όμως, πριν ξεκινήσω την τοποθέτησή μου για το συγκεκριμένο νομοσχέδιο, που έχει να κάνει με την εταιρική διακυβέρνηση των ανωνύμων εταιρειών, να μιλήσω για την τροπολογία που έρχεται και αφορά το Ελληνικό, που είναι μέρος της εκλογικής μου περιφέρειας. Θέλω να κάνω ειδική αναφορά για τον λόγο ότι εσείς που αμφισβητήσατε ότι η Κυβέρνηση αυτή προωθεί τις μεταρρυθμίσεις για τις επενδύσεις, προκειμένου να έρθει ανάπτυξη στη χώρα, τώρα έρχεστε στο Κοινοβούλιο και δεν ψηφίζετε τις τροπολογίες εκείνες που δημιουργούν ευελιξία, προκειμένου να προωθηθούν και να μειωθεί η γραφειοκρατία στις επενδύσεις. Άρα, λοιπόν, αποφασίστε, κύριοι της Αντιπολίτευσης: Ψηφίζετε τελικά τις τροπολογίες εκείνες που προχωρούν τις επενδύσεις, που φέρνουν θέσεις εργασίας, που φέρνουν ανάπτυξη στη χώρα ή απλά είστε σε μία άρνηση, απλά για να είστε σε μία άρνηση, για να δικαιολογήσετε τη θέση σας; Έχουμε μπροστά μας ένα νομοσχέδιο κρίσιμης σημασίας που εισάγει ρυθμίσεις για την εταιρική διακυβέρνηση των εισηγμένων ανωνύμων εταιρειών και εκσυγχρονίζει πραγματικά τη λειτουργία της ελληνικής κεφαλαιαγοράς, της Επιτροπής Κεφαλαιαγοράς, σύμφωνα με τα ευρωπαϊκά πρότυπα. Τρία χαρακτηριστικά αποτελούν το ζουμί αυτού του νομοσχεδίου: διαφάνεια στις ανώνυμες εταιρείες, πραγματική στρατηγική στις ανώνυμες εταιρείες αλλά και αποτελεσματικότητα μετρήσιμη για τις εταιρείες αυτές. Στα θετικά του σχεδίου νόμου είναι, επίσης, η σημαντική διαβούλευση που προηγήθηκε και ο διάλογος με τους φορείς καθώς και η αποδοχή που υπάρχει από το Κοινοβούλιό μας. Στο πρώτο μέρος επικαιροποιείται το θεσμικό πλαίσιο για την εταιρική διακυβέρνηση με κατεύθυνση την εξυγίανση, τον αποτελεσματικότερο έλεγχο των διοικήσεων και φυσικά την προστασία των μετόχων, των επενδυτών και του κοινού. Ειδικά οι ρυθμίσεις για το διοικητικό συμβούλιο κρίνονται σημαντικές και θετικές, καθώς συμβάλλουν καθοριστικά στη διαφάνεια του τρόπου λειτουργίας των εταιρειών. Με απλά λόγια, με τις διατάξεις του σχεδίου νόμου εισάγονται σοβαρές δικλίδες ασφαλείας, κάτι που είχε ανάγκη η αγορά για τους λεγόμενους αχυρανθρώπους, οι οποίοι ως κύριο επάγγελμα είχαν την πτώχευση εταιρειών με τέτοιον τρόπο που ούτε οι ίδιοι είχαν κάποιες επαγγελματικές κυρώσεις αλλά και οι κύριοι μέτοχοι των εταιρειών μπορούσαν να ξεκινήσουν καινούργια δραστηριότητα απαλλαγμένη από βαρίδια. Τα παραδείγματα είναι πολλά ας μην τα αναφέρω σ' αυτό το Βήμα αλλά γνωρίζετε πάρα πολύ καλά. Αυτό το νομοσχέδιο βάζει τέλος στους αχυρανθρώπους και σε αυτές τις στρεβλώσεις που υπήρχαν στην αγορά. Συγκεκριμένα, μεταξύ άλλων υλοποιούνται τα ακόλουθα. Υποχρέωση των εισηγμένων εταιρειών να διαθέτουν πολιτική καταλληλότητας των μελών του διοικητικού συμβουλίου, τόσο σε ατομικό όσο και σε συλλογικό επίπεδο, ούτως ώστε αυτό να καταρτίζεται από τα ικανά και κατάλληλα πρόσωπα σε σχέση με το μέγεθος, τα χαρακτηριστικά και τις δραστηριότητες της εκάστοτε εταιρείας. Εισάγεται η αναλυτική πρόβλεψη αρμοδιοτήτων και πεδίων ευθύνης του διοικητικού συμβουλίου. Εισάγονται δύο νέες επιτροπές του διοικητικού συμβουλίου, η επιτροπή αποδοχών και η επιτροπή υποψηφιοτήτων με σοβαρό, σπουδαίο και σημαντικό εισηγητικό χαρακτήρα προς το διοικητικό συμβούλιο. Προβλέπεται η υποχρέωση των εταιρειών να διαθέτουν αναλυτικό κανονισμό λειτουργίας. Υπάρχει υποχρέωση των εταιρειών για την εφαρμογή συγκεκριμένου κώδικα εταιρικής διακυβέρνησης. Εισάγονται λεπτομέρειες για την υποχρέωση σαφούς ενημέρωσης και πληροφόρησης των μετόχων και των επενδυτών, με σκοπό την υποστήριξη στην άσκηση των καθηκόντων και την προστασία τους, ενώ καθιερώνεται και μονάδα εταιρικών ανακοινώσεων για την ενημέρωση του επενδυτικού κοινού. Στο δεύτερο μέρος σχεδίου νόμου έχουμε ρυθμίσεις για τη σύγχρονη αγορά κεφαλαίου. Ειδικότερα, μεταξύ άλλων, περιλαμβάνονται η ενσωμάτωση στην ελληνική νομοθεσία της ευρωπαϊκής οδηγίας για την ενθάρρυνση της μακροπρόθεσμης συμμετοχής των μετόχων και η λειτουργία των οργανισμών εναλλακτικών επενδύσεων στην Ελλάδα με τη μορφή αμοιβαίου κεφαλαίου ακολουθώντας τα πρότυπα και άλλων κρατών - μελών της Ευρωπαϊκής Ένωσης. Οι οργανισμοί εναλλακτικών επενδύσεων θα συμβάλουν σημαντικά στη χρηματοδότηση των επιχειρήσεων ειδικά των μικρομεσαίων επιχειρήσεων. Είναι μία εναλλακτική μορφή χρηματοδότησης. Ερχόμαστε και κάνουμε μια εύστοχη νομοθετική παρέμβαση για τη λειτουργία της αγοράς καθώς, όπως όλοι γνωρίζουμε, λίγοι έχουν πρόσβαση σε τραπεζικό δανεισμό. Στην μετά Covid εποχή μάλιστα, που η οικονομία δοκιμάστηκε πολύ σοβαρά, είναι επιτακτική η ανάγκη ενίσχυσης της ελληνικής επιχειρηματικότητας. Στο τρίτο μέρος αυτού του νομοσχεδίου έχουμε ρυθμίσεις για την εσωτερική λειτουργία της Επιτροπής Κεφαλαιαγοράς που θα ενισχύσουν το κύρος του ελληνικού χρηματιστηρίου. Στόχος είναι η αύξηση των εισηγμένων εταιρειών και των επενδύσεων. Αυτός άλλωστε ήταν και ο προεκλογικός μας στόχος τον οποίο υλοποιούμε με νομοθετικές παρεμβάσεις, όπως είναι η σημερινή. Ο ρόλος της Επιτροπής Κεφαλαιαγοράς ενισχύεται, ενώ παράλληλα οι κυρώσεις καθίστανται πιο αυστηρές. Με το παρόν σχέδιο νόμου μπαίνουν οι προϋποθέσεις για ένα σοβαρό και αξιόπιστο ελληνικό χρηματιστήριο που θα βάλει τη χώρα μας στον χάρτη της αγοράς. Τέλος στο τέταρτο μέρος έχουμε τις αναμενόμενες διατάξεις για τον τρόπο καταβολής του φόρου εισοδήματος των φυσικών και των νομικών προσώπων. Συγκεκριμένα καθορίζονται όσα υποσχεθήκαμε πριν από λίγες ημέρες για τον αριθμό των δόσεων του φόρου εισοδήματος και του ΕΝΦΙΑ, για την έκπτωση που επανέρχεται. [[Στο σημείο αυτό κτυπάει το κουδούνι λήξης της ομιλίας του κυρίου Βουλευτή]] Τελειώνω, κυρία Πρόεδρε. Η έκπτωση του φόρου στην εφάπαξ καταβολή έρχεται μετά από πέντε φορολογικές χρήσεις και είναι της τάξεως του 2%. Επανέρχεται μετά από πέντε χρόνια. Εδώ βλέπετε ότι η Κυβέρνηση της Νέας Δημοκρατίας επιβραβεύει τη συνέπεια. Έρχεται, πραγματικά, να ασκήσει μία φορολογική πολιτική φιλική προς τους φορολογούμενους και, το κυριότερο, να είναι ταυτισμένη με τις πραγματικές ανάγκες της αγοράς και των Ελλήνων φορολογουμένων. Ευχαριστώ πάρα πολύ, κυρία Πρόεδρε.
Κι εμείς ευχαριστούμε, κύριε συνάδελφε, Τον λόγο τώρα έχει ο Κοινοβουλευτικός Εκπρόσωπος του Κομμουνιστικού Κόμματος κ. Καραθανασόπουλος.
Ευχαριστώ, κύρια Πρόεδρε. Βεβαίως καταβάλλουν φιλότιμες προσπάθειες, τόσο η Κυβέρνηση όσο και τα υπόλοιπα κόμματα της Αντιπολίτευσης, να συσκοτίσουν μια πραγματικότητα, δηλαδή την πραγματικότητα που βιώνουν καθημερινά οι εργαζόμενοι, οι αυτοαπασχολούμενοι επαγγελματίες, η φτωχομεσαία αγροτιά, τα λαϊκά στρώματα συνολικότερα, να συγκαλύψουν τον ένοχο, τον πραγματικό εχθρό του λαού. Δίνετε καθημερινά εξετάσεις στην αστική τάξη, στην άρχουσα τάξη και στους ιμπεριαλιστικούς οργανισμούς για το ποιος είναι ο καλύτερος διαχειριστής, ποιος έχει το ολοκληρωμένο σχέδιο για να υλοποιηθούν οι ανάγκες και τα συμφέροντα των μονοπωλιακών ομίλων και να προχωρήσουν οι ιμπεριαλιστικοί σχεδιασμοί στην περιοχή μας. Επιδιώκετε να χειραγωγήσετε τη λαϊκή δυσαρέσκεια, να την ενσωματώσετε στην εκάστοτε επιλογή για την εναλλαγή του διαχειριστή. Κι όμως, κυβερνήσεις και διαχειριστές αλλάζουν, η πορεία επιδείνωσης του λαού συνεχίζεται, η αντιλαϊκή επίθεση κλιμακώνεται. Ας δούμε συνολικά πώς εκφράζεται αυτή η στρατηγική σας συμφωνία για τα ζητήματα. Ας ξεκινήσουμε από τις τροπολογίες που έχει φέρει η Κυβέρνηση: Τροπολογία πρώτη για τη Θράκη. Δεν αμφισβητεί κανείς, ούτε η Κυβέρνηση, βεβαίως, που επισπεύδει την τροπολογία αλλά ούτε και τα άλλα κόμματα, την ανάγκη ιδιωτικοποίησης του λιμένα της Αλεξανδρούπολης. Μάλιστα, έχετε συμφωνήσει, και η προηγούμενη κυβέρνηση και σημερινή, ότι πρέπει να παραδοθεί ο λιμένας της Αλεξανδρούπολης σε αμερικανικά συμφέροντα. Με τον Πάιατ μαζί πήγαιναν οι Υπουργοί της Κυβέρνησης του ΣΥΡΙΖΑ αλλά και της Νέας Δημοκρατίας στην Αλεξανδρούπολη για να επιθεωρήσει την κατάσταση, για το πώς προχωρούν για παράδειγμα οι εργασίες κατασκευής της νέας βάσης επισκευής των αμερικανικών ελικοπτέρων, για το πώς θα ολοκληρωθούν οι εργασίες στο λιμάνι της Αλεξανδρούπολης, για την ιδιωτικοποίησή του, για το πώς θα γίνουν οι εγκαταστάσεις υγροποιημένου φυσικού αερίου αποθήκευσης και ο βόρειος αγωγός. Μετατρέπετε, δηλαδή, επί της ουσίας το λιμάνι της Αλεξανδρούπολης σε ένα λιμάνι το οποίο εξυπηρετεί τους αμερικάνικους ιμπεριαλιστικούς σχεδιασμούς στην περιοχή και επί της ουσίας το μετατρέπετε σε στόχο αντιποίνων. Αυτό κάνετε. Μετατρέπετε συνολικά την περιοχή σε περιοχή πεδίου βολής. Κι όμως, εδώ πέρα υπάρχουν μικροδιαφοροποιήσεις για το πώς θα γίνει αυτή η ιδιωτικοποίηση, αν θα εξυπηρετούνται τα συμφέροντα. Ποια συμφέροντα; Υπάρχει περίπτωση με τις πολιτικές αυτές να εξυπηρετούν τα συμφέροντα των εργαζομένων των πλατειών λαϊκών στρωμάτων; Κάνετε διαγωνισμό για το ποιος θα δώσει περισσότερα κίνητρα και επιδοτήσεις στους επιχειρηματικούς ομίλους που δραστηριοποιούνται στην ανατολική Μακεδονία και Θράκη, γιατί λέτε ότι εκεί «φυλάττουν Θερμοπύλες». Φέρτε, όμως, έναν απολογισμό. Τι έγιναν τα σκανδαλώδη κίνητρα τα οποία πήραν οι επιχειρηματικοί όμιλοι στη Θράκη όλες τις προηγούμενες δεκαετίες; Πόσα «κουφάρια» έμειναν στη Θράκη; «ALUMIL», Λαναράς; Να πούμε και για άλλους επιχειρηματικούς ομίλους που τσέπωσαν το χρήμα των Ελλήνων φορολογουμένων και μετέφεραν τις επιχειρηματικές τους δραστηριότητες αλλού; Υπήρξε αντιρρόπηση της πορείας επιδείνωσης της θέσης των εργαζομένων στη Θράκη με το κίνητρο που δίνατε, 12%, από τα χρήματα των ίδιων των εργαζομένων για να στηριχθεί το μισθολογικό, όπως το ονομάζετε, κόστος των επιχειρήσεων που δραστηριοποιούνται στη Θράκη από τα χρήματα του ΑΕΠ; Βελτιώθηκε η θέση των εργαζομένων; Αντιμετωπίστηκε η ανεργία όσο ίσχυε αυτή η διάταξη; Και τώρα λέτε ότι θα κάνετε και μια επιτροπή ακόμη για να συζητήσει το ζήτημα της ανάπτυξης της Θράκης. Δηλαδή είναι θέμα επιτροπής το αν θα αλλάξει η κατάσταση; Εμείς λέμε «όχι». Η κατάσταση δεν πρόκειται να αλλάξει όσες επιτροπές κι αν κάνετε, γιατί ακριβώς στηρίζετε μια ανάπτυξη η οποία εξυπηρετεί τα συμφέροντα των λίγων και στον βωμό του καπιταλιστικού κέρδους θυσιάζετε τα εργατικά δικαιώματα και την ικανοποίηση των λαϊκών αναγκών. Όσα κίνητρα και όσες επιδοτήσεις κι αν δώσετε, δεν πρόκειται να αλλάξει ο χαρακτήρας της καπιταλιστικής ανάπτυξης. Αντίθετα, θα αποδεικνύεται ο παρασιτικός του ρόλος και χαρακτήρας και θα αποδεικνύεται ότι μέσα από αυτή τη διαδικασία νομιμοποιείτε μια κλοπή, την κλοπή του κοινωνικά παραγόμενου πλούτου από τους ιδιοκτήτες των καπιταλιστικών επιχειρήσεων και ο λαός θα βιώνει όλο και πιο έντονα τα αδιέξοδα του συστήματος, την υποβάθμιση της θέσης, τη μη ικανοποίηση των σύγχρονων αναγκών του με βάση τις δυνατότητες οι οποίες υπάρχουν. Ή θέλετε να δούμε κι άλλα παραδείγματα; Ο διαγωνισμός για το Ελληνικό. Κατηγορεί ο πρώην Υφυπουργός Περιβάλλοντος τη σημερινή Κυβέρνηση ότι δεν έχει σχέδιο για την ανάπτυξη του Ελληνικού. Δηλαδή το ποιος θα επιταχύνει τις διαδικασίες προώθησης των επιχειρηματικών σχεδίων στο Ελληνικό για τη δημιουργία των καζίνο, των ουρανοξυστών, των εμπορικών κέντρων, που θα αποκόψουν την πρόσβαση ευρύτερων λαϊκών στρωμάτων στο θαλάσσιο μέτωπο, μόνο και μόνο για να εξυπηρετηθούν συγκεκριμένα επιχειρηματικά συμφέροντα και τον σχεδιασμό τον οποίο έχει η αστική άρχουσα τάξη για την περιοχή. Αυτή η κριτική η οποία σας κάνει ο ΣΥΡΙΖΑ, το ΚΚΕ και τα άλλα κόμματα είναι μια κριτική βολική για σας, γιατί ακριβώς επιταχύνει την αντιλαϊκή σας πολιτική και σας σπρώχνει μέχρι να ενεργοποιηθείτε ακόμη πιο δραστήρια στην υλοποίηση αυτής της αντιλαϊκής πολιτικής. Αυτό φαίνεται και από άλλες διατάξεις των τροπολογιών, όπως είναι το άρθρο 1 της δεύτερης τροπολογίας, όπου επί της ουσίας δίνετε γη και ύδωρ στους ξενοδοχειακούς και στους τουριστικούς ομίλους για να εκμεταλλευτούν τον αιγιαλό και τις ακτές και να αναπτύξουν ακόμη περισσότερο παράλληλες δραστηριότητες. Γιατί το κάνετε αυτό; Για να μπορέσει να απολαμβάνει τη θάλασσα και τις ακτές ο ελληνικός λαός; Αφού είναι αποκλεισμένοι από όλες αυτές τις διαδικασίες, γιατί είναι ένα πάρα πολύ ακριβό σπορ. Έτσι έχετε μετατρέψει τις διακοπές και την αναψυχή για τα πλατιά λαϊκά στρώματα και για τη νεολαία μας, που δεν έχουν την οικονομική δυνατότητα να έχουν πρόσβαση σε αυτές τις μεγάλες πεντάστερες ξενοδοχειακές μονάδες, τις μονάδες ολοκληρωμένης τουριστικής ανάπτυξης και στις δραστηριότητες αυτές. Και παρά το γεγονός ότι φτάνει μια καπιταλιστική κρίση για να αποδείξει το πόσο κούφια είναι τα λόγια τα οποία λέτε ότι ο τουρισμός αποτελεί την ατμομηχανή ή τη βαριά βιομηχανία της ελληνικής οικονομίας, όταν οι επιπτώσεις θα είναι πολλαπλάσιες και όταν το όποιο τουριστικό θαύμα βασίστηκε στις συνθήκες γαλέρας κάτω από τις οποίες αναγκάζονται να δουλεύουν οι εργαζόμενοι στον τουρισμό, κάτω από την εντατικοποίηση της δουλειάς, κάτω από το σπρώξιμο δεκάδων, εκατοντάδων, χιλιάδων επαγγελματιών εκτός αγοράς, γιατί συγκεντρώνεται το μεγαλύτερο κομμάτι της πίτας όλο και περισσότερο στους λίγους ξενοδοχειακούς ομίλους και στους tour operators. Από την άλλη μεριά λέτε ότι θα βάλετε κανόνες στην εταιρική διακυβέρνηση, στο χρηματιστήριο, στις χρηματαγορές για να λειτουργήσουν όμορφα και αγγελικά οι επιχειρήσεις. Είναι ποτέ δυνατόν να πιστεύετε αυτό το πράγμα; Ότι μπορεί η μετοχική επιχείρηση να εξυπηρετεί τις ανάγκες της κοινωνίας, τις ανάγκες των εργαζομένων; Η μετοχική εταιρεία υπηρετεί τις ανάγκες και τα συμφέροντα των ιδιοκτητών της, των μεγαλομετόχων. Γι' αυτά τα συμφέροντα πασχίζει και θα αλλάξετε, όπως λέτε, τους κανόνες λειτουργίας για να κάνετε μια επιχείρηση η οποία θα δραστηριοποιείται αγγελικά; Πού ακούστηκε αυτό το πράγμα; Πώς θα το καταφέρετε αυτό; Όσους ελεγκτικούς μηχανισμούς κι αν βάλετε, όπως σας ζήτησε η Κοινοβουλευτική Εκπρόσωπος του ΜέΡΑ25, ακόμα κι αν κάνετε εκατοντάδες, χιλιάδες ελέγχους καθημερινά, θα αντιστρέψετε την πορεία της επιχείρησης αυτής; Δεν το έχετε ακούσει αυτό που λέει ο λαός μας; «Όσα ξέρει ο νοικοκύρης, δεν τα ξέρει ο κόσμος όλος». Και τι ελέγχους θα κάνετε; Στα εταιρικά μυστικά, στο τραπεζικό απόρρητο, στο πώς θα τα μαγειρέψουν ούτως ώστε να αναπτυχθεί η όποια επιχειρηματική δραστηριότητα; Ίσα - ίσα, δεν μπορείτε και δεν πρόκειται, με όποιον εναλλακτικό μηχανισμό και με όποιους κανόνες και αν κάνετε, να αλλοιώσετε τον χαρακτήρα και τον ρόλο μιας μετοχικής επιχείρησης, που στον ρόλο της είναι το να κλέψει, να υφαρπάξει, μέσα από την εντατικοποίηση και την εκμετάλλευση των εργαζομένων, τον κοινωνικά παραγόμενο πλούτο. Και αυτός είναι ο χαρακτήρας της. Δεν μπορεί να γίνει διαφορετικά. Δεν υπάρχει κοινό συμφέρον των εργαζομένων με τους μεγαλομετόχους και δεν μπορεί να υπάρξει, γιατί είναι ανταγωνιστικά τα συμφέροντα. Οι μεγαλομέτοχοι θέλουν ένα φθηνό εργατικό δυναμικό, ένα εργατικό δυναμικό αναλώσιμο, για να μπορούν ακριβώς να διασφαλίζουν, να θωρακίζουν περισσότερο την ανταγωνιστικότητα και την κερδοφορία τους. Και προσπαθείτε να καλλιεργήσετε αυταπάτες ότι θα υπάρχει μια εταιρική διακυβέρνηση που θα ικανοποιεί τα συμφέροντα όλων; Πιο εύκολο είναι να βγει ο ήλιος από τη δύση, παρά η μετοχική εταιρεία στον καπιταλισμό να ικανοποιεί τα συμφέροντα και των μεγαλοϊδιοκτητών και των εργαζομένων της και του κοινωνικού συνόλου. Αντίθετα, εκμεταλλεύεται τις λαϊκές ανάγκες για να μπορεί να βγάλει κέρδη. Γι' αυτό υπάρχει αυτό το τεράστιο αποτέλεσμα, όχι μόνο στη χώρα μας αλλά και παντού, ανάμεσα στις υπαρκτές δυνατότητες που προσφέρει η τεχνολογία και οι παραγωγικές δυνάμεις και στο επίπεδο ικανοποίησης των λαϊκών αναγκών. Γιατί συσσωρεύεται σε παγκόσμιο επίπεδο πλούτος σε όλο και λιγότερα χέρια; Γιατί η συντριπτική πλειοψηφία του λαού ζει με τα ελάχιστα, ο λαός σε όλη τη γη ζει με τα ελάχιστα; Τι είναι; Είναι ζήτημα κακής διανομής; Είναι ζήτημα διαχειριστικό; Είναι η ίδια η μήτρα του συστήματος αυτού, του συστήματος αυτού που υπερασπίζεστε, που γεννάει φτώχεια, ανεργία, πολέμους. Από αυτή την άποψη, λοιπόν, εμείς είμαστε καθαροί. Δεν πρόκειται να καλλιεργήσουμε αυταπάτες για τον ρόλο της μετοχικής επιχείρησης των χρηματαγορών και ούτε, βεβαίως, να συσκοτίσουμε αυτή την πραγματικότητα. Από αυτή, λοιπόν, την άποψη, εμείς λέμε καθαρά ότι το μόνο το οποίο είναι ρεαλιστικό για τον λαό είναι να βγάλει από τη μέση τον πραγματικό του εχθρό, τον ορατό αντίπαλο, που είναι τα συμφέροντα της μετοχικής καπιταλιστικής επιχείρησης, η ατομική ιδιοκτησία στα μέσα παραγωγής και το καπιταλιστικό κέρδος, για να μπορέσει ακριβώς να αξιοποιήσει το σύνολο των παραγωγικών δυνατοτήτων για την ικανοποίηση των δικών του λαϊκών αναγκών.
Ευχαριστούμε πολύ, κύριε συνάδελφε. Τον λόγο τώρα έχει ο κ. Δερμεντζόπουλος από τη Νέα Δημοκρατία, για επτά λεπτά.
Κυρίες και κύριοι συνάδελφοι, δυο λόγια, πριν περάσουμε στα της Θράκης, για το σχέδιο νόμου. Το σχέδιο νόμου που εισάγει προς ψήφιση στο Σώμα το Υπουργείο Οικονομικών δομείται πάνω σε δύο βασικούς πυλώνες. Ο πρώτος πυλώνας επιφέρει μια σειρά από καινοτόμες και εξυγιαντικές τομές στο επίπεδο της εταιρικής διακυβέρνησης των εισηγμένων εταιρειών. Ο δεύτερος πυλώνας του νομοσχεδίου έχει ως βασική του επιδίωξη την αύξηση της ανταγωνιστικότητας και την εναρμόνιση του ελληνικού πλαισίου λειτουργίας της αγοράς κεφαλαίου στα νεότερα ευρωπαϊκά πρότυπα και δεδομένα. Με αυτόν, λοιπόν, τον τρόπο το νομοσχέδιο του Υπουργείου Οικονομικών συμβάλλει καθοριστικά στην ενίσχυση της ανταγωνιστικότητας της ελληνικής οικονομίας, στην προσέλκυση ξένων επενδύσεων, καθώς και στην εξασφάλιση για τις ελληνικές επιχειρήσεις, μέσα σε ένα ιδιαίτερα δύσκολο διεθνές οικονομικό περιβάλλον, νέων και αξιόπιστων πηγών χρηματοδότησης. Αναλυτικότερα, στο πρώτο μέρος και όσον αφορά την εταιρική διακυβέρνηση των ανωνύμων εταιρειών, το νομοσχέδιο προβλέπει ότι στο διοικητικό συμβούλιο των εισηγμένων εταιρειών πρέπει να υπάρχουν κριτήρια καταλληλότητας των μελών του διοικητικού συμβουλίου, τόσο σε ατομικό όσο και σε συλλογικό επίπεδο, ενώ ταυτόχρονα ενισχύεται ο ρόλος των ανεξάρτητων μελών. Παράλληλα, αναβαθμίζονται ουσιωδώς οι απαιτούμενες οργανωτικές δομές της εταιρείας, ενώ θεσπίζονται σαφείς και συγκεκριμένες υποχρεώσεις ενημέρωσης από την εταιρεία προς τους μετόχους και το επενδυτικό κοινό. Είναι ιδιαίτερα σημαντικό να τονιστεί πως στο πλαίσιο των παραπάνω παρεμβάσεων η Κυβέρνηση προχωρά σε μια καινοτόμα ρύθμιση, η οποία εξασφαλίζει την ισότιμη εκπροσώπηση των γυναικών στα διοικητικά συμβούλια με την εισαγωγή ορισμένου ποσοτικού κριτηρίου 25%. Το παραπάνω μέτρο ενισχύει εμπράκτως την ισότητα ανάμεσα στα δύο φύλα στον τομέα του επιχειρείν, ενώ ταυτόχρονα ενθαρρύνει την ενεργότερη ένταξη του γυναικείου πληθυσμού στην παραγωγική διαδικασία. Στο δεύτερο μέρος του νομοσχεδίου ρυθμίζονται θέματα σύστασης, αδειοδότησης, λειτουργίας και διάθεσης των οργανισμών εναλλακτικών επενδύσεων. Στόχος των παραπάνω ρυθμίσεων αποτελεί η ώθηση των επενδύσεων προς τις start - up, τις νεοφυείς εταιρείες. Με αυτόν τον τρόπο θα ενισχυθεί η καινοτομία και η επιχειρηματικότητα στη χώρα, ενώ ταυτόχρονα θα μπορεί να ανασχεθεί αποτελεσματικότερα η φυγή των νέων στο εξωτερικό. Παράλληλα, αναμορφώνεται το νομοθετικό πλαίσιο σχετικά με τις απαιτήσεις δημοσίευσης δελτίου σε περιπτώσεις δημόσιας προσφοράς κινητών αξιών ή κατά την εισαγωγή κινητών αξιών προς διαπραγμάτευση σε ρυθμιζόμενη αγορά. Τέλος, κομβικό στοιχείο του συγκεκριμένου νομοσχεδίου αποτελεί και η ενίσχυση με επιπλέον αρμοδιότητες όσο και με αναγκαίο επιστημονικό και υπαλληλικό προσωπικό της Επιτροπής Κεφαλαιαγοράς. Είναι πεποίθηση της Κυβέρνησης πως μόνο διά μέσου της ύπαρξης ενός αποτελεσματικού επόπτη και ενός σύγχρονου πλαισίου μπορεί να αναδειχθεί ο επενδυτικός και αναπτυξιακός χαρακτήρας της ελληνικής κεφαλαιαγοράς. Κυρίες και κύριοι συνάδελφοι, τώρα θα ήθελα να αναφερθώ στην τροπολογία σχετικά με το 12% για τις επιχειρήσεις της Θράκης. Για μια δεκαετία ολόκληρη, από το 2010 μέχρι σήμερα, δεν υπήρξε επίσκεψη οποιουδήποτε φορέα, είτε στη Θράκη είτε στην Αθήνα, οποιουδήποτε κλιμακίου πολιτικών, ατόμων ή κομμάτων, που να μην είχε τεθεί το ζήτημα. Δεν υπήρχε διεκδικητικό υπόμνημα που να μην είχε στις πρώτες θέσεις την καταβολή του 12%. Θα θυμίσω, λοιπόν, σήμερα στους πανηγυρίζοντες - που τους έπιασε ο «πόνος» για τη Θράκη - Βουλευτές του ΣΥΡΙΖΑ, ότι αυτοί είχαν «σημαία» στις εκλογές του 2015 την καταβολή του. Και όχι μόνο απλά δεν το έδωσαν, αλλά το κατήργησαν κιόλας με απόφαση του τότε Υπουργού τους Σταθάκη, προφασιζόμενοι, βέβαια, τη μη συμβατότητα του μέτρου με το Ευρωπαϊκό Δίκαιο, ενώ στη συνέχεια αθέτησαν την υπόσχεσή τους πως θα εξασφαλιζόταν κάποιος άλλος τρόπος στήριξης. Η σημερινή Κυβέρνηση, λοιπόν, χωρίς ποτέ να υποσχεθεί, έρχεται σήμερα και το υλοποιεί. Να, λοιπόν, μία ακόμα διαφορά του ΣΥΡΙΖΑ από τη Νέα Δημοκρατία. Αυτοί τάζουν χωρίς να υλοποιούν, εμείς υλοποιούμε χωρίς να τάζουμε. Και αυτό και το θέλει και το καταλαβαίνει ο Έλληνας πολίτης. Δίκαια, λοιπόν, οι επιχειρήσεις της Θράκης υποδέχονται ένθερμα αυτή την τροπολογία. Θα σας καταθέσω για τα Πρακτικά το κείμενο με τις επισημάνσεις τους και την παράκληση να τα δείτε θετικά, γιατί και δίκαια είναι και στο πνεύμα που θέλουμε να επιδείξουμε για τη Θράκη είναι. Εκεί, όμως, που θα επιμείνω και συμφωνώ με τον κ. Λοβέρδο - δεν είναι τώρα εδώ, αλλά το ανέφερε - είναι στην άμεση έκδοση της κοινής υπουργικής απόφασης, γιατί οι καιροί επιβάλλουν ταχύτητα και η όποια καθυστέρηση επιβραδύνει τις προσπάθειες ανάπτυξης. Όσον αφορά την παραίτηση από τα ένδικα μέσα που έχει προσφύγει μεγάλος αριθμός δικαιούχων, όπως ρωτάει ο Κοινοβουλευτικός Εκπρόσωπος του ΚΙΝΑΛ, η άμεση υπογραφή και η εφαρμογή τα καθιστά άνευ αντικειμένου, εφόσον ικανοποιούν το αίτημά τους. Σε αυτό, λοιπόν, το σημείο θα ήθελα να συγχαρώ και να ευχαριστήσω θερμά τον Πρωθυπουργό, την πολιτική ηγεσία του Υπουργείου των Οικονομικών, καθώς και όλους τους συναρμόδιους Υπουργούς για την επαναφορά του συγκεκριμένου μέτρου επιδότησης του εργατικού κόστους στις επιχειρήσεις που εδρεύουν σε παραμεθόριες περιοχές της χώρας μας. Σε μία εξαιρετικά δύσκολη οικονομική συγκυρία, τόσο για τον Έβρο όσο και για τη Θράκη, η συγκεκριμένη απόφαση δίνει ανάσα ζωής σε εκατοντάδες επιχειρήσεις μέσα από την ενίσχυση της ρευστότητας και της διασφάλισης πολύτιμων νέων θέσεων εργασίας. Οι αναπτυξιακές πρωτοβουλίες του Πρωθυπουργού και της Κυβέρνησης για την ενίσχυση του Έβρου και γενικότερα της Θράκης δεν περιορίζονται μόνο στη νομοθέτηση του παραπάνω μέτρου. Την ίδια στιγμή δημιουργείται μια διακομματική επιτροπή για την ανάπτυξη της Θράκης, ενώ ταυτόχρονα, με την επίλυση των εκκρεμοτήτων που εμπόδιζαν την αξιοποίηση του λιμανιού της Αλεξανδρούπολης, ανοίγει επιτέλους ο δρόμος για την προσέλκυση σημαντικών ξένων επενδύσεων, που εκμεταλλευόμενες τη μοναδική γεωπολιτική θέση του Έβρου θα τον μετατρέψουν σε έναν ισχυρό περιφερειακό διαμετακομιστικό κόμβο προϊόντων και ενέργειας. Δυστυχώς, λοιπόν, σε μια περίοδο που το διεθνές περιβάλλον χαρακτηρίζεται από μεγάλη αστάθεια και ένταση, η οικονομική θωράκιση των παραμεθόριων περιοχών της χώρας θα πρέπει να αποτελεί για όλους μας ύψιστη πολιτική προτεραιότητα. Μόνο διά μέσου της δημιουργίας μιας υγιούς και εξωστρεφούς τοπικής οικονομίας, που θα προσφέρει στους νέους της περιοχής τα εχέγγυα για να μείνουν και να δημιουργήσουν στον τόπο τους, θα μπορούμε να εξουδετερώσουμε τις όποιες εξωτερικές γεωπολιτικές πιέσεις και να εξασφαλίσουμε την ισχυρή θέση της χώρας μας στην περιοχή. Κυρίες και κύριοι συνάδελφοι, το παρόν σχέδιο νόμου αποτελεί μία ακόμα πρωτοβουλία της Κυβέρνησης προς την κατεύθυνση της ενίσχυσης της εξωστρέφειας και του δυναμισμού της ελληνικής οικονομίας. Καθώς η παγκόσμια οικονομική κρίση βαθαίνει, η ελληνική Κυβέρνηση επιταχύνει τις μεταρρυθμίσεις που θα δημιουργήσουν τις συνθήκες για την ταχύτερη ανάκαμψη της οικονομίας μας. Γι' αυτό και η υπερψήφιση του συγκεκριμένου νομοσχεδίου από το Σώμα είναι επιβεβλημένη. Σας ευχαριστώ πολύ.
Κι εγώ σας ευχαριστώ, κύριε συνάδελφε. Θα κλείσουμε τη διαδικασία με τον Κοινοβουλευτικό Εκπρόσωπο του ΣΥΡΙΖΑ κ. Μαμουλάκη, ο οποίος ζήτησε τον λόγο για πέντε λεπτά.
Ευχαριστώ, κυρία Πρόεδρε. Πολύ σύντομα θα εστιάσω την τοποθέτησή μου σε δύο παρεμβάσεις - επισημάνσεις, κύριε Υπουργέ, επί των τροπολογιών που θα συνοδεύσουν και τη στάση μας εν τέλει στις δύο αυτές τροπολογίες. Κατ' αρχάς, το κρίσιμο και πολύ σημαντικό, κατά την άποψή μας, το οποίο πραγματικά έχει και έντονη αντισυνταγματική χροιά, είναι η περίφημη δεύτερη τροπολογία, η οποία ουσιαστικά τι κάνει; Όλοι γνωρίζουμε τον ν.2971/2001 που ουσιαστικά είναι ο νόμος στον οποίο εδράζεται όλη η φιλοσοφία περί αιγιαλού, σε μια χώρα όπως η Ελλάδα που το παράλιό της μέτωπο είναι απίστευτα μεγάλο και δυσανάλογο σε σχέση με τη συνολική επιφάνεια. Τι έχουμε, λοιπόν, τώρα εδώ; Εδώ έχουμε την τροπολογία σας, η οποία τι λέει, κύριε Υπουργέ; Ενώ όλοι γνωρίζουμε ότι έργα μπορούν να εκτελεστούν σε θαλάσσιο χώρο, όταν υπάρχουν ιδιαίτερες συνθήκες που το επιβάλλουν και το επιτάσσουν, τώρα δίδεται η δυνατότητα σε τουριστικά καταλύματα - και ο νοών νοείτω, όταν υπάρχει πάντοτε μια ιδιοτέλεια ιδιωτικών συμφερόντων - να κάνετε τι; Πόντιση καλωδίων, κοινωφελή δίκτυα εντός θαλάσσης, πόντιση ακόμα και υφάλων και εξάλων υφάλων. Γνωρίζουμε πολύ καλά ως μηχανικοί από την ακτοδυναμική ποιοι είναι οι λόγοι τοποθέτησης τέτοιων κατασκευών υποθαλάσσιων αλλά και έξαλοι ύφαλοι πάνω από τη θάλασσα, δηλαδή ζητήματα ουσιαστικά χωρίς δημόσια διαβούλευση. Προσέξτε, μιλάμε για ένα συνταγματικά θωρακισμένο δικαίωμα, όπως είναι αιγιαλός και οι παραλίες, χωρίς δημόσια διαβούλευση, χωρίς να το γνωρίζει ο τεχνικός κόσμος, χωρίς να το γνωρίζουν οι πολίτες που ενδιαφέρονται για πολεοδομικά και περιβαλλοντικά ζητήματα και έρχεται μέσω αυτής της τροπολογίας σήμερα και ζητάτε την ψήφισή της. Νομίζω ότι επιεικώς ο χαρακτηρισμός του είναι απαράδεκτο. Αυτό το πράγμα είναι απαράδεκτο για το Κοινοβούλιο και την Εθνική Αντιπροσωπεία. Είναι απαράδεκτος ο τρόπος με τον οποίο η Εθνική Αντιπροσωπεία καλείται ετεροκλήτως να νομοθετήσει για το συγκεκριμένο ζήτημα. Κι έρχομαι στη δεύτερη παρέμβαση. Εδώ κάνω την επισήμανση και ελπίζω ότι θα το λύσετε άμα τη γενέσει του το ζήτημα. Υπάρχει μια αναφορά στο πέμπτο άρθρο και πιο συγκεκριμένα είναι στην αιτιολογική έκθεση. Είναι στο σημείο που λέει το εξής, στην τρίτη σελίδα: «Για τον λόγο αυτό άλλωστε επιπρόσθετα στην προτεινόμενη διάταξη προβλέπεται ότι τυχόν γεωμετρικές μεταβολές που θα επιφέρει η σύμβαση διανομής, σύσταση δικαιώματος επιφανείας στα επιμέρους γεωτεμάχια - μιλάω πάντα για το Ελληνικό - Άγιος Κοσμάς - δεν θα…». Ξέρετε πολύ καλά, κύριε Υπουργέ, ότι υπάρχει μια ΚΥΑ. Το «ευαγγέλιό μας» το χωροταξικό, το ρυθμιστικό «ευαγγέλιο» είναι η κοινή υπουργική απόφαση προγενέστερη του 2016. Θέλω να πιστεύω ότι οι γεωμετρικές μεταβολές που αναφέρονται στο συγκεκριμένο εδάφιο είναι ήσσονος σημασίας και σίγουρα εναρμονίζονται με την ήδη ισχύουσα κοινή υπουργική απόφαση. Νομίζω ότι αυτό, με μια απάντησή σας έτσι πολύ - πολύ σύντομα, μπορείτε να το λήξετε χωρίς περαιτέρω ζητήματα. Κλείνοντας - και σέβομαι τον χρόνο, κυρία Πρόεδρε, ως καταλήξας στη διαδικασία - θα ήθελα να τονίσω τη σοβαρή και κόκκινη γραμμή για εμάς, την ένσταση αναφορικά με τη δεύτερη τροπολογία. Ευχαριστώ.
Κι εγώ σας ευχαριστώ, κύριε συνάδελφε. Τον λόγο έχει ο κ. Κεδίκογλου.
Ευχαριστώ, κυρία Πρόεδρε. Πιστεύω ότι η εξέταση του νομοσχεδίου ήταν λεπτομερέστατη. Δεν έχω τίποτα να δευτερολογήσω επί του νομοσχεδίου, αλλά σήμερα συμπληρώνονται είκοσι οκτώ χρόνια από εκείνη την τραγική στιγμή που λίγα μέτρα από εδώ ένα παλικάρι είκοσι χρονών έχασε τη ζωή του, ο Θάνος Αξαρλιάν, θύμα της βίας, θύμα τους μίσους, θύμα της τρομοκρατίας. Νομίζω ότι εκφράζω το πνεύμα όλων λέγοντας ότι η Βουλή των Ελλήνων, η δημοκρατία θα πρέπει να έχει πάντα υψωμένο τον φραγμό ενάντια στην τρομοκρατία.
Τον λόγο έχει ο κύριος Υπουργός.
Μάλλον ο κύριος συνάδελφος δεν με παρακολούθησε στην τοποθέτησή μου για την τροπολογία που στήριξα, για το άρθρο 1 της τροπολογίας και για τη νομοτεχνική βελτίωση. Θα επαναλάβω αυτά που είπα, γιατί μάλλον δεν με παρακολουθήσατε. Το πρώτο άρθρο της τροπολογίας με γενικό αριθμό 394 και ειδικό αριθμό 55 συνδέεται με την έννοια της βιώσιμης και αειφόρου ανάπτυξης του τουρισμού και με την ανάγκη να εναρμονίζουν με βάση αυτές τις αρχές τη λειτουργία τους τα τουριστικά καταλύματα. Συγκεκριμένα, δίδεται η δυνατότητα στα ξενοδοχεία, κάμπινγκ και σύνθετα τουριστικά καταλύματα να προβαίνουν στην τοποθέτηση υποθαλάσσιων αγωγών και καλωδίων για έργα όπως η εγκατάσταση βιολογικού καθαρισμού στις περιοχές όπου δεν υφίσταται δίκτυο αποχέτευσης και η αφαλάτωση για τις περιοχές που δεν υπάρχει επάρκεια νερού. Παράλληλα τους δίνει τη δυνατότητα να τοποθετήσουν και άλλες κατασκευές, όπως πλωτές προβλήτες και εξέδρες, οι οποίες συμβάλλουν στην αναβάθμιση του συνολικού τουριστικού προϊόντος. Τα έργα αυτά εντάσσονται στη διαδικασία αδειοδότησης του άρθρου 14 του ν.2971/2001, όπου μεταξύ άλλων απαραίτητη προϋπόθεση για την αδειοδότησή τους είναι η απόφαση έγκρισης περιβαλλοντικών όρων και εγκεκριμένη μελέτη περιβαλλοντικών επιπτώσεων, δύο ασφαλιστικές δικλίδες που κινούνται στην κατεύθυνση της προστασίας του περιβάλλοντος. Σας ευχαριστώ.
Κυρίες και κύριοι συνάδελφοι, κηρύσσεται περαιωμένη η συζήτηση επί της αρχής, των άρθρων και των τροπολογιών του σχεδίου νόμου του Υπουργείου Οικονομικών: «Εταιρική διακυβέρνηση ανωνύμων εταιρειών, σύγχρονη αγορά κεφαλαίου, ενσωμάτωση στην ελληνική νομοθεσία της Οδηγίας (ΕΕ) 2017/828 του Ευρωπαϊκού Κοινοβουλίου και του Συμβουλίου, μέτρα προς εφαρμογή του Κανονισμού (ΕΕ) 2017/1131 και άλλες διατάξεις». Εισερχόμαστε στην ψήφιση επί της αρχής, των άρθρων, των τροπολογιών και του συνόλου και η ψήφισή τους θα γίνει χωριστά. Σας επισημαίνουμε ότι η ψηφοφορία περιλαμβάνει την αρχή του νομοσχεδίου, ογδόντα τέσσερα άρθρα, δύο τροπολογίες, το ακροτελεύτιο άρθρο, καθώς και το σύνολο του νομοσχεδίου. Κάθε φορά στην οθόνη εμφανίζονται μέχρι και τέσσερα άρθρα προς ψήφιση. Για να ψηφίσετε και τα υπόλοιπα, θα πρέπει να κυλήσετε την οθόνη αφής. Στο επάνω δεξιά μέρος της οθόνης εμφανίζεται κάθε φορά ο αριθμός των άρθρων που απομένουν για ψήφιση. Βεβαιωθείτε ότι έχετε ψηφίσει όλα τα άρθρα, την τροπολογία, το ακροτελεύτιο άρθρο και το σύνολο. Αφού καταχωρίσετε την ψήφο σας, έχετε τη δυνατότητα να την ελέγξετε ή και να την αναθεωρήσετε έως τη λήξη της ψηφοφορίας. Για οποιαδήποτε απορία απευθυνθείτε στο Προεδρείο, προκειμένου να σας συνδράμουν οι αρμόδιοι υπάλληλοι. Παρακαλώ πολύ να ανοίξει το σύστημα της ηλεκτρονικής ψηφοφορίας.
Εφόσον έχετε ολοκληρώσει την ψηφοφορία, παρακαλώ να κλείσει το σύστημα της ηλεκτρονικής ψηφοφορίας.
Οι θέσεις των κομμάτων, όπως αποτυπώθηκαν κατά την ψήφιση με το ηλεκτρονικό σύστημα, καταχωρίζονται στα Πρακτικά της σημερινής συνεδρίασης και έχουν ως εξής:
Συνεπώς το σχέδιο νόμου του Υπουργείου Οικονομικών: «Εταιρική διακυβέρνηση ανωνύμων εταιρειών, σύγχρονη αγορά κεφαλαίου, ενσωμάτωση στην ελληνική νομοθεσία της Οδηγίας (ΕΕ) 2017/828 του Ευρωπαϊκού Κοινοβουλίου και του Συμβουλίου, μέτρα προς εφαρμογή του Κανονισμού (ΕΕ) 2017/1131 και άλλες διατάξεις», έγινε δεκτό κατά πλειοψηφία, σε μόνη συζήτηση, επί της αρχής, των άρθρων και του συνόλου και έχει ως εξής:
Κυρίες και κύριοι συνάδελφοι, παρακαλώ το Σώμα να εξουσιοδοτήσει το Προεδρείο για την υπ' ευθύνη του επικύρωση των Πρακτικών ως προς την ψήφιση στο σύνολο του παραπάνω νομοσχεδίου.
Το Σώμα παρέσχε τη ζητηθείσα εξουσιοδότηση. Κυρίες και κύριοι συνάδελφοι, δέχεστε στο σημείο αυτό να λύσουμε τη συνεδρίαση;
Με τη συναίνεση του Σώματος και ώρα 17.01΄ λύεται η συνεδρίαση για αύριο, ημέρα Τετάρτη 15 Ιουλίου 2020 και ώρα 9.00΄, με αντικείμενο εργασιών του Σώματος: κοινοβουλευτικό έλεγχο, συζήτηση επικαίρων ερωτήσεων.